
Capitolul 1 


Luis Horseman sprijini cu multă atenţie piatra plată de ramura 
de pifion!, o echilibră cu atenţie, apoi îşi retrase mâna cu 
prudenţă. Ramura se îndoi, dar rezistă. Horseman se lăsă pe 
călcâie şi cercetă capcana. Ar fi trebuit să pună ceva mai mult 
sânge pe creangă, gândi el, dar poate era de-ajuns şi-atât. O 
aşezase exact cum trebuia, cu rămurica pe marginea potecii 
şobolanului-cangur?. La cea mai mică atingere, piatra o să cadă. 
Scoase de sub cămaşă o punguţă de piele din care luă o bucată 
de turcoaz cu o formă ciudată şi o puse pe pământ, în faţa lui. 
Apoi începu să cânte: 


Cerul vorbeşte despre asta. 

Singurul Zeu Vorbitor predică asta. 

Singură bezna este alături de mine, 

Zeul Vorbitor este alături de mine. 

Alături de Zeul Vorbitor ucid vânatul mascul. 


Cântecul mai avea o parte, dar Horseman nu reuşea să şi-o 
aducă aminte. Rămase nemişcat, cugetând. Era ceva despre 
Zeul Negru, dar nu-i venea în minte ce anume. Zeul Negru n- 
avea nimic de-a face cu vânatul, dar unchiul lui spusese că 
trebuie să-l pomeneşti ca să iasă bine incantaţia. Işi aţinti 
privirea asupra ursului de turcoaz. Nu-i zicea nimic. Aruncă o 
privire la ceas. Era aproape şase. Până ajungea la marginea 
podişului, s-ar fi făcut destul de târziu încât să aprindă un foc 
mic, şi destul de întuneric ca să nu se vadă fumul. Insă acum 
trebuia să termine cu incantaţia. 


Cornul negru de bica, 

Nu contează cine-mi va face rău, 

Răul nu mă va atinge. 

Cornul negru e un scut tăbăcit din piele de capră. 


Horseman rostea incantaţia şoptit, doar atât de tare cât să fie 


1 Varietate de pin pitic din vestul Statelor Unite, cu seminţe comestibile. 
? Specie de rozător nocturn de vizuină din zonele aride din vestul Statelor 
Unite, care se deplasează săltând pe picioarele lungi din spate. 


auzită în mintea animalelor. 


Răul pe care Yeii” l-au întors Împotriva mea 
Nu mă poate ajunge prin cornul negru, 

Prin scutul purtat de bica. 

Imi aduce armonie cu vânatul mascul. 

Face vânatul mascul să-mi audă bătaia inimii. 
Din patru direcții vin la trap către mine. 

Calcă pământul şi se întorc cu coastele spre mine. 
Și săgeata mea ratează osul când trag. 
Moartea vânatului mascul vine către mine. 
Sângele vânatului mascul imi va scălda trupul. 
Vânatul mascul se va supune gândurilor mele. 


Puse ursul de turcoaz la loc, în săculeţul cu leacuri şi se ridică 
anevoios în picioare. Era destul de sigur că nu nimerise cântecul 
potrivit. E un cântec pentru cerbi, se gândi el. Să faci cerbul să 
iasă acolo unde-l poţi împuşca. Dar poate c-o să audă şi 
şobolanii-cangur. Se uită cu atenţie peste platou, cercetând mai 
întâi zona cea mai apropiată, privind apoi ceva mai departe şi, 
în cele din urmă, spre pantele întinse şi verzi ale munţilor 
Lukachukai, care se înălţau către răsărit. leşi de la adăpostul 
ienupărului pitic şi porni repede spre nord-vest, mişcându-se 
fără zgomot şi rămânând, pe cât posibil, pe albia arroyo-urilor”. 
Mergea cu atenţie, în tăcere. Brusc, se opri. Văzuse cu coada 
ochiului o mişcare pe fundul văii Kam Bimghi. Mult mai jos faţă 
de unde se afla, la vreo douăzeci de kilometri spre vest, un nor 
de praf apăruse brusc deasupra rocilor roşii decolorate de vânt. 
Ar fi putut fi doar un vârtej stârnit de Băieţii de Cremene care 
fac farse Copiilor Vântului. Dar acum nu bătea vântul. Liniştea 
după-amiezii târzii se aşternuse peste pustiul erodat de la 
picioarele lui. 

Trebuie să fi fost o camionetă, se gândi Horseman, şi 
sentimentul de groază reveni. leşi cu prudenţă din albia ascunsă 
în spatele unui pâlc de arbori piñon şi rămase nemişcat, 
cercetând peisajul de dedesubt. Departe către vest, Purtătorul 
Soarelui se mutase mai jos pe cer şi contura cu alb strălucitor un 


3 Denumire generică pentru spirite, zei, demoni sau monştri în mitologia 
navajo. 
4 Arroyo - pârâu (lb. spaniolă în original.). 


nor de furtună, undeva peste Hoskininie Mesa. Platoul pe care 
stătea Horseman se afla în umbra lui, dar lumina piezişă a 
soarelui încă strălucea pe întinderea văii Kam Bimghi. Acum nu 
se mai vedea nicio urmă de praf pe lângă stâncile roşii, iar 
Horseman se întrebă dacă nu-l înşelaseră cumva ochii. Dintr- 
odată îl văzu din nou. Un norişor de praf traversa încet fundul 
văii. O camionetă, presupuse Horseman, sau altă maşină. Era pe 
drumul care traversa stâncile alunecoase şi se ramifica spre 
Mlaştina Calului şi spre canionul Multe Ruine, şi mai nou spre 
măgura Ţăruşi Inalţi, unde se afla staţia radar. Trebuia să fie o 
camionetă sau un jeep. Drumul acela nu era cine ştie ce nici 
măcar pe vreme bună. Horseman se uită cu atenţie. Intr-un 
minut, o să-şi dea seama. lar dacă norul de praf se întorcea spre 
canionul Multe Ruine, atunci ar trebui să continue către est, 
peste podiş, şi să urce către munţii Lukachukai. Desigur, asta ar 
însemna să facă foamea. 

Praful dispăru când maşina cobori într-unul dintre labirinturile 
de arroyo-uri care transformau valea într-o excentrică pătură 
matlasată creată de eroziune. Apoi apăru şi dispăru iar, când 
drumul coti la vest de Natani Tso, măgura uriaşă de lavă cu 
vârful plat ce domina capătul dinspre nord al văii. Trecură 
aproape cinci minute până când norul de praf redeveni vizibil. 

— Ho! exclamă Horseman şi se destinse. 

Camioneta o luase către Ţăruşii înalţi. Erau probabil soldaţii 
care supravegheau radarul. _ 

Se îndepărtă de copac, mergând agale. li era foame şi avea 
un porc spinos de pârlit, de curăţat şi de fript, înainte de a-l 
mânca. 

Luis Horseman îşi alesese cu grijă tabăra. Aici, podişul era 
traversat de unul dintre sutele de canioane fără nume care se 
pierdeau în adâncul canionului Multe Ruine. De-a lungul marginii 
cu baza de gresie erodată, stratul superior de granit crăpase 
sub propria greutate. Unele blocuri mari de piatră se 
prăbuşiseră pe fundul canionului, lăsând în urmă goluri de 
mărimea unor camere. Altele doar se înclinaseră puţin şi 
alunecaseră. In spatele unuia dintre acestea îşi ascunsese 
Horseman focul. Era un foc mic, aprins în colţul cel mai 
îndepărtat al spaţiului împrejmuit de pereţi de piatră. Neavând 
nimic deasupra care să-i reflecte lumina, ar fi fost vizibil doar 
pentru cineva care ar fi stat pe marginea stâncilor, uitându-se în 


jos. Lumina pâlpâitoare arunca pe chipul lui Luis Horseman o 
nuanţă roşiatică. Avea chipul tânăr, slab şi sensibil, cu ochi mari 
şi negri şi gura posacă. Fruntea înaltă îi era parţial ascunsă de o 
bandană de pânză roşie înnodată la spate, şi avea un nas 
strâmb, subţire. Stătea cu picioarele încrucişate pe movila de 
nisip adus de vânt în îngrăditură de pe platoul de deasupra. 
Singurul sunet care se auzea era sfârâitul grăsimii din bucata de 
carne de porc spinos ţinută deasupra flăcării. Animalul fusese 
unul tânăr şi mic, aşa că Horseman mâncă aproape două treimi 
din el. Presără nisip peste foc şi puse pe tăciuni ce mai 
rămăsese din carne, ca s-o mănânce a doua zi dimineaţă. Apoi 
se întinse pe spate în întuneric. Luna urma să răsară după 
miezul nopţii, dar acum erau numai stele. Pentru prima oară 
după trei zile, Luis Horseman se simţea în siguranţă. Relaxându- 
se, o oboseală dureroasă puse stăpânire pe el. Avea să doarmă 
peste puţin timp, dar mai întâi trebuia să se gândească. 

Mâine, dacă va putea, va construi o saună ca să facă baie. Și- 
ar trebui să găsească în vreun fel sau altul şi-un Cântăreț, când 
va fi în siguranţă, să-i ceară să ţină o Cale a Binecuvântării 
pentru el. Dar asta trebuia să mai aştepte. O baie cu aburi avea 
să fie de ajuns, pentru moment. O să dureze mult să o 
construiască, dar mâine o să aibă timp. Păstrase ce mai 
rămăsese din porcul spinos şi urma să aibă şi şobolanii-cangur. 
Era sigur de asta. Pusese douăsprezece sau treisprezece 
capcane, folosind drept momeală sânge şi grăsime de porc 
spinos, şi credea că incantaţia fusese aproape corectă. Nu 
tocmai, dar probabil destul de apropiată. Nu se gândea mai 
departe de ziua de mâine. Nu acum. Până mâine, ei vor fi aflat 
probabil că nu se întorsese în teritoriul Tsay-Begi, la clanul 
rudelor lui prin alianţă, şi aveau să-l caute aici. 

Horseman simţi din nou groaza, şi-şi dori dintr-odată să fi avut 
ghetele şi ceva în care să ţină apă. Era drum lung până jos în 
canion, la izvor. Aveau să cerceteze toate locurile unde exista 
apă şi, chiar dacă îşi acoperea urmele, tot ar fi rămas un semn: 
iarba călcată în picioare. O să poată păstra puţină apă în 
stomacul porcului spinos, destulă pentru o zi. Avea să-l 
folosească până când reuşea să găsească altceva sau să 
omoare ceva mai mare. Dar ghete nu avea de unde să ia. Il 
dureau picioarele după o zi întreagă de mers în pantofi de oraş, 
iar aceştia n-aveau să reziste dacă va trebui să parcurgă o 


distanţă mare. 

Horseman deveni conştient de un sunet, mai întâi slab, apoi 
din ce în ce mai puternic. O camionetă. Nu. Două. Deplasându- 
se cu viteză mică. La mare depărtare către vest. Adierea uşoară 
a nopţii îşi schimbă puţin direcţia şi sunetul dispăru. lar când 
vântul începu să bată din nou, încetişor, dinspre vest, abia dacă 
se mai auzeau motoarele. In cele din urmă, nu se mai auzi 
nimic. Numai ţipătul unei păsări de noapte, ieşite la vânătoare 
pe deasupra podişului, şi greierii ţârâind jos, la izvor. Trebuie să 
fi fost în canionul Multe Ruine, se gândi Horseman. Se auzise ca 
şi cum camionetele ar fi mers de-a lungul canionului, 
îndepărtându-se de el. Dar de ce? Şi cine-ar putea fi? Nimeni din 
clanul lui n-ar avea ce să caute în canion. Ai lui, Frunţile Roşii, se 
ţineau departe de canion, departe de casele anasazilor?. Yeii şi 
Monstrul Încornorat îi mâncaseră pe anasazi cu multă vreme în 
urmă, înainte de venirea Nimicitorului de Monştri. Dar stafiile 
Celor Vechi sălăşluiau acolo, în hoganurile* mari de piatră de la 
adăpostul stâncilor, iar ai lui păstrau distanţa. Era unul dintre 
motivele pentru care venise aici. Nu prea aproape de casele 
Duşmanului Mort, dar suficient de aproape ca Polițistul Albastru 
să nu se gândească să-l caute aici. 

Horseman simţea cuțitul din buzunar apăsându-i dureros 
şoldul. Işi mută greutatea, îl scoase, deschise lama lungă şi îl 
aşeză pe piept. Curând, luna răsări deasupra platoului, luminând 
silueta unui tânăr slab care dormea desculţ pe o movilă de nisip 
adunat de vânt. 

Horseman ajunse la izvor cu puţin după răsăritul soarelui. Bău 
însetat din micul bazin de sub piatră, apoi curăţă meticulos cu 
nisip stomacul de porc spinos, îl clăti, înnodă tubul la intestin şi-l 
umplu cu apă. Incăpeau cam două ceşti. Baia trebuia să mai 
aştepte. Nu putea risca să construiască aici sauna. Şi dacă o 
construia la adăpostul taberei, nu avea nimic destul de mare cu 
care să aducă apă pentru turnat pe pietre, după ce le încălzea. 
Işi şterse urmele sârguincios cu un snop de tufa-iepurelui, şi 
merse numai pe pietre în urcuş, la întoarcerea pe marginea 
canionului. 

Patru dintre capcane se declanşaseră, dar găsi şobolani- 


> Nativi amerindieni al căror nume a fost dat de către indienii navajo, şi 
înseamnă „strămoşii duşmanilor”. 
€ Locuinţa tradiţională a indienilor navajo. 


canguri numai sub două dintre pietre. O alta scoase la iveală un 
şoarece de pădure, pe care Horseman îl aruncă scârbit, iar 
cealaltă era goală. Aşeză posomorât capcanele la loc. Doi 
şobolani nu erau suficienţi. Se găseau broaşte în jurul izvorului, 
dar puteai ajunge schilod dacă omorai broaşte. Trebuia să 
încerce să caute câini de prerie. Unui adult i-ar ajunge pentru o 
masă. 

Locul în care văzuse colonia de câini de prerie era cam la doi 
kilometri spre est. Avu nevoie de treizeci de minute ca să 
străbată distanţa, aducându-şi aminte de sunetul motoarelor de 
camion şi înaintând cu prudenţă. Poate că mai căzuse vreuna 
dintre rachetele alea. Îşi amintea de prima oară când se 
întâmplase. Era în anul în care fusese iniţiat, iar armata 
cercetase peste tot. Camioane, jeepuri şi elicoptere care zburau 
de la un capăt la altul al văii trecuseră pe la toate hoganurile şi 
anunţaseră că urmau să dea zece mii de dolari oricui ar fi găsit- 
o. Nimeni n-a reuşit. Ulterior, au croit acel drum până la Ţăruşii 
Înalţi, au construit radarul şi, când a căzut următoarea rachetă 
cu un an în urmă, au găsit-o în două sau trei zile. 

Se opri lângă un ienupăr uscat, rupse o creangă strâmbă şi 
începu să cioplească un băț de aruncat. Reuşea uneori să 
nimerească iepuri cu un asemenea băț, dar de obicei nu şi câini 
de prerie. Erau prea prudenti. În timp ce ascuţea băţul, îşi aţinti 
privirea dincolo de Kam Bimghi. Acum nu se vedea nicio mişcare 
şi asta însemna probabil că nu căzuse nicio rachetă. Ar fi fost 
mai multă agitaţie, dacă ar fi fost vorba de aşa ceva. In plus, 
oricum nimeni n-ar fi vânat o rachetă în toiul nopţii. 

Nu avu nicio ocazie să folosească băţul. Vizuinile coloniei erau 
îngrămădite dedesubtul unui crâng de piñon şi una dintre 
rozătoare îl zări cu mult înainte ca el să ajungă destul de 
aproape încât să arunce băţul. Se auzi o răbufnire de strigăte de 
avertizare, apoi, într-o clipă, câinii dispărură în vizuinile lor. 

Horseman băgă băţul în buzunarul lateral şi rupse o creangă 
mai mică dintr-un piñon. Îi ascuţi un capăt şi îl despică pe 
celălalt. Întors la colonia de câini de prerie, alese o gaură 
dinspre vest. Înfipse băţul în pământ, în faţa ei, scoase o foiţă 
subţire de mică din punga cu leacuri şi o strecură în despicătură. 
Potrivi cu grijă mica, astfel încât să reflecte în gaură lumina 
soarelui abia răsărit. 

Acum nu mai putea face altceva decât să aştepte. Cu timpul, 


lumina avea să atragă unul dintre curioşii câini de prerie. Acesta 
avea să iasă din gaură, orbit de soarele reflectat. lar el avea să 
fie destul de aproape ca să folosească băţul. Aruncă o privire în 
jur, în căutarea unui loc în care să stea. Şi atunci îl văzu pe 
Lupul Navajo. 

Nu-l auzise venind. Dar bărbatul stătea la nici cincisprezece 
metri distanţă, privindu-l în tăcere. Era solid, cu blana de lup 
peste umeri. Labele din faţă ale lupului atârnau inerte peste 
pieptul cămăşii negre, iar ţeasta goală a fiarei era dată pe 
spate, de pe fruntea bărbatului, cu botul îndreptat în sus. 

Lupul se uită la Horseman. Şi apoi surâse. 

— N-o să spun nimănui, zise Horseman. 

Avea vocea stridentă, ridicată aproape până la țipăt. Se 
întoarse şi fugi, fugi înnebunit, de-a lungul albiei secate care 
pornea de lângă colonia de câini de prerie. In urma lui îl auzi pe 
Lup râzând. 


Capitolul 2 

În noaptea aceea, Copiii Vântului traversară rezervaţia. După 
calendarul navajo, trecuseră opt zile de la încheierea 
Anotimpului Când Doarme Tunetul, 25 mai, o noapte cu o seceră 
târzie a lunii. Vântul împingea un front atmosferic de presiune 
ridicată, cu centrul deasupra podişului din Nevada, şi sculpta tot 
felul de forme în stratul de zăpadă de pe vârful San Francisco, 
parte a Muntelui Sacru al Femeii de Cremene Albastră. Mai jos, 
la aeroportul din Flagstaff, se înregistrau rafale de până la 
şaizeci de kilometri pe oră de vânt uscat, rece, vântul primăverii 
din teritoriile înalte. 

Pe versantul vestic al munţilor Lukachukai, Copiii Vântului se 
tânguiau dincolo de bolovanul unde stătea ghemuit Luis 
Horseman, cu trupul înnegrit cu cenuşă ca să orbească 
fantomele. Horseman se liniştise acum. Cugetase şi ajunsese la 
o concluzie. Vrăjitorul nu-l urmărise. Bărbatul în piele de câine 
nu-l cunoştea, n-avea niciun motiv să-l distrugă. Şi n-avea niciun 
alt loc în care să se ascundă. Curând, Billy Nez avea să afle că 
se ascundea pe acest podiş şi avea să-i aducă mâncare, apoi 
totul urma să fie mai bine. Aici, Polițistul Albastru nu l-ar putea 
găsi niciodată. Aici trebuia să rămână, în ciuda Lupului Navajo. 

Horseman deschise  săculeţul cu leacuri şi-i examină 
conţinutul. Destul polen, dar praf de ristic, care era cea mai 
bună apărare împotriva Lupilor Navajo, numai cât iei între două 
degete. Scoase ursul de turcoaz şi-l puse pe genunchi. 

— Corn de bica, apără-mă, intonă el. Din singura beznă, 
apără-mă! 

Îşi dori, aşa cum îşi dorise de multe ori acum, că era mai în 
vârstă, să fi ascultat atunci când unchiul lui îl învățase cum să le 
vorbească Oamenilor Sfinţi. 

x x X 

La o sută şaizeci de kilometri spre sud, la Window Rock, Copiii 
Vântului şuierau la geamurile Clădirii Legii şi Ordinii, unde Joe 
Leaphorn se chinuia să rezolve un teanc de dosare cu cazuri 
neterminate, adunate în ultima săptămână. Dosarul etichetat 
„Luis Horseman” era al treilea de jos şi Leaphorn ajunse la el 
abia pe la ora zece. Îl citi în întregime, se lăsă pe spătarul 
scaunului, apoi îşi aprinse ultima ţigară din pachet. Ciocăni 
gânditor cu degetul în marginea biroului. „Ştiu unde-i Horseman. 
Sunt sigur că ştiu. Dar nu-i nicio grabă. Horseman o să rămână 

pe loc.” Ascultă vuietul vântului şi se gândi la vrăjitori şi la 
Bergen McKee, prietenul lui care se ocupa cu studiul lor. 
Amintirea îi stârni un zâmbet care se stinse aproape imediat. 
Bergen însuşi era victima unei vrăjitoare - femeia care se 
măritase cu el, îl făcuse să sufere şi-l lăsase să se vindece cum 
putea. Şi, după cât se părea, nu putea. 

Îşi aminti de scrisoarea pe care-o primise în săptămâna aceea 
de la McKee în care vorbea despre întoarcerea în rezervaţie ca 
să-şi continue cercetările cu privire la vrăjitorie. Mai primise şi 
înainte asemenea scrisori, dar McKee nu venise. Şi n-o s-o facă 
nici de data asta, Leaphorn era convins. Cu cât amâna mai mult 
să-şi reia vechea viaţă, cu atât mai greu avea să-i fie să se 
întoarcă. Şi poate că acum e deja prea greu. Gândindu-se la 
asta, Leaphorn stinse lampa de pe birou şi rămase pentru o 
clipă în întuneric, ascultând vântul. 

La Albuquerque, la şase sute cincizeci de kilometri către est, 
vijelia îşi făcu apariţia pentru scurtă vreme în apartamentul lui 
Bergen McKee, când, clătinând turnul de transmisie din vârful 
culmii Sandia, trimise un pâlpâit scurt pe ecranul televizorului la 
care nu se uita. Oprise sonorul cu o oră în urmă, având de gând 
să corecteze nişte lucrări de examen final. Dar vântul îl 
neliniştea. Amestecase în schimb nişte martini într-un shaker şi 
îl sorbea încet, ca să-i rămână până când, în sfârşit, reuşea să 
adoarmă. 

Poate că mâine avea să primească răspunsul la scrisoare, iar 
Joe Leaphorn o să-i spună dacă era un anotimp bun pentru 
zvonurile despre vrăjitorie, sau unul prost, sau unul aşa şi-aşa. 
Şi poate că, dacă perspectivele erau bune, avea să plece în 
rezervaţie săptămâna următoare. Putea să-şi petreacă vara 
completând studiile de caz de care avea nevoie ca să încheie 
cartea care nu mai însemna nimic pentru el. Sau poate că n- 
avea să se ducă. 

Deschise radioul şi rămase în picioare lângă uşa de sticlă a 
balconului. Vântul destrămase stratul de nori de deasupra 
muntelui Sandia, iar conturul întunecat al acestuia se înălța pe 
fundalul stelelor de la orizontul dinspre răsărit. 

Zece etaje mai jos, luminile oraşului se întindeau către 
poalele dealurilor, un lac fosforescent în noaptea nesfârşită. In 
spatele lui, radioul anunţa că mâine avea să fie mai răcoare, iar 
vântul se va domoli. Apoi se auzi o chitară şi un tânăr care cânta 


despre necazuri. Dar, promitea cântăreţul, viaţa merge mai 
departe. 


Și anii se scurg, 

lar timpul vindecă tot, 
ȘI curând murim, 
Murim în pace. 


McKee izbucni în râs, fiindcă versurile parodiau perfect starea 
lui de spirit. Se întoarse la birou. Era un bărbat solid, cu oase 
mari şi chip obosit care părea în acelaşi timp puternic, şi 
stângaci. Adună lucrările necorectate, le trânti în servietă, îşi 
turnă un ultim pahar de martini din shaker şi-l luă în dormitor. 
Se uită la certificatul înrămat de pe perete. Trebuia şters de 
praf. McKee lustrui geamul cu batista. 

Intrucât, începea proclamația, este universal şi unanim 
cunoscut de către toți studenții la antropologie că Bergen Leroy 
McKee, licențiat, masterat, doctor, este de fapt nimeni altul 
decât NIMICITORUL DE MONŞTRI, cunoscut şi ca Geamănul Erou 
în mitul navajo al originilor, 

Și întrucât acest fapt este atestat şi demonstrat de obsesia 
nesănătoasă şi preocuparea numitului profesor McKee, de aici 
înainte cunoscut ca NIMICITORUL DE MONSTRI, de a insista 
excesiv asupra mai sus-menționatului mit al originilor în 
seminariile sale; 

Și întrucât NIMICITORUL DE MONŞTRI este cunoscut ca fiind 
zămislit prin împreunarea Femeii Schimbătoare cu Soarele; 

Și întrucât mai sus-menţionata uniune sexuală a avut loc fără 
binefacerile Sfintei Cununii, şi este unanim cunoscut că a fost un 
concubinaj clandestin, ilegal, profan şi de altminteri nepotrivit; 

Ca urmare, să fie cunoscut tuturor oamenilor că mai sus- 
menţționatul  NIMICITOR DE MONSTRI corespunde definiţiei 
populare şi celei oficiale a cuvântului „bastard”, şi 
demonstrează dreptul său la acest titlu în fiecare semestru prin 
modul în care corectează lucrările de la seminarul său 
postuniversitar de superstiții primitive. 


Proclamaţia fusese scrisă de mână cu multă osteneală, cu 
litere gotice, pecetluită cu sigiliul unui notar public şi semnată 
de către toţi cei şapte participanţi la seminarul lui McKee. O 


primise cu şase ani în urmă, în anul în care obținuse postul 
permanent în cadrul departamentului de ştiinţe umaniste de la 
Facultatea de Antropologie a Universităţii din New Mexico, 
împreună cu W. W. Hill, Hibben, Ellis şi Gonzales, Schwerin, 
Canfield, Campbell, Bock şi Stan Newman, Spuhler şi ceilalţi. 
Anul în care se alăturase unei echipe fără egal de la Harvard 
până la Berkeley. Ultimul an bun. Anul de dinainte de ziua când 
ajunsese acasă, în acest apartament, şi găsise dulapurile Sarei 
goale şi un bilet lăsat de ea pe birou. Paisprezece cuvinte scrise 
cu cerneală albastră, pe hârtie albastră. Ultimul an de 
înflăcărare, de entuziasm, de planuri de cercetare care să lege 
toate superstiţiile navajo într-un mod clar, ordonat. Ultimul an 
de dinaintea trezirii la realitate. 

McKee goli paharul de martini, stinse luminile şi se întinse în 
întuneric, ascultând vântul şi aducându-şi aminte cum se simţise 
în postura Nimicitorului de Monştri. 


Capitolul 3 

Bergen McKee se apropie de cutia lui poştală din facultate în 
dimineaţa de 26 mai, aşa cum o făcea de obicei: cu un fior de 
nepăsare. Anii de experienţă, de primit notificări către corpul 
profesoral, anunţuri de prelegeri şi reclame la cărţi, domoliseră 
această senzaţie. Uneori, când avea alte lucruri pe cap, McKee 
deschidea cutia de scrisori fără această mică scânteie de 
optimism, fără gândul că ziua prezentă ar putea aduce vreo 
surpriză incredibilă. Dar azi intră plin de speranţă în biroul 
secretarei departamentului, îi spuse bună dimineaţa doamnei 
Kreutzer şi coti la dreapta ca să ajungă la cutiile poştale. In 
cazul în care corespondenţa era la fel de plictisitoare ca de 
obicei, avea să fie obligat să-şi îndrepte imediat gândurile către 
problema corectării a optzeci şi patru de lucrări de la examenele 
finale până mâine la prânz. Era o perspectivă sumbră. 

— V-a găsit domnul profesor Canfield? 

Doamna Kreutzer îşi ţinea capul puţin aplecat, uitându-se la el 
prin jumătatea de sus a ochelarilor cu lentile bifocale. 

— Nu, doamnă. Nu l-am văzut pe Jeremy de două sau de trei 
zile. 

Plicul de deasupra era de la Compenaiul de etnologie. 
Formularul dinăuntru îl anunţa că îi expirase abonamentul. 

— Voia să vorbiţi cu o femeie, continuă doamna Kreutzer. 
Cred că tocmai aţi ratat-o. 

— Bine, zise McKee. Despre ce e vorba? 

Al doilea plic conţinea un formular şapirografiat de la 
profesorul Green, care amintea tuturor membrilor corpului 
profesoral ceea ce ştiau deja: că notele de pe ultimul semestru 
trebuiau trecute în catalog până pe 27 mai, la prânz. 

— Ceva legat de rezervaţia navajo, răspunse doamna 
Kreutzer. Încearcă să dea de cineva care lucrează acolo. Domnul 
profesor Canfield credea că aţi putea să-i sugeraţi unde să-l 
caute. 

McKee zâmbi. Probabil că doamna Kreutzer ajunsese la 
concluzia că femeia era disponibilă şi la vârsta măritişului şi că, 
în cine ştie ce mod misterios, l-ar putea găsi atrăgător pe 
McKee. Doamna Kreutzer îşi făcea griji pentru oameni. 

Îşi aduse apoi aminte că se întâlnise cu o femeie care tocmai 
pleca, în timp ce el intra în clădirea Facultăţii de Antropologie, o 
femeie tânără, brunetă, cu ochi negri. 


— Era genul meu? întrebă el. 

A treia şi ultima scrisoare avea o ştampilă din Window Rock, 
Arizona, cu adresa de retur a Departamentului pentru Lege şi 
Ordine al Consiliului Tribal Navajo. Trebuia să fie de la Joe 
Leaphorn. McKee o puse în buzunar. 

Doamna Kreutzer se uită la el cu reproş, pentru că ştia la ce 
se gândea şi nu-i plăcuse tonul. McKee simţi un ghimpe de 
remuşcare. 

— Părea drăguță, răspunse doamna Kreutzer. Cred că v-aţi 
dori s-o ajutaţi. 

— O să fac tot ce pot. 

— Jeremy mi-a zis că vara asta mergeţi cu el în rezervaţie, 
adăugă doamna Kreutzer. Cred că o să fie frumos. 

— Nu-i tocmai sigur, replică McKee. S-ar putea să trebuiască 
să ţin un curs la un seminar de vară. 

— Lăsaţi pe altcineva să predea în vara asta, îl îndemnă 
doamna Kreutzer. 

Se uită la el pe deasupra ochelarilor. 

— Sunteţi cam palid în ultima vreme. 

McKee ştia că nu era deloc palid. Faţa i se cojea din cauza 
arsurilor solare. Dar ştia şi că doamna Kreutzer spunea asta într- 
un sens figurat. O auzise cândva dându-i unui student de la 
masterat acelaşi avertisment şi, când studentul îl întrebase ce-o 
fi vrut să spună doamna Kreutzer cu asta, McKee îi explicase că 
însemna că-şi face griji pentru el. 

— Ar trebui să le spuneţi să se ducă dracului, zise doamna 
Kreutzer, iar vehementa ei îl surprinse pe McKee la fel de mult 
ca şi limbajul. Toată lumea profită de pe urma dumneavoastră! 

— Nu chiar, răspunse McKee. Oricum, nu mă deranjează. 

Dar în timp ce mergea pe coridor către biroul lui, descoperi 
că-l deranjează, măcar puţin. George Everett îi ceruse să-i preia 
cursurile în vara asta, pentru că Everett primise o ofertă de a se 
ocupa de nişte săpături în Guatemala, iar pe McKee îl enerva cât 
de sigur fusese Everett că bătrânul Bergen avea să-i facă 
această favoare. Şi, de asemenea, îl deranja să fie mereu 
obiectul milei doamnei Kreutzer. Încornoratul n-are nevoie să i 
se amintească de coarnele lui, şi nici cel respins, de eşecul lui. 

Scoase din buzunar plicul de la Lege şi Ordine şi îl cercetă, 
fără să se uite pe fereastra holului, către tencuiala sfărâmată 
din spatele Capelei Absolvenţilor, cum făcea de obicei. In 


schimb, îşi aminti cum fusese pe vremea când avea douăzeci şi 
şapte de ani, în căutarea adevărului prin rezervaţia navajo, încă 
entuziasmat şi inocent, încă optimist, pe când nu ştia că trebuie 
să se maturizeze. Nu prea reuşea să retrăiască acel sentiment. 
Abia după ce trase jaluzelele, porni aerul condiţionat şi se 
aşeză pe scaunul de la birou şi începu să citească scrisoarea. 


Dragă Berg, 

Am pus câteva întrebări în legătură cu investigația ta despre 
cazurile de vrăjitorie şi situația pare oarecum promițătoare. Au 
circulat câteva zvonuri prin teritoriul No Agua Wash, un incident 
sau două în Lukachukai, la est de Chinle, şi câteva tulburări la 
vestul defileului Colorado, în amonte, către granița cu Utah. 
Niciuna dintre aceste întâmplări nu pare gravă sau neobişnuită, 
dacă asta este ceea ce te interesează. Bănuiesc că problema 
din No Agua implică nişte conflicte între două grupuri din Clanul 
Tamarixului cu privire la un teren de păşunat. Chestia din Utah 
pare să se concentreze asupra unui Cântăreț bătrân cu 
reputație proastă, iar oamenii noştri de la subagenția din Chinle 
îmi spun că nu ştiu încă ce se petrece în zona Lukachukai. 
Povestea pe care au aflat-o ei (cam la a patra mână) este că 
există o peşteră cu Lupi Navajo undeva în regiunea acelui 
canion de pe versantul apusean. Se pare că vrăjitorii vin prin 
preajma hoganurilor de vară de acolo, maltratând animalele şi 
tot ce mai fac ei de obicei. Şi, bineînțeles, poveştile diferă în 
funcție de surse. 

Primele două par să se potrivească cu teoriile formulate în 
Utilitatea socială şi psihoterapeutică a superstiţiilor despre Lupul 
Navajo şi despre frenezie, dar asta ar trebui să ştii, din moment 
ce tu ai scris-o. Nu sunt sigur de povestea din Lukachukai. S-ar 
putea să aibă ceva de-a face cu un individ pe care-l căutăm noi 
în zonă. Sau poate că e un vrăjitor autentic, care chiar se 
transformă în vârcolac, şi nu v-ar face asta praf pe voi, oamenii 
de ştiinţă? 


Mai erau două paragrafe, unul despre soţia şi familia lui 
Leaphorn şi despre un prieten comun din vremea studenţiei la 
Universitatea de Stat din Arizona, iar celălalt oferindu-i sprijin 
dacă McKee se hotăra să „se ducă la vânătoare de vrăjitoare în 
vara asta”. 


McKee zâmbi. Leaphorn îl ajutase foarte mult la cercetarea 
iniţială,  aranjând să se deschidă pentru el dosarele 
Departamentului pentru Lege şi Ordine şi punându-l în contact 
cu soiul de oameni pe care trebuia să-i întâlnească, indieni 
neatinşi de aculturaţie, care ştiau câte ceva despre vrăjitorie. 
Regreta că Leaphorn nu se lăsase niciodată complet convins de 
ideea lui: că superstiţia cu privire la Lup era o simplă operaţiune 
de tip ţap ispăşitor, oferind unui popor primitiv o supapă 
necesară pentru vinovăţie, în vremuri de necazuri şi frustrare. 

Se rezemă de spătarul scaunului, recitind scrisoarea şi 
aducându-şi aminte de disputele lor. Leaphorn insista că există 
un sâmbure de adevăr în mitul navajo al originilor, potrivit 
căruia unii oameni devin intenţionat nesociabili, se îndepărtează 
de cumpătarea de aur a naturii, aleg în mod voit nenaturalul şi, 
prin urmare, calea cea rea în credinţa navajo. McKee îşi amintea 
cu plăcere de acele seri lungi petrecute la Leaphorn acasă, când 
acesta devenea adeptul vehement al credinţei navajo, iar 
Emma, pe atunci tânăra lui mireasă, râdea de amândoi şi le 
aducea bere. Ar fi fost plăcut să-i revadă, dar scrisoarea nu suna 
prea promiţător. Avea nevoie de douăsprezece studii de caz 
pentru cartea cea nouă, îndeajuns ca să demonstreze toate 
faţetele teoriei sale. 

Jeremy Canfield intră fără să bată la uşă. 

— Am o întrebare pentru tine, zise el. Unde găseşti, în 
rezervaţia navajo, un inginer electrotehnist care-şi testează 
dispozitivele? 

Işi scoase o pipă din buzunarul de la haină şi începu să curețe 
resturile din scobitură în scrumiera lui McKee. 

— Avem un singur indiciu: are o camionetă verde-deschis. Nu 
ştim ce fel de aparatură are, dar cercetările astea trebuie să se 
desfăşoare departe de cablurile de înaltă tensiune, firele 
telefonice şi altele asemănătoare. 

— Asta-i de mare ajutor, comentă McKee. Mai rămâne cam 
nouăzeci la sută din rezervaţie, nouăzeci la sută din patru mii 
două sute de kilometri pătraţi. Găseşte o camionetă verde într- 
un spaţiu mai mare decât toată Noua Anglie! 

— E vorba de fiica unui prieten de-al meu. O fată pe nume 
Ellen Leon, zise Canfield. Incearcă să-l găsească pe individul 
ăsta de la UCLA. 

Canfield era un bărbat foarte scund, uşor adus de spate din 


cauza unei diformităţi a coloanei vertebrale, cu un chip rotund şi 
vesel, pe care chelia totală îl făcea şi mai rotund. 

— Afurisiţii ăştia de locuitori de la şes nu ştiu deloc geografie, 
continuă Canfield. Ei cred că rezervaţia e cam cât Central Park... 

— De ce-l caută? întrebă McKee. 

Canfield păru stânjenit. 

— Nu întrebi o femeie aşa ceva, Berg. Dacă e ceva romantic 
la mijloc? Dacă tânjeşte după trupul lui? 

Canfield îşi aprinse pipa. 

— Imaginează-ţi că l-a refuzat, el a plecat să-şi oblojească 
inima frântă, iar acum ea s-a răzgândit. 

Sau, se gândi McKee, poate că e o proastă, aşa ca mine. 
Poate că a fost părăsită şi e prea tânără ca să ştie că totul e în 
zadar. 

— Oricum, i-am zis să caute în zona Chuska, sau în 
Lukachukai, dacă îi plăceau munţii, sau în valea Kam Bimghi, 
dacă-i plăcea deşertul, ori poate sus, la nord de satele hopi”, şi 
în câteva alte locuri. Am făcut semne pe hartă şi i-am arătat 
unde sunt punctele comerciale de unde e posibil să-şi cumpere 
el proviziile. 

— Poate că sunt căsătoriţi, presupuse McKee. 

Era curios, în mod surprinzător. 

— O cheamă Ellen Leon, zise Canfield amabil şi cu răbdare. Pe 
el îl cheamă Jimmie W. Hall, doctor în inginerie. În plus, nu 
poartă verighetă, de unde deduc că nu sunt căsătoriţi. 

— Bine, Sherlock, replică McKee. Deduc şi eu, din atitudinea 
ta, că femeia asta are cam un metru şaizeci şi opt, e zveltă, cu 
păr lung şi negru şi poartă... McKee făcu o pauză ca să se 
gândească... un soi de costum nostim colorat! 

— Deduc din asta că ai văzut-o pe hol, constată Canfield. 
Oricum, i-am spus că o să stăm cu ochii în patru după tipul ăsta 
şi-o s-o anunţăm unde-o să ne facem tabăra, ca să poată lua 
legătura cu noi. 

Se uită la McKee. 

— De unde vrei să-ncepi să-ţi vânezi vrăjitoarele? 

McKee fu pe cale să pomenească de scrisoarea lui Leaphorn şi 
să-i spună că nu se hotărâse încă dacă să se ducă. Dar se gândi 
la fata de la intrarea din faţă a clădirii Facultăţii de Antropologie. 
Tânăra i se păruse obosită, dezamăgită şi, într-un fel, foarte 

tristă. 

— Nu ştiu, răspunse McKee. Poate în zona No Agua, sau 
dincolo, la vestul defileului Colorado, ori pe versantul vestic al 
munţilor Lukachukai. 

Se gândi o clipă. Proiectul curent al lui Canfield presupunea 
cercetarea  necropolelor anasazilor, locuitorii munţilor de 
dinainte de navajo. Nu existau situri cunoscute în zona No Agua 
şi doar câteva în regiunea fluviului Colorado. 

— Ce-ar fi să începem în canioanele acelea de coastă din 
Lukachukai? 

— Mi-ar prinde bine, spuse Canfield. Dacă tu găseşti pe-acolo 
câţiva vrăjitori pe care să-i cercetezi, sunt ruine din belşug ca 
să-mi dea şi mie de lucru. In plus, o să-mi iau chitara şi-o să- 
ncerc să te învăţ cum să cânţi cu acompaniament. 

La uşă, Canfield se opri, părând brusc serios. 

— Mă bucur că te-ai hotărât să mergi, Bergen. Cred că ai 
nevoie... 

Făcu o pauză, cenzurându-se ca să nu invadeze o zonă de 
suferinţă intimă. 

— Cred că ar trebui, poate, să cer o garanţie că vrăjitorii tăi n- 
o să-mi vină de hac! 

Replica sună puţin neconvingător, nereuşind să-i ascundă 
stânjeneala. 

— Lupii mei Navajo, fiind strict psihoterapeutici, sunt garantat 
inofensivi, răspunse McKee. 

Trase un sertar al biroului, scotoci printr-un amestec de 
agrafe pentru hârtie, oase sculptate, vârfuri de săgeată şi 
cioburi de oale, şi extrase o piatră turcoaz de mărimea unui ou, 
având forma nedefinită a unei broaşte ghemuite. l-o aruncă lui 
Canfield. 

— Totemul clanului Trestiei, spuse McKee. De la Oamenii 
Sacri. E bun pentru apărarea contra pulberii de cadavru. Niciun 
Lup Navajo cu respect de sine n-o să te deranjeze. lţi garantez! 

— O să-l ţin mereu cu mine, răspunse Canfield. 

Cuvintele aveau să revină mai târziu în mintea lui McKee, 
aveau să se întoarcă să-l bântuie. 


Capitolul 4 

Bergen McKee îşi petrecuse cea mai mare parte a după- 
amiezii pe scaunul de pânză de lângă uşa din faţă a magazinului 
care-i aparţinea lui Shoemaker. Era o zi cu vânzări slabe, şi 
numai câţiva navajo intraseră. Dar McKee adunase informaţii 
despre vrăjitorie de la trei dintre ei şi reuşise să afle numele a 
doi navajo care-ar fi putut şti mai multe despre asta. Era, simţea 
el, un început bun. 

Aruncă o privire spre Leaphorn. Joe se rezemase de tejghea, 
ascultând cu răbdare încă una dintre istorisirile nesfârşite ale 
bătrânului Shoemaker, iar McKee se simţi vinovat. Leaphorn 
insistase că trebuia să meargă la punctul comercial şi că 
amânase, de fapt, vizita aici, ca să-l ia pe McKee cu el. Dar, cel 
mai probabil, era doar o scuză convenabilă pentru a-i face 
prietenului său o favoare. 

— E un tânăr pe-acolo pe care vrem să punem mâna, spusese 
Leaphorn. 

Impinsese un dosar peste birou. 

— A înjunghiat un mexican în Gallup luna trecută. 

Dosarul se referea la cineva pe nume Luis Horseman, în 
vârstă de douăzeci şi doi de ani, fiul lui Annie Horseman din 
clanul Frunţi Roşii, căsătorit cu Lilly Tso din clanul Capre Multe. 

Domiciliu: Sabito Wash, patruzeci şi trei de kilometri sud de 
Klagetoh. Dosarul includea trei rapoarte de arestare, pentru 
tulburarea liniştii publice, pentru vătămare corporală gravă şi 
pentru conducere sub influenţa stupefiantelor. Ultima însemnare 
era despre înjunghierea individului din Gallup şi despre o maşină 
furată şi abandonată după atac. 

— Ce te face să crezi că ar fi prin ţinutul Lukachukai? 
întrebase McKee. De ce n-ar fi prin Klagetoh, cu soţia lui? 

— E logic, răspunsese Leaphorn. 

Horseman credea probabil că-l omorâse pe mexican şi era 
speriat. Rudele soţiei lui îl detestau. Horseman ştia asta şi ştia 
că l-ar denunța, aşa că fugise în ţinutul clanului mamei sale, 
unde putea să se ascundă. 

— Atunci cum dracu’ o să-l găseşti? întrebă McKee. Doar 
puşcaşii marini ar putea să-l caute prin canioanele alea. 

Leaphorn îi explicase atunci că victima cuţitarului ieşise din 
starea critică şi că, dacă vestea cea bună îi era dusă lui 
Horseman, avea să se întâmple un lucru din două: fie se va 


preda singur, ca să înfrunte o acuzaţie de vătămare corporală, 
fie, căpătând încredere, va deveni neglijent şi se va lăsa văzut în 
Chinle, la Shoemaker sau în alt punct comercial. Oricum, urma 
să fie arestat şi dosarul, închis. 

— Aşa că mă duc azi la Shoemaker să răspândesc vestea pe 
la toate Frunţile Roşii care intră. Unul dintre ei o să fie văr sau 
nepot de-al lui sau altceva, iar informaţia o s-ajungă la 
Horseman. Şi, dacă nu vrei o plimbare pe gratis, poţi să rămâi 
aici s-o ajuţi pe Emma cu treburile casei. 

lar acum Leaphorn răspândea vestea, vorbind cu bărbatul 
navajo masiv, cu capul descoperit, care aduna conserve de pe 
rafturi. 

— E destul de slab, spunea Leaphorn, are vreo douăzeci şi doi 
de ani şi poartă părul în stilul vechi. 

— Nu-l cunosc, răspunse Uriaşul Navajo. 

Îl cercetă cu atenţie pe Leaphorn, apoi se duse spre cuiele de 
care erau agăţate hainele. Încercă o pălărie neagră de fetru. Era 
cu câteva numere prea mică, dar o lăsă aşezată caraghios pe 
vârful capului, în timp ce alegea altceva. 

— Mi-a crescut capul de ultima oară când am cumpărat o 
pălărie, comentă bărbatul. 

Vorbea în engleză, aruncând priviri spre McKee ca să vadă 
dacă albul aprecia umorul navajo. 

— Cred că îmi trebuie numărul şapte şi jumătate acum. 

— Tunde-te şi o să poţi purta pălăria veche, îl sfătui 
Shoemaker. 

Uriaşul Navajo purta cozi împletite, după moda 
conservatoare, dar unele foarte scurte. Poate că, se gândi 
McKee, avusese o tunsoare de alb şi o lăsase să crească. 

— Un nenorocit mi-a furat-o pe cea veche, spuse bărbatul. 

Încercă o altă pălărie. 

McKee căscă şi se uită afară prin uşa deschisă a prăvăliei. 
Valuri de arşiţă se înălţau din pământul deşertic. Către nord-est, 
nori de furtună se strângeau pe cer deasupra muntelui Carrizo. 
Era devreme în acest anotimp pentru furtuni. Mâine va fi 
miercuri. McKee se hotărî să accepte invitaţia lui Leaphorn de a 
petrece încă o zi cu el. Apoi avea să-şi ia camioneta şi să încerce 
să găsească hoganul de vară al Bătrânei Pietre-Cenugşii. Urma să 
înceapă cu ea, din moment ce se presupunea că este sursa 
unuia dintre cele mai interesante zvonuri. lar până joi, când 


sosea Canfield, se vor muta în canionul Multe Ruine, să aşeze 
tabăra şi să studieze temeinic zona. 

Uriaşul Navajo găsise o pălărie care i se potrivea, una neagră 
cu borul lat şi calota înaltă, cum cerea moda elegantă a 
indienilor navajo din vechea generaţie. Arăta ca un navajo din 
Tuba City, trase concluzia McKee: cu faţa lungă, oase 
proeminente, sprâncene groase şi gură mare. 

— În regulă, zise bărbatul. Cât îţi datorez? 

Uriaşul Navajo scosese din buzunarul de la şold o bandă cu 
ţinte de argint. O lăsă să-i atârne peste încheietură în timp ce-i 
întinse bancnotele lui Shoemaker şi aşteptă restul. Discurile de 
metal bătute cu ciocanul, mai mari decât dolarii de argint, 
luceau delicat. McKee bănuia că ţintele ar valora cam două sute 
de dolari la amanet. Se uită la uriaş cu un interes reînnoit. 
Bărbatul navajo strecură banda de argint peste calota pălăriei. 

— Horseman ăsta, spunea Leaphorn, a înjunghiat un mexican 
în Gallup. S-a îmbătat şi aşa s-a întâmplat totul. Dar nakai-ul€ n- 
a murit. Se simte mai bine acum. Vor să vorbească despre asta 
cu Horseman, la Window Rock. 

— Nu ştiu nimic despre asta. 

— E fiul lui Annie Horseman, continuă Leaphorn. Locuia 
dincolo de Kam Bimghi, pe versantul apusean al munţilor 
Lukachukai. 

Arătă direcţia în stilul navajo, cu o tresărire a buzelor. 

Uriaşul Navajo îşi ridicase cutia de cumpărături. O lăsă jos şi îl 
privi pe Leaphorn o clipă, apoi îşi plimbă gânditor limba peste 
dinţi. 

— Umblă pe versantul apusean? întrebă. Departamentul de 
Lege şi Ordine ştie unde e? 

— Are idee, în mare... răspunse Leaphorn. Dar ar fi mai bine 
dacă s-ar preda din proprie iniţiativă. Ştii tu... Altfel, ne-am duce 
noi acolo, să punem mâna pe el. Şi asta ar fi mai rău pentru 
toată lumea. 

— Horseman, începu Uriaşul Navajo. E... 

Leaphorn aşteptă restul întrebării. 

— Cum ziceai că arată băiatul ăsta? 

— Un tip subţirel. Avea pe el blugi şi o cămaşă roşie. Poartă 
părul în stilul vechi şi-l prinde la spate cu o bandană roşie. 

— Nu-l cunosc, replică uriaşul. Dar ar fi bine dacă s-ar preda. 


3 Cuvântul navajo pentru „mexican”. 


Ridică sub braţ cutia şi porni spre uşă. 

— Domnul de aici este profesor la universitate, spuse 
Leaphorn, arătând către McKee. Caută nişte informaţii pe-aici 
despre vrăjitori. 

Bărbatul navajo îi strânse mâna. Părea amuzat. 

— Se zice că e un Lup pe lângă Lukachukai, vorbi McKee. 
Poate că sunt doar zvonuri. 

— Am auzit şi eu câte ceva despre asta... 

Se uită la McKee şi zâmbi. 

— Astea-s doar pălăvrăgelile bătrânilor. Se spune că un 
bărbat de acolo a avut un vis despre Femeia Cu Dinte De Răşină 
şi despre un câine cu trei picioare care intră în hoganul lui. Apoi 
s-a trezit şi a văzut un câine în tufişuri şi, când l-a strigat, 
câinele s-a transformat în om şi a aruncat pulbere de cadavru 
peste el. 

Bărbatul navajo râse şi-l bătu pe McKee pe umăr. 

— Aiureli, zise el. Poate că Lupul e băiatul ăsta pe care-l 
vânează polițistul. 

Se uită la Leaphorn. 

— Bănuiesc că o să te duci după băiatul ăla, dacă nu se 
predă. Pleci să-l prinzi acum? 

— Nu cred că o să-l căutăm prea mult deocamdată, răspunse 
Leaphorn. Cred că o să vină el să ne găsească. 

Uriaşul Navajo ieşi pe uşă. 

— Ar face mai bine să vină, rosti înainte de plecare. 

x kx * 

Soarele ajunsese aproape de apus când Leaphorn întoarse 
camioneta departamentului pe Autostrada Navajo 8 la Stânca 
Rotundă. La două ore de condus de Window Rock. 

— Pentru mine, a fost o zi de lucru destul de bună, comentă 
McKee. Dar cred că tu ţi-ai pierdut vremea. 

— Nu. Am rezolvat ce voiam. 

McKee era surprins. 

— Tot mai crezi că Horseman s-a întors acolo? Nu l-a văzut 
nimeni. 

Leaphorn surâse. 

— Nimeni n-a recunoscut că l-ar fi văzut. N-ar avea niciun 
motiv să recunoască. Ştiu cum merg lucrurile. Dar bătrânul 
acela care-a venit la camion... 

Leaphorn îşi luă carnetul de notite de pe bordul maşinii şi-l 


deschise. 

— Nagani Lum îl chema. Sunt al dracului de sigur că ştia ceva. 
Ai observat cât de interesat era? 

— Lum a fost unul dintre cei care mi-a zis despre un caz de 
vrăjitorie, îşi aminti McKee. Chestii des întâlnite... 

Se născuse un mânz cu două capete. Lum nu-l văzuse, dar ÎI 
văzuse o rudă de-a lui. Cumnatul unui unchi, după cum îşi 
amintea McKee. Şi-apoi băiatul care mâna oi pentru cumnatul 
unchiului chiar văzuse Lupul Navajo. Crezuse că era un câine 
care speria oile, dar când trăsese spre el cu pistolul lui de 
calibru 22 văzuse că se transformase într-un bărbat. Numai că 
se lăsa întunericul şi nu credea că-l nimerise. Ca de obicei, se 
gândi McKee, era prea întuneric ca să-l vadă de-a binelea şi, tot 
ca de obicei, sursa era un băiat. 

— Cred că glumeţul ăla care-şi cumpăra o pălărie nouă ştia şi 
el ceva despre Horseman, spuse Leaphorn. Cel care te-a luat 
peste picior în legătură cu poveştile tale cu vrăjitori... 

— El a zis că nu ştie. 

— A zis şi că cineva i-a furat pălăria. 

— Ce vrei să spui? întrebă McKee. 

— Ai văzut banda aceea de pălărie, cu ţinte? De ce-ar fura 
cineva o pălărie veche de fetru şi ar lăsa în urmă tot argintul ăla 
de calitate? 

Trecuseră de Chinle. Leaphorn conducea camioneta albă cu o 
viteză constantă de o sută zece kilometri pe oră. Autostrada 
ocolea depresiunea imensă, lipsită de viaţă, care cobora către 
văile secate Biz-E-Ahi şi Nazlini. Luminată de apusul soarelui, 
depresiunea era un amalgam fantastic de formaţiuni geologice 
erodate. Albii văd pustietatea şi o numesc deşert, se gândi 
McKee, dar în navajo, cuvântul „deşert” înseamnă „Valea 
Frumoasă”. 

— Poţi să-mi spui de ce-ar minţi bărbatul ăla că cineva i-ar fi 
furat pălăria? întrebă Leaphorn. 

Părea foarte nedumerit. 

— Sau, dacă nu minţea, cine-ar fura o pălărie veche de fetru 
şi ar lăsa în urmă o bandă cu ţinte de argint? 


Capitolul 5 

Joseph Begay se trezi mai devreme decât de obicei. Rămase 
nemişcat pentru o clipă, îngăduind lucidităţii să îl cuprindă, 
observând mai întâi răcoarea de dinaintea zorilor şi apoi faptul 
că soţia lui pusese stăpânire pe cea mai mare parte a păturii pe 
care o împărțeau. Percepu mirosul ploii, al prafului fin, al salviei 
ude, al răşinii de piñon şi al ierbii-bizonului. Apoi, complet treaz, 
îşi aduse aminte de ploaia neaşteptată din miez de noapte care- 
i trezise în frunzarul din tufişuri şi-i mânase să se adăpostească 
în hogan. Prin uşa deschisă a hoganului, văzu că spre est 
orizontul nu se lumina încă în spatele formei semeţe a muntelui 
Taylor, aflat la mai bine de o sută de kilometri distanţă, în New 
Mexico. Stâlpii Cerului era unul dintre cei patru munţi sacri ce 
marcau cele patru colţuri ale Pământului Oamenilor, iar Joseph 
Begay se gândi, aşa cum o făcea în multe dimineţi, că alesese 
bine locul ăsta. Vechiul hogan pe care el şi cumnaţii lui îl 
construiseră lângă locuinţa soacrei sale fusese amplasat pe 
teren jos, lângă apă, înconjurat de dealuri. Lui nu-i plăcuse 
niciodată locul. Când fiul căruia îi dăduseră numele de Degete- 
Lungi se sufocase în somn şi murise atât de brusc, încât nu 
avuseseră timp să-l mute afară din hogan ca sufletul să-i poată 
pleca liber, lui Begay nu-i păruse rău că erau nevoiţi să plece 
de-acolo. Acoperise chiar el uşa cu scânduri şi astupase gura 
pentru fum pentru ca stafia lui Degete-Lungi să nu le supere pe 
rudele sale prin alianţă, apoi hotărâse imediat că locul acesta de 
pe mesa avea să fie locul pentru noul hogan. 

Şi, când îl construise, nu făcuse uşa exact spre est, aşa cum 
spuseseră Cei Vechi că trebuie făcută, ci uşor spre nord-est, 
pentru ca atunci când se trezea dimineaţa să vadă Stâlpii 
Cerului conturaţi pe linia orizontului şi să-şi aducă aminte că era 
un loc al frumuseţii, unde Femeia Schimbătoare îi născuse pe 
Gemenii Eroi. Era un gând bun cu care să te trezeşti. Şi pentru 
că nu făcuse uşa exact spre est, fusese foarte atent ca, pentru 
restul construcţiei, să urmeze cu sfinţenie calea navajo. Bătuse 
un ţăruş şi folosise o frânghie menită să marcheze cercul, vrând 
astfel să fie sigur că peretele hoganului avea să fie rotund şi de 
circumferința recomandată. Pusese gura pentru fum exact în 
locul potrivit şi, când tencuise pietrele cu chirpici, presărase un 
pic de polen de porumb în noroi, apoi intonase cântecul de la 
Calea Binecuvântării. 


Joseph Begay se strecură afară din aşternut şi îşi puse 
pantalonii şi cămaşa, mişcându-se fără zgomot prin întuneric, 
atent să nu-i trezească pe soţia lui şi pe cei doi fii care dormeau 
în partea cealaltă a hoganului. Le ocoli picioarele, cu grija 
instinctivă a unui navajo de a nu păşi niciodată peste o altă 
fiinţă umană, şi se aplecă să iasă pe uşă. Ghetele, uitate în 
frunzarul din tufiş, erau doar puţin umede. Şi le puse şi apoi 
încălzi apă pentru o ceaşcă de cafea. 

Era un bărbat scund, cu faţa rotundă, cu pieptul bombat, 
caracteristic amestecului de sânge navajo şi pueb!/o*, dintr-un 
clan care-şi capturase mirese pueblo şi, odată cu ele, genele 
structurii osoase mai greoaie şi mai scunde ale indienilor 
keresan. Turnă cafeaua într-o cană şi sorbi din ea, în timp ce 
mânca o bucată de carne uscată de oaie. Ploaia fusese uşoară, 
o aversă scurtă, dar oricum era un semn bun. 

Ştia că Cei Care Cheamă Norii fuseseră la lucru în rezervaţiile 
hopi şi zuñi?? şi că, de-a lungul lui Rio Grande, departe către est, 
indienii pueblo făceau dansurile ploii. Magia acestor locuitori ai 
pueblo-urilor fusese întotdeauna puternică, mai veche decât 
ritualurile navajo şi mai eficientă. Era puţin cam devreme pentru 
această primă ploaie, iar Begay ştia că semnele erau 
promițătoare. 

Îşi termină cafeaua înainte să permită gândurilor să revină la 
motivele pentru care se trezise devreme. Peste foarte puțin timp 
urma să-şi vadă fiica, pe care n-o mai văzuse din vara trecută. 
Avea să meargă cu maşina până la stația de autobuz de la 
Ganado, autobuzul avea să sosească, iar el urma să-i pună 
geamantanele şi cutiile în camionetă şi să se întoarcă la hogan 
cu ea. Avea să stea cu ei toată vara. Begay amânase intenţionat 
să se gândească la asta, deoarece calea navajo era calea de 
mijloc, care evita toate excesele - chiar şi excesul de fericire. 
Ploaia din miez de noapte, mirosul de pământ şi frumuseţea 
dimineţii fuseseră de-ajuns. Dar acum Begay se gândea la asta 
în timp ce pornea camioneta şi intra în viteza a doua pe drumul 
cu hârtoape, traversând mesa. Şi, în timp ce conducea, cânta un 


” Comunităţi antice şi moderne de indieni americani din sud-vestul Statelor 
Unite, care locuiesc în aşezări specifice, cu construcţii multietajate din 
piatră, chirpici sau alte materiale locale, denumite de asemenea pueblo, de 
la cuvântul spaniol pueblo - sat. 

10 Trib de indieni americani din grupul pueblo. 


cântec pe care-l învățase de la fratele bunicului lui: 


Merg de obicei unde cade ploaia, 
Umblu sub răsărit, 

Eu, fiind Născut din Apă, 

Merg de obicei unde cade ploaia. 
În zorii zilei merg. 


Merg de obicei unde cade ploaia, 
Umblu prin porumbul alb. 

Umblu printre pânzele fine. 
Umblu printre apele liniştite. 
Umblu prin polenul auriu. 

Merg de obicei unde cade ploaia. 


Spre răsărit, orizontul se lumina când Begay micşoră viteza ca 
să coboare serpentinele de pe panta lungă către autostradă. 
Coborârea dură aproape cincisprezece minute, iar la poale, 
ocolind baza podişului, se afla torentul Teastah. Dacă plouase 
mai tare altundeva pe mesa, s-ar putea să nu reuşească să 
treacă prin torent cu maşina până când nu se scurgea apa 
complet. Se opri chiar în momentul în care camioneta se înclina 
pe panta abruptă, trase frâna de mână şi ieşi din maşină. 
Farurile, luminând fundul torentului, dezvăluiau doar un firicel 
subţire de apă pe întinderea nisipoasă. Apa de ploaie care se 
scursese pe-acolo dispăruse deja în cea mai mare parte. 

Abia când se întoarse să urce la loc în camionetă, zări bufnița. 
Pasărea de noapte zbură aproape direct spre maşină, făcându-l 
pe Begay să tresară, trecu prin faţa luminii farurilor şi dispăru 
brusc în semiîntunericul zorilor, în susul torentului. 

Begay se aşeză pentru o clipă în spatele roții, simțindu-se 
tulburat. Bufnița se comportase ciudat, îşi zise el, şi se ştia că 
fantomele iau uneori această formă, atunci când călătoresc prin 
întuneric. Arăta ca o bufniţă de vizuină, dar poate că era un 
spectru care se întorcea într-un mormânt sau într-un hogan al 
morţii, odată cu venirea dimineţii. 

Incă se gândea la asta, în timp ce lăsa camioneta să coboare 
încetişor malul abrupt, accelerând apoi pe albia moale. Şi se 
gândea la bufniţă şi când camioneta ieşi din albie, cu motorul 
turat în viteza întâi. Dar dispoziţia dimineţii pusese din nou 


stăpânire pe el şi credea că fusese doar o bufniţă de vizuină, 
zăpăcită de faruri în timp ce se întorcea acasă de la vânătoarea 
de noapte. Abia trecuse de marginea canionului puţin adânc, 
chiar după ce revenise pe teren drept şi trecuse în viteza a 
doua, când văzu că se înşelase. 

Trupul zăcea chiar lângă drum, iar farurile luminară mai întâi 
nişte tălpi de pantofi. Înainte să frâneze brusc, camioneta ajunse 
aproape lângă el. Joseph Begay o scoase din viteză şi lăsă 
motorul mergând. Se descheie la cămaşă şi scoase un săculeţ 
mic de piele, agăţat de gât cu o cureluşă. Săculeţul conţinea o 
bucată de cremene de culoarea antracitului, având o formă 
nefinisată de urs, şi cam treizeci de grame de polen galben. 
Begay băgă degetul în polen şi se frecă pe piept. Intonă: 


Oriunde mă duc, 

Fie ca eu să am noroc, 

Oriunde cei aproape mie se duc, 
Fie să aibă noroc. 


Spectrul dispăruse, cel puţin pentru moment. ÎI văzuse 
zburând în susul torentului Teastah. Cobori din maşină şi 
rămase în picioare lângă cadavru. Era un tânăr îmbrăcat în 
blugi, cămaşă roşie şi cu pantofi de oraş. Zăcea pe spate, cu 
picioarele puţin depărtate, cu braţul drept aruncat în lături şi cel 
stâng peste piept, cu încheietura şi palma întinse, straniu de 
rigid. Nu se vedea niciun pic de sânge, dar hainele îi erau 
umede de la ploaie. 

În timp ce Begay conducea maşina pe ultimul kilometru din 
drumul accidentat până la autostradă, mergând mai repede 
decât ar fi trebuit, se gândi că ar trebui să înştiinţeze despre 
asta Departamentul pentru Lege şi Ordine, înainte de a se duce 
la staţia de autobuz. Încercă să nu se gândească la expresia 
îngheţată de pe chipul tânărului, la ochii morţi ieşiţi din orbite şi 
la buzele crispate într-o groază fără margini. 


Capitolul 6 

Pe la mijlocul dimineţii, veştile despre Horseman ajunseră la 
biroul lui Leaphorn. În cele două ore care trecuseră de la micul 
dejun, McKee căutase prin două dulapuri cu dosare, extrăsese 
unele marcate cu „Vrăjitorie” şi le separase pe cele identificate 
cu „Lup” de cele etichetate „Nebunie” şi „Ciumăfaie”. Cazurile 
legate de ciumăfaie implicau consumatorii de stupefiante, iar 
cele mai multe incidente de nebunie, McKee ştia bine, se 
concentrau asupra bolilor psihice. Dacă-i rămânea timp, avea să 
se uite prin astea mai târziu. 

Tocmai însemna incidentele legate de Lup pe o hartă a 
rezervațiilor Biroului pentru Afaceri Indiene, codificându-le cu 
numere şi apoi făcând notite cu numele martorilor, când 
dispecerul de la poliţie se opri în uşă şi-i spuse lui Leaphorn că 
fusese găsit Luis Horseman. 

— Când s-a predat? 

— l-au găsit cadavrul, răspunse dispecerul. 

Leaphorn îl privi lung, aşteptând mai multe informaţii. 

— Căpitanul întreabă dacă poţi să-l iei cu tine pe legist şi să 
ridici trupul? 

— De ce nu însărcinează cu asta subagenţia din Chinle? 
întrebă Leaphorn. Sunt cu o sută şaizeci de kilometri mai 
aproape. 

— L-au găsit aproape de Ganado. Trebuie să-l iei pe legist de- 
acolo. 

— Ganado? 

Lui Leaphorn nu-i venea să creadă. 

— Cum a murit? A fost sinucidere? 

— Pare să fie moarte naturală, răspunse dispecerul. Prea 
multă băutură. Dar nu i-au făcut încă autopsia. 

— Ganado, repetă Leaphorn. Cum dracu' a ajuns până acolo? 

Erau patruzeci şi cinci de minute până la Ganado şi Leaphorn 
petrecu cea mai mare parte a timpului arătându-şi îngrijorarea 
faţă de McKee că s-ar putea să se fi înşelat. 

— Felicitări, zise McKee. Ai patruzeci de ani şi tocmai ai făcut 
prima ta greşeală! 

— Nu-i asta. Doar că n-are nicio noimă... 

Şi-apoi, pentru a treia oară, Leaphorn îşi reexamină 
argumentele, căutând o hibă. Poliţia din Gallup raportase că 
maşina pe care Horseman o luase după înjunghierea 


mexicanului fusese văzută ultima oară îndreptându-se către 
nord, pe autostrada 666, în direcţia corectă. Fusese găsită mai 
târziu, abandonată în apropiere de Greasewood. Locul corect, 
dacă se întorcea în teritoriul de pe versantul vestic al canionului, 
al clanului mamei sale. Existau toate motivele pentru a crede că 
asta ar fi făcut. Horseman era speriat. Teritoriul acela era pustiu 
şi reprezenta visul oricărui fugar care voia să se ascundă. 
Rudele lui i-ar fi dat de mâncare şi şi-ar fi ţinut gura. Cât despre 
Shoemaker, Leaphorn era sigur că cel puţin doi dintre cei cu 
care vorbise acolo ştiau de Horseman: bătrânul cu povestea 
despre vrăjitoare şi, încă şi mai evident, băiatul care intrase mai 
târziu. Se dovedise foarte limpede că fusese în mod vizibil 
uşurat să audă că mexicanul nu murise şi se grăbise să pună 
capăt discuţiei ca să se ducă să spună cuiva despre asta. Şi mai 
fusese şi Uriaşul Navajo... 

— A părut interesat, continuă Leaphorn. Adu-ţi aminte că mi-a 
cerut să-l descriu pe Horseman. lar Shoemaker a zis că era nou 
pe-acolo. De ce ar fi fost interesat, dacă nu l-ar fi văzut? 

— Eşti obsedat de chestia cu pălăria, observă McKee. 

— Bine, zise Leaphorn. Explică tu pălăria! 

— Sigur. A scos banda şi, în timp ce era scoasă, cineva i-a 
furat pălăria. 

— Când a fost ultima oară când ţi-ai scos tu banda de la 
pălărie? 

— Eu nu port ţinte de argint la pălărie, zise McKee. 

Îl luară de la o staţie de benzină Conoco din Ganado pe 
medicul legist, un bărbat pe nume Rudolph Bitsi. Bitsi le spuse 
să meargă spre sud. 

Soarele dimineţii târzii era deja fierbinte când ajunseră la 
marginea torentului Teastah, iar polițistul navajo care fusese 
lăsat lângă cadavru se retrăsese la umbra peretelui văii secate. 
leşi la lumină, clipind, când se opri camioneta. Părea foarte 
tânăr şi puţin speriat. Leaphorn le spuse că polițistul era Dick 
Roanhorse, abia ieşit din şcoala de agenţi. 

— Ai găsit ceva interesant? întrebă Leaphorn. 

— Nu, domnule. Doar sticla asta. Singurele urme sunt cele 
făcute de camioneta lui Begay. Ploaia a şters orice alte urme. 

— Deci corpul e aici dinainte să înceapă ploaia, constată 
Leaphorn. 

Era mai mult o afirmaţie decât o întrebare, iar polițistul nu 


făcu decât să dea din cap. 

Leaphorn trase pătura de pe cadavru. Se uitară la cel care 
fusese Luis Horseman. 

— Ei bine, zise Bitsi, arată de parc-ar fi suferit vreun soi de 
criză... 

— Aşa se pare, încuviinţă Leaphorn. 

Bitsi se lăsă pe vine, examinându-i faţa. Legistul era scund, 
între două vârste, cu tendinţă de îngrăşare, şi icni când se 
aplecă. Adulmecă nasul şi buzele lui Horseman. 

— Alcool. Doar un iz uşor... 

Leaphorn se uita la picioarele lui Horseman. McKee observă 
că erau drepte şi rigide, ca şi cum ar fi murit în picioare şi ar fi 
căzut apoi pe spate, ceea ce nu era prea probabil. 

Bitsi încă cerceta faţa. 

— Am mai văzut unul care arăta aşa, acum vreo doi sau trei 
ani. Un ticălos sărit de pe fix îi făcuse o licoare pentru potenţă 
din ciumăfaie şi-l otrăvise. 

Leaphorn se uita la braţul stâng al lui Horseman. Ceasul de la 
mână mergea, ceea ce însemna că fusese întors în ziua 
anterioară, probabil cu mai puţin de douăzeci şi patru de ore 
înainte. Era un ceas ieftin, în genul celor care costă opt sau zece 
dolari, cu o brățară de oţel inoxidabil. Leaphorn examină mâna 
stângă. Braţul stătea peste pieptul lui Horseman cu încheietura 
şi palma întinse, nesprijinite. 

— Băutură serioasă, comentă Bitsi, ridicând sticla. 

Eticheta era roşie şi arăta conţinutul ca fiind un whisky 
amestecat. În sticlă mai rămăsese cam jumătate de deget de 
lichid auriu. 

— Se pare că a cam exagerat, observă Bitsi. S-a înecat. A 
căzut în timp ce vomita, a leşinat şi s-a înecat. 

— Aşa pare, fu de acord Leaphorn. 

— Hai să-l ridicăm, spuse Bitsi. 

Se ridică din poziţia ghemuită, icnind din nou. 

— Niciun fel de urme? îl întrebă Leaphorn pe poliţist. 

— Doar ale lui Begay. Când a coborât din camionetă şi s-a 
apropiat să se uite la cadavru. Nimic în afară de asta. 

Erau urme din belşug acum. Cele mai multe ale lui Roanhorse, 
bănuia Leaphorn. 

— Unde era sticla? 

— La vreun metru jumătate distanţă de corp, răspunse 


Roanhorse. Ca şi cum ar fi scăpat-o. 

— Bine, zise Leaphorn. 

Se uită peste terenul neted în care săpase torentul Teastah, o 
întindere de tufişuri pitice de creozot, presărată din loc în loc cu 
salvie. Pe muchia malului torentului, la câţiva metri în amonte 
faţă de drum, doi ienuperi reuşiseră să-şi înfigă rădăcinile destul 
de adânc cât să reziste. Leaphorn se îndreptă brusc către cel 
mai apropiat tufiş şi-l examină. Îi făcu semn lui Roanhorse, iar 
McKee veni după el. 

— Ai smuls tu cumva o creangă de aici? 

Roanhorse clătină din cap în semn că nu. 

Scoarța era decojită pe partea de jos a trunchiului, în locul de 
unde fusese ruptă o ramură. Leaphorn puse degetul mare pe 
stratul de ţesut lemnos expus şi i-l arătă lui McKee. Era lipicios 
de la seva proaspătă. 

— Ce crezi despre asta? 

— Nimic, răspunse McKee. Dar tu? 

— Nu ştiu. Probabil nimic. 

Porni înapoi către cadavru, prin tufişul de creozot, căutând. 
Bitsi, observă McKee, se urcase înapoi în camionetă. 

— Uită-te prin preajmă, pe partea cealaltă a drumului, ceru 
Leaphorn, şi vezi dacă reuşeşti să găseşti creanga aceea de 
ienupăr. 

Dar o găsi singur. Acele fragile erau murdare şi rupte. McKee 
bănuia că fusese folosită ca mătură, chiar înainte ca Leaphorn 
să-i spună. 

— Ce ingenios, Joe, constată McKee. Ce-ţi sugerează? 

— Nu ştiu. 

Leaphorn se uita cu atenţie la cadavru. 

— Observă cum sunt întinse picioarele: drept. Ar fi putut să le 
împingă aşa după ce-a căzut, dar dacă faci asta întins pe 
pământ, cred că ţi s-ar ridica manşetele pantalonilor de pe 
glezne. 

Rămase tăcut, examinând corpul. 

— Poate că-i în regulă totuşi. S-ar fi putut întâmpla... 

Se uită la McKee. 

— Totuşi încheietura aia nu s-ar fi putut aşeza aşa din 
întâmplare! 

Se ghemui lângă cadavru, uitându-se în sus. 

— Ai încercat vreodată să ridici un om inconştient? E moale. 


Complet moale. Abia după două-trei ore de la moarte începe să 
devină rigid. 

De aceea am observat braţul, se gândi McKee. Nu arată 
firesc. 

— Crezi că era deja mort când l-a pus cineva aici? 

— Poate, răspunse Leaphorn. Şi oricine a făcut-o nu ştia c-o să 
plouă, aşa că şi-a măturat urmele. 

— Dar de ce? întrebă McKee. 

Se uită în jur. Aici trupul neînsufleţit urma să fie găsit cu 
siguranţă, în timp ce jos, în albie, ar fi putut fi îngropat probabil 
pentru totdeauna. 

— Am întrebări mai bune ca asta, continuă Leaphorn. De 
exemplu: cum a murit? Putem afla asta. Şi apoi, probabil 
următoarele vor fi: cine-a făcut-o şi de ce. De ce-ar vrea cineva, 
oricine, să-l omoare pe bietul nenorocit? 


Capitolul 7 

Bătrâna Pietre Cenuşii se rezemă de stâlpul de cedru care 
susţinea un colţ al hoganului dintre tufişuri şi trase îndelung din 
ţigara pe care i-o aprinsese McKee. Dădu fumul afară pe nări. In 
spatele ei, poalele munţilor Lukachukai sclipeau sub soarele 
orbitor: tufişuri cenuşii de mesquite şi creozot, cedri pitici gri- 
cenuşii şi cenuşiul mai palid al albiilor erodate, iar deasupra, 
verdele-albastru al pantelor mai înalte, umbrite acum de un mic 
nor de furtună la început de după-amiază. Până la apusul 
soarelui, îşi spuse McKee, norul avea să işte fulgere şi perdelele 
acelea fragile de ploaie care, în felul tipic ținuturilor aride, aveau 
să se evapore mult deasupra solului. Se întrebă dacă Leaphorn 
avusese dreptate, dacă Horseman stătuse ascuns în acel ţinut 
de canioane sfărâmate. 

Când ochii i se obişnuiră cu lumina mai slabă de sub arbuşti, 
văzu că Bătrâna Pietre Cenugşii îi zâmbea. 

— Ceea ce fac, spuse ea, este să prindă Lupul şi să-l lege de 
mâini şi de picioare. Să nu-i dea nimic să mănânce sau să bea şi 
să nu-l lase să-şi dea pantalonii jos pentru nimic în lume, până 
când nu recunoaşte că el e cel care face vrăjile. După ce-o 
spune, totul e în regulă. Atunci vrăjile se întorc, şi omul 
împotriva căruia le-a făcut se face bine, iar vrăjitorul se 
îmbolnăveşte şi moare. 

Bătrâna scoase ţigara şi o ţinu între degetul mare şi arătător. 
McKee realiză că toţi navajo pe care-i văzuse vreodată fumând, 
inclusiv copiii, foloseau acelaşi mod neobişnuit de a ţine ţigara. 

— Nu cred c-o să-l prindă pe ăsta, continuă ea. 

— De ce spui asta? 

McKee se bucura că îi reveniseră cunoştinţele de limbă 
navajo. Cu două zile în urmă, ar fi spus doar „de ce?”, printr-un 
singur sunet gutural monosilabic. Avusese timp doar pentru o 
după-amiază în laboratorul de lingvistică, ascultând casete, iar 
pronunția îi fusese stângace la început. Acum era aproape la fel 
de fluent cum fusese la douăzeci şi şapte de ani. 

— Kintahgoo'bil i noolhtah? rosti el, repetând întrebarea şi 
savurându-i sonoritatea. 

— Nu cred că locuieşte pe-aici. E un străin. 

McKee deveni oarecum interesat. Incepuse să-l ia somnul, 
efect al unei mese neobişnuit de copioase (tocană de miel, 
plutind în grăsime, porumb fiert, turte de porumb coapte şi 


compot de piersici) şi al convingerii, instaurată nu cu multă 
vreme după ce Canfield îl lăsase la hogan, că femeia nu-i va 
spune nimic folositor. Sperase că avea să afle ceva despre 
motivaţia din spatele zvonurilor despre vrăjitorie, să detecteze 
ceva despre bolile sau tensiunile din interiorul familiilor, despre 
invidii sau despre orice alte necazuri care generaseră nevoia 
pentru un vrăjitor-ţap ispăşitor. Işi făcuse speranţe când Bătrâna 
Pietre Cenuşii se dovedise prietenoasă şi-l întâmpinase cu 
căldură. Pe parcursul dimineţii, speranţa scăzuse. Dar n-avea ce 
să mai facă acum decât să-l aştepte pe Canfield să se oprească 
pe drumul de întoarcere, după ce cumpăra proviziile, ca să-l ia. 
Dacă erau necazuri serioase în clan, fie naturale, fie umane, 
bătrâna părea să nu ştie nimic despre ele. Bârfea binedispusă 
despre treburi mărunte. Nepotul unui unchi prin alianţă îşi 
părăsise nevasta şi se încurcase cu o femeie din clanul 
Piersicului la Moenkopi. Furase unul dintre caii nevestei. Unul 
dintre fiii lui Hosteen!! Tom se dusese la Farmington să se 
înroleze în Forţele Navale, dar se spunea acum că lucra în mina 
de cărbune, în apropiere de Four Corners!?. Se spunea că nu-l 
primiseră în armată pentru că nu avusese documentele în 
regulă. 

Îi mai dădu o mulţime de informaţii. larna fusese umedă şi 
păşunatul timpuriu mergea destul de bine. Unii dintre nepoți 
găsiseră slujbe la noua fabrică de cherestea pe care-o 
deschisese Consiliul Tribal. George Charley văzuse camioane 
tocmai lângă măgurile Los Gigantes şi i se spusese că 
aparţineau unei companii petroliere şi că Hosteen Charley ar 
face bine să-şi mute oile de-acolo, pentru că cei de la companie 
urmau să detoneze dinamită. Bătrâna Pietre Cenugşii credea că 
era ciudat, iar McKee simţea că nu stăpânea destul de bine 
limba navajo ca să încerce să explice cum înregistrau echipele 
de seismografi undele de şoc în căutarea zăcămintelor de 
petrol. 

Până acum, numai două dintre poveştile ei meritau reţinute. 
Pomenise că un bărbat care conducea un camion îl oprise pe 
soţul surorii ei şi-l întrebase despre un drum. McKee îi pusese 


11 Nume navajo, destul de comun, care sugerează respect; o traducere 
aproximativă ar fi „domnul” (N.red.). 

12 Singurul loc din Statele Unite unde se întâlnesc patru state (Utah, 
Colorado, New Mexico şi Arizona) într-un singur punct. 


întrebări despre asta, gândindu-se la inginerul electronist rătăcit 
al domnişoarei Leon. Era vorba de drumul care ducea în 
canionul Multe Ruine. Bătrâna Pietre Cenugşii spunea că şoferul 
fusese un belacani!?, ca McKee, iar camionul trăgea o mică 
remorcă cu două roţi şi semăna cu cele în care se transporta 
pâine, cu o uşă la spate, ceea ce însemna că ar putea fi o dubă, 
ca a doctorului Hall. Nu ştia ce culoare avea, dar nepotul ei o 
văzuse parcată în Canionul Pietrei Tainice cu trei sau patru 
săptămâni în urmă, pe când punea capcane pentru iepuri. Piatra 
Tainică era torentul care se vărsa în canionul Multe Ruine cam la 
cincisprezece kilometri jumătate mai sus de gura acestuia, zicea 
ea. 

Apoi bătrâna se întorsese la subiectul decăderii generaţiei 
tinere şi pomenise de un văr de-al nepoților ei care înjunghiase 
un nakai în Gallup, furase o maşină şi fugise. 

— Am auzit despre asta la Window Rock, comentă McKee. Am 
auzit că numele lui era Luis Horseman. 

Îşi stăpâni impulsul de a-i spune că Horseman era mort şi s-o 
întrebe dacă vărul nepoților ei venise acasă să se ascundă. Era 
mai bine s-o lase pe ea să vorbească. 

— Aşa-l cheamă, încuviinţă bătrâna. 

Scuipă pe pământ. 

— S-a purtat întotdeauna ca şi cum n-ar avea nicio rudă. Se 
îmbăta tot timpul şi se bătea cu oamenii. Nici mama lui nu era 
bună de nimic. Şi-a abandonat copiii. 

Îşi mai aprinse o ţigară. 

McKee se întrebă cât de departe se răspândiseră veştile lui 
Leaphorn. 

— L-a omorât pe omul ăla din Gallup? 

— Cică s-a făcut bine, răspunse ea. Un poliţist a venit la 
Shoemaker şi a zis asta, şi a mai zis că artrebui să se ducă să 
stea de vorbă cu cei de la Lege şi Ordine. Ar fi bine dac-ar face 
asta. 

— Cum o să afle? 

Bătrâna Pietre Cenuşii se uită către Lukachukai. 

— Cred că s-a dus cineva acolo şi i-a zis. Cred că unul dintre 
băieţii ăia din ceata lui Nez s-a dus să-i spună. 

Şi asta, se gândi McKee, o să-i dovedească lui Joe Leaphorn că 


13 Belacani, adesea întâlnit sub forma bilagâana, cuvânt navajo care 


denumeşte oamenii cu pielea albă (N.red.). 


avea dreptate când a zis că Horseman venise acasă să se 
ascundă. Şi o să-l informeze că cineva pe nume Nez l-a văzut pe 
Horseman în seara de dinainte să moară. Avea acum ocazia să 
se revanşeze pentru numeroasele favoruri pe care i le făcuse 
Leaphorn de-a lungul timpului. 

lar acum părea că femeia asta bârfitoare ştia mai multe 
despre întâmplările care implicau vrăjitoria decât fusese dispusă 
să recunoască. Se gândi la afirmaţia ei că Lupul ar fi un străin. 
Cu câteva ore mai devreme, ar fi respins o asemenea idee ca 
nefondată. Vrăjitorul ar trebui să fie unul din clan, cineva 
cunoscut ca fiind iritant sau ţintă a invidiei. Dar acum era pus în 
faţa unui nou set de fapte. Nu păreau să existe, dacă Bătrâna 
Pietre Cenuşii era bine informată, niciuna dintre cauzele care 
produc un vrăjitor-ţap ispăşitor. Cauza, când ar fi găsit-o, ar fi 
probabil ceva izolat şi în afara tiparului social obişnuit. Se hotărî 
să dezvolte acest subiect cu multă diplomaţie. 

— Cine dintre navajo zice că Lupul de-acum e un străin? 
întrebă McKee. 

— Am auzit de la soţul meu. A aflat că unul dintre băieţii lui 
Tsosie a găsit locul într-o vale secată în partea aia. 

Bătrâna făcu un gest neclar din buze către versanţii munţilor 
Lukachukai. 

— Acolo şi-a făcut Lupul tabără. Era o tabără fără apă, deşi e 
un izvor la doar un kilometru şi jumătate în susul văii. Dacă ar fi 
locuit pe-aici, ar fi ştiut unde e apa. 

— Dar de unde-au ştiut că e tabăra Lupului? întrebă McKee. 

— l-au zis soţului meu că urmele de ghete erau aceleaşi pe 
care Tsosie Begay le-a găsit prin preajma ţarcului de oi, după 
ce-a venit aici Lupul. 

Aşa deci, se gândi McKee. 

— Băiatul ăsta e din familia lui Charley Tsosie? întrebă el. 

— E băiatul lui Charley, răspunse bătrâna. Nu s-a însurat, aşa 
că încă stă cu clanul. 

— Şi locul familiei Tsosie e cel unde-a venit Lupul? 

— Asta se spune. Charley Tsosie a fost unul dintre cei pe care 
i-a tulburat. 

— Ştii numele celorlalţi? întrebă McKee. 

Înainte să mănânce, ea îl asigurase că nu cunoştea pe nimeni 
care să pretindă că a fost necăjit de un Lup. McKee socotea 
această mică minciună, acum retrasă cu graţie, nu ca pe un 


indiciu al discreţiei navajo, ci ca pe o demonstraţie în plus a 
misterului feminităţii. N-avea nicio teorie în privinţa motivului 
pentru care Bătrâna Pietre Cenuşii ar fi ascuns mai devreme 
această informaţie, nici de ce se hotărâse să i-o încredinţeze 
acum şi nici dacă avea să-i spună mai mult. McKee ajunsese cu 
ani în urmă la concluzia că încâlcelile logicii feminine erau mai 
presus de înţelegerea lui. 

Bătrâna Pietre Cenugşii nu părea să fi auzit întrebarea. Se uita 
de-a lungul pantei către îngrăditura de ţăruşi, unde doi nepoți 
tineri puneau o şa pe un cal cam amărât. 

— Am auzit la prăvălie că celălalt după care a venit Lupul era 
un om căruia i se spune Speriat-de-Cal, vorbi McKee. Dar 
altcineva zicea că nu era adevărat. lar altcineva credea că e un 
tip pe nume Shelton Nakai, dar nu ştia unde locuieşte acum. 

— Cine ţi-a zis că era Speriat-de-Cal? întrebă bătrâna. 

— Nu-mi aduc aminte, răspunse McKee. 

Fusese domnul Shoemaker de la punctul comercial. Mai zisese 
şi că Speriat-de-Cal era ginerele Bătrânei Pietre Cenuşii. 

— Poate că vrăjitorul umbla după Ben Yazzie, rosti tărăgănat 
femeia. Nu ştiu unde locuieşte acum. De obicei păştea oi tocmai 
sus, pe pantele înalte de acolo, lângă Mlaştina Calului şi 
canionul Multe Ruine. Acolo-şi avea hoganul de vară. 

McKee se gândi că părea neliniştită. Credea că ştie şi de ce. 
Femeia nu-l voia pe ginerele ei amestecat în niciun fel cu 
vrăjitoria, aşa că îi abătea atenţia spre Yazzie. 

Avea să-i găsească mai târziu pe Charley Tsosie, pe Ben 
Yazzie şi pe Speriat-de-Cal, dar acum schimbă subiectul. Voia să 
afle mai mult, dacă Bătrâna Pietre Cenuşii voia să-i spună, 
despre motivul pentru care se credea că acest vrăjitor era un 
străin. 

— Nu ştiu de ce crede lumea că Lupul de-acum nu locuieşte 
prin preajmă, continuă McKee. Poate şi-a făcut tabăra aceea 
fără apă în valea secată pentru că se gândea că cineva ar putea 
veni la izvor şi nu voia să fie găsit. 

— Cineva l-a văzut într-o noapte, spuse bătrâna. 

Vorbea foarte rar, cântărind ce să spună şi cât de mult. 

— Vrăjitorii ies la iveală mai ales când se vede luna, şi în 
noaptea aceea se vedea luna. Omul ăsta s-a trezit noaptea şi a 
auzit un coiot urlând, s-a dus să se uite la nişte miei pe care-i 
avea închişi în ţarc şi a văzut vrăjitorul la lumina lunii. Nu era 


nimeni care să aibă hoganul prin preajmă. 

McKee vru să întrebe numele acestui bărbat, dar se răzgândi. 
Acest „cineva” trebuie să fi fost Speriat-de-Cal, ginerele 
bătrânei. 

— Dar cum a ştiut omul ăsta că vedea un vrăjitor? întrebă 
McKee. Poate că era doar cineva care trecea pe-acolo... 

McKee se gândi, vreme de o clipă nesfârşită, că Bătrâna 
Pietre Cenuşii o să ignore întrebarea. Il lăsă să aştepte 
răspunsul într-o tăcere grea. In spatele hoganului de iarnă, câinii 
începură să latre şi McKee auzi motorul camionetei. Canfield se 
întorcea de la Shoemaker cu alimentele. 

— După câte am auzit, răspunse bătrâna, la fel de rar, 
vrăjitorul ăsta avea o piele de lup pe spinare. Stătea unde se 
înţărcau berbecii şi-i omora cu un cuţit. 

Canfield sosi de la Shoemaker cu alimente de patruzeci şi trei 
de dolari în maşină, o ladă de bere şi o scrisoare de la Ellen 
Leon, cu ştampila poştei din Page, Arizona. Tânăra plănuia să 
petreacă o zi sau două verificând punctele comerciale de pe 
lângă creasta Mormonilor şi platoul Kaibab din partea de nord- 
vest a rezervației. Apoi voia să vină joi la Chinle şi să se ducă la 
punctul comercial al lui Shoemaker să afle unde se putea întâlni 
cu ei. Canfield lăsase un mesaj şi o hartă schiţată cu creionul, 
anunţând-o că o să-şi stabilească tabăra cam la opt kilometri în 
susul ramurii principale a canionului Multe Ruine şi arătându-i 
cum să ajungă acolo. 

— Toată lumea e mulţumită, comentă Canfield. Tu ţi-ai 
început cercetarea vrăjitorilor din vecinătate şi, dacă avem timp, 
ne putem uita pe-acolo să vedem dacă reuşim să găsim duba 
aia verde. 

Rânji. 

— Să sperăm că n-o găsim. O să scoatem chitara mea, îi 
cântăm serenade şi petrecem seri de bacanală sub luna navajo. 

— Nu ştiu încă dacă am rezolvat ceva cu vrăjitoria, replică 
McKee. Trebuie să găsesc familia asta, Tsosie, şi să aflu ce 
necazuri are, dacă are vreunul. Potrivit bătrânei, Charley îşi 
ridică de obicei hoganul de vară la doar câţiva kilometri spre sud 
de locul unde o să ne instalăm tabăra, aşa că ar trebui să fie 
uşor. Apoi, poate că familia Tsosie îmi va spune unde să-l 
găsesc pe Speriat-de-Cal. Bătrâna nu vrea să vorbească despre 
el. Nimeni nu vrea ca familia lui să aibă vreo legătură cu 


vrăjitoria. 

— Ce-ai să faci cu Horseman? 

McKee se gândi o clipă. 

— Cred că ar trebui să mă duc mâine înapoi la Chinle şi să 
vorbesc cu Leaphorn despre asta, răspunse el. 

— Polițistul tău chiar crede că n-a fost moarte naturală? 

— Nu cred că e sigur, răspunse McKee. Dar a ghicit că 
Horseman s-a întors aici să se ascundă. 

Canfield conduse încet de-a lungul nisipului bine bătătorit de 
pe fundul canionului, întorcându-se din când în când către 
canioanele laterale ca să verifice harta şi ca să vadă dacă-şi mai 
amintea unde erau ruinele de pe stânci pe care voia să le 
cerceteze. Soarele aproape apusese când cei doi pătrunseră în 
partea de sus a canionului. Aici stâncile se apropiau, înălţându- 
se în ziduri perpendiculare, aproape netede, înalte de vreo sută 
douăzeci şi doi de metri, către fâşia îngustă de cer de deasupra. 
Aici, în acest canal de piatră erodată, întunericul venea 
devreme. Canfield aprinsese farurile înainte să găsească un loc 
bun de tabără: o movilă de resturi de piatră care adunase destul 
pământ cât să susţină un petic de iarbă şi chiar un pâlc de plopi 
şi sălcii. 

Până instalară cortul de lucru al lui Canfield şi pregătiră cina, 
primele stele apărură deasupra canionului. O pasăre de noapte 
zbură pe lângă ei, la vânătoare. In susul canionului, un țipăt 
strident de bufniţă stârni un şir neclar de ecouri. 

— O bufniţă mică, zise Canfield, zâmbindu-i lui McKee. Dacă 
Leaphorn are dreptate, poate că asta e fantoma lui Horseman 
bucurându-se de o plimbare nocturnă. 

După masă, rămaseră în bezna tăcută, privind lumina lunii 
abia răsărite reflectându-se pe pereţii canionului. De la o 
distanţă nedefinită, se auzea un lătrat slab. 

— Ce crezi că e? zise McKee. Un coiot, câinele rătăcit al 
vreunui păstor sau unul dintre vrăjitorii mei, transformat în lup 
pe timpul nopţii? 

Canfield scoase din buzunar broasca turcoaz şi o frecă între 
degete, chicotind. 

— O să zic că e un vrăjitor, răspunse el, pentru că am broasca 
asta care mă apără de vrăjitori. 

De fapt, îşi aduse aminte McKee, piatra nu era o amuletă 
navajo. Era un totem anasazi al fertilităţii, mult mai vechi, care 


nu avea nimic de-a face cu vrăjitorii. 
Desigur, n-avea de fapt nicio importanţă. 


Capitolul 8 

McKee părăsi tabăra înaintea zorilor, sună la biroul lui 
Leaphorn de la benzinăria Gulf de pe autostrada spre Chinle, 
apoi luă în tihnă micul dejun la restaurantul Bishbito cât timp îl 
aşteptă pe Leaphorn să parcurgă cei nouăzeci şi şase de 
kilometri de la Window Rock. Leaphorn sosi când el tocmai îşi 
termina cea de-a treia ceaşcă de cafea. Îi întinse lui McKee o 
foaie de hârtie şi se aşeză. 

— Aruncă o privire la asta, îi zise. Şi apoi hai să mergem să-l 
găsim pe băiatul ăla care s-a dus să-l avertizeze pe Horseman. 

Hârtia era o copie la indigo a unui raport de autopsie: 


SUBIECT: Luis Horseman (nume de războinic necunoscut) 

VÂRSTA: 23 

ADRESA: 43 de kilometri sud-vest de Klagetoh. 

RUDA CEA MAI APROPIATA: Soţia, Elsie (Tso) Horseman, clanul 
Capre Multe. 

MOMENTUL DECESULUI: Între 18:00 şi miezul nopții, 11 iunie 
(estimat). 

CAUZA DECESULUI: Sufocare. Acumulare în cantitate mare de 
substanță granulară fină în țesutul pulmonar, în trahee, gât şi 
nări. 


Erau mai multe informaţii, rapoarte care dovedeau lipsa de 
alcool în sânge, lipsa rănilor şi loviturilor, şi o analiză indicând că 
„substanţa granulară fină” era nisip obişnuit, pe bază de siliciu. 

— Medicul care l-a examinat a spus că arată ca şi cum ar fi 
fost prins într-o alunecare de teren. Ca şi cum ar fi fost îngropat 
în nisip. 

— Aşa crezi? 

— Şi cineva l-a dezgropat? Şi l-a întins acolo, la torentul 
Teastah, cu sticla de whisky pe care n-a băut-o? 

Leaphorn se gândi pentru o clipă la propriile întrebări şi apoi 
continuă: 

— Nu ştiu. Poate. Dar nu avea niciun pic de nisip în manşete, 
în buzunare sau oriunde în altă parte. 

— N-ar avea oricum niciun sens, comentă McKee. 

Leaphorn se uita pe fereastră. 

— Cred că ştiu multe despre vrăjitori, zise el. Şi tu crezi că ştii 
multe despre vrăjitori. Cum omori un vrăjitor? 


Întrebarea îl surprinse pe McKee. Cugetă la asta. 

— Adică dacă îi sufoci? 

— Îţi aduci aminte de cazul de la Fruitland? întrebă Leaphorn. 
Tipul a cărui fiică a murit de tuberculoză? A împuşcat patru 
vrăjitori. Şi-a mai fost cântăreţul acela bătrân, aproape de Teec 
Nos Pas, acum vreo doi ani. L-au omorât în bătaie. 

— Nu ştiu nicio metodă specială, răspunse McKee. Se 
presupune că prin anii '30 erau spânzurați, dar n-avem nicio 
dovadă şi se crede că erau doar zvonuri. De obicei, e totuşi o 
chestie de răbufnire înflăcărată: bătăi, împuşcături, înjunghieri. 
Cam aşa ceva. Bănuieşti că cineva a crezut că Horseman era 
vrăjitor? 

— Ar avea sens într-un fel, replică Leaphorn. Dar nu ştiu. 

Stătea în continuare cu privirea aţintită pe fereastră. 

— De ce să ucizi pe cineva ca Horseman? Incă un suflet 
amărât care nu prea ştie cum să fie navajo şi nu reuşeşte să 
înveţe să se poarte nici ca un alb. Bun de nimic... 

Lui McKee nu-i veni în minte nimic de spus. Pe fereastră se 
vedea autostrada, fâşia de asfalt a şoselei Navajo 9, şi dincolo 
de ea, către est, blocul albastru-cenuşiu al lanţului muntos 
Lukachukai. Se întrebă ce zărea Leaphorn acolo. 

— Eram responsabil cu subagenţia din Shiprock când s-a 
întâmplat chestia din Fruitland, spuse Leaphorn. A fost cazul 
meu. Am auzit poveştile alea despre Lupul Navajo şi nu le-am 
dat prea multă atenţie, aşa că am avut de îngropat cinci 
cadavre. 

— Patru, îl corectă McKee. 

— Nu. Au fost cinci. 

Leaphorn se întoarse, zâmbind sumbru. 

— Nu suntem în Salem, continuă el. Nu recunoaştem vrăjitoria 
din punct de vedere legal, iar tipul l-a împuşcat pe bătrânul 
Mână-Tremurătoare şi pe nevasta lui, pe o învăţătoare şi pe 
soţul ei, apoi s-a împuşcat. N-a vrut să înfrunte un proces de 
ucidere din culpă. 

— Ce încerci să faci? întrebă McKee. Ai descoperit cum să te 
învinovăţeşti pentru Horseman? 

— AŞ fi putut să mă duc să-l caut. 

— Dar nu l-ai fi găsit, replică McKee. În plus, Horseman nu era 
străin. Bătrâna zicea că Lupul e un străin. 

— Mda, mormăi Leaphorn. Aşa zice ea. Poate că are motive să 


mintă. Hai să mergem să-l găsim pe băiatul care s-a dus să-l 
avertizeze pe Horseman... 

Se uită la notițe. 

— Billy Nez. Să ne ducem să-l găsim pe Billy şi să vedem ce 
ştie! 

Dar n-au reuşit să-l găsească pe Billy Nez. 

Au găsit hoganurile familiei lui la răsărit de Chinle, nu departe 
de Shoemaker, dar nu şi pe Billy. Unchiul lui era supărat din 
cauza asta. 

— Băiatul a luat un cal şi-a plecat după micul dejun, spuse el. 
E plecat tot timpul. Pierde vremea pe undeva prin munţi, când 
ar trebui să dea o mână de ajutor. 

Avea să se întoarcă în seara asta? Unchiul nu ştia. Uneori era 
plecat zile întregi. Leaphorn stătu puţin de vorbă cu bărbatul, 
apoi se întoarse la maşină şi porni înapoi spre Chinle. 

— Am aflat câte ceva, constată Leaphorn. Băiatul ştia că 
Horseman se ascundea undeva sus prin canioanele alea. Dar 
când s-a dus să-l anunţe că nu omorâse pe nimeni, Horseman 
nu mai era acolo. 

Leaphorn făcu o pauză. 

— Sau cel puţin aşa a zis băiatul, că dispăruse. 

— Nu crezi că e aşa? 

— Probabil, răspunse Leaphorn. Unchiul lui mi-a mai spus şi 
altceva. Billy Nez e fratele mai mic al lui Horseman. 

— Fratele? exclamă McKee. De ce are alt nume? 

— Familia s-a despărţit, explică Leaphorn. Billy locuia cu 
unchiul lui, aşa că a folosit numele de Nez în loc de Horseman. 
Ştii cum e cu dinee!*. Singurul nume care contează cu adevărat 
este numele de războinic pe care-l capeţi când eşti mic. lar 
acesta este un secret al familiei şi este folosit numai în 
ceremonia Căii Binecuvântării care se ţine pentru tine sau dacă 
pui pe cineva să-ţi cânte un descântec de vindecare. 

Se făcuse ora amiezii când ajunseră la biroul subagenţiei din 
Chinle, iar omul pe care voia să-l vadă Leaphorn era în pauza de 
prânz. Îl găsiră la restaurant, iar Leaphorn îl prezentă ca fiind 
Sam George Takes. Era un tânăr cu faţa rotundă şi pieptul 
bombat, cu uniformă de sergent. McKee comandă pui şi cartofi 
prăjiţi, un prânz mai consistent decât îşi îngăduia de obicei. 


14 Numele pe care şi-l dau indienii navajo; înseamnă „oameni” în limba 
navajo. 


— La naiba, ştii cum e, Joe, spunea Takes. E vacanţa de vară, 
şcoala e închisă. Probabil vânează vreo fată şi nu spune când se 
întoarce. 

— Aşa-i, replică Leaphorn. Asta faci la şaisprezece ani. Te 
învârţi în jurul hoganului vreunei fete. Sau, dacă fratele tău e 
dat dispărut, poate îl cauţi pe fratele tău... 

Takes lăsă furculiţa din mână. 

— Nu-l găseşte, vine acasă, unchiul lui îl trimite aici, aşa cum 
a zis c-o s-o facă, iar noi aflăm ce ştie, şi anume probabil nimic, 
şi asta-i tot. De ce-ţi faci griji? 

— S-ar putea să fie şi aşa, spuse Leaphorn, dar ştii cum 
circulă veştile în rezervaţia asta. S-ar putea ca de-acum să ştie 
că fratele lui e mort. Aşa că poate face legătura cu zvonurile 
astea despre vrăjitorie. Apoi adună nişte veri şi unchi şi pleacă 
să-l caute pe Lup... 

Sosi prânzul lui McKee, cu sos de carne turnat peste cartofii 
prăjiţi. 

— Bucătarul lui Al şi-a dat iar demisia, îi informă Takes. 
Ticălosul încearcă să gătească de capul lui. 

— Problema e de unde să începem căutarea, vorbi Leaphorn. 
E teritoriul tău, Sam. Tu de unde crezi? 

Takes părea mohorât. 

— Nemernicul ar putea fi oriunde. Mai ştii când îl căutam pe 
contrabandistul ăla care-şi făcuse un alambic, chiar după 
războiul din Coreea. Nu l-am găsit niciodată. 

Părea că gândul încă îl enerva pe Takes. 

— Ştiam că trebuia să fie undeva aproape de apă şi că avea 
măcar un cal ca să aducă cerealele, dar a făcut băutură acolo 
vreme de patru ani, iar noi n-am găsit niciodată nimic. 

— Nez şi ai lui n-au nevoie de patru ani ca să găsească un 
vrăjitor, zise Leaphorn. 

Takes izbucni în râs. 

— Dacă-ţi faci griji pentru asta, să ştii că o să ţină o Cale a 
Duşmanului. Asta ar trebui să rezolve problema vrăjitorului. 

— Cine face descântecul? întrebă Leaphorn. Cineva din 
familia Nez? 

— Am auzit că Charley Tsosie, răspunse Takes. Doar e rudă cu 
Nez, face parte din acelaşi grup. 

McKee era interesat. Bătrâna Pietre Cenuşii pomenise de 
faptul că vrăjitorul îi crease probleme lui Tsosie. Dar 


ceremonialul de vindecare ţinut pentru cei expuşi la vrăjitorie, 
ca să întoarcă răul şi să-l îndrepte împotriva Lupului care-l 
provocase era Calea Injosirii. Atunci, de ce o Cale a Duşmanului? 
McKee se gândi la ritual. Rezultase din luptele dintre dinee şi 
ute”, şi singurele dăţi când auzise că fusese folosit era când 
cineva venea acasă după ce fusese plecat din rezervaţie, de 
exemplu soldaţii lăsaţi la vatră, cei care fuseseră în contact cu 
influenţe străine, albi, indieni pueblo sau mexicani. Îşi aminti din 
nou ce spusese bătrâna despre faptul că vrăjitorul ar fi un 
străin. Leaphorn se uita la el. 

— Dacă ţin o Cale a Duşmanului, înseamnă că bătrâna a avut 
dreptate, observă Leaphorn. Ei cred că-i cineva din afară, că nu 
Horseman era Lupul şi că nu de aceea a fost ucis. 

— Mă întreb de ce-a fost ucis, se întrebă Takes. De obicei e 
din cauza vreunei neînţelegeri, sau vreunei încăierări pentru o 
femeie, sau dacă cineva vorbeşte de rău pe altcineva. 

— Poate-au găsit alambicul ăla de whisky pe care-l căutai, 
zise McKee. 

— N-a mai apărut whisky de contrabandă de ani de zile, 
replică Takes. 

— Dar racheta aia pe care au pierdut-o militarii acum trei- 
patru ani? întrebă Leaphorn. Mai e valabilă recompensa aceea 
de zece mii de dolari pentru oricine-o găseşte? 

— Nu ştiu, răspunse Takes. Nu cred c-au găsit-o până la urmă. 

— O să-i sun pe cei de la Tonepah Range şi o să aflu dacă încă 
mai oferă zece mii de dolari, spuse Leaphorn. 

li explică lui McKee că rachetele trase de la baza de testare 
Tonepah din Utah către zona de impact de la Poligonul 
Experimental White Sands din New Mexico treceau peste 
întinderea pustie de la est de rezervaţie. 

— Obişnuiau să mai piardă câte una din când în când, dacă a 
doua treaptă de aprindere nu se declanşa, şi apoi se chinuiau s- 
o găsească, continuă Leaphorn. Dar acum au o staţie radar pe 
măgura Ţăruşi Inalţi şi le urmăresc pe tot drumul până la ţintă. 

— Crezi că e posibil ca Horseman şi încă cineva să fi găsit 
racheta aia veche şi să se fi bătut pentru recompensă? întrebă 
McKee. 

Leaphorn ridică din umeri. Îl întrebă pe Bishbito dacă putea 
folosi telefonul din biroul lui pentru o convorbire interurbană. 


15 Trib de amerindieni din sudul statelor Utah şi Colorado. 


McKee îşi termină masa, mâncând liniştit, simțindu-se în 
acelaşi timp dezamăgit şi ruşinat de propria dezamăgire. Căzuse 
încă o dată victimă propriului optimism, aşa cum făcea de ani de 
zile. Avea aşteptări mari, atunci când nu era cazul. Sperase la 
un mister pitoresc în ceea ce Takes şi Leaphorn trebuie să fi 
privit deja ca pe o omucidere oarecare, sordidă, ordinară. 
Defectul ăsta, ştia prea bine, îl costase aceşti ultimi opt ani de 
tortură transformată în nefericire şi apoi în ceea ce era de-acum 
o simplă amorţeală. Vedea încă în minte notiţa, cu cerneală 
albastră pe hârtie albastră, cu scrisul degajat al Sarei: „Berg, mă 
întâlnesc diseară cu Scotty în Las Vegas. N-o să contest divorţul! 

Doar atât, şi semnătura ei. Nu era stilul Sarei să adauge 
explicaţii inutile, să-i spună că era un bărbat plictisitor, 
neinteresant, cu o slujbă anostă, fără viitor, şi că Scotty era un 
tip interesant, că se învârtea în lumea palpitantă a banilor, a 
avioanelor de la firmă şi a weekendurilor în Caraibe. Se 
blestemă singur, aşa cum făcea întotdeauna când se gândea la 
asta, blestemă punctul slab care-l făcea să nu conştientizeze 
faptul că era neîndemânatic, lipsit de strălucire, mediocru, 
grotesc de nepotrivit în cercul unor femei zvelte şi mondene ca 
Sara şi al unor bărbaţi nechibzuiţi şi spirituali ca Scott. 

Alungă amintirea şi se gândi la Horseman, alt bărbat ratat, 
întrebându-se de ce-şi îngăduise să spere la ceva neobişnuit în 
moartea lui. Apoi alungă şi acest gând. Horseman nu era treaba 
lui. 

Urma să se întoarcă acum la cercetările sale. Familia lui 
Charley Tsosie o să fie ocupată, făcând băi rituale de aburi şi 
pregătindu-se pentru ceremonialul de vindecare. Dar mai putea 
să-l intervieveze pe Ben Yazzie şi să-l găsească pe Speriat-de- 
Cal. 

Îşi frunzări carneţelul. Bătrâna Pietre Cenugşii spusese că Ben 
Yazzie îşi păştea oile în timpul verii pe platoul din Lukachukai. 
Voia să se ducă la biroul subagenţiei şi să afle unde-şi ridicaseră 
hoganurile Yazzie şi Speriat-de-Cal. Apoi o să-şi continue 
interviurile. 

Reciti notițele pe care le adunase la Shoemaker şi din discuţia 
cu bătrâna. Nu avea prea multe informaţii despre Speriat-de- 
Cal, dar zvonurile despre Yazzie urmau tiparul obişnuit. Un 
bărbat de la punctul comercial zisese că Yazzie a observat un 
coiot care-l urmărea, şi, din moment ce coiotul era mesagerul 


Oamenilor Sacri, Yazzie văzuse în asta un semn de primejdie. 
Apoi mai fuseseră zgomote obişnuite din noapte, interpretate ca 
provenind de la vrăjitorul care încerca să toarne pulbere de 
cadavru prin hornul din acoperişul hoganului. Ca de obicei, în 
povestire apăreau miei morţi şi obişnuita relatare la a treia 
mână, conform căreia Yazzie văzuse un câine învârtindu-se prin 
preajma turmei. Când câinele fugise, se transformase în bărbat. 

Leaphorn se întorcea de la convorbirea lui telefonică, aşa că 
McKee băgă carneţelul la loc în buzunar. Avea să înceapă cu 
Yazzie chiar din după-amiaza asta. 

— Ei bine, spuse Leaphorn, s-a zis cu mobilul crimei. 

Se aşeză. 

— Colonelul a zis că recompensa a expirat acum doi ani. 
Zburătoarea lor pierdută s-a învechit... 

Izbucni în râs. 

— De fapt, cred că speră să rămână pierdută. E cam jenant să 
pierzi aşa ceva şi apoi să apară după ce toată lumea a uitat de 
ea. 

— Aşa că ne-am întors de unde-am plecat, comentă Takes. 

— Am o idee, spuse McKee. Să zicem că altcineva se 
ascundea în regiunea aia şi nu voia ca poliţia Navajo să dea 
buzna acolo cu o echipă de căutare. Poate a ajuns la concluzia 
că metoda de a împiedica să se întâmple acest lucru era de a-l 
duce pe Horseman în locul unde avea să fie găsit. 

În timp ce vorbea, McKee îşi dădu seama că suna extrem de 
improbabil, dar chipul lui Leaphorn era sumbru. 

— M-am gândit şi eu la asta, spuse el. Autopsia a arătat că a 
fost omorât între şase seara şi miezul nopţii, în ziua în care am 
fost la Shoemaker să le spun tuturor că ne ducem după el dacă 
nu vine singur să se predea. Dacă se dovedeşte că e aşa, a 
murit din cauza mea. 


Capitolul 9 

Bergen McKee apăsă pe claxonul camionetei când traversă 
ultima creastă erodată şi zări hoganul lui Ben Yazzie pe panta 
de dedesubt. Era un gest inutil, din moment ce motorul putea fi 
auzit cu mult înaintea claxonului, dar era un gest politicos care îi 
anunţa oficial pe cei din hogan că sosea un vizitator. McKee 
bănuia că era un obicei universal printre oamenii de la ţară. Îşi 
aducea aminte că tatăl lui nu s-ar fi apropiat niciodată de o altă 
fermă fără să se oprească la poartă şi să strige „Salutare” până 
când i se răspundea cum se cuvine. Printre cei care se bazau 
mai mult pe distanţa faţă de vecini decât pe jaluzele ca să-şi 
păstreze intimitatea era un obicei practic. 

Locul cuprindea două hoganuri octogonale din buşteni cu 
scoarță, o mică magazie de scânduri şi două frunzare din 
tufişuri, toate construite într-un pâlc de cedri de pe malul unui 
pârâiaş. Chiar lângă pârâu fuseseră înălțate din pari de cedru 
două ţarcuri pentru oi, malul săpând unul dintre pereţi. Ţarcurile 
erau goale acum, şi când McKee parcă încet maşina lângă ele, 
văzu că hoganurile erau la fel de pustii. 

Niciun ceaun nu era agăţat sub adăpostul din tufişuri, nicio 

haină nu era atârnată la aerisit, nimic din fleacurile adunate în 
cursul vieţii unui navajo nu erau împrăştiate prin preajmă. 
Cobori din camionetă şi se aşeză în umbra firavă, simțindu-se 
obosit şi dezamăgit. 
_ McKee îşi aprinse o ţigară şi se gândi ce să facă în continuare. 
In timp, ar putea găsi din nou familia Yazzie cu ajutorul lui 
Shoemaker. Făceau cumpărăturile de la el şi unele dintre 
curelele cu ţinte de argint erau amanetate acolo. Dar ar putea 
trece săptămâni întregi înainte ca cineva din familia Yazzie, sau 
oricine altcineva care ştia unde se mutaseră, să apară în 
magazin. Asta însemna că rămăseseră doar două surse posibile 
în zona Multe Ruine: Speriat-de-Cal, a cărui stână ar fi trebuit să 
fie pe undeva la nord de canion, şi Charley Tsosie. Tsosie avea 
să fie ocupat cu Calea Duşmanului cel puţin două zile. Stânele 
îşi schimbau locaţia în funcţie de păşunat şi erau greu de găsit. 
Dar putea să-l caute pe Speriat-de-Cal. 

Era uşor de înţeles de ce Yazzie îşi construise hoganul aici. În 
spatele locuinţelor, pereţii de gresie ai unui deal se înălţau 
abrupt către nord şi vest. O sută de secole de aluviuni la bază, 
apoi şaizeci de metri de piatră roşie netedă, verticală, cu dâre 


întunecate de la infiltraţii, apoi un strat cenuşiu mai moale, din 
tuf vulcanic, ciupit şi scobit de găuri şi grote, iar deasupra 
acestuia calota de rocă vulcanică dură, neagră, ofereau 
hoganurilor adăpost faţă de vânturile de sud-vest şi umbră în 
faţa soarelui de după-amiază. Către nord şi est, ţinutul era un 
amalgam fantastic de eroziune colosală, dominat de încă o 
măgură impunătoare, cu vârful plat. Toate culorile spectrului 
sunt acolo, se gândi McKee. Toate în afară de verdele pur. 
Puţina iarbă care creştea la faţa locului nu se vedea, ascunsă 
prin gropile unde solul se putea aduna ca să susţină rădăcini, şi 
unde apa de ploaie scursă de pe imensitatea de piatră putea fi 
reţinută şi absorbită. Trecuse pe lângă câteva asemenea locuri 
ierboase urmând drumul de căruţe până aici. Unele, observase 
el, fuseseră păscute de către oi. Cele mai multe însă, nu. Yazzie 
trebuie să fi fost teribil de speriat dacă îşi mânase turma 
departe de iarbă. 

Norii se adunau acum deasupra piscurilor din Lukachukai, şi 
McKee se gândi că s-ar putea să înceapă o furtună deasupra 
canionului Multe Ruine înainte de apusul soarelui. El şi Canfield 
îşi stabiliseră tabăra mult mai sus faţă de fundul canionului, la 
adăpost de o eventuală viitură, dar îşi lăsase cea mai mare 
parte a lucrurilor în afara cortului. Canfield s-ar putea să fie 
acolo ca să aibă grijă de ele, sau s-ar putea să fie plecat la 
săpături la necropola de la una dintre ruine. Când lucra, nu te 
puteai baza pe Canfield să observe că plouă. 

McKee stinse ţigara şi se ridică greoi în picioare, dându-şi 
seama că-i înţepeniseră muşchii şi gândindu-se cu tristeţe că 
statul la birou e un antrenament prost pentru o excursie pe 
teren. Abia atunci remarcă mirosul. 

Era un iz slab, purtat de adierea uşoară care începuse brusc 
să sufle de-a lungul pârâului, pe lângă hoganuri. McKee îi 
recunoscu într-o clipă: mirosul de moarte şi de carne în 
descompunere. Rămase încremenit lângă camion, cercetând 
hoganurile tăcute. Dacă mirosul ar fi venit de acolo, l-ar fi simţit 
mai devreme. Păşi încet de-a lungul pantei. Dincolo de frunzarul 
din tufişuri, se opri şi rămase tăcut, ascultând. In spatele 
hoganurilor, pârâul făcea o curbă strânsă în jurul unei 
proeminențe înalte de piatră care avea în vârf un desiş de 
ienuperi şi piñon. Ceva de dincolo de această înălţime scotea un 
sunet, o simfonie distonantă de note joase care nu s-ar fi auzit 


dacă n-ar fi fost liniştea stranie a locului. Merse încet către 
copaci, ascultând, simțindu-se încordat şi irațional de înfricoşat. 
Apoi sunetul se explică de la sine. 

Un corb fâlfâi din aripi, luându-şi zborul dintr-un piñon, cu un 
croncănit răguşit. O secundă mai târziu, un nor de păsări negre 
hoitare ţâşni din albia pârâului într-o explozie de foşnete de 
aripi. McKee rămase nemişcat pentru o clipă, simțindu-se în 
acelaşi timp slăbit din cauza sperieturii neaşteptate, dar şi 
ridicol din cauza fricii sale prosteşti. Păşi apăsat până pe 
marginea crestei, vrând să vadă ce atrăsese păsările hoitare. 

La cotul pârâului, rezemat de peretele perpendicular de 
gresie erodată, Ben Yazzie construise o a treia îngrăditură din 
pari. Înăuntru se aflau cadavrele a cinci berbeci merinos, cu lână 
deasă şi închisă la culoare. Uitându-se drept în jos în ţarc, 
McKee văzu că solul era înnegrit în câteva locuri, acolo unde 
sângele îmbibase nisipul. Mai văzu şi că păsările, care acum 
făceau o larmă asurzitoare în arborii aflaţi la cincizeci de metri 
depărtare de-a lungul pârâului, fuseseră atraşi de gâturile 
animalelor. Asta însemna, îşi spuse McKee, că berbecii fuseseră 
omorâţi de un lup, de coioţi sau poate de câini. 

McKee avu nevoie de exact o oră ca să acopere cei 
paisprezece kilometri şi jumătate de drum de căruţe de la 
hoganurile familiei Yazzie, la gura canionului Multe Ruine. Chiar 
înainte să plece de acolo, ajunsese la concluzia că berbecii morţi 
şi cauza morţii lor explicau probabil originea unora dintre 
zvonurile privind vrăjitoria. Când avea să-l găsească pe Yazzie, 
acesta îi va spune că pierduse multe oi din cauza „vrăjitorului” 
şi că se hotărâse să-şi abandoneze locurile obişnuite de 
păşunat, inclusiv hoganul, pentru că toată lumea ştie că nu poţi 
lupta împotriva unui vrăjitor. Era puţin probabil ca Yazzie să 
recunoască, chiar şi faţă de el însuşi, că nu reuşea să facă faţă 
unor coioţi sau chiar unui lup neobişnuit de îndrăzneţ, cu patru 
picioare. lar când McKee o să-l găsească pe Speriat-de-Cal, avea 
să afle că aceiaşi coioţi apăruseră şi la nord de Multe Ruine. 
Luate împreună, cugetă el, cele două incidente legate între ele i- 
ar furniza primul dintre argumentele specifice de care avea 
nevoie în sprijinul ipotezei ţapului ispăşitor. Se simţi dintr-odată 
cuprins de optimism. 

Abia după ce cotise cu camioneta pe fundul nisipos al 
canionului Multe Ruine, McKee îşi dădu seama că nu prea ştia 


cum ar fi putut intra un coiot în ţarcul berbecilor. Îngrăditura era 
construită în formă de semicerc, pornind de la malul abrupt al 
pârâului. McKee îşi aduse aminte că nu reuşise să se uite peste 
îngrăditură din albie. Asta însemna că gardul de ţăruşi era înalt 
cam de un metru optzeci, prea înalt ca să-l sară un coiot sau 
chiar un lup. li trecu atunci prin cap că Yazzie se gândise cu 
siguranţă la coioţi şi lupi, şi-l proiectase ca să-i ţină afară. Parii 
erau legaţi cu sârmă şi sus, şi jos, iar baza era îngropată în solul 
nisipos. Poarta, făcută din ţăruşi prinşi laolaltă de cârlige 
orizontale, fusese şi ea legată strâns cu sârmă. McKee îşi 
amintea limpede asta, pentru că avusese nevoie de mult timp 
ca să dezlege sârmele. Dacă Yazzie ar fi lăsat din neglijenţă 
poarta prost legată în noaptea în care intrase lupul, de ce s-ar 
mai fi ostenit s-o lege atât de strâns după ce răul fusese deja 
făcut? 

McKee conducea încet pe drumul bătătorit al canionului. Norul 
pe care-l observase mai devreme se îndesise acum şi pe undeva 
plouase. Adierea era răcoroasă şi mirosea a pin ud. Din loc în 
loc, drumul era dificil şi pietros. In partea asta, pereţii canionului 
se apropiau. Stânci netede şi verticale canalizau apa inundaţiilor 
bruşte într-un torent îngust. Dar în general drumul era drept, iar 
fundul canionului se lărgea până la nouăzeci de metri sau mai 
mult. Şuvoiul care se scurgea pe-aici avea nevoie doar de o 
mică parte a canionului. Albia şerpuia printre movile de 
sfărâmături de piatră şi pe mal era iarbă şi chiar câţiva plopi. 
Aici, gresia fusese mai moale şi mai uşor măcinată de vânt şi de 
apă. In locuri ca acestea, anasazii îşi construiseră, pe pantele de 
aluviuni şi sus, la adăpostul streşinilor pereţilor canionului, 
casele din stâncă de la care-şi luase numele canionul. McKee 
trecu pe lângă trei astfel de ruine de piatră pe drumul către 
tabără, fără să le arunce mai mult decât o privire fugară. În acel 
moment, era complet dezgustat de sine pentru neglijenţa de la 
ţarcurile de oi, neglijenţă care însemna că trebuia să se întoarcă 
la hoganurile familiei Yazzie şi să afle exact cum intraseră 
coioţii. Era atât de cufundat în problema asta, încât abia după 
ce coti cu camionul în sus, pe panta care ducea în tabără, 
observă că maşina lui Canfield lipsea. 

McKee opri motorul şi rămase tăcut pentru o clipă. Zgomotul 
eşapamentului stârni ecouri de la un capăt la altul al canionului 
şi apoi se stinse, lăsând să se aştearnă o linişte absolută. 


Aragazul de voiaj care funcţiona pe bază de butan nu era aprins, 
observă McKee. Nu se zărea niciun semn că prietenul său, 
Canfield, s-ar fi apucat să pregătească cina, deşi era rândul lui 
să se ocupe de treburile domestice. 

— Unde naiba s-o fi dus? se întrebă McKee cu voce tare. 

Abia când intră în cort văzu biletul, o foaie de hârtie de 
maşină de scris fixată pe masa pliantă, sub greutatea unei 


broaşte de peruzea, obiectul care-l proteja pe Canfield împotriva 
vrăjitorilor. 


Bergen, 

Un navajo s-a târât până aici cu un picior foarte umflat din 
cauza unei muşcături de şarpe. Îl duc la Teec Nos Pas. Mă întorc 
mâine dimineaţă. 

John 


McKee reciti notita şi privi semnătura cu ochii mari. 
Prenumele profesorului J. R. Canfield era Jeremy, nu John! 


Capitolul 10 

Sandoval se ghemui lângă desenul în nisip şi-i spuse lui 
Charley Tsosie să-şi pună genunchii peste genunchii Gândacului 
de Porumb. li arătă cum să se aplece, cu mâinile peste mâinile 
figurii. Când Tsosie se aşeză corect, Sandoval începu să cânte 
partea despre cum gândacii porumbului au strigat către Femeia 
Schimbătoare că Gemenii ei Eroi, Nimicitorul de Monştri şi 
Copilul Apei, veneau din nou acasă nevătămaţi. Vocea lui se 
înălţă stridentă când ajunse la ţipătul „lo-lo-lo” al gândacului, 
apoi cobori în timp ce cânta despre Gemenii Eroi care vizitau 
soarele şi despre măcelărirea monstrului yei. Era înăbuşitor în 
hogan, iar spinarea goală a lui Tsosie sclipea de sudoare. Până 
şi pânza de pe şolduri îi era pătată de umezeală. Asta era bine. 
Duşmanul ieşea. Şi acum Sandoval era gata pentru partea 
următoare. Presără un pic de polen de porumb pe umerii lui 
Tsosie şi-l puse să se ridice de pe desenul în nisip, cu atenţie, ca 
să nu-l strice. 

Sandoval era mulţumit de desen. Nu mai făcuse de mult o 
Cale a Duşmanului, tocmai de după războiul străin, când tinerii 
se întorseseră din Forţele Navale. Se temuse că s-ar fi putut să 
uite cum s-o facă. Dar ieşise exact cum trebuia. Nisipul din albia 
pârâului pe care-l turnase ca fundaţie pe podeaua hoganului era 
puţin mai închis la culoare decât şi-ar fi dorit, dar îşi dăduse 
seama că o să iasă bine atunci când turnase nisipul colorat ca 
să facă Păzitorul Înconjurător. Îl făcuse într-un pătrat, aşa cum îl 
învățase tatăl lui, cu partea dinspre răsărit deschisă, ca nu 
cumva să prindă în capcană pe vreunul dintre Oamenii Sacri. 
Capul Păzitorului era la capătul dinspre nord, cu cele două braţe 
spre interior, iar picioarele la capătul dinspre sud. Trupul era 
format din patru linii alternând nisip roşu şi galben, iar la 
deschidere Sandoval desenase figura complicată a Tunetului, 
purtând cele trei săgeți frânte în podoaba de pe cap şi având 
săgeți frânte sub aripi. 

„Pune Tunetul acolo când faci o incantaţie”, îi spusese tatăl 
lui. „Fulgerele lui omoară vrăjitorii.” 

Sandoval repară cu îndemânare Gândacul de Porumb, 
cernând nisip colorat printre degete ca să refacă liniile unde 
apăsaseră mâinile şi genunchii lui Tsosie. Adăugă un firicel 
minuscul de nisip negru la unica pană de pe podoaba de cap de 
la Musca cea Mare. 


Sandoval se ridică în picioare şi se uită în oala în care 
preparase leacul. Apa încă fierbea şi frunzele de ienupăr pe care 
le amestecase în oală făcuseră soluţia lăptoasă. Arăta aproape 
cum trebuia, dar Sandoval se gândi că ar fi fost mai bine dacă ar 
fi avut un coş impermeabil, ca să poată fi făcută după metoda 
veche. Oamenii uită prea multe dintre metodele vechi, îşi zise 
Sandoval, şi îşi repetă acest lucru atunci când trebui să-i explice 
lui Tsosie cum să se aşeze pe picioarele Marii Muşte şi chiar să-i 
aducă aminte să stea cu faţa spre răsărit. Când Sandoval era 
băieţel şi învăţa Căile de la tatăl lui, acesta nu trebuia să le 
spună oamenilor cum să stea. Ştiau şi singuri. 

Sandoval cântă apoi incantaţia Marii Muşte şi despre cum 
venise la Oameni ca să le spună că Zeul Negru şi războinicii se 
întorceau victorioşi de la războiul împotriva pueblo-ului Taos şi 
cum cele două fete fuseseră trimise să ducă mâncare trupei 
războinice. Sandoval se bucura că aceasta era ultima incantaţie 
înainte de vomitat. Era a doua zi a Căii Duşmanului. Răguşise, 
era obosit şi avea încă multe de făcut, multe ritualuri de 
încheiat, înainte ca omul ăsta să fie eliberat de necazurile cu 
vrăjitorul. Fiica lui avusese dreptate şi ar fi trebuit s-o asculte. El 
avea optzeci şi unu de ani (sau optzeci şi doi, după felul în care 
număra omul alb) şi era împovărat de prea mulţi ani ca să 
îndeplinească o Cântare de trei zile, cum era Calea Duşmanului. 

Sandoval cufundă tigva ceremonială în oală, umplând-o cu 
fluidul fierbinte şi lăptos, şi i-o întinse lui Tsosie. 

— Bea-o pe toată, ordonă, gândindu-se că n-ar fi trebuit să fie 
nevoit să-i spună asta. 

În timp ce Tsosie bea, cântă ultimele două incantaţii. Umplu la 
loc tigva şi i-o întinse lui Agnes Tsosie şi apoi celor doi fii. Lasă-i 
pe ceilalţi să-şi ia singuri, gândi Sandoval şi scoase capul dincolo 
de prelatele duble atârnate la uşa hoganului ca să vadă dacă 
ora era potrivită. 

Afară, aerul era răcoros, aproape rece comparativ cu aerul 
închis din hogan. Orizontul dinspre răsărit se schimba de la roşu 
la galben şi Sandoval văzu că era momentul potrivit. Trase la loc 
perdelele şi-l chemă pe Tsosie. 

— Du-te acolo, în spatele adăpostului din tufiş, ordonă el, şi 
aminteşte-ţi că, dacă vrei s-o faci cum se cuvine, trebuie să 
vomiţi vrăjitoria chiar în clipa când vezi ridicându-se marginea 
de sus a soarelui. 


Când Tsosie trecu de perdea, Sandoval îi dădu o pană de 
găină. 

— Chiar la prima rază de soare, îi aduse aminte Sandoval. 
Dacă leacul n-are efect, bagă-ţi pana pe gât. 

Sandoval se aşeză pe pământ şi se rezemă de peretele 
hoganului, bucurându-se de răcoare. Avea cam treizeci de 
minute până când se termina cu vomitatul şi apoi încă o 
incantaţie de cântat, în timp ce Tsosie şi familia lui se frecau pe 
corp cu fiertura de ienupăr. După aceea urma momentul în care 
trebuiau să sosească oamenii din tabăra Purtătorii Bâtei. 
Sandoval căscă, se întinse şi privi dincolo de adăposturile din 
tufişuri, unde-şi aveau tabăra vizitatorii. Probabil patru sau cinci 
sute, se gândi el, şi aveau să sosească astăzi şi mai mulţi, mai 
ales femei, care-şi aduceau fiicele să-şi caute soţi la Dansul 
Fetei din seara asta, şi tineri căutând fete, jocuri de noroc, 
băutură şi încăierări. 

Sandoval ar fi vrut să se gândească la ceremonie, să păstreze 
doar gândurile bune şi să se menţină în armonie cu 
evenimentul. Dar nu se putea abţine să nu se gândească la cum 
se schimbau vremurile. Cei mai mulţi dintre ei veneau acum cu 
camionete şi maşini mici. Erau zeci parcate acolo şi numai 
câteva căruţe. lar asta era doar o parte. Maşinile albilor făceau 
călătoria mai uşoară şi oamenii veneau doar în vizită ori ca să-şi 
facă de cap. In vremurile de demult, n-ar fi existat beţii şi jocuri 
la o ceremonie ca aceasta. Sandoval văzu o camionetă albă, cu 
însemnul bizonului cocoşat al Departamentului pentru Lege şi 
Ordine, traversând terenul neted. Un bărbat în blugi şi cămaşă 
în carouri cobori din maşină şi vorbi cu o femeie care aprindea 
un foc pentru gătit, lângă una dintre furgonete. Femeia arătă în 
direcţia lui Sandoval şi bărbatul porni spre el. 

Era scund, cu umeri laţi şi nas roman, iar când se opri în faţa 
lui Sandoval şi spuse: „Bunicule, sper că toate sunt bune”, 
vocea lui suna foarte limpede şi desluşită. Lui Sandoval, care 
observase în ultima vreme că cei mai mulţi tineri mormăiau, îi 
plăcu asta. Îl invită pe tânăr să se aşeze lângă el. 

— Mă numesc Joe Leaphorn, se prezentă tânărul, şi lucrez 
pentru Departamentul de Lege şi Ordine. 

După aceea vorbiră despre alte lucruri: despre ploile care 
începuseră devreme în acest an, ceea ce era bine, şi despre 
băut şi jocuri de noroc la ceremonii, ceea ce era rău. Sandoval 


era de acord cu asta, ştiind că polițistul avea să ajungă la miezul 
problemei la vremea potrivită şi apreciind că exista un tânăr 
care cunoştea căile vechi, pline de răbdare. 

— N-a mai avut loc de multă vreme o Cale a Duşmanului în 
ţinutul ăsta, zise polițistul şi, după felul în care vorbise, 
Sandoval îşi dădu seama că venise momentul să treacă la 
lucruri serioase. 

— Bănuiesc, adăugă polițistul, că au adus un Privitor în Stele 
sau o Mână-Tremurătoare. 

Nu era tocmai o întrebare, dar tonul confirmă bănuiala lui 
Sandoval. Polițistul vorbea serios acum. 

— Mână-Tremurătoare, replică Sandoval. L-au chemat pe 
Jimmy Hudson să pună mâna peste Charley Tsosie, şi a aflat că 
fusese vrăjit. Hudson a zis că vrăjitorul a suflat ceva peste el. 

— A fost un om care locuia aici, i se zicea Luis Horseman, 
spuse polițistul. Mă întreb dacă era vrăjitor... 

— Nu ştiu nimic despre el. 

— Bănuiesc că o să aibă efect Calea Duşmanului, chiar dacă 
nu ştii cine este vrăjitorul. Dar, bunicule, sunt neştiutor cu 
privire la multe lucruri. N-au fost Cântăreţi în familia mea şi 
habar n-am cum îşi capătă scalpul Vânătorul de Scalpuri, dacă 
nu ai idee cine e vrăjitorul. 

— Se ştie câte ceva despre el, spuse Sandoval. 

Se delecta. Se delecta cu fineţea tânărului şi cu duelul de 
vorbe. 

— Am cunoscut cândva o Mână-Tremurătoare care s-a înşelat. 
A zis că o fantomă îl pune în pericol pe fiul fratelui unchiului 
meu şi au ţinut o incantaţie a Căii Vânătorii. S-a dovedit până la 
urmă că avea tuberculoză. 

— Tremuratul mâinii nu-i de prea mare folos de obicei, 
încuviinţă Sandoval. Dar de data asta a nimerit-o. S-a spus că 
Lupul ăsta Navajo a venit şi a atacat noaptea oile lui Tsosie, iar 
Tsosie l-a văzut. Arăta ca un coiot mare, dar era un bărbat. ŞI 
după aceea a venit Hudson şi a folosit tremuratul mâinii. L-au 
adus pe unul din ceată care ştia unele dintre incantaţii şi au 
făcut o înnegrire asupra lui Tsosie şi după asta s-a simţit mai 
bine pentru scurtă vreme. 

Lui Sandoval nu-i plăcuse remarca despre tuberculoză. Se 
întrebă cu amărăciune dacă tânărul credea în vrăjitori. Polițistul 
era tuns scurt, altfel decât povăţuise Femeia Schimbătoare. Se 


uita acum peste întinderea acoperită de pelin, căzut pe gânduri. 
Sandoval ghici că următoarea întrebare avea să fie importantă. 

— Bunicule, te-am reţinut mult astăzi, dar mă tot întreb. Ştiu 
că n-ai ascultat niciodată bârfele, dar o să-ţi zic ceva ce s-ar 
putea să-ţi trebuiască pentru Cântarea ta. Omul ăsta, 
Horseman, e mort acum, şi dacă el a fost vrăjitorul, s-ar putea 
să ai nevoie să ştii asta pentru felul în care ţii Cântarea. 

Sandoval se întrebă de ce credea polițistul că un om pe nume 
Horseman era vrăjitorul. Intrebarea avea să urmeze acum. 
Poate că o să afle. 

— Aşa cum am spus, sunt multe lucruri pe care nu le cunosc. 
Ştiu că ar fi mai uşor să-l vindeci pe Tsosie, dacă vrăjitorul ar fi 
deja mort. Dar care-ar fi cea mai bună metodă să omori 
vrăjitorul? 

Sandoval chibzui atent răspunsul. 

— Cel mai bine e cu bâte... 

Polițistul se uita acum la el cu încordare. 

— Ar fi bine să-l sufoce? Să-i toarne nisip în cap? 

— N-am auzit niciodată de aşa ceva. Uneori folosesc bâte, 
alteori îi împuşcă... 

Sandoval era nedumerit. Nu auzise niciodată de Horseman şi 
nici de un om care să fie omorât în acest fel. Văzu că Tsosie se 
întorcea din spatele adăpostului din tufiş şi se ridică în picioare. 
Oasele îi înţepeniseră şi era iritat. Bănuia că tânărul părăsise 
Calea Navajo şi se afla pe Drumul lui lisus. 

— Nepoate, trebuie să mă întorc în hogan. Dar am o întrebare 
la care vreau să răspunzi. Spune-mi dacă tu crezi în vrăjitorie. 

— Tatăl meu m-a învăţat, răspunse polițistul. Când s-a ridicat 
apa în cea de-a Patra Lume şi Oamenii Sacri au ieşit prin trestia 
goală, Primul Bărbat şi Prima Femeie au venit şi ei. Dar au uitat 
vrăjitoria, aşa că au trimis Bâtlanul Scufundător înapoi după ea. 
l-au cerut să aducă afară „calea de a te îmbogăţi”, pentru ca 
Oamenii Sacri să nu ştie ce aducea. Şi Bâtlanul a adus-o şi le-a 
dat-o Primului Bărbat şi Primei Femei, iar ei i-au dat o parte din 
ea Şarpelui. Dar Şarpele n-a putut s-o înghită, aşa că a trebuit s- 
o ţină în gură. De aceea e mortal când te atacă un şarpe. 

Cuvintele erau corecte, se gândi Sandoval, dar tânărul le 
recita ca pe o lecţie. 

— Nu mi-ai spus dacă într-adevăr crezi... 

Leaphorn surâse abia vizibil. 


— Bunicule, răspunse el, am învăţat să cred în rău. 

Locotenentul Joe Leaphorn se întoarse la camionetă având de 
gând să tragă un pui de somn. Plecase din Window Rock puţin 
după miezul nopţii, ca să ajungă la locuinţa familiei Tsosie. Dar 
drumul prin ţinutul de piatră alunecoasă fusese chiar mai rău 
decât se aşteptase, iar cele două ore de odihnă pe care sperase 
să le aibă la sosire fuseseră folosite ca să conducă în viteza întâi 
prin pustiul întins, de pante erodate, de la vest de Lukachukai. 
Acum avea timp. Nu aflase nimic cu adevărat folositor de la 
Sandoval. intrebase din om în om şi aflase că Billy Nez nu 
ajunsese încă aici. N-avea nimic de făcut decât să aştepte. 

Soarele, acum ridicându-se pe cer, trebuia să ajungă la 
jumătatea drumului până la punctul cel mai înalt de pe cer, ca 
să vină vremea pentru întâlnirea dintre Tabere. Apoi urma 
schimbul de daruri şi încă un ritual, înainte ca vânătoarea 
scalpului să se poată ţine. Se rezemă de spătarul scaunului, 
simțindu-se istovit, dar complet treaz. Se surprinse recapitulând 
tot ceea ce ştia despre Luis Horseman, examinând din nou 
fiecare informaţie, în căutarea a ceva care să se lege. 

Dosarul lui Luis Horseman de la Window Rock fusese tipic 
pentru dosarele relativ puţinilor tineri care dădeau cel mai mult 
de lucru Departamentului pentru Lege şi Ordine: câţiva ani cu 
întreruperi de şcoală în rezervaţie, arestări în Gallup, 
Farmington şi Tuba City pentru tulburarea liniştii publice, 
începând de pe la şaptesprezece ani, slujbe de scurtă durată în 
echipele de întreţinere de la calea ferată din Santa Fe şi la 
minele de suprafaţă, o căsătorie în familia lui Minnie Tso, o 
încăierare, o condamnare de şase luni în închisoarea tribală 
pentru vătămare corporală gravă, apoi înjunghierea la Gallup şi 
maşina furată. Toate astea erau destul de familiare. Prea 
familiare... 

„Se purta de parcă n-ar fi avut rude”, îşi zise Leaphorn şi 
zâmbi forţat din cauza expresiei de modă veche. Când era copil, 
ăsta era lucrul cel mai rău pe care l-ar fi putut spune mama lui 
despre cineva. Dar pe atunci, Calea Navajo făcea ca familia să 
fie întru totul responsabilă pentru orice-ar fi făcut un membru al 
ei. Acum lucrurile se schimbau şi apăreau tot mai mulţi tineri ca 
Horseman. Suflete pierdute între valorile Oamenilor şi cele ale 
albilor. Nu erau buni nici măcar la infracţiuni... 

„Nu merita osteneala să fie ucis”, gândi Leaphorn. Dar cineva 


îl ucisese şi făcuse eforturi considerabile pentru asta. De ce 
atâta strădanie? De ce fusese mutat corpul lui Horseman? De ce 
fusese lăsat pe marginea drumului, când ar fi putut atât de uşor 
să fie pierdut pentru totdeauna, îngropat pe sub malurile a o 
mie de pâraie sau lăsat corbilor oriunde pe o suprafaţă pustie de 
patruzeci de mii de kilometri pătraţi? Şi de ce fusese ucis 
Horseman? Dar, mai presus de toate, de ce fusese ucis în acest 
mod neobişnuit? i 

Întrebarea îl aducea mereu înapoi, la vrăjitorie. Însă toată 
după-amiaza şi seara trecută, după ore de mers din loc în loc şi 
de interogare frustrantă a atâtor  Mâini-Tremurătoare, 
Ascultători şi Cântăreţi, toţi practicienii care ştiau mai multe 
decât oricine despre magie, nu aflase nimic nou. Aflase doar că 
Mână-Tremurătoare care-l examinase pe Tsosie văzuse în transă 
că vrăjitorul era un străin şi că leacul trebuia să fie o Cale a 
Duşmanului. Leaphorn ştia că nu era un ceremonial uşor de 
făcut. Era nevoie de doi Cântăreţi, unul pentru pacient şi unul în 
tabăra Purtătorilor Bâtei, şi de Vânătorul de Scalpuri. In unele 
cazuri, exista şi o echipă de Cântăreţi cu Coadă, pentru 
cântecele coiotului, şi cei şapte Dansatori Negri. Chiar şi fără 
executanţii speciali, Cântăreţii şi Vânătorul de Scalpuri ar costa 
familia Tsosie onorarii de cel puţin două sute de dolari. Zeci de 
oi ar trebui să fie sacrificate ca să hrănească mulțimile din 
ambele tabere, iar alte câteva sute de dolari s-ar duce pe 
schimburile de daruri. Leaphorn se gândi că unchii şi verii lui 
Tsosie, care ar fi trebuit să-l ajute să suporte aceste costuri 
apăsătoare, ar aproba Cântarea numai dacă ar fi siguri că 
avusese loc o vrăjitorie. Şi cum naiba puteau să fie siguri dacă 
nu l-ar fi identificat pe vrăjitor? 

Leaphorn zări fum ridicându-se din hornul hoganului 
ceremonial. Sandoval, care arsese scoarță de pin şi de salcie 
lângă adăpostul din tufiş, adunase cenuşa şi se dusese în 
construcţia din buşteni. În focul de acolo trebuia să se ardă 
iarbă-dulce, buruiană-vicleană, salvie de stâncă şi iarbă de 
prerie, amestecate cu pene de cioară şi de uliu-şoricar, 
producând o substanţă asemănătoare cu funinginea, ce trebuia 
amestecată cu cenuşa de scoarță şi folosită ca să înnegrească 
pacientul pentru atacul asupra scalpului duşmanului. Deasupra 
focului, Sandoval avea să cânte vechile incantaţii, cântecele 
arhaice către Oamenii Sacri, nu rugăciuni de smerenie sau de 


implorare, şi nici cereri de iertare, ci cântece care nu încercau 
altceva decât să refacă armonia omului cu tot ceea ce aparţinea 
elementelor. 

Câmpurile de pelin fierbeau acum de activitate. Era 
organizată o cursă de cai în spatele unui şir de camionete 
parcate. „O să se facă pariuri cu ocazia asta”, se gândi 
Leaphorn, şi poate iese şi cu vreo bătaie. Focuri pentru gătit 
ardeau pretutindeni. Lângă  hoganuri, femeile pregăteau 
mâncarea de ceremonie pe care două fete aveau s-o ducă peste 
puţin timp ca să ofere masa rituală celor veniţi din cealaltă 
tabără. Leaphorn simţi brusc o mândrie înflăcărată pentru 
Oameni. Işi aminti Calea Binecuvântării ţinută când el şi verii lui 
plecaseră, după ultima permisie, către tabăra Pendleton şi apoi 
spre Saigon şi Okinawa. 

Işi aminti de baia de aburi şi de Cântărețul, chiar mai bătrân 
decât Sandoval, care-i presăra umerii cu polenul sacru, 
înălţându-şi vocea bătrână, spartă, pe ritmul tobei de lut. 


În casa clădită din zori, 

În casa clădită din amurg, 

In casa clădită din nor negru, 

Fericit fie să umble. 

În frumusețe fie să umble, 

Cu frumusețe deasupra-i să umble 

Cu frumuseţe de jur imprejur să umble, 
Cu frumusețe se încheie, 

Cu frumusete se încheie. 


Pe Leaphorn îl luase somnul. Cursa de cai se terminase şi 
fusese câştigată de un băiat pe un cal bălţat, în mijlocul 
râsetelor asurzitoare. Un băieţel cu fundul gol trecuse pe lângă 
camionetă, îi zâmbise cu sfială lui Leaphorn şi se uşurase în 
salvia din apropiere. Cel puţin zece femei, după ce-şi hrăniseră 
de dimineaţă familiile, bârfeau răguşite în jurul unei maşini 
vechi şi ruginite. Trei fete duseseră un şir de cai de căruţă până 
la izvor, îi adăpaseră şi-i aduseseră înapoi, priponindu-i. Cerul 
era senin acum, dar lumina părea albăstrie şi înceţoşată la 
orizont. Mai târziu, nori de furtună aveau să se adune şi urma să 
plouă, cel puţin în munţi. Leaphorn văzu cele două fete 
mesagere îndepărtându-se călare, ducând legate de şei coşurile 


rituale cu mâncare. O clipă mai târziu, auzi către nord o rafală 
de focuri de armă şi un grup de călăreţi apărură la marginea 
câmpului, strigând şi lăsând în urmă nori de praf. Leaphorn 
cobori înţepenit din camionetă ca să urmărească întâlnirea 
dintre Tabere. Aruncă o privire la ceas. Era 10:12 dimineaţa. 

Se făcu după-amiază târziu, înainte ca a doua cântare să fie 
terminată şi darurile să fie schimbate. Fuseseră aruncate 
mulţimii de vizitatori mai întâi sacul de sacrificiu cu tutun 
aruncat prin hornul hoganului şi prins de către o fetiţă atât de 
slabă, încât lui Leaphorn i se părea că şi-ar putea lua zborul 
dacă adierea care se înteţise s-ar fi încurcat în fustele ei 
voluminoase. Copila alergase spre maică-sa şi fusese răsplătită 
cu o îmbrăţişare. Apoi trei bărbaţi din familia Tsosie începură să 
arunce darurile îngrămădite sub adăpostul din tufiş. Urmară 
încăierări şi râsete, şi un soi de farsă jucată unui bărbat înalt, cu 
mustață şi două cozi lungi atârnându-i pe spate. Gluma provocă 
un val de veselie şi de palme trase peste genunchi, şi chiar şi 
victima zâmbea larg. 

Leaphorn stătuse de vorbă cu o tânără din apropiere de 
Toadlena şi-i scăpase poanta, dar dedusese din comentariile 
strigate în jur că fusese o glumă fără perdea. Vorbea de aproape 
şase ore şi pierduse socoteala numărului de oameni cărora le 
pusese întrebări. Cei mai mulţi dintre ei, precum această tânără 
din clanul Apei Sărate din Toadlena, nu păreau să ştie absolut 
nimic despre subiectele care-l interesau pe Leaphorn. Reuşise 
totuşi să confirme din nou, dincolo de orice urmă de îndoială, că 
Horseman se întorsese în acest ţinut după incidentul din Gallup. 
Aflase şi că Billy Nez era în tabăra Purtătorilor Bâtei. Tânărul 
rotofei, cu ochelari cu ramă de corn, îi dăduse informaţiile. 
Rame de Corn fusese plecat să caute un catâr rătăcit şi-l văzuse 
pe Horseman mergând pe un drum de oi, către Lukachukai. 
Horseman era vărul lui de gradul doi, aşa că se oprise să stea de 
vorbă şi-i dăduse lui Horseman nişte tutun. 

— Cred că nevasta lui a plecat cu cineva, iar el se întorcea la 
familia mamei lui, spusese Rame de Corn, i 

Apoi explicase că Luis era un „ticălos bun de nimic”. In 
navajo, insulta însemna literalmente că vărul de gradul doi al lui 
Rame de Corn era un mădular masculin pipernicit, din 
excrementele unei căţele ciobăneşti. Navajo este o limbă foarte 
precisă şi lipsită de ambiguitate, iar afirmaţia nu lăsa nicio 


îndoială că Rame de Corn îşi dezaproba profund vărul de gradul 
doi. Dar trecuseră aproape două săptămâni de când Rame de 
Corn îl văzuse pe Horseman şi nu avea alte informaţii de dat, în 
afară de faptul că Billy Nez era cu Purtătorii Bâtei. 

Lunga după-amiază de conversații despre vrăjitor fusese chiar 
şi mai puţin productivă. Leaphorn simţea că reuşise să confirme 
ceea ce sugerase Sandoval: că identitatea vrăjitorului nu era 
cunoscută cu siguranţă. Sau, cel puţin, nu după nume, familie şi 
clan. Instinctul îi spunea lui Leaphorn că vreo câţiva din clanul 
Frunţilor Roşii cu care stătuse de vorbă, mai ales rude ale 
familiei Tsosie sau membri ai „grupului” său extins, se gândeau 
la acest vrăjitor ca la o persoană anume, cu un chip, formă şi 
obiceiuri proprii. Dar nu putea confirma nimic. Leaphorn era 
străin de acest clan şi înfrunta prudenţa tradiţională a 
Oamenilor în ceea ce priveşte vrăjitoria. Observase cum un 
bărbat îşi strecurase mâna în salopetă ca să atingă cu degetele 
o formă sacră, în săculeţul cu leacuri legat de pânza de la 
şolduri. Gestul era tipic pentru ceea ce ştia că simțeau ceilalţi. 
De unde ştiau însă că Leaphorn însuşi nu era vrăjitor? Căutându- 
i, poate, pe aceia care ştiau despre el, ca să-i transforme în 
victime viitoare? Şi totuşi, în tot ce spuseseră cei vorbăreţi 
apăreau nişte amănunte distincte. Câţiva spuseseră că vrăjitorul 
era bărbat, indicaseră că era înalt. Se înţelegea că mergea pe 
jos, pentru că nimeni nu zisese că ar fi călărit. Relatările pe care 
le adunase despre incidentele de vrăjitorie erau contradictorii şi 
se suprapuneau, iar unele se datorau, evident, unei imaginaţii 
bogate. Dar concluziona că probabil fuseseră cel puţin două sau 
trei persoane afectate, pe lângă Tsosie. 

Notă câteva nume în carneţel, dar chiar în timp ce-o făcea, se 
întrebă de ce. Legile pe care le aplica fuseseră luate de către 
Consiliul Tribal dintre legile omului alb, iar omul alb nu 
recunoştea vrăjitoria ca pe o infracţiune. 

Ar fi devenit infracţiune numai dacă era implicat un anumit 
delict. Existase cândva un caz de escrocherie, nimic care să 
poată fi dovedit, dar cu destule dovezi indirecte care să indice o 
conspirație între un Privitor în Stele şi un Cântăreț, care s-au 
înţeles să identifice nişte vrăjitorii false şi să împartă onorariile 
pentru ceremonialul de vindecare. 

Agnes Tsosie ieşi din hoganul de ceremonie şi se duse la 
adăpostul din tufiş, însoţită de un grup de femei înrudite cu ea şi 


de Cântărețul din clanul Purtătorii Bâtei. Leaphorn văzu că una 
dintre femei o ungea cu grăsime pe bărbie şi cu sevă de ienupăr 
pe frunte. Acelaşi lucru avea să se întâmple cu Tsosie şi cu 
celelalte rude de sex masculin, care urmau să ia parte la atacul 
scalpului. Aveau să fie înnegriţi şi mai mult cu cenuşa 
ceremonială, aşa cum se înnegrise Nimicitorul de Monştri ca să 
devină invizibil înainte de atacul asupra yei-lor. După câte îşi 
amintea Leaphorn despre ceremonie, Agnes Tsosie nu va face 
decât să privească atacul, în timp ce un bărbat din familie avea 
să-i servească drept înlocuitor în timpul ritualului. De Cântăreț 
nu era nevoie în timpul Înnegririi, iar Leaphorn îl văzu pe 
bătrânul Sandoval vorbind cu Vânătorul de Scalpuri, care 
stătuse toată după-amiaza lângă intrarea hoganului, păzind o 
grămăjoară de cenuşă. 

Vânarea de scalpuri cerea un profesionist, deşi rolul lui în 
ceremonie era pur şi simplu să tragă în scalp cu o săgeată şi să-l 
presare cu cenuşa simbolică, reprezentând moartea. Leaphorn 
se gândi că îl mai văzuse cândva pe omul acesta ajutând 
Cântăreţii la alte ceremonii. Se întrebă ce folosea Sandoval pe 
post de scalp simbolic. În mod ideal, ar fi ceva aparţinând 
vrăjitorului, o şuviţă de păr dacă s-ar fi putut, ceva pătat cu 
sângele lui sau vreo piesă de îmbrăcăminte care-i absorbise 
transpiraţia. Din moment ce vrăjitorul era neidentificat, scalpul 
simbolic ar trebui să fie altceva. Leaphorn bănuia că s-ar putea 
să folosească un pumn de nisip dintr-o urmă de picior sau 
altceva despre care credeau că fusese atins de vrăjitor. 

Dacă folosesc păr, se gândi Leaphorn, asta înseamnă că 
Sandoval şi câţiva dintre ceilalţi au minţit. Dacă era într-adevăr 
vorba de păr sau ceva însângerat, o să trebuiască să confişte 
obiectul respectiv după ce se termina ceremonia. O să ducă 
probele la laborator ca să fie comparate cu ale lui Horseman şi, 
dacă se potriveau, se alegea cu o investigaţie încâlcită de crimă. 
Dar era destul de sigur că Sandoval nu minţise. Asocierea între 
Horseman şi cazul de vrăjitorie nu avusese niciodată prea multă 
noimă, nu fusese niciodată mai mult decât o posibilitate vagă, 
atunci când nu i se ofereau alte ipoteze. După câte aflase 
Leaphorn din zvonurile despre vrăjitorie, Horseman abia se 
întorsese în Lukachukai când începuseră incidentele, şi cel puţin 
unul dintre ele se petrecuse înainte de înjunghierea din Gallup. 
În plus, indivizii suspectaţi de vrăjitorie erau întotdeauna mai 


vârstnici, de obicei cu o mulţime de bunuri materiale în posesie 
Şi, de asemenea, cu o mulţime de duşmani. 

Acum se auzeau din hoganul ceremonial incantaţii şi bubuitul 
tobei de lut. Sandoval trecu de prelată, urmat de Tsosie, doi veri 
şi unchiul care o reprezenta pe Agnes Tsosie. Chiar şi pânzele 
din jurul şoldurilor le fuseseră înnegrite cu cenuşă. Fiecare ţinea 
în mâna stângă un cioc de corb, legat de un băț de ienupăr cu 
fâşii de yucca şi piele de ţap. Vânătorul de Scalpuri îşi luă coşul 
cu cenuşă şi se îndreptă spre nord-est. Era, observă Leaphorn, 
direcţia piscurilor centrale mai înalte din Lukachukai. Deasupra 
piscurilor se aduna un imens nor de furtună, cu vârful clocotind 
neobosit, cu încetinitorul, şi cu baza întunecată de umbră, 
lăsând în urmă primele perdele subţiri de ploaie. 

Sandoval o să ştie că leacul său îşi face efectul, se gândi 
Leaphorn. Chemase Tunetul ca să-l omoare pe Lup, iar Tunetul 
venise la locul stabilit. Era interesant că, în clanul Purtătorii 
Bâtei, Cântărețul pusese scalpul cu multă grijă la nord-estul 
hoganului. Prin urmare ei credeau că Lupul era acum undeva în 
direcţia aceea. 

Leaphorn se luă după mulţime. Vânătorul de Scalpuri se 
oprise lângă un tufiş uscat de creozot, cam la o sută optzeci de 
metri de hogan, şi împroşca ceva de sub tufiş cu cenuşă. Făcu 
un pas deoparte, iar Tsosie şi rudele lui împunseră obiectul cu 
ciocurile de corb, omorându-l cu acest simbol al dispreţului. 
Leaphorn îşi făcu loc prin mulţime. Spectatorii tăceau, aşa că îi 
putea auzi pe atacatori murmurând „E mort... E mort...”, de 
fiecare dată când loveau scalpul simbolic. 

Obiectul pe care-l loveau ciocurile de corb era o pălărie 
neagră cu calota înaltă. 

Într-o clipă, Leaphorn făcu legătura dintre această imagine şi 
o amintire: străinul solid care încerca pălării la Shoemaker. Se 
întrebase atunci de ce ar fi furată o pălărie fără valoare, iar o 
bandă prețioasă cu ţinte de argint ar fi lăsată pe loc. 

Pălăria era acum complet acoperită cu cenuşă, dar se vedea 
încă un contur întunecat pe fetrul decolorat, un contur de 
cercuri înlănţuite acolo unde ţinte groase de argint protejaseră 
cândva vopseaua de soare. 

Când o să mă uit la tivul pălăriei, se gândi Leaphorn, o să aflu 
că e mărimea şapte şi trei sferturi. Uriaşul Navajo era Lupul 
Navajo. Dar de ce era el vrăjitorul? Motivul pentru care Mână- 


Tremurătoare şi Sandoval se hotărâseră să recomande ca leac o 
Cale a Duşmanului era că Lupul Navajo se credea a fi un om pe 
care nu-l cunoştea nimeni, un străin de clan şi de întreaga 
societate legată prin clanuri, de pe versanţii munţilor 
Lukachukai. Dar ce făcuse Uriaşul Navajo ca să fie ales pentru 
această teribilă proscriere din partea Oamenilor? Moartea în 
cursul anului, prin propria sa vrăjitorie, întoarsă împotriva lui de 
către leacul Căii Duşmanului. Sau, gândi Leaphorn sumbru, 
moartea mult mai rapidă dacă familiile Tsosie sau Nez puneau 
din întâmplare mâna pe el. 

Pantele înalte din Lukachukai erau umbrite acum de 
întunecimea norului. Lumina de la soarele aflat la apus licărea 
din cauza cristalelor de gheaţă ce se formau în aerul rarefiat, 
îngheţat în straturile superioare. Adânc, înăuntrul lui, structura 
norului fu luminată de o sclipire bruscă a unui fulger îndepărtat. 
Apoi apăru un singur arc de fulger, o dâră neaşteptată, 
orbitoare, de lumină albă, aruncând un puls electric pe fundalul 
negru al ploii, conectând norul şi versantul muntelui. 

Dacă vrăjitorul era acolo, probabil că era mort de-a binelea, 
se gândi Leaphorn. Şi nu se putea învinui pentru moartea lui. Nu 
în felul în care s-ar fi învinuit dacă Oamenii l-ar fi găsit pe Lup 
înaintea lui şi ar fi executat această sentinţă de condamnare la 
moarte. 


Capitolul 11 

Se auziră tunete intermitente vreme de câteva minute. Dar, 
chiar şi astfel pregătit, McKee fu surprins de străfulgerarea 
bruscă, mai strălucitoare decât lumina zilei, a fulgerului. 
Explozia tunetului urmase aproape instantaneu, declanşând un 
val asurzitor de ecouri care luară cu asalt pereţii canionului. 
Adierea uşoară, schimbându-şi brusc direcţia de-a lungul 
canionului, purta izul uşor înţepător de ozon, degajat de sarcina 
electrică şi mirosul de praf umezit, combinat cu cel de iarbă 
udată de ploaie. 

Şi umplea de nostalgie nările lui McKee. Nu se simţea nimic 
din mirosul de asfalt aburind, de murdărie în descompunere şi 
de gaze de  eşapament îmbibate în umezeală, care 
caracterizează o ploaie de la oraş. Era mirosul unei copilării la 
ţară, cu atât mai evocatoare, cu cât fusese uitată. Şi, pentru o 
clipă, McKee alungă iritarea provocată de J. R. Canfield şi se 
delecta mental cu amintiri fericite despre Nebraska, despre 
lanurile de porumb şi despre vremea când visurile păreau încă 
reale şi plauzibile. 

Apoi începu să plouă. Picăturile mari, reci şi puternice, îl 
trimiseră în fugă la cort după pelerina de ploaie şi înapoi afară, 
ca să salveze ouăle care se prăjeau pe aragazul cu butan şi 
aşternuturile întinse pe nisip, lângă un morman de bolovani. 

Când ajunse la ele, ploaia se opri la fel de brusc cum 
începuse. McKee lăsă pe jos păturile lui Canfield şi cercetă cu 
atenţie fâşia de cer vizibilă deasupra canionului. Cerul era 
negru-albastru, iar huruitul intermitent al tunetelor continua. 
Chiar deasupra taberei, norii erau un amestec de gri şi alb. De-a 
lungul canionului către sud, se zărea albastrul închis al cerului 
senin şi, mai aproape de orizont, nuanțele violente de roşu şi 
galben ale soarelui care apunea. Direcţia vântului se schimbase 
din nou către sud-vest şi împingea ploaia pe deasupra 
canionului, către munţi. Numai o margine a norului de ploaie 
trecuse pe deasupra taberei. 

McKee hotărî că acum aşternuturile erau în siguranţă afară. 
Se duse înapoi la aragazul cu butan, puse cu furculiţa un ou pe o 
felie de pâine şi îşi făcu un sanavici. Amurgul inunda canionul cu 
o lumină trandafirie stranie, care făcea ca gresia erodată şi 
granitul stâncilor să pară că emană lumină. McKee auzi apoi 
şiroitul apei, un sunet slab, alunecând pe fundul canionului pe 


sub picioarele lui. Ploaia abia dacă fusese ceva mai mult decât o 
stropeală aici, dar spre nord-vestul podişului se dovedise destul 
de abundentă cât să provoace revărsări prin reţeaua de torente 
a canionului Multe Ruine. Ar fi trebuit să crească până la un 
torent de doi sau trei metri, înainte de a depăşi marginea 
movilei înalte de aluviuni pe care se afla tabăra, iar McKee 
estimă că şuvoiul care acum se răspândea pe nisipul neted al 
albiei de dedesubt nu avea mai mult de cincisprezece 
centimetri. Era noroios, ducând cu sine o încărcătură de bete, 
ace de pin şi tot felul de roci sfărâmate, dar n-avea să devină cu 
mult mai adânc, decât dacă ploaia din amonte se transforma în 
ceva asemănător cu o rupere de nori. Dacă s-ar întâmpla aşa 
ceva, ar putea fi cam dificil de trecut mâine cu maşina pe fundul 
canionului. Asta îi aduse din nou aminte lui McKee de Canfield. 

Incă de la întoarcerea în tabără, oscilase între îngrijorarea că 
un motiv de neconceput îl făcuse pe Canfield să semneze biletul 
cu un nume fals, iritarea la adresa lui însuşi pentru o asemenea 
nerozie şi apoi iritarea la adresa lui Canfield, pentru că-i provoca 
o asemenea nelinişte. Era cu atât mai enervat de gândul că, 
atunci când Canfield avea să se întoarcă şi să explice că 
semnătura fusese inspirată de vreun capriciu canfieldian ridicol, 
toată povestea urma să pară prea stupidă şi prea neînsemnată 
ca să se mai plângă. 

— Ticălos neghiob, bombăni McKee. 

Indesă al treilea ou într-un sandvici, îşi turnă o cană de cafea 
şi curăţă tigaia cu nisip. Lumina din canion scăzuse acum de la 
trandafiriu la roşu întunecat, iar dispoziţia lui McKee se 
schimbase odată cu ea, revenind la iritarea pe el însuşi pentru 
că era aşa de neliniştit. 

Se făcuse în jur de zece când termină de răsfoit prin teancul 
de notite din cort şi de planificat treburile pentru ziua 
următoare. Era nevoit să stea în tabără cel puţin până la 
întoarcerea lui Canfield, pentru că a doua zi trebuia să sosească 
domnişoara Leon. In cazul în care Canfield găsea ceva 
interesant în săpăturile lui, n-o să vrea să se oprească, şi cineva 
trebuia s-o ducă pe fată sus, în labirintul de canioane, să încerce 
să dea de dubă. Ar putea sau nu să-i aparţină inginerului 
electronist, dar n-ar trebui să fie prea greu de găsit, mai ales 
dacă era încă parcată în Canionul Pietrei Trainice şi, dacă, aşa 
cum spusese Bătrâna Pietre Cenuşii, canionul se intersecta cu 


Multe Ruine, la paisprezece kilometri mai sus de capăt. Asta ar 
însemna numai vreo şase kilometri distanţă de tabără. 

Închise lampa cu gaz şi rămase o clipă în picioare, în uşa 
cortului, lăsându-şi ochii să se adapteze la întunericul nopţii, 
înainte să se îndrepte din nou către aşternuturi. Acum se simţea 
obosit, gata de culcare. Işi puse ghetele lângă el, îşi înfăşură 
cămaşa în pantaloni pe post de pernă şi se strecură sub pături. 
Norul de furtună se îndepărtase şi se auzea, la mare distanţă 
spre nord-est, ecoul slab al tunetelor. Partea canionului unde se 
afla McKee era cufundată în întuneric total, dar vârful stâncii 
verticale dinspre vest era colorat de slaba strălucire galbenă a 
lunii ce se înălța pe cer. În noaptea asta, luna ar trebui să fie 
plină cam pe trei sferturi, îşi zise McKee, şi simţi brusc o 
singurătate imposibil de redat în cuvinte, o singurătate aproape 
la fel de intensă ca într-un vis pe care-l avea câteodată. In acel 
vis, plutea în aer într-o beznă totală, vrând să ţipe, dar 
aducându-şi aminte, aşa cum îţi aduci aminte în vis, că mai 
ţipase şi înainte, dar vocea i se pierduse în depărtarea 
nesfârşită şi fără ecou. Amintirea îl întrista, pentru că însemna 
că nu mai există nimeni, nicăieri, în afară de el. Când visa asta, 
de obicei atunci când era prea obosit şi deprimat, se trezea, 
stătea pe marginea patului şi fuma o ţigară, uneori două sau 
trei. 

O pasăre cu glas strident îşi lansă chemarea şuierată departe, 
în josul canionului, şi primi răspunsul unui ecou. Apoi se lăsă o 
linişte stranie. 

Chiar deasupra, McKee distinse constelația Pleiadelor: şase 
stele în două şiruri paralele, şi a şaptea lăsată în urmă ca să 
închidă linia dublă. Din acestea, îşi aminti McKee, cei şapte 
Băieți de Cremene din mitul navajo coborâseră să-l urmeze pe 
Nimicitorul de Monştri în odiseea lui eroică printre fiinţele 
malefice. Şi ca să răspândească propriile lor necazuri printre 
dinee şi să primească în fiecare primăvară ofrandele 
ceremoniale de mălai de la o mie de păstori în o mie de mici 
altare sacre, pe o mie de podişuri şi munţi de pe cuprinsul 
rezervației. McKee descoperi două stele, fiecare înconjurată de 
lumina ceţoasă a unei nebuloase, care-i reprezentau pe Femeia 
de Cremene şi pe un concurent din Jocul Bâtei Săltate. Nu 
reuşea să-şi aducă aminte numele celeilalte Persoane Sacre, dar 
îşi amintea vag că în mit exista o controversă privind rezultatul 


jocului şi o soluţie bazată pe şiretlicurile inevitabile atât în 
miturile greceşti, cât şi în cele navajo. Undeva departe, sus pe 
marginea dinspre vest a canionului, un coiot scheună de două 
ori, apoi îşi vărsa amarul într-un urlet puternic. Sunetul păru să 
plutească în jos dinspre stele, glasul vreunui câine primordial 
împărtăşind o tristeţe nesfârşită, de la un capăt la altul al 
cerului. 

Ar putea fi coiotul meu, se gândi McKee, cel care a intrat în 
ţarcul berbecilor lui Yazzie. Avea să se ducă înapoi să afle cum 
se întâmplase asta, dacă îi permiteau îndatoririle lui de călăuză 
a domnişoarei Leon. Işi mută greutatea de pe un picior pe altul 
pe pământul bătătorit şi brusc se simţi mai puţin sigur că va 
descoperi vreo metodă prin care un coiot ar fi putut invada mica 
şi solida îngrăditură. In această beznă tăcută, misterul părea 
dintr-odată firesc, aproape raţional. In josul canionului, pasărea 
cântă din nou, iar apoi se auzi ţipătul ciudat, scrâşnit, al unei 
bufniţe pitice. Suna ca un căpcăun pilindu-şi lanţurile, îşi zise 
McKee. Intinse mâna să ia pachetul de ţigări, se răzgândi şi 
mintea îi zbură iarăşi la bileţelul lăsat de Canfield şi la motivul 
pentru care Jeremy Robert Canfield, al cărui nume de botez 
făcea parte dintr-o glumă confidențială a corpului profesoral de 
la antropologie, ar semna această notă cu „John”. Alunecă cu 
greu până în pragul somnului. 

Zgomotul îl făcu să sară brusc de sub pături, complet treaz, 
cu ochii aţintiţi de-a latul canionului. Se auzise huruitul unei 
pietre în cădere, lovindu-se de stânca erodată şi dislocând o 
mică ploaie de alte pietre. Ecourile slabe lăsate în urmă dăinuiră 
o secundă în liniştea nopţii, apoi se stinseră. McKee rămase 
încremenit, ascultând, simțind încordarea mușchilor inundaţi de 
adrenalină şi gustul fricii primitive în gură. Îşi scoase picioarele 
de sub aşternuturi şi îşi trase pantalonii, încălţă ghetele, îşi luă 
cămaşa, după care se ridică în picioare. Luna se înălţase pe 
jumătate pe cer şi peretele vestic al canionului era inundat 
acum de o lumină slabă. McKee se lăsă pe vine, ascultând cu 
încordare, cercetând formațiunile de gresie tocite dinspre care 
venise zgomotul. Nu se mai auzea nimic. În timp ce ochii lui 
McKee se adaptară mai bine la lumina slabă, o formă sinistră, 
ascunsă pe jumătate de ienuperi la poalele stâncilor, se dovedi 
a fi doar un bolovan erodat în chip ciudat. McKee se relaxă uşor, 
simțind că-l părăseşte panica. Ar fi putut fi un animal. ŞI, pe 


măsură ce se gândea la asta, părea ridicol să creadă c-ar fi 
putut fi altceva decât un animal. Poate fusese vreun porc spinos 
ieşit noaptea după pradă. Rămase pe loc, simțindu-se dintr- 
odată uşor slăbit şi de-a dreptul ridicol. Mai exista însă un simţ 
primitiv în mintea lui care-i semnaliza pericolul şi-l îndemna să 
fie prudent. Cinci berbeci negri cu gâturi însângerate şi o 
semnătură greşită pe un bileţel oarecare. 

O bufniţă de vizuină plană uşor de-a lungul laturii luminate de 
lună a canionului, căutând şobolani-cangur ieşiţi din vizuini. 
Brusc, bufnița se abătu din zbor, îndepărtându-se de o stâncă 
proeminentă, flutură agitată din aripi şi dispăru în întuneric, în 
josul canionului. Şi, la fel cum dispăruse, teama reveni. Ceva 
speriase bufnița. Şi nu s-ar fi speriat de ceva mic... 

Se îndepărtă cu prudenţă de aşternut, cufundându-se în 
întuneric, urcând panta de aluviuni către stânca dinspre răsărit. 
Păşea cu atenţie, urcând încet peste bolovanii mai mici şi 
ocolindu-i cu grijă pe cei mai mari. Într-o groapă de piatră 
săpată de apă, aflată imediat dedesubtul stâncii ieşite în afară, 
se opri şi se întoarse să se uite în urmă, surprins că gâfâia din 
cauza scurtului efort şi străduindu-se să respire fără zgomot. 

Lumina lunii care urca pe cer parcursese jumătate din canion. 
Nimic nu se clintea. Canionul era o întindere de tăcere imensă, 
nemişcată,  înfricoşătoare. McKee  cercetă atent stânca 
proeminentă, îşi plimbă încet privirea de-a lungul văii abrupte, 
examinând fiecare formă sub lumina gălbuie, uniformă, şi apoi 
fiecare umbră. Simţi suprafaţa aspră a pietrei apăsându-i 
genunchii şi începu să-şi mute greutatea, dar simţi din nou 
imboldul primitiv la prudenţă. Atunci surprinse din nou o 
mişcare. 

In umbra întunecată din spatele stâncii, ceva se mişcase uşor. 
McKee se uită fix, până când ochii începură să-l usture. Se frecă 
la ochi, după care privi din nou. Şi văzu capul câinelui. leşea 
puţin câte puţin din umbră, la lumina lunii. Mai întâi botul, apoi 
capul, cu urechile ciulite şi, McKee îşi încordă ochii până când fu 
sigur că nu-l înşela vederea, gura atârnând nefiresc de deschisă. 
Capul rămase pe loc, nemişcat. McKee îl privi fix, cu încordare. 
Capul câinelui părea nefiresc de sus, ca şi cum stătea pe vreun 
soi de ridicătură în spatele stâncii. Şi-apoi se mişcă din nou. 

Câinele se transformă în om. Un bărbat masiv, cu o piele de 
lup pe umeri, purtând pe cap craniul dezgolit al animalului. 


Traversă un petic de lumină şi dispăru în spatele unui desiş, la 
poalele aluviunilor de lângă stânca vestică. Când forma apăru o 
clipă mai târziu, McKee crezu pentru o fracțiune de secundă că 
ochii îl înşelaseră, că era într-adevăr un lup. Dar era un bărbat, 
alergând aplecat pe nisipul umed de pe fundul canionului, 
alergând cu iuţeală şi fără zgomot direct spre cortul lui McKee. 
Bărbatul ţinea ceva în mâna dreaptă, ceva lung cam de treizeci 
de centimetri, dintr-un metal care reflecta lumina lunii. Era un 
pistol cu ţeavă lungă, cu un încărcător pentru muniţie ieşind în 
afară în faţa trăgaciului. Un pistol automat. 

Forma dispăru din nou, ascunsă în spatele pantei de aluviuni 
de pe partea canionului unde se afla McKee. McKee se aplecă, 
pipăi în jur în căutarea unei pietre şi alese una cam de mărimea 
unei mingi de softball. Când înălţă capul, silueta era din nou la 
vedere, în umbră, dar conturată pe stânca luminată de lună. 
McKee apucă piatra şi privi. Panica dispăruse acum, fiind 
înlocuită de un soi de furie îndârjită. Silueta ajunsese la cort şi 
stătea nemişcată. Ascultă, se gândi McKee. Ascultă, nu aude 
absolut nimic şi începe să-şi pună întrebări. 

Apoi forma dispăru, ascunsă în spatele cortului. McKee 
aproape că ajunsese la concluzia că bărbatul plecase cumva pe 
furiş, când îl zări iarăşi, acum lângă aşternuturi, însă tufele şi 
bolovanii umbreau locul şi nu vedea ce făcea bărbatul. Cercetă 
peretele stâncii pe ambele părţi ale gropii. Se putea căţăra afară 
din adăpost, croindu-şi loc pe lângă un bloc uriaş de gresie aflat 
chiar lângă el. Ar putea probabil să pornească de-a lungul 
canionului, fără să fie vizibil dinspre tabără. 

Dar dacă vine încoace, îşi spuse McKee, ar putea fi cel mai 
bun loc în care să-l înfrunt. Probabil că l-aş putea dobori cu 
piatra înainte să mă vadă. În afară de cazul în care are şi o 
lanternă, pe lângă pistol. Atunci n-am prea multe şanse. 

Şi, în timp ce analiza toate aceste idei, îi trecu prin minte că 
sunt complet iraționale. Ca un coşmar trăsnit, din copilărie. 

Dar bărbatul era acolo, cât se poate de real, se întorsese la 
cort şi părea să nu mai facă niciun efort să se ascundă. Ridică 
prelata de pe camion şi McKee fu cuprins brusc de o speranţă 
nebună că omul avea să-l pornească, să se suie în el şi să fugă, 
dovedindu-se a fi nimic mai mult decât un hoţ. O clipă mai 
târziu, o pată de lumină apăru prin pânză. Raza lanternei se 
mişcă, rămase pe loc, se mişcă din nou, apoi se opri. Imi umblă 


prin hârtii, îşi zise McKee. Se întrebă ce-ar pricepe bărbatul din 
însemnările lui de la interviurile despre vrăjitorie. Şi simţi un 
impuls brusc să intre în cort, să-l înfrunte pe bărbat şi să-l ia la 
întrebări ca să afle ce naiba făcea. Apoi, lumina se stinse brusc 
şi bărbatul apăru din nou în faţa cortului, uitându-se aproape 
direct către ascunzişul lui McKee. McKee simţi cum îşi pierde 
curajul. 

— Domnule profesor McKee? 

Bărbatul strigă cu voce monotonă, sonoră, doar, un pic mai 
tare decât un ton obişnuit de conversaţie. Dar în acea linişte, 
sunetul păru necuviincios de răsunător. lar pereţii canionului 
repetară „Kee-Kee-Kee”, într-un ecou tot mai slab al numelui 
său. 

— Bergen McKee, repetă vocea. Trebuie să... 

Ecourile înecară restul. 

— Trebuie să vorbesc cu tine despre profesorul Canfield, 
spuse vocea. 

Şi omul rămase tăcut până când ecourile se stinseră din nou. 
Cine e? se întrebă McKee. Indianul navajo muşcat de şarpe? Era 
acest om un navajo? Nu-şi dădea seama după voce. N-avea 
nicio urmă de accent. Pe de altă parte însă, indienii navajo 
educați aveau rareori accent, în afară de faptul că uneori 
pierdeau sunetul „th”. 

Bărbatul rămase tăcut pentru o clipă nesfârşită, cu privirea 
aţintită într-o parte, apoi în cealaltă, a canionului. Ascultând. Şi 
n-o să audă absolut nimic, gândi McKee. Nu de la mine. 

— John e rănit, continuă vocea. 

Vorbea mai tare acum, iar stâncile făcură cuvântul „rănit” să 
ricoşeze până când se topi într-o singură notă. 

— Are nevoie de ajutor. 

John. John, nu Jeremy. Bărbatul care stătea acolo în întuneric, 
bărbatul cu pielea de lup, bărbatul care se furişase ca un 
animal, avea legătură cu biletul lui Canfield, cu semnătura 
neobişnuită a lui Canfield. 

„Ar trebui să mă duc acolo”, se gândi McKee, dar apoi îşi 
aduse aminte de obiectul care reflectase lumina lunii, când omul 
traversase canionul. De ce avea un pistol? De ce avea pielea de 
lup? 

Se rezemă de bolovan fără să se mişte, simțind pe picioare 
răceala aspră a pietrei şi sudoarea rece în palme, ştiind că nu s- 


ar apropia cu niciun chip de omul acesta. Nu singur, în canionul 
ăsta întunecos. Nu fără o armă. 

In momentele următoare, bărbatul dispăru. Brusc, nu mai era 
lângă cort. McKee îl zări după aceea alergând cu paşi mărunți, în 
diagonală pe fundul canionului, cu pielea de lup atârnându-i într- 
o mână. 

McKee se destinse, lipit de bolovan, conştient dintr-odată că-i 
era frig şi că avea cămaşa udă de transpiraţie. Departe, în josul 
canionului, bufnița pitică scoase ţipătul ei straniu, scrâşnit. 
Anunţă o crimă, gândi McKee. 


Capitolul 12 

Era trecut cu mult de miezul nopţii când Leaphorn află în 
sfârşit cine adusese scalpul pentru ceremonial. Vorbise până 
când îi obosise gura. Era obosit, frustrat şi enervat de oamenii 
reticenţi pe care îi chestionase. Şi apoi, o fată îi spusese din 
senin cu mânarie şi fără să se lase rugată că Billy Nez, pe care 
Leaphorn nu-l găsise încă, furase pălăria. Billy Nez dăduse de 
urma camionului vrăjitorului şi stătuse cu ochii pe el, dintr-o 
ascunzătoare, până când prinsese în sfârşit ocazia. 

Leaphorn fusese prins de către fată, o adolescentă durdulie şi 
drăguță care purta un tricou imprimat cu „Liceul Chinle”, în 
timpul Dansului Fetelor. Îl apucase de braţ, în timp ce el vorbea 
cu un bătrân. 

— Vino-ncoace, Poliţistule Albastru, spusese ea. Te-am prins 
şi trebuie să dansezi. 

Şi Leaphorn se lăsase condus către focul cel mare, pentru că 
ajunsese deja la concluzia că bătrânul n-o să-i spună nimic şi 
pentru că aşa era tradiţia la această ceremonie. Avea să 
danseze puţin cu fata, apoi avea să-i plătească răscumpărarea 
cuvenită pentru eliberarea lui şi pe urmă avea să hoinărească în 
continuare prin mulţime, ca să întrebe de Billy Nez, fără să se 
mai aştepte cu adevărat să-l găsească acolo. 

Polițistul Albastru, se gândi el. Halal muncă sub acoperire! Nu 
există niciun adult la această Cântare care să nu fi aflat până 
acum că sunt omul legii. 

Incantaţia se înălța în lumina focului. Ya Ha He Ya Na He. Se 
înălța şi cobora în ritmul tobelor de lut. Şi apoi cuvintele. 

— Întinde-te mai aproape de mine, intonau cântăreții. Adu-ţi 
pielea de oaie şi vom merge în întuneric. Ce-ai să faci acolo, 
afară? 

Leaphorn îi aruncă o privire partenerei sale de dans, curios să 
afle dacă sugestia licenţioasă a cântecului o stânjenea pe fata 
de la liceul cu internat. Ea dansa cu graţie, ţinându-l de braţul 
stâng cu mâna dreaptă. 

— Mă întreb de ce Hosteen Poliţist se uită la mine, vorbi ea. Ai 
de gând să mă arestezi? 

Leaphorn îi întoarse zâmbetul. 

— Te-aş aresta dacă aş crede că ai putea să mă ajuţi cu 
informaţii. 

— Pe cine cauţi? Ce vrei să ştii? 


— Vreau să aflu totul despre vrăjitor, răspunse Leaphorn. 

— Pun pariu că nici măcar nu crezi în vrăjitori! 

— Cred într-un vrăjitor care obişnuia să poarte o pălărie 
Stetson, mare şi neagră, până când cineva i-a luat-o. 

— Billy Nez i-a luat-o, răspunse fata. 

Chiar aşa, cât se poate de simplu. Billy Nez era pe-aici pe 
undeva. Fata aruncă o privire peste umăr spre întuneric, 
încruntându-se. 

— Aş vrea să vorbesc cu Hosteen Nez, zise Leaphorn. 

— Şi eu aş vrea. L-am prins şi l-am făcut să danseze, dar mi-a 
plătit numai douăzeci şi cinci de cenți. Şi mi-a zis c-o să mă lase 
să-l prind din nou. 

Fata se încruntă iarăşi spre cineva din întuneric, apoi ridică 
privirea spre Leaphorn. 

— Dar nu e încă Hosteen. E doar un băiat. 

— Câţi ani are dacă e doar un băiat? 

— Numai şaisprezece. 

lar tu ai cam cincisprezece, se gândi Leaphorn, şi dacă Billy 
Nez nu-i atent, clanul lui o să piardă un băiat şi o să plătească şi 
preţul unei mirese pe deasupra. 

— Doar un băiat, repetă Leaphorn. 

— Da, dar el e cel care-a adus pălăria. Billy a fost Purtătorul 
Scalpului. S-a luat după camioneta omului ăluia şi l-a pândit 
dintr-o ascunzătoare. lar când vrăjitorul a plecat, Billy a fost cel 
care-a luat scalpul. : 

Şi asta părea să fie absolut tot ce ştia fata despre subiect. In 
rest, ştia că Nez era Frunte Roşie, că păştea oi împreună cu 
unchiul lui la Câmpurile cu Plopi de lângă Chinle, că purta o 
cămaşă în carouri roşii şi o şapcă roşie de baseball, şi mai ştia 
tot felul de lucruri pe care fetele de cincisprezece ani le află 
despre băieţii de şaisprezece. 

Apoi, dintr-odată, tobele de lut şi incantaţiile se opriră, şi se 
auziră multe ciorovăieli, râsete şi tachinări când femeile îşi 
adunară răscumpărările. Leaphorn îi dădu fetei un dolar. 

— Nimeni nu mi-a mai dat aşa de mult, comentă ea. 

Dar nu se duse cu el să i-l arate pe Nez. 

Leaphorn îl depistă pe Purtătorul Scalpului jumătate de oră 
mai târziu. Începuse Dansul Legănat şi-l văzu pe Nez, cu şapca 
lui, în şirul de dansatori din tabăra Primitorilor Bâtei. Ritmul se 
accelerase acum, iar sunetul oscilant, al vocilor era la fel de 


vechi ca pământul. Cuvintele, în schimb, erau despre o rachetă. 

— Racheta belacanilor a căzut pe podiş, rosteau întruna 
cântăreții. 

Moment în care şirul de bărbaţi din tabăra pacientului începu 
legănatul ritmic şi cuvintele se schimbară. 

— Racheta belacanilor dă foc tufişurilor. 

Dă de urma omului care a compus cântecul, se gândi 
Leaphorn, şi-o să găseşti racheta pe care armata a căutat-o 
jumătate din iarnă acum patru ani. Problema e că ar fi mai uşor 
să găseşti racheta decât pe autorul cântecului. 

Dar dăduse, în sfârşit, de Billy Nez, dansul se oprise pentru o 
vreme, iar Nez venea spre el, alături de un băiat mai mic, care, 
bănuia Leaphorn, trebuia să fie vărul lui. 

— Nepoate, zise Leaphorn, aş vrea să vorbesc o clipă cu 
bărbatul care-a purtat scalpul. 

Billy Nez păru surprins şi încântat. Dar Leaphorn observă că 
îşi mişcase mâna către partea din faţă a cămăşii, ca să atingă 
săculeţul cu leacuri, ce conţinea o pietricică menită să-l 
protejeze împotriva vrăjitorilor. Trebuia să fii precaut cu străinii 
la o ceremonie a Căii Duşmanului. 

— Eu sunt poliţist, zise Leaphorn. Uneori trebuie să dau de 
urma unor oameni şi mi-ar prinde bine să aflu cum ai reuşit să 
găseşti acest Lup. 

Băiatul plecă ochii. 

— N-a fost mare lucru, zise el. 

Şi apoi, amintindu-şi regulile de politeţe, adăugă: 

— ...„unchiule. 

Pentru prima oară într-o zi lungă, Leaphorn simţi că se purta 
cu diplomaţie şi tact, exact aşa cum trebuia ca să-şi atingă 
scopul. 

— Şi totuşi, nimeni altcineva n-a adus scalpul pentru Cântarea 
asta. Tu ai fost acela, Hosteen Nez! 

— Billy l-a urmărit trei zile, vorbi şi băiatul mai mic. 

Îi zâmbi larg lui Leaphorn. 

— Eu sunt fiul unchiului lui Billy. 

— Putem sta aici, lângă camioneta asta, să fumăm, propuse 
Leaphorn. 

Scoase o ţigară şi apoi îi întinse pachetul băiatului mai mic. 
lar când pachetul ajunse la Billy Nez, acesta luă o ţigară, o 
aprinse, şi-i povesti lui Joe Leaphorn tot ce ştia. Şi începu, aşa 


cum Leaphorn ştia că va începe, cu începutul. 

Vrăjitorul apăruse pentru prima oară în preajma hoganurilor 
de vară ale unchiului său pe la jumătatea primăverii, nu cu 
multă vreme după ce familia unchiului adusese oile de la 
păscutul de iarnă din valea Chinle la păşunile din Lukachukai. 

La două zile după ce se stabiliseră acolo, el şi cu cei doi băieţi 
mânau oile sus, pe platou. Unchiul mâna oile lui, iar băieţii 
mânau oile soţiei unchiului. Şi-atunci au văzut camioneta 
traversând pârâul. Nu era chiar o camionetă, era mai mult un 
jeep, numai că mai mare şi cu o prelată deasupra. 

— Un Land-Rover? întrebă Leaphorn. 

— Nu ştiu, răspunse Billy Nez. N-am mai văzut niciodată una 
la fel. Era gri. 

Uriaşul Navajo plecase de la magazinul lui Shoemaker cu un 
Land-Rover, îşi aminti Leaphorn. Gri şi greu de văzut, şi mă 
întreb dacă e o coincidenţă. 

Camioneta oprise la început, iar unchiul lui îl văzuse pe şofer 
uitându-se la ei. După aceea, bărbatul pornise spre ei şi îl 
întrebase pe unchiul lui Billy unde ducea oile şi cât avea de 
gând să le ţină acolo. Unchiul răspunsese că toată vara, iar 
bărbatul întrebase dacă nu ştia că în ţinutul acela era 
ascunzătoarea unui vrăjitor şi o haită de lupi care vânau oamenii 
intraţi pe teritoriul lor. 

Billy Nez trase îndelung din ţigară, inhală şi apoi suflă fumul. 

— Şi unchiul tău ce-a zis? întrebă Leaphorn, dar se enervă 
imediat din cauza propriei lui nerăbdări. 

— | s-a părut ciudat, într-un fel, că acest nakai ştia atât de 
multe despre Lupii Navajo. 

Leaphorn îi aruncă o privire încruntată lui Billy Nez. 

— De ce nakai? Unchiul tău crede că omul ăsta era mexican? 

— Mexican sau be/akana sau ceva de genul ăsta, răspunse 
Billy Nez. Oricum, unchiul meu a zis că nu vorbea prea bine 
navajo. Voia să stea de vorbă în engleză, dar unchiul meu n-o 
ştie bine, aşa că a încercat să vorbească spaniolă deşi nu se 
prea descurca. 

Billy Nez făcu o pauză. 

— Deci, dacă mă gândesc bine nu cred că era nakai. Poate 
ute sau cam aşa ceva... 

Aşa, îşi spuse Leaphorn. Nu mai am nicio îndoială acum de ce 
Mână-Tremurătoare recomandase Calea Duşmanului în loc de 


Calea Înjosirii. De asta credeau că vrăjitorul era un străin, un 
spirit duşman care trebuia exorcizat. Dar omul din Land-Rover, 
omul cu pălărie neagră, era navajo. Leaphorn era sigur de asta. 

Oricum, Billy Nez zicea că unchiul lui spusese că nu dădea 
prea multă atenţie vrăjitorilor când avea nevoie de iarbă pentru 
oile lui şi ale nevestei lui, iar bărbatul străin plecase. După asta 
însă, unchiul ştiuse că o să se întâmple ceva rău. 

În prima săptămână de după întoarcerea în ţinutul înalt, un 
coiot tânăr se luase după unchiul lui, urmărindu-i calul într-o 
dimineaţă, pe tot drumul peste podiş. Asta însemna că Oamenii- 
Coioţi îi transmiteau să fie precaut. Oamenii-Coioţi provocau o 
mulţime de necazuri, după spusele lui Billy Nez, dar erau buni la 
prevenirea oamenilor. 

Puțin după asta, în timpul nopţii, unchiul auzise Lupul cocoţat 
pe hoganul lui. Nişte pământ căzuse de pe acoperiş pe partea 
dinspre răsărit a hoganului (şi acum, gândi Leaphorn, urmează 
celelalte trei puncte cardinale), şi apoi pe partea dinspre sud, 
apoi spre vest şi apoi un pic de pământ căzuse de pe partea din 
nord. Atunci unchiul ştiuse că Lupul urma să se uite prin horn ca 
să vadă unde erau şi să arunce nişte pulbere de cadavru peste 
ei. Dar unchiul lui Billy Nez nu se temea de Lup. Alergase afară 
din hogan ca să-l alunge, dar nu văzuse nimic clar. Poate că 
zărise un câine care fugea, dar nu era convins. 

— Asta s-a întâmplat cam în prima parte a lunii mai? întrebă 
Leaphorn. 

— Puțin înainte de asta, răspunse Billy Nez. Luna era în 
ultimul pătrar, aşa că trebuie să fi fost sfârşit de aprilie. 

Aproape cu două săptămâni înainte ca Luis Horseman să se 
întoarcă acasă şi să moară. 

După aceea, unchiul l-a văzut pe Lup a doua oară. Era ziuă, 
soarele apunea, dar era încă lumină, iar unchiul ducea o parte 
dintre oi la adăpat şi i s-a părut că îl urmărea ceva. Se uitase în 
sus, către buza podişului, şi vrăjitorul stătea acolo, privindu-l. 
Era sus, pe margine, pe pietre, cu pielea aia de lup pe el, însă 
unchiul îşi dăduse totuşi seama că era om. Unchiul zisese că 
vrăjitorul făcuse un fel de farmec cu mâinile. Se temuse că s-ar 
fi putut să cheme alţi vrăjitori, care să iasă din grotele lor şi să-l 
ajute. Unchiul mânase atunci oile jos la hogan şi toţi trei 
presăraseră polen şi cântaseră cântecele din Calea Nopţii, 
cântecele împotriva vrăjitorilor. 


— Când a fost asta? 

— A fost la trei sau patru zile după prima dată când l-a văzut, 
răspunse Billy Nez. Cred c-au fost trei zile... 

După asta, unchiul îşi lua puşca de vânătoare cu el când 
mâna oile şi-l lăsa pe unul dintre băieţi la hogan, cu soţia lui, în 
caz că vrăjitorul ar fi venit acolo, în timp ce el era plecat. Şi se 
gândise c-ar trebui să-l urmărească pe Lup şi să-l omoare. Se 
dusese pe podiş, în locul unde-l văzuse pe Lup şi-i găsise urmele 
acolo. Unele erau urme de ghete mari, altele semănau cu unele 
de câine. Era încă Anotimpul Când Doarme Tunetul, şi pământul 
se menținea umed de la zăpada topită, aşa că urmărirea era 
uşoară. 

— Tatăl meu e foarte curajos, interveni vărul lui Billy Nez, apoi 
se jenă imediat de lipsa lui de politeţe. 

Fumară o clipă în tăcere pentru ca incidentul să treacă. Apoi 
Billy Nez îşi reluă povestirea. 

Sub celălalt versant al podişului, unchiul lui găsise urme de 
cauciucuri. Lupul venise cu maşina până aici, o parcase şi ieşise 
din ea. Apoi se întorsese la maşină şi plecase. După asta, Lupul 
începuse să tulbure animalele. În acea primă noapte, unchiul 
auzise caii fornăind ca şi cum ar fi fost speriaţi, apoi îl auzise pe 
unul dintre ei nechezând. leşise în fugă către locul unde-i 
închisese în ţarc, şi găsise doi cai cu tendoanele tăiate. A fost 
nevoit să-i omoare. 

Leaphorn ridică o mână, întrerupându-l. Era surprins. Nu se 
aştepta la ceva atât de concret. 

— Nepoate, ai văzut caii aceia? 

— l-am văzut. Lupul trebuie să fi folosit un topor de piatră. A 
tăiat amândouă tendoanele din spate ale iepei şi a lovit mânzul 
atât de tare, încât i-a rupt un os de la picior. 

O dovadă suficient de bună, gândi Leaphorn. Încă un motiv 
să-l găsesc pe ticălosul ăsta. Consiliul Tribal are o lege împotriva 
cruzimii faţă de animale. In plus, lui Leaphorn nu-i plăcea un om 
în stare să facă aşa ceva unui cal. 

După asta, a continuat Billy Nez, au urmat oile. Unchiul lui 
stătuse afară toată noaptea, cu puşca la el, dar Lupul nu se mai 
întorsese o vreme. Apoi, când răsărise luna într-una dintre nopţi, 
auzise nişte focuri de armă şi fugise afară. Vrăjitorul trăsese 
către locul unde dormea turma. Muriseră trei oi. Unchiul a fost 
nevoit să sacrifice şi câteva dintre celelalte care erau rănite. 


— După asta, unchiul meu a vorbit cu mătuşa despre ce s-a 
întâmplat şi au hotărât să ia oile de-acolo. Nu credeau că ar 
putea prinde vrăjitorul, şi ar fi putut să le facă de petrecanie. 
Aşa că au venit încoace. 

Leaphorn îi întinse din nou pachetul de ţigări. 

— Când a împuşcat oile alea? 

— Intr-o noapte exact ca asta, răspunse Billy Nez. 

Se uită la lună, care mai avea două nopţi până să fie plină. 

— Cam cu douăzeci şi şase, douăzeci şi şapte de zile în urmă. 
Luna trecută. 

— Şi când te-ai dus după vrăjitor? întrebă Leaphorn. 

— Păi... Tatăl unchiului meu a venit la noi cu câţiva dintre 
ceilalţi din grupul nostru şi au stat de vorbă. După aceea l-au 
adus pe Mână-Tremurătoare, iar el a cântat cântecele 
tremuratului mâinii şi a întins braţul deasupra unchiului meu. 
Mâna a început să i se cutremure tare... A zis că de vină pentru 
visele alea era vrăjitorul străin. 

Billy Nez trase încă o dată adânc din ţigară. 

— Sau poate să fi fost doar spiritul vrăjitorului... Oricum, după 
asta i-au pus teoria la încercare, făcând o înnegrire. Unchiul 
meu a dormit o noapte cu cenuşa pe el şi n-a avut niciun vis, 
aşa că au ajuns la concluzia că Mână-Tremurătoare avea 
dreptate. Spiritul nu-l putea găsi cu cenuşa presărată pe el. De 
aceea, în noaptea care-a urmat, s-au adunat din nou în hoganul 
nostru şi au hotărât că ar trebui să găsească un Cântăreț care 
să ştie Calea Duşmanului. 

Billy Nez făcu încă o pauză. 

— lar vărul meu le-a zis c-o să găsească Lupul şi-o să poarte 
scalpul, interveni băiatul mai mic. 

— Bunicul nu voia să mă lase. A zis că un bărbat mai în vârstă 
ar trebui să ia scalpul. Cineva care să aibă deja Calea 
Duşmanului cântată asupra lui. Dar, până la urmă, au spus că 
pot s-o fac. 

— Ştii cântecul Ursului care ia urma? întrebă Leaphorn. 

— Bunicul m-a învăţat, răspunse Billy Nez. 

Lăsă ţigara pe jos şi cântă încetişor: 


În încălțări de cremene iau urma războinicului ute, 
Cu platoşă de cremene îl nimicesc pe duşmanul ute. 
Cu Marele Om-Şarpe mă duc pe urmele războinicului. 


De obicei îi nimicesc pe bărbații ute şi pe femeile ute. 
Ursul care ia urma, mă duc să iau scalpuri ute. 


Billy Nez se opri, dintr-odată stânjenit, şi-şi recuperă ţigara. 

Cei trei rămaseră tăcuţi pentru o clipă. Incantaţiile 
reîncepuseră lângă foc, însoţind încă un dans legănat. De data 
asta, cântecul era vechi, o serie repetată de monosilabe ritmice 
care-şi pierduseră înţelesul coerent cândva de-a lungul timpului. 

— De unde-ai ştiut unde să cauţi scalpul? întrebă Leaphorn. 

Îi trebuise ceva timp, după spusele lui Billy Nez. Unchiul lui îi 
desenase felul în care arătaseră urmele camionetei. 

— Aşa arăta, zise Billy Nez. 

Netezi pământul sterp cu palma şi deschise briceagul. 

— Cauciucurile din faţă lasă o urmă ca asta... 

Desenă modelul urmei pe pământ. 

— lar marginea urmei nu era atât de adâncă. Ca şi cum 
cauciucurile ar fi fost uzate pe exterior. In schimb, cele din spate 
erau aşa... 

Desenă modelul unor cauciucuri pentru tracţiune puternică pe 
noroi. 

— Intră destul de adânc în pământ. M-am gândit că le-aş 
putea găsi... 

— Şi bănuiesc că le-ai găsit. 

Lui Billy Nez îi trebuise aproape o săptămână. Trei zile grele 
pe cal, înainte să descopere primele urme. Erau vechi, deja 
aproape şterse de vânt. In cea de-a patra zi, zărise Land- 
Roverul. Se întâmplase pe podişul Piatra Vorbitoare şi-l văzuse 
mergând de-a lungul albiei unui torent, în valea Kam Bimghi. 
După răsăritul soarelui, a doua zi, descoperise unde lucra 
vrăjitorul. II văzuse ştergând o urmă a camionului în susul 
povârnişului din partea din spate a podişului Ceniza. Şi, mai 
târziu în aceeaşi zi, Billy Nez dăduse lovitura cu scalpul. 

— Mi-am lăsat calul priponit sus, în vârf, povesti Billy Nez, şi 
m-am ascuns acolo, printre pietre, aproape de locul unde lucra 
vrăjitorul. Rostogolea pietrele alea la o parte din drum şi tăia 
ramuri din tufişuri ca să şteargă urma. Până la urmă, s-a oprit o 
vreme şi s-a aşezat sub un piñon, a mâncat nişte piersici la 
conservă, şi apoi a aruncat cutia. M-am gândit că poate-am să 
pun mâna pe cutia din care-a mâncat, pe post de scalp, dar n-ar 
fi fost prea bine, aşa că mai târziu am luat pălăria. 


— Spune cum ai luat-o, îl îndemnă vărul cel mic. 

— Păi, mai târziu, după-amiază, s-au adunat norii, aşa cum 
fac ei de obicei. S-a întunecat şi s-a stârnit vântul. El se chinuia 
cu pietrele alea şi pălăria îi tot zbura. Aşa că data următoare 
când a mutat camioneta mai sus pe pantă, a lăsat pălăria pe 
scaunul şoferului. Când s-a apucat iarăşi de treabă, m-am 
strecurat acolo şi-am luat-o. 

— Dar ai scos panglica de la pălărie şi-ai lăsat-o acolo, zise 
Leaphorn. 

Billy Nez păru surprins. 

— Mda. Avea ţinte de argint. 

— Şi era o puşcă acolo, în camionetă, adăugă vărul mai mic. 

— Cred că era un Remington, replică Billy Nez. Cu ţeavă lungă 
şi lunetă. Arăta ca o puşcă pentru cerbi. 

— Mai era ceva înăuntru? întrebă Leaphorn. 

— O hartă împăturită pe bordul maşinii. Cel puţin, cred că era 
o hartă. Şi o pungă de hârtie pe scaun, poate o parte din 
mâncarea de prânz. Şi nişte scripeţi în spate. 

Băiatul făcu o pauză, gândindu-se. 

— Un palan? sugeră Leaphorn. 

— Da, răspunse Nez. 

— Altceva? 

— Nu. Nu m-am uitat prea mult. Am luat doar pălăria, apoi m- 
am gândit că nu voiam să fur banda aia cu ţinte, aşa că am 
scos-o. Am legat de pălărie o fâşie de yucca şi am prins-o de 
bâta scalpului, aşa cum mi-a zis bunicul să fac, ca să nu 
manevrez scalpul prea mult cu mâinile. Apoi, când m-am întors 
pe podiş, departe de-acolo, am cântat cântecul Ursului care ia 
urma, am folosit polen şi-am plecat călare înapoi spre hogan. 

Leaphorn le dădu băieţilor câte o a treia ţigară. 

— Acum, zise el, vreau să-mi povesteşti despre fratele tău. 
Vreau să-mi spui despre Luis Horseman. 

Incercă să descifreze chipul lui Billy Nez. Avea o expresie de 
surprindere, teamă sau mânie? 

Băiatul se uită la vârful ţigării, apoi trase îndelung din ea şi 
suflă fumul afară. 

— Am auzit că Departamentul pentru Lege şi Ordine l-a găsit 
deja, zise Billy Nez. Am auzit că Luis Horseman e mort. 

— l-am găsit corpul, spuse Leaphorn. Era departe, lângă 
Ganado, când l-am descoperit, la o sută şaizeci de kilometri spre 


sud de-aici. Nu ştim cum a ajuns acolo. 

— Nici eu nu ştiu, replică Billy Nez. Stătea sus, pe platoul 
dintre canioanele Multe Ruine şi Mlaştina Calului. 

— Şi te-ai dus acolo să-i spui că nu l-a omorât pe nakai în 
Gallup, că omul s-a făcut bine şi c-ar trebui să vină să vorbească 
despre asta cu noi, continuă Leaphorn. Aşa ai făcut, nu-i aşa? 

Avea vocea blândă. 

— Te-am auzit când vorbeai despre asta la Shoemaker, 
răspunse Billy Nez. Şi am crezut că ai dreptate. Ar fi fost mai 
bine dacă Luis Horseman s-ar fi dus la Window Rock şi n-ar mai 
fi încercat să fugă şi să se ascundă. Dar când am urcat acolo să- 
i spun şi să-i duc ceva de mâncare, dispăruse deja. 

— Asta a fost acum patru zile, întrebă Leaphorn. Marţi, în ziua 
în care am fost la Shoemaker? 

Nez încuviinţă din cap. 

— La ce oră te-ai dus? La ce oră ai ajuns? 

— Am aşteptat până s-a întunecat, răspunse Billy Nez. Luis 
Horseman mi-a spus să fac aşa, ca să nu mă vadă nimeni. Dar 
nu l-am găsit acolo. Am ajuns cam la două ore după miezul 
nopţii, dar el plecase. 

— Poliţistule Albastru, interveni băiatul cel mic, vărul meu a 
găsit ceva ciudat acolo. 

— M-am uitat pe unde îşi avea tabăra, printre nişte stânci, şi 
am crezut că luase cu el tot ce-avea, continuă Billy Nez. Dar, 
când m-am uitat un pic în jur, am descoperit că mâncarea pe 
care-o mai avea era încă îngropată acolo, acoperită cu nisip. 

— Cenuşa era acoperită? întrebă Leaphorn. 

— Acoperită cu nisip şi netezită. 

— Ai mai văzut ceva? 

— Era întuneric. Am coborât călare în valea Chinle şi-am 
dormit până s-a luminat, după care m-am întors. Atunci am găsit 
din nou urmele alea. 

— Urmele care seamănă cu ale Land-Roverului? 

— Aceleaşi urme, zise Billy Nez. Acolo sus, pe podiş, cam la 
vreo opt sute de metri de locul unde fusese Luis Horseman. 

Făcu o pauză. 

— Fratele meu ar fi luat mâncarea cu el. N-ar fi irosit-o aşa. 

Preţ de câteva clipe, fumară în tăcere. 

— l-am zis lui Luis Horseman să nu-şi facă tabăra acolo. Prea 
multe case ale Oamenilor Vechi în canioanele alea, comentă 


Billy Nez. Prea multe fantome. Nimănui nu-i place ţinutul ăla, 
doar vrăjitorilor! 

Băiatul tăcu din nou, cu ochii aţintiţi la focul unde dansatorii 
erau puşi în mişcare de tobe, în două şiruri ritmice. 

— Cred că Lupul l-a omorât pe fratele meu, spuse Billy Nez. 

Tonul lui era monoton, lipsit de emoție. 

— Ascultă, nepoate, zise Leaphorn. Ascultă-mă! Cred că s-ar 
putea să ai dreptate. Dar s-ar putea şi să te înşeli. 

Leaphorn se opri. Era inutil să-l avertizeze pe băiatul ăsta de 
pericole. 

— E problema noastră acum, problema celor de la Lege şi 
Ordine. Dacă-l cauţi singur pe omul ăsta, l-ai hăitui ca să-l 
omori, iar asta ar fi rău. S-ar putea să nu fie el criminalul. Nu te 
duce după el! 

Billy Nez se ridică şi-şi scutură de praf blugii. 

— Trebuie să plec acum, unchiule, ca să dansez cu fata de la 
liceul din Chinle. Mergi în frumuseţe! 

— Mergi în frumuseţe, răspunse Leaphorn. 

Se rezemă de camionetă, gândindu-se şi punând în ordine 
noile informaţii. 

Dinee, cel puţin acei dinee care trăiau în districtul de la est de 
Chinle, credeau că Uriaşul Navajo era vrăjitorul pe care-l căutau. 
Billy Nez găsise urmele Land-Roverului în apropiere de tabăra lui 
Horseman. Dar ar fi putut fi urme mai vechi. Oricum se 
şterseseră până acum, de la ploaia din noaptea trecută de pe 
versanţii munţilor Lukachukai. lar vrăjitorul, oricine-ar fi fost el, 
era violent sau crud, dacă schilodea cai cu toporul. Asta era tot 
ce ştia. Şi mai avea convingerea că Billy Nez avea să-l caute pe 
omul care conducea Land-Roverul. Dacă era nevinovat, 
presupusul vrăjitor era în pericol. lar dacă era într-adevăr 
vinovat, atunci Nez era în pericol! 

Prima geană de lumină apărea în partea de răsărit a nopţii. 
Curând, Charley Tsosie, soţia şi copiii lui aveau să iasă din 
hoganul ceremonial. Sandoval avea să cânte cele patru Cântece 
Primordiale şi Cântecul Coiotului, iar cei din familia Tsosie aveau 
să tragă adânc în piept cele patru guri de aer al Oamenilor 
Zorilor. Atunci, Charley Tsosie şi ai lui aveau să fie vindecaţi, iar 
vrăjitorul care conducea Land-Roverul gri şi care s-ar putea să fi 
mutilat, sau nu, doi cai cu toporul, îşi va afla vrăjile întoarse 
împotriva lui. Mitul Originilor îi dădea un an de trăit. Un an, dacă 


familia Tsosie sau Billy Nez nu-l găseau mai întâi. 


Capitolul 13 

Trecuse ceva mai mult de-o oră de când se luminase de ziuă, 
când McKee auzi maşina urcând prin canion. Eşapamentul 
stârnea un şir de ecouri slabe dinspre stânci. Canfield spusese 
că domnişoara Leon o să vină cu un Volkswagen, iar maşina 
asta chiar suna ca un Volkswagen. Cu siguranţă, nu avea 
huruitul răguşit al camionetei conduse de cel care-l pândise pe 
McKee noaptea trecută. 

McKee ieşi din desişul de sălcii unde se întinsese şi se pregăti 
psihic pentru un moment de care se temea. Dacă maşina care 
urma să apară curând de după colţ era un Volkswagen, îi va 
face semn să oprească. Dacă şoferul era domnişoara Leon, o să 
fie întâmpinată de imaginea înfiorătoare a unui bărbat masiv, cu 
cămaşa ruptă, faţa umflată şi plină de vânătăi şi mâna rănită. 
Bărbatul o să-i spună o poveste fantezistă şi absurdă despre 
cum sărise din pat, speriat de un vârcolac. Apoi o să-i ceară să 
facă stânga-mprejur şi să fugă din canion împreună cu el. 

McKee se gândise la această confruntare iminentă vreme de 
ore-ntregi, încă de când îi trecuse prin minte că nu putea să 
fugă pur şi simplu departe de canion şi de primejdia de-aici, 
oricare-ar fi fost ea, şi să se ducă după ajutor ca să-l găsească 
pe Canfield. Asta ar fi însemnat s-o lase pe domnişoara Leon să 
înfrunte singură pericolul de care fugea el, indiferent de ce 
natură ar fi fost. 

Maşina care apăru de după stâncă era un Volkswagen, condus 
de o tânără cu părul închis la culoare. McKee cobori în fugă 
panta de nisip bătătorit, făcându-i semn să oprească. 

Volkswagenul încetini. McKee o văzu pe femeie uitându-se fix 
la el, cu ochii mari. Apoi, brusc, învârti volanul. Roţile din spate 
împroşcară nisip, iar maşina hurui îndepărtându-se de el. 

— Domnişoară Leon! strigă McKee. Opriţi! 

Volkswagenul opri. 

McKee alergă până la maşină şi trase de uşă. Era încuiată. Se 
uită pe geam. Fata stătea ghemuită pe scaunul şoferului, cu 
ochii înspăimântați şi chipul palid. 

McKee înjură în sinea lui, încercă să-şi aranjeze cămaşa 
sfâşiată şi ciocăni în geam. 

— Domnişoară Leon, zise el. Sunt Bergen McKee. Trebuia să 
vă aşteptăm aici, eu şi profesorul Canfield. 

Fata, evident, nu-l înţelegea. McKee repetă totul, de data asta 


ridicând tonul, conştient de faptul că omul cu pistolul automat 
trebuie să fi auzit Volkswagenul şi s-ar putea să-i găsească în 
orice moment. 

Fata se aplecă peste scaunul din faţă şi apăsă butonul de 
deblocare. McKee intră grăbit. 

— Întoarce maşina, ordonă McKee. Hai să plecăm de-aici! 

— Ce  s-a-ntâmplat? Unde-i profesorul Canfield? întrebă 
domnişoara Leon. 

— Porneşte! insistă McKee. Întoarce maşina şi hai! O să-ți 
explic pe drum. 

Domnişoara Leon dădu maşina cu spatele prin nisip, întoarse 
din scurt roţile şi puse maşina din nou pe drum. McKee deschise 
portiera de pe partea lui şi se aplecă în afară, privind în urmă, în 
susul canionului. Nu vedea nicio mişcare. Se uită la domnişoara 
Leon, încercând să se hotărască cum să înceapă. 

— Ce se întâmplă? întrebă ea din nou. Ce facem? 

Părea că-i trecuse sperietura, dar acum, când McKee se 
întoarse spre ea, tânăra îi văzu partea învineţită a feţei, cu 
sângele uscat. În ochii ei se citea un amestec de şoc şi milă. 

— Sunt Bergen McKee, repetă el. 

Se simţea absolut ridicol. 

— Nu ştiu foarte sigur ce se petrece, dar vreau să ieşi din 
canionul ăsta întâi, şi apoi am să încerc să aflu. 

Domnişoara Leon se uită la el în tăcere, iar McKee simţi că 
roşeşte. 

— Îmi pare rău că a trebuit să te sperii în halul ăsta, se scuză 
el. 

— Dar ce se-ntâmplă, pentru numele lui Dumnezeu? Unde-i 
profesorul Canfield? Şi ce-ai păţit la faţă? 

— Nu ştiu, răspunse McKee. Adică, nu ştiu unde-i Canfield. E 
greu de explicat... 

Petrecuse o mare parte din timpul scurs de când se luminase 
de ziuă gândindu-se cum o să explice toate astea, şi realizând 
cât de ridicol o să pară atunci când va încerca. 

În timpul nopţii îşi croise drum pas cu pas de-a lungul 
canionului, ascunzându-se pe după bolovanii din apropiere. 
Când luna se ridicase pe cer, inundând cu lumină partea de nord 
a stâncilor, McKee se întinsese sub un desiş de tufe, odihnindu- 
se şi ascultând. Şi în această linişte, auzise paşii cuiva care se 
mişca pe marginea canionului, pe partea opusă, cu mult 


deasupra lui. Oricine-ar fi fost, şi McKee nu se îndoia câtuşi de 
puţin că era bărbatul în piele de lup, se mişca pe furiş. Paşii nu 
se auzeau în mod constant. Zgomotul era foarte slab şi 
întrerupt. Existau pauze lungi, în care nu se auzea absolut nimic. 
In aceste pauze, McKee simţea că omul se uita în jos de pe 
margine, cercetând fundul canionului şi ascultând sunetele care 
să-i indice mişcarea. Senzaţia era familiară şi mai puţin 
înspăimântătoare, pentru că o mai resimţise cândva. Cu ani în 
urmă, când compania lui din Divizia | Cavalerie! fusese în 
ariergardă în timpul lungii retrageri în etape, de-a lungul 
peninsulei coreene, de la Seul către capul de pod de la Pusan, 
aflase cum te simţi când eşti urmărit. 

Sunetul se îndepărtase într-un sfârşit. McKee lăsase să treacă 
treizeci de minute de tăcere, apoi traversase în fugă nisipul 
către peretele sudic. Aici avea să cadă umbra lăsată de lună şi 
astfel urma să fie mai puţin vizibil de pe margine. Rămăsese cât 
mai sus posibil pe panta de aluviuni, renunțând la terenul uşor 
de parcurs de pe fundul canionului, pentru a profita de 
invizibilitatea oferită de stânci şi tufişuri. Se deplasase în ritm 
constant, dar cu mare prudenţă. Avea un plan simplu: voia să 
ajungă cât de departe putea până la venirea zorilor, după care 
să găsească un loc unde să se ascundă. Acolo urma să aştepte 
maşina domnişoarei Leon. Voia s-o avertizeze, s-o scoată din 
canion şi s-o trimită înapoi la Shoemaker ca să aducă ajutoare, 
apoi să se întoarcă şi să-l caute pe Canfield. Nu mai avea nici 
cea mai mică speranţă că dimineaţa următoare avea să-l 
readucă pe Canfield în tabără, întors cu bine dintr-o călătorie 
caritabilă, alături de un navajo muşcat de şarpe. Sunetele de pe 
buza canionului distruseseră această speranţă. Dacă motivele 
omului care-l hăituia n-ar fi fost chiar atât de sinistre, McKee l-ar 
fi strigat, nu l-ar fi urmărit în tăcere. Căci omul acela, bărbatul în 
piele de lup şi cu pistol, trebuie să fi stat lângă Jeremy când 
acesta scrisese bileţelul şi-l semnase „John”. 

Imi ştie numele, îşi spusese McKee. Trebuie să-l fi aflat din 
hârtiile din cort. Ar fi putut afla numele lui Canfield în acelaşi fel, 
dar numai inițialele. lar Canfield trebuie să-i fi zis că „J” venea 
de la „John” şi să fi încercat astfel să lase un avertisment. Lui 


16 În original First Cavalry, unitate de cavalerie din SUA, fondată în 1921, 
ulterior mecanizată şi utilizată în Al Doilea Război Mondial, Coreea, Vietnam 
etc. (N.red.). 


McKee îi trecuse prin minte că, dacă Lupul îşi dăduse osteneala 
să afle cine locuia în cort, aflase şi despre Ellen Leon. Scrisoarea 
care anunţa sosirea ei era pe masă. Lupul nu trebuia decât s-o 
aştepte. 

Totul păruse foarte limpede în întuneric. Bărbatul care-l 
urmărise era cu siguranţă nebun. Nu putea să existe nicio altă 
explicaţie raţională. lar asta explica şi misterul asasinării lui Luis 
Horseman. 

Cu o oră înaintea ivirii zorilor, când luna apusese şi canionul 
era aproape complet cufundat în beznă, McKee căzuse. O stâncă 
se deplasase sub greutatea lui, iar el, pierzându-şi echilibrul, se 
prăbuşise vreo doi metri şi jumătate pe o lespede de piatră de 
dedesubt. Izbitura îl năucise pentru o clipă, dar se ridicase în 
picioare înainte să-şi dea seama că degetul mic de la mâna 
dreaptă îi ieşise din articulaţie. Îi simţise imobilitatea stranie 
înainte să simtă durerea, văzuse că era grotesc îndoit spre 
spate şi, când încercase să-l îndrepte, simţise o durere cumplită. 
Se aşezase atunci pe piatră, înspăimântat, încercând să asculte 
cu atenţie în jurul lui, ca să-şi dea seama dacă zgomotul căderii 
lui fusese auzit de bărbat, dar avea un vâjăit în urechi din cauza 
durerii. |n cele din urmă, pornise mai departe, ţinându-şi 
înfăşurată în cămaşă mâna rănită. Atunci auzise sunetul unui 
motor. Mai întâi vuietul scurt al demarorului, sunetul unui motor 
greu, apoi zgomotul de roţi scrâşnind pe suprafaţa pietroasă. 
Sunetul venea de deasupra, de la ceva distanţă. Părea că se 
îndepărtează de el, şi în câteva minute se lăsă din nou liniştea. 
Bărbatul care-l urmărise plecase cu maşina. N-avea de unde să 
ştie cât de departe. 

McKee coborâse atunci pe fundul canionului. Mersul era mai 
uşor pe nisip, şi curând se făcuse dimineaţă. Se oprise la un iaz 
unde scurgerea apei fusese blocată într-o cavitate de piatră. 
Băuse însetat din apa nisipoasă, apoi îşi folosise mâna stângă ca 
să-şi spele cât mai bine sângele de pe faţă. Avea pielea julită pe 
obrazul drept şi îl durea. Se odihnise pe o stâncă şi-şi examinase 
degetul cu grijă. Părea rupt la articulaţie, iar tendonul îi pulsa 
incontrolabil. Deasupra lui, cerul se luminase, iar bolovanii şi 
arborii din partea cealaltă a canionului se zăreau acum limpede. 
Noaptea lăsase locul zorilor. 

McKee îşi scosese gheata stângă şi scuturase pietrişul pe 
care-l adunase, nu se ştie cum, în timpul nopţii. Apoi îşi 


examinase din nou mâna dreaptă. Era o mână mare, cu degete 
puternice şi boante, două dintre ele acum strâmbe. Mişcase 
articulaţia îndoită a arătătorului şi încercase să-şi aducă aminte 
ce simţise când se accidentase cu mingea de baseball, la 
şaptesprezece ani. Îşi amintea doar că degetul fusese umflat 
zile-ntregi şi că greşeala avusese drept rezultat două puncte 
pierdute. 

Articulația deformată a mijlociului era o amintire a unui 
ghinion mai puţin grav. Se alesese cu ea la antrenament, unde 
greşelile nu au consecinţe pentru echipă. | se părea straniu că 
avea un talent înnăscut, fără să-l fi învăţat cineva să joace. 
Putea nimeri pe oricine arunca mingea spre el. Putea lovi încet 
sau tare către fiecare apărător, şi avea forţă pentru un băiat de 
vârsta lui, dar până la urmă antrenorul îl trecuse în rezervă. „La 
naiba, Berg”, îi zisese antrenorul, „dacă te las pe teren, o să fii 
lovit în cap şi omorât”. Asta pusese capăt ambițiilor lui de 
jucător de baseball, dar încă i se părea ciudat că simpla abilitate 
de a lovi la timp o minge joasă şi de a simţi traiectoria unei 
mingi înalte îi depăşise puterea de înţelegere. 

McKee îşi înfăşurase cu grijă, la loc în cămaşă, mâna rănită. 
Pulsa, dar durerea era suportabilă. Se ridicase în picioare, 
surprins de cât de repede îi înţepeniseră muşchii. O mierlă îşi 
luase zborul dintr-un plop tânăr, cu un strigăt răguşit. Atunci îl 
izbise gândul demoralizant legat de domnişoara Ellen Leon. 

Aproape sigur, peste câteva ore urma s-o întâlnească şi o să 
fie nevoit să-i spună o poveste absolut neverosimilă. Mersese 
încet de-a lungul canionului, gândindu-se cum să-i spună. După 
părerea lui, incidentul părea mai întâi absolut ridicol, apoi 
complet incredibil. Canionul se umpluse de lumina cenuşie, 
rece, a dimineţii. Tot ce se întâmplase în timpul nopţii era 
complet absurd, ca o scenă scoasă dintr-o melodramă proastă, 
iar propriul lui rol fusese cu desăvârşire lipsit de eroism. Şi 
totuşi, trebuia să-i spună totul domnişoarei Leon, ca s-o scoată 
din canion. Pur şi simplu, nu exista niciun mijloc de a explica ce 
s-a întâmplat, fără să pară complet idiot. McKee îşi dorea cu 
ardoare ca vizitatorul să fi fost bărbat. 

Îşi târâse picioarele fără să se oprească, de-a lungul 
canionului, răsucind în minte problema. Sărise ieri peste 
bărbierit, grăbit să ajungă la Chinle şi să-l sune pe Leaphorn. 
Acum, chipul pe care îl vedea dimineaţa în oglinda din baie 


arăta şi mai rău, din cauza ţepilor crescuţi în ultimele două zile. 
lar cămaşa ruptă şi murdară şi obrazul zgâriat cu siguranţă nu 
erau de natură să inspire încredere unei femei. Şi cu atât mai 
puţin, cugetă el sumbru, povestea greu de crezut pe care 
trebuia s-o spună. 

Când auzise din nou motorul, fusese aproape o uşurare. 
Traversa punctul unde un afluent mare se vărsa în Multe Ruine 
şi unde secolele de scurgeri sculptaseră stâncile într-un şir de 
meandre în formă de potcoavă. Zgomotul motorului şi 
amestecul de ecouri păruseră mai întâi să vină din amonte, apoi 
din aval. Înainte ca zgomotul să se stingă brusc, McKee ajunsese 
la concluzia că vehiculul era pe undeva în susul afluentului rece, 
la Canionul Piatra Vorbitoare - aşa credea că se numeşte, dar nu 
era sigur. În lumina dimineţii, zgomotul motorului îi aduse o 
senzaţie de normalitate, redându-i certitudinea că tot ceea ce se 
petrecuse în întuneric nu fusese doar un coşmar fantezist. 

lar acum stătea lângă domnişoara Leon, iar ea spunea că voia 
foarte mult să-l vadă pe domnul profesor Canfield în această 
dimineaţă. 

Stânjeneala lui McKee se transformă în iritare. 

— Ascultă, zise el. E un nebun undeva în canionul ăsta. Cred 
că s-ar putea să-i fi făcut ceva profesorului Canfield. Nu ştiu 
unde naiba e Canfield şi nu mă pot apuca să-l caut înainte să te 
scot de-aici. 

Domnişoara Leon exclamă „Oh!” cu voce slabă şi se uită la 
McKee. 

El observă din nou că era o femeie foarte drăguță. 

Crede că-s scrântit, îşi spuse în gând. 

— Canfield dispăruse când m-am întors eu ieri la tabără, 
continuă McKee. Mi-a lisat un bilet semnat „John”. lar numele lui 
e Jeremy. 

Chiar în timp ce vorbea, explicaţia suna ridicol. Domnişoara 
Leon îi aruncă o privire. 

Ce scria în mesaj? 

— Scria că venise un navajo muşcat de şarpe şi că îl ducea la 
Teec Nos Pas. 

Textul biletului părea acum absolut rezonabil. 

— Dar de ce-ar semna cu un nume fals? 

— Poate că era o glumă, replică domnişoara Leon. 

Poate că era într-adevăr o glumă, îşi zise McKee. Dacă se 


dovedeşte că e aşa, o să-l omor pe glumeţul ăla ticălos! 

— M-am gândit şi eu la asta, încuviinţă McKee. Dar noaptea 
trecută, puţin după miezul nopţii, am văzut un om strecurându- 
se în cortul nostru. Avea o piele de lup pe cap... 

Plănuise să nu pomenească pielea de lup, crezând că ar putea 
s-o sperie, sau doar să facă întregul episod să pară şi mai 
ridicol. Dar îl luase gura pe dinainte. 

— Aşa te-ai ales cu vânătaia aia urâtă? Te-a lovit? 

Compasiunea din vocea ei îl făcu pe McKee să se simtă ca un 
copil de şapte ani. 

— Nu, nu, răspunse enervat. Am căzut pe o stâncă. 

Domnişoara Leon încetini Volkswagenul şi trecu în viteza întâi 
ca să traverseze o porţiune cu pietre. 

— Eşti rănit şi la mână, observă domnişoara Leon. 

— Vreau să te întorci la Shoemaker, zise McKee. Când ajungi 
acolo, spune-i lui Shoemaker că i s-a-ntâmplat ceva lui Canfield 
şi că trebuie să pună băieţii de la Lege şi Ordine să trimită pe 
cineva aici, să ajute la căutări. 

Expresia lui McKee se crispă. 

— Sau, dacă-l întâlneşti pe Canfield pe drumul spre 
Shoemaker, lasă totul baltă... 

Izbucni în râs. 

— Zi-i lui Canfield că ai întâlnit în canion un tip sărit de pe fix, 
pe nume Bergen McKee! 

— Bine, răspunse domnişoara Leon. 

Aruncă o privire spre mâna lui dreaptă, ţinută rigid în partea 
din faţă a cămăşii. 

— Cât de rău... 

Imediat în faţa lor, de după o cotitură strânsă a canionului, se 
auzi sunetul puternic al unui motor rulând cu viteză mare. 

— Opreşte un pic, spuse McKee, dar domnişoara Leon frâna 
deja. 

Când întinse mâna spre mânerul portierei, atinse din greşeală 
degetul rănit şi simţi brusc un val de greață şi de slăbiciune 
străbătându-l. Durerea proaspătă îi inundă creierul. Scoase 
picioarele din Volkswagen şi rămase aşezat pentru o clipă, cu 
capul plecat, până-i trecu ameţeala. O auzi pe domnişoara Leon 
deschizând portiera de pe partea ei. 

— O să mă duc să văd ce se-ntâmplă, zise el. Aşteaptă aici! 

Spre ruşinea lui, îşi dădu seama că vorbise foarte lent, iar 


vocea îi răguşise. Când se puse pe picioare, ea coborâse deja 
din maşină. Las-o baltă, se gândi el. N-avea chef să se certe. 

Erau mai puţin de patruzeci şi cinci de metri până la cotitura 
canionului, dar McKee identificase zgomotele înainte de a 
ajunge acolo. Era aproape sigur că era vorba despre un scripete 
în funcţiune. Prima privire pe după colţul stâncos îi confirmă 
bănuiala. Cam la patru sute cincizeci de metri în aval, canionul 
cotea brusc către nord printr-un defileu îngust. Aici, o secţiune a 
stâncii erodate la bază se prăbuşise, lăsând să se rostogolească 
blocuri uriaşe din marginea de sus a peretelui. Chiar dincolo de 
această grămadă de sfărâmături, McKee văzu parcat un Land- 
Rover gri. Un cablu care pleca de la roata scripetelui fixat pe 
bara de protecţie din faţă era legat de un pin ponderosa, cărat 
în canion de alunecarea de teren. Trunchiul masiv al arborelui 
uscat era tras încet de-a curmezişul canionului. 

— Se pare c-o să ieşim pe jos, zise încet McKee. 

— Ce Dumnezeu face? 

— Ne blochează înăuntru, cu un copac. 

— Asta face, nu-i aşa? 

Vorbise cu un glas abia auzit. 

McKee nu-l vedea prea bine pe bărbatul din Land-Rover. Purta 
o pălărie neagră. Pe geamul lateral al maşinii se vedea ieşind 
oblic ceva care-ar fi putut fi ţeava unei puşti. Zgomotul ascuţit, 
scrâşnit, al scripetelui acoperise, după cum se părea, sunetul 
apropierii lor. 

— Hai să plecăm, propuse McKee. Ne întoarcem cu maşina în 
susul canionului, căutăm una dintre albiile afluente şi ne 
căţărăm ca să scăpăm de aici. 

Sunetul scripetelui se opri chiar în momentul în care ajunseră 
la maşină. Urmă un moment lung de tăcere, în timp ce urcau în 
Volkswagen, apoi sunetul începu din nou. McKee îi făcu semn 
domnişoarei Leon să pornească motorul. 

— Cu cât mai puţin zgomot posibil, îi ceru el. Nu ambala 
motorul şi treci în viteza a doua cât de repede poţi. 

Ea nu zise nimic, conducând cu pricepere şi, observă McKee 
cu coada ochiului, muşcându-şi din când în când buza de jos. 

— Dar de ce-ar vrea omul ăla să blocheze drumul? întrebă ea 
brusc. Nu crezi c-ar trebui să mergem, pur şi simplu, până acolo 
şi să-l rugăm să ne lase să trecem? 

— Nu prea cred, replică McKee. 


Se simţea foarte, foarte obosit. 

— Asta e omul pe care l-ai văzut noaptea trecută? Omul cu 
pielea de lup? 

— Nu ştiu. Bănuiesc că da. 

După vreo opt sute de metri, o puse să oprească maşina. De 
departe, din urma lor, încă se mai auzea vuietul acut al 
scripetelui, acum foarte slab. 

— Oricum, nu ne poate urmări, zise domnişoara Leon, 
zâmbindu-i lui McKee. E de partea greşită a propriei lui bariere. 

— Aşa e, încuviinţă McKee. 

Dar ştia că nu era în ordine. Trebuia să tragă trunchiul din 
partea de jos pentru că vârful copacului era îndreptat spre 
amonte. O să tragă pur şi simplu trunchiul în aval destul de mult 
ca să poată trece cu maşina pe lângă el, şi apoi o să lege la loc 
cablul scripetelui dinspre amonte şi-o să-l tragă la loc, de-a 
curmezişul canionului. O să intre şi-o să închidă poarta în urma 
lui. McKee se întrebă dacă Land-Roverele au tracţiune integrală. 
Era aproape sigur că da. Land-Roverul putea merge pe oriunde, 
chiar şi pe unde Volkswagenul nu putea să pătrundă. Senzaţia 
de presiune reveni, iar mâna şi obrazul începură să-i pulseze în 
acelaşi ritm. 

— Ai mâna ruptă? 

— Nu, răspunse McKee. Mi-am scrântit doar degetul mic. 

Femeia se uită la el. Compasiunea din ochii ei îl jenă, aşa că îi 
evită privirea. 

— Dar te doare rău, continuă ea. [i-ar mai trece dacă m-ai 
lăsa să te bandajez. 

— Cred că mai bine mergem mai departe, replică el. Mergem 
cu maşina până la tabăra noastră, luăm nişte apă şi ce mai 
putem, apoi căutăm un loc pe unde să ne căţărăm afară de-aici. 

— Poate că profesorul Canfield s-a întors până acum, zise ea. 
Adică, dacă nu s-a dus la Shoemaker. 

— Poate. 

Incă mai crede că exagerez şi îmi închipui prea multe, cugetă 
McKee. Asta era bine, într-un fel. N-avea niciun motiv s-o sperie 
mai mult decât o făcuse deja, atâta vreme cât coopera. Şi totuşi 
ar fi mai uşor, într-o anumită privinţă, dacă i-ar împărtăşi 
certitudinea pericolului. 

Canfield nu se afla în tabără. Nici nu exista vreun semn că ar 
fi trecut pe-acolo, de când plecase McKee. Îşi umplu grăbit 


bidonul. Nu reuşi să-l găsească şi pe-al lui Canfield. Era probabil 
în camionetă. Hârtiile lui zăceau încă pe masa pliantă din cort. 
Dacă bărbatul le cercetase, avusese destulă grijă să nu le 
deranjeze. Îndesă două conserve de carne în buzunar, băgă 
bidonul în sân şi luă o cutie de biscuiţi. De ce altceva ar mai 
putea avea nevoie? Se gândi la briceagul cu desfăcător de 
conserve, îl găsi lângă maşina de scris, şi-l strecură în buzunarul 
de la cămaşă. Îi trecu prin cap că ar trebui să ia camioneta în 
locul Volkswagenului. Puteau merge cu ea mult mai departe în 
susul unui canion lateral, poate chiar să ajungă în vârf. Alergă 
către camionetă, învârti cheia în contact şi apăsă acceleraţia. 
Nu se întâmplă nimic. Apăsă din nou şi dintr-odată îşi aduse 
aminte că-l văzuse pe bărbat ridicând capota. O ridică şi el şi se 
uită la motor. Firele de la bujie lipseau. Individul ăla s-ar putea 
să fie nebun, se gândi în timp ce se întorcea la Volkswagen, dar 
e un nebun priceput. 

— Bine, îi spuse domnişoarei Leon, o să mergem în susul 
canionului cam un kilometru şi jumătate. E acolo un loc în care 
putem coti într-un canion lateral. O să continuăm cu maşina 
până unde-o să ne ducă Volkswagenul, după aceea o să urcăm 
pe jos. 

Domnişoara Leon conducea foarte încet. McKee se uită 
nerăbdător la ea. 

— Mai bine ai accelera... 

Domnişoara Leon îşi muşca din nou buza. 

— Serios, nu crezi că ar trebui să aşteptăm acolo, în tabără? 

Se uită la el hotărâtă. 

— Sunt sigură că profesorul Canfield o să se întoarcă în 
curând, şi dacă nu... sunt sigură că omul pe care l-am văzut jos, 
în canion, ne-ar ajuta. 

O, Doamne, îşi zise McKee. Acum am încurcat-o cu ea! 

— Nu poţi să te caţeri prin canion şi să mergi pe jos tot 
drumul până la Shoemaker, cu mâna lovită în halul ăsta. Ne 
întoarcem! 

— Ştii de ce nu vrea camioneta mea să pornească? 

Domnişoara Leon se uită iarăşi la el. 

— De ce? 

— Amicul nostru a smuls firele de la bujii. 

Nu mă crede, se gândi McKee. Se simţi dintr-odată ametit de 
oboseală şi de durere. 


— Uite, continuă el. Dacă am avea timp, te-aş duce înapoi şi 
ţi-aş arăta. Dar n-avem timp. 

Tonul lui era încrâncenat. 

— Acum porneşte şi mergi drept înainte până când îţi spun eu 
s-o iei la dreapta! 

Domnişoara Leon demară, fără să-l privească. McKee îi 
admiră profilul. Pe faţa ei se citea furia, dar niciun pic de teamă. 
Ar fi mai bine dacă i-ar fi puţin frică, îşi spuse el, şi încercă să se 
gândească la ce-ar putea să-i spună. Durerea de la mână 
devenise brusc ascuţită ca un cuţit înfipt în articulaţii, făcând 
imposibilă orice încercare de concentrare. Scoase uşor mâna din 
cămaşă. Degetul era rigid, căpătase o culoare albăstrie, iar 
umflătura se întinsese pe toată palma spre încheietură. O auzi 
pe tânără trăgând zgomotos aer în piept. 

— Ai nevoie de un doctor, zise domnişoara Leon. Mâna aia e 
ruptă! 

McKee îşi înfăşură cu grijă mâna înapoi în cămaşă, enervat pe 
el însuşi că-i dăduse ocazia să vadă. 

— E doar o articulaţie dislocată. Din cauza umflăturii, arată 
mai rău decât este... 

— E nebunie curată. O să întorc şi ne ducem înapoi în tabără, 
să-ţi pui mâna în apă. 

Începu să încetinească Volkswagenul. 

McKee îşi puse gheata peste piciorul ei, apăsând cu forţă 
pedala de acceleraţie. Maşinuţa ţâşni înainte şi domnişoara Leon 
trase de volan, ca s-o controleze. 

— Acum vreau să pricepi cât mai bine un lucru... spuse 
McKee. 

Vorbea pe un ton furios şi rostea cuvintele rar, ca să le 
accentueze. 

— leri am avut o zi grea. Am stat treaz toată noaptea. Sunt 
obosit şi mă doare mâna. Sunt îngrijorat pentru Jeremy. Fii 
cuminte şi fă ce ți se spune! Şi-ţi repet: o să ne căţărăm până 
sus, ca să ieşim din canion. 

— Bine, răspunse domnişoara Leon. Cum zici tu... 

Urmă o tăcere lungă, încordată. 

— Dacă mă înşel cu privire la individul ăla, o să-mi cer scuze, 
adăugă McKee. Dar chiar nu-mi pot asuma riscul să fac 
presupuneri. Mai ales dacă-i atât de nebun pe cât cred eu... 

Domnişoara Leon tăcea. McKee îi aruncă o privire. Ea se uită 


în altă parte. Îşi dădu seama dintr-odată că tânăra plângea, şi 
gândul îl mâhni. Se afundă în scaun, stingherit. 

— Aici cotim? 

— Exact, spre canionul acela lateral. 

Afluentul părea mai îngust acum decât atunci când el şi 
Canfield exploraseră zona, cu câteva zile în urmă. Ba nu, chiar 
alaltăieri. Părea că trecuse o săptămână. 

McKee se întrebă ce-ar putea spune. Ce spui când faci o 
femeie să plângă? 

— Se îngustează destul de mult, comentă el. 

— Da. 

Canionul coti brusc. Albia pârâului de aici era prea îngustă ca 
să încapă toate cele patru roţi. Volkswagenul trecu peste o 
lespede de gresie aflată la suprafaţă. Maşina se zdruncină, 
izbindu-se de piatră cu amortizorul din spate. 

McKee observă urme de cauciucuri pe malul din faţa lor. Un 
camion trecuse pe-aici de curând, dar înainte de ploaia de ieri. 
Apa scursă ştersese urmele de pe solul nisipos, dar ploaia nu 
făcuse decât să înmoaie desenul imprimat acolo unde şuvoiul nu 
ajunsese. 

McKee deveni brusc agitat şi îngrijorat. 

Domnişoara Leon încetini Volkswagenul. 

— Vrei să încerc să trec cu maşina peste asta? întrebă ea. 

Chiar în faţă, pereţii canionului se îngustau şi pietrele roase 
de ape răsăreau prin nisip. 

— O să arunc o privire, vorbi McKee. 

Cobori înţepenit din Volkswagen. Pietrele erau parţial ascunse 
de tufişuri şi nu arătau prea periculoase. La câţiva metri în 
amonte, lăsau loc unei alte întinderi de nisip. 

Dincolo, canionul se ridica abrupt şi era ticsit de bolovani 
dintr-o alunecare de piatră. Era probabil imposibil de trecut cu 
maşina. 

— Treci în viteza întâi şi ia-o oblic spre stânga, o îndrumă 
McKee. Putem să trecem pe lângă tufele alea şi să lăsăm 
maşina ascunsă acolo. 

Volkswagenul trecu huruind peste pietre, cu mai multă 
uşurinţă decât se aşteptase McKee. li arătă domnişoarei Leon 
unde s-o parcheze, în afara albiei şi în spatele tufişului, apoi luă 
bidonul şi cutia de biscuiţi. 

— Putem încuia maşina, zise el. la tot ce crezi c-o să ai 


nevoie, dar eu nu m-aş împovăra prea mult. 

— Am o cutie cu lucruri pe care i le duceam domnului Hall, 
zise domnişoara Leon. Nu se pot înlocui... 

— Putem s-o luăm, răspunse McKee. 

Abia atunci observă că ea purta un inel de logodnă, un inel cu 
un diamant impresionant. De ce-aş fi surprins? se întrebă. De 
ce-aş fi dezamăgit? Sigur că e logodită. Nu că asta ar conta în 
vreun fel... 

Urcuşul fu uşor în primii patruzeci şi cinci de metri pe nisipul 
bine bătătorit, dar după aceea fură nevoiţi să se caţere pe 
pietre. McKee observă cu surprindere că, după cât se părea, 
camioneta reuşise să treacă pe acolo. Ruta lui era marcată de 
tufişuri rupte. 

Aruncă o privire în urmă. Domnişoara Leon stătea pe o 
stâncă, ţinându-se de gleznă. Observă că nu luase cutia. 

— Ce s-a-ntâmplat? 

— Mi-am sucit glezna... 

Părea înspăimântată. 

O privi fără să spună un cuvânt, simțindu-se pentru prima 
oară în viaţa lui absolut neajutorat. Cobori înapoi pe pietre, până 
la ea. 

— Cât de rău e? 

Se lăsă pe vine lângă ea, examinându-i glezna. Era netedă, 
fără niciun semn de umflătură încă. 

— Nu ştiu. Doare. 

— ţi poţi lăsa greutatea pe ea? 

— Nu cred. 

McKee se aşeză şi se şterse pe frunte cu dosul palmei, îl 
durea capul. 

— O să aşteptăm puţin, zise el într-un sfârşit. Când te simţi 
mai bine, mergem mai departe. 

Incercă să se gândească. Dacă avea glezna sucită, urma să se 
umfle curând. Şi, mai ales, dacă era sucită, ascensiunea ar fi 
aproape imposibilă pentru ea. Drumul lung pe jos prin ţinutul 
accidentat, până la Shoemaker, ar fi încă şi mai puţin posibil. 

Cel puţin patruzeci de kilometri, se gândi. Poate chiar mai 
departe, calculând din locul ăsta. Dar ce-ar fi dacă ar aştepta, 
stând pur şi simplu pe loc? l-ar fi urmărit omul în Land-Rover? ŞI 
dacă-i urmărea? McKee încercă să parcurgă din nou în minte tot 
ceea ce se întâmplase începând de ieri. Berbecii cu gâturile 


sfâşiate... biletul lăsat de Canfield... omul venit în întuneric... Ce 
văzuse în mâna lui la lumina lunii? Chiar fusese un pistol? 
Senzaţia de a fi hăituit prin canion... Totul părea ireal acum. 
Greu de crezut. Dar copacul tras de scripete de-a curmezişul 
canionului fusese real. Încercă să găsească o explicaţie pentru 
asta. Nu exista niciuna. Copacul trebuie să fi fost pus cu intenţia 
de a închide canionul în urma Volkswagenului domnişoarei Leon. 
Să-i îngrădească. 

Se şterse din nou pe frunte şi-şi scoase ţigările. Domnişoara 
Leon stătea acum nemişcată, puţin mai jos decât el, sprijinindu- 
şi capul în mâini. 

Nu-i prea solidă, se gândi el. Poate vreo cincizeci de 
kilograme. Dacă nu l-ar fi durut afurisita asta de mână, ar fi 
putut s-o ducă în braţe. Părul tuns scurt al domnişoarei Leon îi 
alunecase în jurul feţei. Avea gâtul foarte subţire şi neted. 
McKee simţi o tristeţe pătrunzătoare, dureroasă. 

— Vrei o ţigară? 

— Nu, mulţumesc, răspunse domnişoara Leon. 

Îi evită privirea. 

— Nici nu pot să-ţi spun cât de rău îmi pare, zise McKee încet. 
Ştiu că probabil crezi că am înnebunit. Dar omul acela... 

Se opri. Nu câştiga nimic deschizând iar subiectul. 

Atunci, ea ridică privirea spre el. 

— N-ai de ce să-ţi pară rău, replică. Ştiu că încerci doar să ai 
grijă de mine. 

McKee crezuse că ochii ei erau negri sau căprui. Aveau o 
nuanţă albastru-închis. Intoarse privirea. Dacă se înşela în 
legătură cu omul ăla, ea avea să-l creadă pe vecie ultimul idiot. 
Şi chiar dacă avea dreptate, iar ea afla că are dreptate, mai era 
de luat în calcul şi logodnicul, cel pe care încerca atât de mult 
să-l găsească. Şi, îşi dădu seama posomorât, ce credea despre 
el n-ar mai conta oricum. 

— Dar cred c-ar trebui să ne întoarcem acum. Trebuie să ne 
întoarcem. 

— Poate că da, admise el. 

Dacă ea nu putea să meargă, nu existau alternative 
multumitoare. Ar trebui pur şi simplu să-şi asume riscul şi să 
spere că se înşelase nebuneşte în legătură cu tot. Îi trecu prin 
minte că s-ar putea ca domnişoara Leon să simuleze glezna 
rănită. Nu credea că ar fi în stare de aşa ceva. 


Apoi se gândi la urmele de cauciucuri. Fusese un singur rând 
de urme, ceea ce însemna una din două: fie camioneta ieşise 
din canion înainte de ploaia de ieri, fie intrase şi parcase. Un 
drum dus-întors ar fi lăsat două rânduri de urme. Merse câţiva 
paşi în susul canionului până unde tufişurile blocau drumul. 
Ramurile fuseseră vizibil rupte de cineva care-şi croise drum cu 
forţa în sus. Şi, în afară de cazul în care fundul canionului 
devenea brusc mai lat şi mai neted, ceea ce părea imposibil de 
aici, n-ar fi putut merge cu mult mai departe. 

— Mă întorc imediat, spuse McKee. Mă duc să văd unde s-a 
dus camioneta aia. 

Se dovedi destul de uşor de găsit. Dincolo de bariera de 
arbuşti, roţile încălecaseră albia îngustă, lăsând două făgaşe 
adânci în solul argilos, făgaşe care dispăreau în spatele unei 
stânci acoperite de tufe, la vreo treizeci de metri în amonte. 
McKee păşi încet către acest paravan, cu încordare crescândă. 
In spatele lui avea să găsească o maşină oarecare. N-avea cum 
să fie Land-Roverul. Ar putea fi, îşi dădu el seama, camioneta lui 
Canfield. Sau poate camioneta vreunui păstor navajo? Dar... 
dacă era camioneta lui Canfield, unde era Jeremy? 

Camioneta lui Canfield era parcată chiar în spatele stâncii, cu 
roţile din faţă trase pe o pantă de piatră, înclinată într-un unghi 
pronunţat. McKee rămase nemişcat o clipă, uitându-se la ea. 
Apoi privi în susul canionului şi în toate direcţiile. Nu se zărea 
nimic. 

— Jeremy? 

Păstră vocea scăzută. 

Nu se auzi niciun răspuns. 

Camioneta era încuiată. Dar pe jos, alături, zări pălăria lui 
Canfield. O pălărie de pescar din pânză în carouri, cu o pană 
mare. O pălărie ridicolă, dar de ce-o lăsase Canfield acolo? 

McKee se duse până în spatele camionetei şi se uită prin 
ferestruica rulotei. Canfield golise interiorul şi-o folosea mai ales 
ca depozit rezistent la intemperii. Era întuneric înăuntru, iar 
McKee nu reuşi să vadă nimic la început. Îşi lipi faţa de geam şi- 
şi folosi mâna stângă ca paravan împotriva soarelui reflectat în 
sticlă. Zări mai întâi pieptul unei cămăşi kaki, apoi picioarele 
unui bărbat. Unul era îndoit de la genunchi, iar celălalt, întins şi 
încrucişat cu primul în dreptul gleznei. Capul bărbatului nu se 
vedea, fiind lipit de uşa din spate a rulotei, imediat sub geam, în 


afara câmpului vizual al lui McKee. 

Işi dădu seama, într-o clipă, că acea siluetă era a lui Jeremy 
Canfield, iar instinctele de bun-simţ ale conştiinţei sale îi 
spuneau că era adormit. Insă o fracțiune de secundă mai târziu, 
raţiunea îi spuse că Jeremy nu dormea. Oamenii nu dorm cu 
capul în jos pe o asemenea pantă abruptă. 

McKee încercă din nou mânerul uşii. Era încuiată. Se uită în 
jur după o piatră, îşi înfăşură mâna stângă în batistă şi izbi în 
geam. Avu nevoie de cinci lovituri ca să spargă sticla laminată 
securizată. Scoase cioburile care-i stăteau în cale, băgă mâna 
înăuntru şi deblocă încuietoarea. Ridică jumătatea de sus a uşii 
din balamale şi lăsă să cadă partea de jos. O rafală de aer cald 
scăpă din compartimentul rulotei şi trupul profesorului J. R. 
Canfield alunecă spre el câţiva centimetri. 

McKee făcu un pas în spate şi se uită cu ochii mari la 
imaginea din faţa lui. Gura lui Canfield era deschisă într-un țipăt 
îngheţat, mut. McKee înghiţi în sec şi se aşeză pe marginea 
deschisă a rulotei. Cu degetul mare, închise cu blândeţe ochii lui 
Canfield. Pleoapele păreau nisipoase la atingere şi observă că 
avea nisip şi în jurul gurii, şi în părul care începuse să se 
rărească al prietenului său. Işi şterse absent mâna pe pantaloni 
şi privi în gol, către partea cealaltă a canionului. Se trezi 
întrebându-se unde-şi lăsase Canfield chitara. În cort, îşi 
răspunse singur. Canfield lucrase la unul dintre cântecele lui 
„etnice” ca să sărbătorească sosirea domnişoarei Leon. McKee 
încercă să-şi aducă aminte versurile. Erau glumeţe, îşi aminti, şi 
neobişnuit de decente, comparativ cu restul compozițiilor lui 
Jeremy. Apoi nu se mai putu gândi decât la domnişoara Leon: o 
siluetă fragilă, zveltă, obosită, aşezată pe un bolovan, cu capul 
sprijinit de braţ. 

McKee se ridică, împinse trupul lui Canfield înapoi pe podeaua 
puternic înclinată a camionului şi închise uşa. Porni repede în 
josul canionului. 

Nu mai avea de-ales. Nici vorbă să se întoarcă. Exista oare 
vreo cale s-o scoată pe domnişoara Leon din capcana asta fără 
s-o aducă pe-aici? Se uită din nou la pereţii canionului. Cu două 
mâini sănătoase poate că ar fi reuşit să ajungă în vârf pe aici, 
dar era sigur că ea n-ar fi putut. lar el n-avea două mâini 
sănătoase. Injură nervos, în timp ce alergarea îi stârni din nou 
durerea  pulsândă. Măcar dacă n-ar fi fost atât de 


neîndemânatic. Va trebui s-o aducă pe lângă camionetă. Nu era 
altă cale. Dar o s-o împiedice să se uite înăuntru. 

Ea era încă pe stâncă, când McKee trecu cu greutate prin 
tufişuri. Ridică privirea şi-i zâmbi. 

— Trebuie să plecăm, zise el. Ce-ţi mai face glezna? 

— Nu cred că pot să merg prea mult. Trebuie să ne 
întoarcem. 

— Nu ne întoarcem. Am găsit camioneta lui Canfield acolo 
sus. Cineva a spart geamul din spate, iar el a dispărut. 

— Dar nu putem... 

— Ridică-te, ordonă McKee. 

Avea glasul răguşit. 

— Ridică-te-n picioare! Te ajut eu! 

— Nu merg nicăieri, protestă domnişoara Leon. 

— Ba ai să mergi chiar acum! 

McKee vorbea cu hotărâre. O apucă de braţ şi o ridică în 
picioare, surprins de cât de uşoară părea. Cutia cu biscuiţi era 
tot pe piatra unde-o lăsase. Cum putuse să fie atât de aiurit 
încât să ia biscuiţi? 

Ea încercă să se smulgă din strânsoarea lui, apoi se întoarse 
cu faţa la el. McKee observă că avea lacrimi în ochi. 

— Ai suferit o comoţie... Nu putem să ne tot învârtim pe-aici, 
în felul ăsta. Trebuie să ajungem cu tine la un medic. Te rog, îl 
imploră ea. Te rog, profesore McKee! Te rog, întoarce-te la 
tabără şi profesorul Canfield o să te ajute! 

McKee se uită la ea. Avea faţa plină de praf şi o lacrimă lăsase 
o dâră pe unul dintre obraji. Îi ocoli privirea, simțindu-se confuz 
şi neajutorat. Poate că ar trebui să-i spună de Canfield? 

— Vino, zise el. O să te ajut. 

— Dă-mi drumul, mă doare! 

McKee îşi dădu brusc seama de fragilitatea braţului ei sub 
degetele lui, de moliciunea de sub mâneca bluzei, îi dădu 
drumul imediat. 

Domnişoara Leon o luă la fugă. Se întoarse cu spatele la el şi 
alergă sprintenă în jos pe pietre, către Volkswagen. McKee 
rămase pe loc, prea şocat ca să se mişte, gândindu-se: n-a păţit 
nimic la gleznă. Apoi înjură şi porni în fugă după ea, cu 
stângăcie, din cauza mâinii rănite. Înainte ca el să ajungă la 
Volkswagen, ea închise geamurile şi se încuie înăuntru. Pentru o 
clipă, McKee crezu c-o să pornească maşina şi-o să plece, şi avu 


o viziune cu el, încercând să-i blocheze calea, ca într-un joc idiot 
cu maşinuţe buşitoare. Dar ea stătea pur şi simplu în spatele 
volanului, uitându-se la el. 

Ciocăni în geam şi încercă să păstreze un ton normal al vocii. 

— Serios, domnişoară Leon, n-am înnebunit. Şi chiar trebuie 
să ieşim de-aici! 

Domnişoara Leon se uita la el. Nu vedea niciun pic de teamă 
în ochi, nici mânie. Părea pur şi simplu îngrijorată. 

— Deschide geamul! 

— Nu, până când nu-mi dai cuvântul de onoare că o să te 
întorci în tabără! 

Glasul i se auzea slab prin sticlă. 

E ziua în care sparg geamuri, îşi zise McKee. Luă o piatră şi-şi 
înfăşură din nou batista în jurul mâinii stângi. O văzu pe 
domnişoara Leon părând dintr-odată speriată. 

— Deschide! 

— Nu! 

McKee şovăi. Se gândi la corpul lui Jeremy şi la nisipul de pe 
faţa lui. Ar reuşi să plece mai repede dacă şi-ar încălca 
promisiunea decât dacă ar sparge geamul. 

— Promit, spuse. Dă-mi drumul înăuntru şi-o să ne întoarcem 
la tabără. 

— Acum nu mai ştiu ce să fac, zise domnişoara Leon. Nu sunt 
sigură că pot să am încredere în tine. 

Doamne Dumnezeule, gândi McKee. Femeile îl zăpăceau 
complet. 

Ridică piatra. 

— Deschide, sau sparg geamul! 

Domnişoara Leon deblocă uşa, iar el o deschise cu o 
smucitură. 

— leşi! Gata cu joaca! leşi de-aici sau o să trebuiască să te iau 
cu forţa! 

Domnişoara Leon ieşi. McKee o apucă de braţ şi porni repede 
împreună cu ea în susul canionului. Şi-apoi se opri. 

Un bărbat înalt, cu o pălărie neagră nouă, ieşi din paravanul 
de tufe aflat chiar în faţa lor. : 

Era Uriaşul Navajo care făcuse cumpărături la Shoemaker. In 
mâna dreaptă ținea un pistol automat, îndreptat către stomacul 
lui McKee. Pistolul avea o culoare albastră-cenuşie lucioasă - o 
suprafață care ar fi putut reflecta lumina lunii. 


— Aşa, spuse bărbatul. Nu mişcaţi! 

Păşi pe pietre către ei, cu ochii pe McKee. 

Pistolul, văzu McKee, avea pat rabatabil, acum strâns, şi un 
încărcător de cartuşe. 

— Tu eşti Bergen McKee, continuă bărbatul. lar tânăra 
domnişoară trebuie să fie Ellen Leon. 

McKee o trase pe domnişoara Leon de braţ, mutând-o în 
spatele lui. 

— Ce vrei? 

Bărbatul îi zâmbi lui McKee. Era un zâmbet plăcut. Şi chipul îi 
era plăcut. O faţă prelungă, cu oase proeminente, sprâncene 
groase şi o gură mare. McKee observă că purta cozi împletite, 
scurte, legate cu şnur roşu. 

— Vreau plăcerea companiei tale pentru o vreme, răspunse 
uriaşul. Dar în momentul ăsta, aş vrea să scoţi mâna din 
cămaşă... foarte, foarte încet. 

McKee scoase mâna. 

— Ei, comentă bărbatul, văd c-am fost prea bănuitor. 

Zâmbi din nou. 

— Frumos deget! 

McKee nu scoase nicio vorbă. 

— Acum, vreau să lipeşti mâinile de copacul ăla. 

Arătă cu ţeava lungă a pistolului către trunchiul unui piñon. 

— Sprijină-te de el, cât verific ce ai prin buzunare. Şi, Ellen, 
treci aici, unde pot să stau cu ochii pe tine! 

Bărbatul trecu în spatele lui McKee şi-l percheziţionă cu 
îndemânare. Scoase conservele cu carne şi le lăsă să cadă, luă 
cheile camionetei şi portofelul, îşi plimbă repede mâna în jurul 
taliei lui McKee şi-i cercetă cămaşa. Apoi mâna care îl 
percheziţiona dispăru din câmpul lui vizual şi îl auzi pe bărbat 
spunând: 

— Rămâi în poziţia asta până când termin de verificat 
buzunarele domnişoarei Leon! Nu vreau nici cea mai mică 
mişcare. Ştii foarte bine că n-o să ezit să folosesc pistolul ăsta. 

— Ştiu, replică Bergen posomorât. 

Auzi glasul cerându-i domnişoarei Leon să întindă braţele. 
McKee se uită peste umăr. 

Lovitura fu atât de bruscă şi de plină de răutate, încât McKee 
căzu în genunchi şi se ghemui din cauza durerii. Bărbatul îl 
împunsese cu ţeava pistolului, cu toată puterea, deasupra 


rinichilor. 

— N-ai fost atent la ce-am zis, îl auzi pe bărbat vorbind. Am 
zis să nu te mişti. Acum ridică-te. 

McKee se puse cu greu pe picioare. Se lovise iarăşi la deget şi 
mâna îi pulsa violent. O văzu pe domnişoara Leon uitându-se la 
el, foarte albă la faţă. Bărbatul îl privea şi el, încă zâmbind uşor. 
Purta o cămaşă neagră şi blugi îndesaţi în carâmbul cizmelor. 

— Ştii, aproape că te pierdusem, spuse bărbatul. 

Zâmbetul dispăru. 

— Mi-ai făcut ale naibii de multe necazuri. Când o să avem 
puţin timp, vreau să-mi povesteşti cum ai scăpat de mine la 
tabără. Sunt curios. 

Bărbatul se opri o clipă, ţintuindu-l pe McKee cu privirea. 

— Cred că ştiu de ce nu te-am prins la copac. Coborâseşi în 
canion mai mult decât credeam şi ai auzit scripetele, nu-i aşa? 

— Aşa e, răspunse McKee. 

— Am aşteptat prea mult acolo, continuă bărbatul. Aţi fost 
destul de deştepţi ca să fugiţi, dar după aia aţi renunţat la 
avantaj. Mă întreb totuşi de ce m-aţi aşteptat aici... 

Se uită gânditor la McKee. 

— Aţi fi putut să mă faceţi să vă vânez pân’ la loc comanda. 
De ce v-aţi oprit? Aţi renunţat? 

McKee nu se uită la domnişoara Leon. 

— Nu credeam că ar şti cineva unde suntem. 

Indianul navajo izbucni în râs. Părea sincer amuzat. 

— Dacă nu ştiaţi că asta era singura cale de ieşire, am avut 
noroc cu voi. 

— Cine naiba eşti? întrebă McKee. Şi ce vrei de la noi? 

— Hai să mergem! Luaţi-o puţin înaintea mea şi faceţi ce vi se 
spune! 

Îndreptă pistolul automat într-o parte şi apăsă pe butonul de 
siguranţă de lângă apărătoarea trăgaciului. 

— ÎI ţin armat, cu piedica trasă. E de calibru 38 şi-l mânuiesc 
bine. 

— Te cred pe cuvânt, comentă McKee. 

Bărbatul rămase la o distanţă bunicică în urma lor, în timp ce 
trecură pe lângă tufiş şi peste pietre. McKee păşea încet, 
încercând să îşi adune gândurile. 

Domnişoara Leon îi atinse braţul. 

— Îmi pare rău. 


Vocea abia i se auzea. 

— N-ai de ce. 

— Dacă n-aş fi fost atât de proastă... şopti. Am crezut că era 
din cauză că te-ai lovit la cap. 

— Ce altceva ai fi putut să crezi? Chiar şi mie mi se pare o 
aiureală. 

— lartă-mă. Tu ai fi putut să scapi... 

— Ar fi trebuit oricum să fiu în stare să mă descurc, răspunse 
McKee pe ton amar. 

— De unde ne ştie numele? 

— S-a uitat pe hârtiile din cort, răspunse McKee. Bănuiesc că 
le-a văzut acolo. 

— Linişte! îi întrerupse indianul navajo. Nu vă irosiţi forţele! 

Merseră în tăcere pe nisip şi ocoliră platoul de piatră unde era 
parcată camioneta lui Canfield. 

— O să ne oprim aici pentru o clipă, anunţă omul. 

McKee o văzu pe domnişoara Leon uitându-se la camionetă. 
Se bucura că avusese destulă minte să închidă uşa. 

— Am observat că te-ai uitat înăuntru, îi zise bărbatul lui 
McKee. Aş fi vrut să nu spargi geamul ăla. Ce credeai c-o să 
obţii? Acum o să arate ciudat. 

Indianul navajo se apropie de camionetă, supraveghindu-i în 
timp ce mergea. Aruncă o privire înăuntru, apoi examină rapid 
geamul spart. 

— Canfield ăsta părea un tip de treabă, remarcă. Tare glumet. 

— Atunci de ce l-ai omorât? întrebă McKee răstit. 

Vorbise în navajo. 

Uriaşul se uită la el ca şi cum ar fi încercat să priceapă 
întrebarea. Răspunse în engleză. 

— Pur ghinion. N-aveam cum altfel să rezolv problema. 

Se uită serios la McKee şi-şi strânse buzele. Avea o expresie 
tristă. 

— Acum trebuie să mergem mai departe, spuse. E mai mult 
de un kilometru jumătate până la maşina mea şi avem mult de 
urcat. 

După câteva sute de metri, urcuşul deveni din ce în ce mai 
dificil. Pereţii canionului se ridicau abrupt şi erau sufocaţi de 
arbuşti şi de bolovani rostogoliţi. McKee urca apatic, ajutând-o 
pe domnişoara Leon şi încercând să gândească. Ce soi de 
monstru era ăsta? Părea perfect întreg la minte, ca şi cum acest 


episod smintit era o simplă afacere. Îl ucisese pe Jeremy cu 
sânge rece, ca şi cum ar fi strivit o muscă. McKee era absolut 
sigur că i-ar fi omorât şi pe domnişoara Leon, şi pe el, cu 
aceeaşi indiferenţă. Şi, ca de obicei, nu putea face nimic în 
privinţa asta. Se gândise să se răsucească brusc şi să încerce 
să-i dea în cap cu o piatră. Numai că mâna lui dreaptă era 
aproape inutilă, iar indianul păstra tot timpul o distanţă 
prudentă în spatele lor. 

Părea foarte puţin probabil ca bărbatul să-i lase în viaţă, 
având în vedere că ştiau că era un asasin. Dar de ce nu-i 
omorâse pur şi simplu lângă camionetă? McKee simţise că 
bărbatul se gândise să-i omoare, cel puţin pentru o clipă, după 
ce-i confirmase că trupul lui Canfield încă se afla în camionetă. 
Dar renunţase la idee. Trebuie să-i fim de folos la ceva, dacă 
suntem încă în viaţă, se gândi McKee. Ori asta, ori ne vrea 
cadavrele în altă parte şi e mai uşor să ne pună să mergem 
până acolo. Dar de ce? Bărbatul părea zdravăn la cap. Nu exista 
nicio logică imaginabilă în nimic din toate astea. 

— O să ieşim pe-aici, ordonă indianul navajo. 

Arătă o fantă într-un bloc de piatră care se desprinsese din 
peretele sudic al canionului. 

— Tu treci primul, profesore McKee. Când ajungi în vârf, te 
întinzi pe jos cu picioarele atârnate peste margine, ca să le văd. 
Ellen o să fie chiar în faţa mea şi, dacă încerci ceva nesăbuit, o 
să trebuiască s-o împuşc, ca să pot veni după tine. Inţelegi cum 
o să meargă treaba? 

Cercetă chipul lui McKee. 

— Poate crezi că nu vorbesc serios. Nu e cazul. Nu cred că o 
să am cu adevărat nevoie de domnişoara Leon. 

McKee se uită la ea. Era doar cu puţin mai jos decât el, 
respirând greu din cauza epuizării, cu faţa umedă de 
transpiraţie. Fata încercă să zâmbească. 

Cumva, îşi promise McKee, o s-o scot de-aici. Chiar dacă o să 
mor. 

începu să urce. Era lent din cauza mâinii drepte, şi când 
ajunse în vârf, era epuizat. Se lăsă pe margine, cu picioarele 
atârnate în afară. 

— Stai pe burtă, ordonă vocea de dedesubt. 

Poziţia îl făcea să se simtă complet neajutorat. N-ar fi putut să 
se mişte fără ca bărbatul navajo să-l vadă, şi nu se îndoia câtuşi 


de puţin că bărbatul ar omori-o pe domnişoara Leon dacă îi 
dădea motive. Se întrebă ce voise să spună omul despre faptul 
că probabil n-o să aibă nevoie de ea. De ce-ar avea nevoie de 
ea? Şi de ce avea nevoie de el? 

Uriaşul Navajo ajunse în vârf înaintea domnişoarei Leon şi se 
tinu deoparte, la distanţă, în timp ce ea termina urcuşul. 

— Mergeţi direct acolo, la camionetă, zise. 

McKee văzu Land-Roverul aproape ascuns în spatele unui 
desiş de ienuperi. 

— Dar mai întâi întinde mâna aia, ca s-o văd. 

McKee întinse mâna stângă, cu palma deschisă. 

— Eşti stângaci, doctore McKee? 

— Nu. Sunt dreptaci. 

— Mă temeam eu. Lasă-mă să mă uit. 

McKee ridică încet mâna rănită. Îşi stăpâni un geamăt, pentru 
că mişcarea îi trezi iarăşi durerea. Soarele era acum drept spre 
sud şi asta ar fi putut explica în parte slăbiciunea pe care o 
simţea în picioare. Era ora prânzului, iar el nu mai mâncase 
nimic de douăzeci şi patru de ore. 

— Arată rău, comentă indianul navajo. S-ar putea să 
trebuiască s-o ţii în apă rece ca să dea înapoi umflătura aia. 

McKee observă că domnişoara Leon se uita şi ea la mâna lui. 
O lăsă în jos şi tresări de durere, când sângele se scurse în 
degetul scrântit. 

— Sunt înduioşat de compasiunea ta, replică McKee. 

Uriaşul Navajo chicoti. 

— Nu-i vorba de compasiune, zise, rânjind către McKee. 
Numai că trebuie să te pun să scrii o scrisoare pentru noi. 


Capitolul 14 

Nu există niciun mod confortabil, descoperi McKee, de a sta 
întins cu faţa în jos pe bancheta din spate a unei maşini în 
mişcare, cu încheieturile mâinilor legate între ele şi, cu aceeaşi 
sfoară, de glezne. Tot ce putea să facă, era să stea cu privirea 
aţintită la spătarul scaunului din faţă. Dacă se uita cu coada 
ochiului către dreapta, zărea ceafa Uriaşului Navajo. Bărbatul 
purta pălăria împinsă în faţă, pe frunte, probabil pentru că 
mergeau spre vest şi soarele era jos, bătând prin parbriz. Dacă 
se uita în jos, o vedea pe domnişoara Leon, care stătea 
nemişcată, lipită de portiera dreaptă a Land-Roverului, cât mai 
departe posibil de indian. 

Land-Roverul se zdruncină trecând peste ceva şi McKee 
depărtă genunchii ca să nu alunece pe banchetă. Mişcarea îi 
stârni din nou pulsaţia dureroasă din mâna dreaptă. Indianul 
navajo spunea ceva, dar vorbele se pierdeau din cauza ameţelii. 

— Nu ştiu, zicea domnişoara Leon. 

— Dar tu? Cât plănuiai să rămâi? 

Întrebarea suna atât de obişnuit, ca într-o conversaţie de 
complezenţă, încât lui McKee mai că-i veni să râdă. Dar când 
domnişoara Leon răspunse că două sau trei zile, bărbatul navajo 
întoarse capul spre ea. Urmă apoi o tăcere lungă şi, când 
indianul vorbi din nou, McKee îşi dădu seama că întrebarea nu 
fusese deloc întâmplătoare. 

— Ştia cineva unde mergeai? 

— Toată lumea. 

— Profesorul Green din Albuquerque ştia, răspunse indianul 
navajo. Cine altcineva? Soţul tău ştia că vii în canionul ăsta? 

— Nu sunt măritată. 

Urmă altă tăcere. 

— Cine altcineva mai ştia? întrebă indianul. 

— Câţiva prieteni de-ai mei, desigur, şi familia. De ce? Ce 
importanţă are? 

— Încă ceva. De ce-a aşteptat McKee în canion şi m-a lăsat să 
vă tai drumul? 

— Întreabă-l, răspunse domnişoara Leon. 

— Spune-mi tu, insistă bărbatul. 

— Pentru că am fost eu o proastă. 

— Tu l-ai încetinit? 

Indianul navajo chicoti. 


— N-ai crezut că există Lupul Navajo? 

— Avea vânătaia aceea oribilă pe frunte. Am crezut că de asta 
aiura. 

— Ei, l-aş fi prins oricum. 

— Nu, răspunse ea. Dacă n-aş fi fost eu, McKee ar fi scăpat. 

— Poate că nu ştii cum e cu noi, Lupii Navajo. Ne transformăm 
în coioţi, câini, urşi, vulpi, bufniţe şi ciori... 

McKee fixa cu privirea ceafa bărbatului navajo. Înşirase litania 
animalelor-vârcolaci cu o voce încărcată de sarcasm. ŞI 
enumerase urşii, bufniţele şi ciorile. Existase o controversă 
academică legată de asta, când Greersen îşi publicase pentru 
prima oară cartea despre superstiţiile legate de vrăjitorie în anii 
'20. Greersen relatase numai câte o întâmplare despre fiecare: 
povestea cu ursul apăruse din districtul montan navajo, iar 
incidentele cu bufnița şi cioara erau amândouă departe spre est, 
tocmai în rezervaţia Tablei de Şah din New Mexico. McKee nu 
descoperise niciodată vreo sursă care să cunoască informaţii 
despre altceva decât despre vârcolaci-câini, vârcolaci-lupi şi 
vârcolaci-coioţi. Uriaşul trebuie să-l fi citit pe Greersen, şi asta 
însemna că făcuse cercetări într-o bibliotecă de antropologie. 
Dar de ce şi unde? 

— Şi ne luăm zborul când e întuneric şi când avem nevoie, 
continuă indianul navajo. McKee nu avea cum să scape. 

— A scăpat deja o dată! 

Vocea domnişoarei Leon era mânioasă şi insistentă. 

— A fost mai deştept decât tine noaptea trecută. Şi azi la fel! 

— Don'şoară... Las-o baltă! Nu ştii cine sunt. Nimeni nu 
scapă! 

Asta puse capăt discuţiei. Land-Roverul luă o curbă strânsă şi 
se înclină în jos, mergând mai mult în viteza întâi, de-a lungul 
fundului îngust al unei albii secate. McKee calculă că după cinci 
sau şase kilometri, maşina ajunsese pe teren plat, neted, iar 
bărbatul navajo începu să conducă mult mai repede. Pe Land- 
Rover nu mai cădea niciun pic de soare, motiv pentru care 
McKee era sigur că se întorseseră pe fundul canionului Multe 
Ruine, dar nu era sigur în ce direcţie. 

Durerea surdă de la vânătaia de pe frunte şi pulsaţia din 
mână îl făceau să se concentreze cu greutate. Cine era acest 
navajo? In partea asta a rezervației, bufniţele erau considerate 
întruchipări ale fantomelor, nu ale vrăjitorilor. lar ciorilor şi 


corbilor nu li se atribuie niciun fel de semnificaţie supranaturală. 
Evident, tonul bărbatului fusese extrem de ironic când înşira 
păsările şi animalele. McKee nu reuşea să se gândească la nicio 
altă sursă pentru o asemenea listă, cu excepţia cărţii Studii de 
caz privind anomaliile etnografice navajo a lui Greersen. Era un 
volum greoi şi dificil, cunoscut doar specialiştilor în antropologie 
culturală. De ce-ar citi indianul o asemenea carte? În timp ce 
McKee încerca să-şi răspundă la întrebarea asta, în minte îi 
răsuna vocea lui Ellen Leon luându-i apărarea. „A fost mai 
deştept decât tine”, spusese ea. 

Land-Roverul se opri şi McKee auzi frâna de mână trasă. 

— Tu rămâi aici, ordonă indianul. Nu încerca să-l dezlegi pe 
McKee sau să faci ceva prostesc. 

Uşa se deschise, bărbatul dispăru, iar domnişoara Leon se 
aplecă peste spătarului scaunului. Era plină de praf, răvăşită, 
foarte obosită şi îl privea pe McKee cu compasiune. 

— Eşti teafăr? întrebă ea. 

— Unde suntem? Unde-a plecat? 

— La copac, răspunse domnişoara Leon. Cel pe care l-a tras 
de-a curmezişul canionului. Te simţi bine? 

— Ce face? Instalează scripetele? 

— Da. Profesore McKee, îmi pare rău c-am fost aşa o toantă 
naivă. Chiar nu... 

— N-am auzit o parte din discuţie. Ţi-a spus ceva folositor? Ti- 
a spus cine e, sau orice altceva de genul ăsta? 

— Nu. Nu cred. A zis că nimeni n-a scăpat vreodată de el. 

— Asta am auzit, replică McKee. A mai spus şi altceva? 

— Nu-mi vine nimic în minte. 

Făcu o pauză. 

— M-a întrebat de ce am aşteptat în canion ca să ne poată 
prinde. 

— Am auzit şi asta. Nu-ţi face griji. 

In clipa următoare, îl auzi pe bărbat urcând înapoi în Land- 
Rover şi schimbând viteza. McKee recunoscu scârţâitul 
scripetelui şi trosnetul ruperii crengilor. Apoi scripetele se opri şi 
bărbatul cobori din nou. 

— Vreau să fii foarte, foarte atentă, vorbi McKee. Fă exact ce- 
ţi cere să faci! Şi fii cu ochii în patru! Aşteaptă o ocazie să fugi. 
Dacă poţi să ieşi din raza lui vizuală, ascunde-te. Ascunde-te şi 
nu te mişca până nu se face întuneric beznă, apoi ieşi din 


canion. Du-te la Shoemaker. E în direcţia sud-vest. Ştii să te 
orientezi noaptea? 

— Da, răspunse Ellen. 

Probabil că nu ştie, îşi zise McKee, dar e doar o problemă de 
cunoştinţe ştiinţifice. 

— Găseşte Carul Mare, explică McKee. Cele două stele aliniate 
la capătul carului îţi arată direcţia spre Steaua Polară. În direcţia 
aia e nordul. 

— Se întoarce, avertiză ea. 

— Ţine minte! Pândeşte o ocazie! 

Brusc, bărbatul se aplecă peste scaun, uitându-se la McKee. 

— Sper că-i dădeai domnişoarei Leon sfaturi bune. 

— l-am zis să asculte ordinele. 

— E un sfat bun, încuviinţă bărbatul navajo. 

Merseră cam zece minute, după estimarea lui McKee, înainte 
ca Land-Roverul să se oprească din nou. 

— De data asta ar fi mai bine să vii cu mine, domnişoară 
Leon, spuse bărbatul, ieşi pe partea mea. 

— Unde-o duci? 

Vocea lui McKee se auzi cu putere. 

— Nu-i fac niciun rău, răspunse bărbatul. O să mergem doar 
să luăm câteva dintre hârtiile tale. 

McKee îşi răsuci umerii şi gâtul, încordându-se ca să vadă pe 
geamul din spate. Numai marginea de sus a stâncii era în 
câmpul lui vizual, dar era destul ca să-i confirme că se aflau la 
locul taberei. 

Lipsiră doar o clipă. După care Land-Roverul se puse din nou 
în mişcare, mai întâi lin, pe fundul nisipos al canionului Multe 
Ruine, apoi într-o cursă plină de zdruncinături şi de cotituri. 
Brusc, maşina se opri. McKee auzi frâna de mână. 

— Văd c-ai prins o femeie, George. Unde-i bărbatul pe care-l 
căutai? 

Vocea avea un accent vag. Accent din Virginia, se gândi 
McKee. Sau poate Carolina, ori Maryland. 

— Pe bancheta din spate, răspunse indianul navajo. Poftim 
afară, domnişoară Leon! 

Când portiera de lângă capul lui se deschise, McKee zări un 
bărbat uitându-se de sus la el. Stând pe burtă, cu capul întors 
într-o parte, nu reuşea să vadă decât cu coada ochiului drept. 
Vedea o cataramă de curea şi o vestă albastru-închis cu nasturi 


negri, precum şi partea de jos a bărbiei bărbatului şi un pic mai 
sus, până la nări. 

— E legat, rosti vocea de deasupra lui. 

Lui McKee i se păru un comentariu remarcabil de tâmpit. 

— Dă-te un pic la o parte, îi ceru bărbatul navajo. 

Apoi McKee simţi mâinile indianului dezlegând nodurile cu 
îndemânare. 

— Ai primit vreun apel cât timp ai fost plecat? întrebă vocea 
plăcută. Ţi-au spus când putem să ieşim cu transportul din 
văgăuna asta? 

— Niciun apel, răspunse Uriaşul Navajo. Tu ai reperat ceva? 

— Nu, zise vocea cu accent. L-am văzut doar pe băiatul ăla 
călare, din nou. Sus în vârf. Foarte departe, dincolo de podiş. 

— Te poţi ridica acum, profesore McKee. 

McKee se ridică în capul oaselor şi-l examină pe bărbatul cu 
vestă albastră. Era un tânăr înalt, cu chipul palid, umbrit de o 
pălărie de pai albastru-deschis. Îi întoarse privirea lui McKee şi 
dădu politicos din cap. Avea ochi albaştri şi sprâncenele blonde. 
Apoi se întoarse spre domnişoara Leon. 

— Bună ziua! zise el. 

Ellen Leon nu-i dădu atenţie. 

Tânărul purta un ham peste vestă, care susţinea un toc de 
umăr cu un pistol semi-automat înăuntru. McKee nu recunoscu 
modelul, dar părea să fie de calibrul 38. 

Domnişoara Leon stătea încremenită pe scaunul din faţa al 
maşinii. Părea înspăimântată. 

— Haide, zise Uriaşul Navajo. leşi odată! Mă grăbesc! _ 

McKee cobori din Land-Rover cu muşchii înţepeniţi. II durea 
capul, dar durerea era nesemnificativă pe lângă pulsaţia 
violentă a mâinii rănite. O ţinu inertă pe lângă corp şi aruncă o 
privire în jur. 

Urcaseră într-un canion lateral îngust. Dedesubt, la nu mai 
mult de două sute de metri, se zărea albia nisipoasă, lată, a 
canionului Multe Ruine, strălucind în soarele de după-amiază. 
Aici era umbră şi McKee avu nevoie de o clipă înainte să observe 
construcţia din piatră, care se înălța pe peretele de gresie, în 
spatele bărbatului blond. Era mare pentru o ruină anasazi, 
construită într-o fantă lungă, cam la doisprezece metri deasupra 
pantei aluviunilor şi apărată în partea de sus de streaşina oblică 
a stâncii. Se întrebă în treacăt dacă era una dintre cele excavate 


de echipele de la Harvard şi Smithsonian. Ar fi fost greu de 
ajuns aici, dar asta făcea totul mai atrăgător pentru arheologi. 
Existau mai multe şanse să fie bine conservată. 

— Profesorul McKee o să scrie scrisoarea în locul nostru, 
Eddie, zise bărbatul navajo. S-ar putea să dureze ceva timp şi, 
cât timp mă gândesc la scrisoare, stai cu ochii pe McKee. E istet 
şi poate să-ţi scape. 

— N-a scris-o încă? întrebă blondul mirat. 

— Aş fi putut să-l pun să scrie când eram în tabăra lui, replică 
indianul. Cred că m-aş fi descurcat cu el. Nouăzeci şi nouă la 
sută şanse. Dar de ce să ne asumăm riscuri cu un şmecher ca 
el? 

— E vorba de prea mulţi bani, spuse Eddie. Mult prea mulţi 
bani ca să ne asumăm riscuri. 

Scoase cu îndemânare pistolul din toc. McKee observă cu 
amărăciune că Eddie mânuia pistolul la fel de firesc ca un 
fumător de pipă care îşi mânuieşte pipa. 

— Nu vorbi atât de mult, îl preveni Uriaşul Navajo. O să-i 
lăsăm în urmă pe ăştia doi şi cu cât aud mai puţin, cu atât mai 
bine. 

— Hmm? zise Eddie. 

Exclamaţia fu rostită pe ton de întrebare. 

Indianul navajo scoase din Land-Rover un teanc de hârtii, le 
trânti pe capotă, căută grăbit printre ele, extrase o scrisoare şi-o 
citi în diagonală. 

— Ce zici de profesorul Green? Se pare că-i şeful tău. Probabil 
că lui trebuie să-i scrii. 

— Green e şeful departamentului, răspunse McKee. De obicei 
încercăm să păstrăm legătura când suntem pe teren. 

Cât timp, se întrebă McKee, mai trăise Canfield după ce 
scrisese biletul pentru omul ăsta? Doar atât cât să fie ucis de 
bărbatul navajo, fără urme de violenţă. Un singur lucru era 
limpede în această situaţie neobişnuită: faptul că indianul avea 
nevoie de scrisoarea asta era singurul lucru care-i mai ţinea în 
viaţă, pe domnişoara Leon şi pe el. N-avea s-o scrie, dar 
problema trebuia abordată cu grijă. 

Uriaşul Navajo îi întinse pixul profesorului Canfield. Era un pix 
subţire, argintiu, şi, când McKee îl acceptă cu mâna stângă, 
hotărârea i se întări. N-o să scrie niciodată, cu niciun chip, 
scrisoarea asta. 


— N-am găsit hârtie de scrisori, aşa că-mi închipui că-ţi 
foloseşti caietul de notițe? 

— Aşa-i, răspunse McKee. 

— O s-o adresăm profesorului Green, decise indianul. Cum îi 
spui? Profesorul Green? Sau pe numele mic? 

— Domnul profesor Green, minţi McKee. E destul de 
protocolar. 

Indianul se uită la el gânditor. 

— Care era prenumele profesorului Canfield? Era John? 

— John Robert Canfield, răspunse McKee. 

Uriaşul Navajo îl privi cercetător. 

— Profesore McKee, zise el în sfârşit, a fost mare păcat ce s-a 
întâmplat cu profesorul Canfield. N-am avut de ales, pentru că 
profesorul Canfield a încercat să fugă. Nu mi-a lăsat nicio 
alternativă. Dar nu există absolut niciun motiv ca tu şi 
domnişoara Leon să muriţi. Dacă scrisoarea asta e scrisă aşa 
cum trebuie, o să ne dea timp să terminăm ceea ce facem aici. 
Apoi o să plecăm şi ne putem permite să vă lăsăm pe voi în 
urmă. 

Rosti toate astea foarte încet, urmărindu-l încordat pe McKee. 
Acesta făcu un efort să-şi ascundă orice emoție de pe chip. 

— S-ar putea să te îndoieşti de asta, dar e adevărat. Când o 
să terminăm aici, n-o să mai existe nicio posibilitate să ni se ia 
urma. Dacă o să cooperezi, vă putem lăsa în construcţia aia din 
stâncă, cu mâncare şi apă. Cu timpul, poate o să găsiţi şi o 
metodă să coborâţi. Dacă nu, cineva o să vină pe-aici mai 
devreme sau mai târziu şi-o să vă găsească. 

— Ce se-ntâmplă dacă nu scriu scrisoarea? 

Expresia de pe chipul indianului navajo rămase la fel de 
amabilă. 

— Atunci o să vă omor pe-amândoi. Fără scrisoare, vom fi 
nevoiţi să ne grăbim. Ne-aţi încetini oricum, pentru că ar trebui 
să stăm cu ochii pe voi. Nu e nimic personal, profesore McKee. E 
pur şi simplu vorba de bani. 

Zâmbi. 

— Cunoşti Mitul nostru al Originilor. La asta e bună vrăjitoria: 
e un mod de a face bani. 

— Ce vrei să scriu? întrebă McKee. 

— Asta-i o parte a problemei. Vrem o scrisoare către 
profesorul Green în care să-i spui că plecaţi din canionul ăsta şi 


că vă duceţi în altă parte, undeva unde ar fi firesc să vă duceţi. 
Tu, profesorul Canfield şi domnişoara Leon. Şi trebuie scrisă în 
aşa fel încât profesorul Green să nu bănuiască nimic. 

Uriaşul Navajo făcu o pauză, privindu-l fix pe McKee. 

— iți dai seama, nu? Dacă cineva se îngrijorează şi vine 
încoace să vă caute, va trebui pur şi simplu să vă omorâm. 

Trebuie să am grijă ce fac, se gândi McKee. 

— Mă îndoiesc că pot avea încredere în ce spui, răspunse el. 
L-ai omorât pe John după ce-a scris scrisoarea. 

— Profesorul Canfield al tău a fost foarte nesăbuit. Ţi-a scris 
mesajul, apoi a încercat să fugă. A sărit la mine. 

— Inţeleg, zise McKee. 

— Şi cred că profesorul Canfield te-a avertizat cumva în 
bileţelul ăla al lui. Ce-a folosit? De ce mă aşteptai? 

McKee rânji. 

— Ai dreptate, desigur. A fost numele. Îl cheamă Jeremy. Când 
am văzut semnătura, am ştiut că ceva nu era în ordine. 
Fusesem la hoganul lui Yazzie, găsisem berbecii ăia pe care i-ai 
omorât şi eram oricum îngrijorat din cauza asta. 

McKee era mulţumit că vocea îi sunase natural. Spera cu 
disperare că sincronizarea fusese bună. Poate că ar fi trebuit să 
aştepte mai mult, dar zări o uşoară relaxare pe chipul indianului. 
E ca la poker, gândi el, iar slăbiciunea omului ăstuia, dacă are 
vreuna, e vanitatea. 

— N-ar trebui să încerci nimic de felul ăsta. 

— N-am niciun motiv să am încredere în tine, zise McKee. În 
afară de unul singur: dacă omori un om, o să fii căutat o vreme, 
dar nu-i chiar aşa de neobişnuit, dar dacă omori doi bărbaţi şi o 
femeie, asta e ceva ce nu mai uită nimeni şi te vor căuta până 
te găsesc. 

Urmărea chipul indianului. Acesta se relaxă încă puţin. 

— Te-ai gândit la asta, nu-i aşa? întrebă McKee. 

— Pentru mine sunt doar afaceri, profesore McKee, răspunse 
bărbatul navajo. O cale de a face o mulţime de bani. Ai dreptate. 
Cu cât mai mulţi oameni au de suferit, cu atât mai rău te 
vânează! 

Făcând un efort, McKee evită să se uite la bărbatul blond. Cu 
coada ochiului, zărise un surâs slab pe faţa lui Eddie. 

— In ordine, vorbi McKee. Ce crezi c-ar trebui să scriem? 

— Păi... spune-i că plecaţi de-aici, toţi trei. 


Făcu o pauză. 

— Scrie că plecaţi poimâine. Cu o zi după ce punem asta la 
poştă, la Shoemaker. 

McKee încercă să pară gânditor. 

— Canfield căuta artefacte ale culturii Folsom în ruinele 
anasazi, explică el, ştiind bine că indianul trebuie să fi cunoscut 
deja asta. O să zicem că n-a găsit nimic pe-aici şi că eu n-am 
prea avut noroc să dau peste cineva dornic să vorbească despre 
vrăjitorie. 

Ridică scurt privirea către chipul indianului. 

— Dacă nu mă crezi, poţi să trimiţi pe cineva înapoi în tabără, 
să ia notițele mele. Chiar la asta lucrez. 

— Te cred, spuse bărbatul navajo. Scrie aici, pe capota 
maşinii. 

Ticălosul mi-a citit însemnările, îşi zise McKee. Se simţea 
încântat. Apoi o văzu pe Ellen Leon privindu-l lipsită de expresie. 
Încântarea se stinse. Crede că-s un laş sau un prost, gândi el. 
Poate că e mai bine aşa. 

— O să-i spun lui Green că ne mutăm mai sus, în ţinutul Văii 
Monumentelor din Utah, unde indienii navajo sunt mai puţin 
supuşi la influenţe din afară şi la aculturaţie. Ar avea sens, şi 
pentru cercetările mele, şi pentru ale lui Canfield. Canfield 
încearcă... 

Şovăi o clipă, îngreţoşat de teatrul pe care-l juca. 

— Canfield încerca să analizeze şi să clasifice taberele de 
vânătoare din cultura Folsom în zona asta. Constructorii de 
pueblo-uri timpurii colecţionau vârfuri de lance Folsom şi le 
păstrau ca totemuri. Acela ar fi un loc bun în care să caute. 

Era destul de încrezător că bărbatul ştia totul despre 
cercetările lui şi ale lui Canfield şi încerca să-şi facă glasul să 
sune convingător. Se îndoia că omul ştia ceva despre Ellen 
Leon. Nu era nimic în cort care să pomenească despre ea. Doar 
scurta ei scrisoare. 

— Şi ar fi logic să lucrez şi eu acolo. Un ţinut izolat e locul în 
care găseşti oameni care cred încă în Lupii Navajo. 

— Cum rămâne cu domnişoara Leon? 

— l-am zis că nu sunt decât asistenta ta masterandă, dar mă 
îndoiesc că mă crede. 

— Green s-ar aştepta, bineînţeles, să meargă cu noi, spuse 
McKee. Pentru asta e plătită, să dea o mână de ajutor. 


Se opri din nou, gândindu-se la nisipul de pe buzele lui 
Canfield şi la posibilitatea ca planul să nu funcţioneze. 

— Sună bine? întrebă. 

Uriaşul Navajo mişcă absent degetul mare dintr-o parte într- 
alta, peste vârfurile celorlalte degete, cercetând faţa lui McKee. 

— Green are vreun program privitor la unde-ar trebui să 
mergeţi în continuare? 

— N-avem niciun plan bine definit. 

— V-ar scrie Green undeva? Aveţi vreun loc stabilit din care să 
luaţi scrisorile? 

— Doar la Shoemaker, cât timp stăm aici. 

Observă că domnişoara Leon se uita încă la el şi simţi că 
roşeşte. 

— Îi transmitem noua adresă poştală, dacă ne mutăm. O să 
primească scrisoarea asta de la mine, în care îi spun unde ne 
ducem. Şi o să-i cer să ne trimită corespondenţa la magazinul 
de la Apa Mexicană. Pare logic. Crezi c-ar investiga? 

— Hai să vedem cum arată pe hârtie, propuse indianul. 

McKee îşi ţinuse mâna dreaptă în jos. Il duruse, dar presiunea 
crescută a sângelui ar trebui, credea el, să mărească umflătura. 
O ridică acum, cu intenţia să simuleze durerea. Dar nu era 
nevoie să se prefacă. Durerea depăşea atât de mult aşteptările 
sale, încât icnetul fu involuntar. Simţi sudoarea pe faţă şi greaţa 
în gât. Când rezemă în sfârşit antebraţul drept pe capotă, se 
lăsă cu toată greutatea pe camionetă, respirând sacadat, prea 
ameţit ca să îi mai pese dacă indianul observase toate astea. Nu 
pot s-o dau în bară tocmai acum, îşi zise. Trebuie să creadă că 
încerc cu adevărat. 

— O să încep cu „Domnule profesor Green”, zise el. 

Avea vocea răguşită. 

Mişcă încet mâna dreaptă şi luă pixul între degetul mare şi 
arătător. Peste o clipă, avea de făcut încă un joc: să sugereze că 
ar putea scrie scrisoarea cu mâna stângă, explicându-i 
profesorului Green că se rănise la cea dreaptă. Nu credea că 
Uriaşul Navajo l-ar bănui de ceva. Dacă era atât de deştept pe 
cât voia să pară, avea să vadă argumentele împotriva acestui 
fapt. Green s-ar întreba de ce n-a scris Canfield în locul lui. Şi s- 
ar întreba de ce McKee nu se ducea să capete îngrijire medicală. 
lar scrisul de mână ar fi oricum imposibil de identificat, şi asta 
era evident important. Dar, dacă indianul înţelegea implicaţiile, 


tot acest teatru s-ar putea termina tragic. 

Mută pixul în poziţia potrivită, cobori vârful şi începu litera D. 
Indianul îl privea încordat. 

Din nou, un val proaspăt de durere îl ajută să-şi joace rolul. 
Tresărirea fu complet involuntară, spasmul unui nerv torturat. 

— Nu scrie! spuse domnişoara Leon dintr-odată. N-am 
încredere în el! 

Indianul se întoarse spre ea. 

— Ellen, zise grăbit McKee, dac-ai fi arătat un pic de judecată 
mai devreme, n-am fi aici. lar dacă ţi-ai folosi puţinul creier pe 
care-l ai, ţi-ai da seama că scrisoarea e singura noastră scăpare 
din beleaua asta. Acum, taci din gură! 

Spera, în timp ce vorbea, că mânia lui va părea sinceră pentru 
bărbatul navajo şi nesinceră pentru domnişoara Leon. Se gândi 
cu amărăciune că inversul era, cel mai probabil, valabil. 
Suferinţa de pe chipul domnişoarei Leon părea autentică, iar 
expresia indianului era indescifrabilă. 

Incercă din nou cu pixul, terminând de data asta cuvântul 
„Domnule”, şi admiră satisfăcut mâzgăleala tremurată. 

— E destul de aproape, comentă el. 

Nu arăta câtuşi de puţin ca scrisul lui de mână, iar indianul 
avea mostre din belşug cu care să compare. 

— Nu-i destul de aproape, replică indianul. 

— Ce-ar fi să scriu cu mâna stângă? întrebă McKee brusc. Am 
putea zice că m-am rănit la dreapta. 

Incercă să-şi păstreze o expresie nonşalantă şi-şi tinu 
răsuflarea. 

— Profesore McKee. Gândeşte-te puţin. N-ar arăta ca scrisul 
tău. Dacă nu arată ca scrisul tău, planul n-o să funcţioneze, 
indiferent ce spui în scrisoare. 

Bărbatul navajo se uita curios la McKee. 

— De ce i-ai scrie doctorului Green o scrisoare cu mâna 
stângă dacă-l ai în preajmă pe doctorul Canfield să scrie 
scrisori? 

— Era doar o idee... mormăi McKee. 

Indianul se uită la ceas, apoi, pentru o clipă nesfârşită, la 
bărbatul pe nume Eddie. Eddie ridică din umeri. 

— Cum crezi tu, spuse el. Eu nu ştiu cât timp mai avem. 

McKee îşi dădu brusc seama, înfiorat, că se hotăra viaţa lui. 
Indianul se uită la el, cu faţa lipsită de expresie, fără nici cea 


mai mică urmă de răutate sau furie. McKee observă marginea 
subţire dintre irisul ochilor indianului şi bezna pupilelor. Era 
conştient că, în spatele acelei bezne, un creier cântărea toate 
argumentele şi hotăra dacă McKee avea să moară. 

— Partea cea mai rea, zise Uriaşul Navajo, este că nu ştim cât 
timp o să trebuiască să stăm aici. 

— Cum crezi tu, repetă Eddie. E vorba de o mulţime de bani. 

— Mai dă-mi o dată să văd mâna aia, ordonă indianul. 

McKee o ridică încet, cu palma în sus. 

Uriaşul Navajo se aplecă uşor în faţă, examinând degetul 
răsucit. Ca o gospodină cercetând o friptură care n-are tocmai 
culoarea potrivită, se gândi McKee. 

— Poate că dac-o punem în apă, o să se mai dezumfle, 
propuse indianul. Haide s-o punem în apă fierbinte şi să scăpăm 
de umflătură. Să-i ducem sus, la locul de pe stâncă, Eddie. 

Din spatele lui, McKee auzi un declic slab. 

Eddie pusese la loc piedica pistolului automat. 

— E aproape patru, constată indianul. E tare rău că nu ştim 
niciodată cât timp avem la dispoziţie. 


Capitolul 15 

Pe la ora patru, Joe Leaphorn, transpirând din abundentă, îşi 
mâna calul împrumutat pe urcuşul abrupt care ducea către 
culmea crestei din spatele podişului Ceniza. Aproape imediat, 
găsi exact ce căuta. Şi astfel, piesele puzzle-ului se aşezară 
perfect la locul lor, confirmându-i concluziile meticulos de logice. 
Ştia de ce fusese ucis Luis Horseman. Ştia, cu aceeaşi 
certitudine, că Uriaşul Navajo era criminalul. Nu avea nici cea 
mai mică idee cum ar putea s-o dovedească, dar asta nu era 
important pentru moment. 

Pe la patru şi zece, locotenentul Leaphorn găsi ceva ce nu se 
aştepta să găsească pe creasta Ceniza. Şi dintr-odată, nu mai fu 
sigur de nimic. Descoperirea neaşteptată, pe care o vedea la 
picioarele lui, era ca o piatră căzută într-un lac limpede ca 
oglinda, transformându-i imaginea reflectată într-un haos 
confuz. Răspunsul pe care-l găsise se transformă într-o altă 
întrebare. Nu mai ştia de ce murise Horseman. De fapt, era mai 
nedumerit ca niciodată. 

Leaphorn plecase de la subagenţia din Chinle la amiază, 
trăgând după el remorca şi calul lui Sam George Takes. Era 
hotărât să afle ce făcea Uriaşul Navajo pe podişul Ceniza. La 
început, condusese mai repede decât ar fi trebuit, pentru că era 
îngrijorat. Billy Nez venise acasă după Calea Duşmanului, îşi 
luase puşca şi plecase din nou, călare pe poneiul lui. Charley 
Tsosie, ca de obicei, nu ştia unde plecase. Dar Leaphorn bănuia. 
Şi nu-i plăcea concluzia. Billy Nez voia probabil să se ducă în 
locul unde se ascunsese Luis Horseman. Nez avea să găsească 
acolo urmele Land-Roverului Uriaşului Navajo şi să se ia după 
ele. Pentru că Leaphorn nu reuşea să descifreze enigma morţii 
lui Luis Horseman, n-avea nici cea mai mică idee ce anume avea 
să găsească Nez, dacă găsea ceva. Şi pentru că Leaphorn nu 
ştia, se gândea la ce putea fi mai rău. 

Leaphorn începu să meargă mai încet şi să-şi facă mai puţine 
griji pe măsură ce camioneta urca panta lungă pe lângă Multe 
Ferme. Parcurse metodic drumul către întrebarea crucială, 
întrebarea în care se ascundea cheia întregii probleme. Până 
când camioneta ajunse pe culmea pantei şi începu coborârea 
treptată către torentul Agua Sal, răspunsul prindea formă. 
Leaphorn ieşi de pe asfalt, parcă maşina pe creastă şi se aşeză, 
căutând hibe în teoria lui. Nu găsi niciuna serioasă, şi asta 


însemna că nu trebuia să se îngrijoreze pentru tânărul Nez. Era 
aproape sigur că Nez n-avea să-l găsească pe Uriaşul Navajo pe 
platoul Lukachukai. Bărbatul plecase probabil de mult. Şi, chiar 
dacă-l găsea, n-ar fi contat prea mult, în afară de cazul în care 
Nez făcea totuşi ceva extraordinar de nesăbuit. 

Leaphorn îşi analiză din nou teoria: Uriaşul Navajo trebuie să 
fi găsit racheta pierdută a armatei pe podişul Ceniza. 

De ce, se întrebă furios Leaphorn, se grăbise atât de tare să 
respingă ideea când aflase că recompensa fusese anulată? 
Uriaşul Navajo ştergea o urmă de cauciucuri, când Billy Nez îl 
găsise şi-i furase pălăria. Ar fi avut nevoie de câteva drumuri ca 
să transporte până jos rămăşiţele rachetei. Şi apoi le ascunsese 
undeva, până reuşea să afle cum să capete recompensa. 
Horseman găsise racheta şi o revendicase. Un navajo n-ar ucide 
pentru bani, dar ar ucide la mânie. Cei doi se bătuseră în vreo 
albie nisipoasă secată. Horseman fusese sufocat, iar Uriaşul 
Navajo îi mutase corpul în torentul Teastah. De ce? „Ca să evite 
ca zona unde era ascunsă racheta să fie percheziţionată de 
oamenii de la Lege şi Ordine, care-l căutau pe Horseman!” 
Acum, Uriaşul Navajo aştepta, cu răbdarea înnăscută a unui 
dinee, momentul în care soarele, vântul şi cântecul păsărilor i-ar 
fi transmis că este timpul potrivit pentru a revendica cei zece 
mii de dolari ai armatei. Sau poate că aflase până acum că 
recompensa fusese anulată. Nu părea să aibă prea multă 
importanţă. Lui Leaphorn nu-i trecea prin cap nicio altă cale 
posibilă de a lega racheta de crimă. 

Privi în zare, peste întinderea văii Agua Sal, pe lângă măgurile 
Los Gigantes, către podişul Ceniza. La treizeci şi doi de kilometri 
depărtare, blocul neted de piatră se ridica dintr-un ocean de 
rocă erodată colţuroasă, ca un imens portavion. Cu epoci în 
urmă, podişul făcuse parte din platoul Lukachukai. Era încă legat 
de munte printr-o creastă înclinată, ca o şa. Pe acea creastă-şa 
îl văzuse Billy Nez pe Uriaşul Navajo lucrând, şi acolo avea să-şi 
demonstreze Leaphorn teoria. Poate că Billy Nez minţise. 
Leaphorn se gândi la asta. Nu, Billy Nez nu minţise. 

Opri camioneta înapoi pe pavaj şi cobori panta către Piatra 
Rotundă, bucurându-se de frumuseţea priveliştii. Pentru prima 
oară de când fusese găsit cadavrul lui Luis Horseman, se simţea 
împăcat cu sine însuşi. Porni radioul. „Ha at isshq nilj?” întrebă 
crainicul din emisiune. „Din ce clan faci parte? Eşti din clanul lui 


lisus?” Navajo cu accent din Texas. Un predicator prin radio din 
Gallup. Leaphorn apăsă pe buton. Muzică country din Cortez. 
Inchise aparatul. 

— El amestecă, amestecă, amestecă, amestecă, fredonă 
Leaphorn. 


Între ținuturile zorilor, el amestecă, amestecă, 
Polenul zorilor, el amestecă, amestecă, 

Acum, la bătrâneţe, el amestecă, amestecă, 
Acum, pe drumul frumuseții, el amestecă, 
Zeul Vorbitor, el amestecă... 


Îşi păstră starea bună de spirit până dincolo de Piatra 
Rotundă, dincolo de cotitura de la Seklagaidesi, în timp ce 
străbătea cei optsprezece kilometri de hurducături pe drumul de 
căruţe, neamenajat. Leaphorn încă mai cânta nesfârşitele 
versuri rituale din Calea Nopţii, în timp ce cobori calul din 
remorcă la capătul unui drum închis, lângă un hogan al morţii 
abandonat. Mână animalul la trap prin peisajul ruinat, pustiu, 
ocolind măgura Toh-Chin-Lini şi îndreptându-se către sud-est, 
spre creasta Ceniza. Văzu oasele unei oi, vizuinile goale ale unei 
colonii de câini de prerie şi umbra mişcătoare a unui uliu Cooper 
rotindu-se pe cer, deasupra lui. Nu zări nicio urmă de cauciucuri, 
dar oricum nu se aştepta să vadă vreuna. Asta ar fi însemnat să 
aibă noroc. Leaphorn nu se baza niciodată pe noroc. În schimb, 
se aştepta la ordine, o ordine bazată pe succesiunea naturală a 
comportamentelor, pe cauza care-şi produce efectul firesc, pe 
oamenii care se poartă previzibil. Conta pe asta, dar şi pe 
propria lui capacitate de a pune în ordine haosul faptelor 
observate şi de a găsi în ele rânduiala naturală. Leaphorn ştia 
din experienţă că era neobişnuit de priceput la asta. Ca poliţist, 
descoperise că e un talent care-l scutea de multă muncă. 
Atunci, când era folosit, acest talent îi provoca o uşoară nelinişte 
în  subconştient, zgândărindu-i convingerea navajo adânc 
întipărită că orice abatere de la norma umană era nefirească şi, 
din acest motiv, nesănătoasă. lar atunci când faptele refuzau să 
intre în tiparul normalităţii şi căii navajo, simţea un disconfort 
mental pronunţat. 

Simţise acest disconfort încă de când Horseman se dovedise a 
fi mort, contrar logicii lui Leaphorn, şi fusese găsit departe de 


locul unde ar fi trebuit să fie. Dar în timp ce-şi mâna calul pe 
ultimii metri abrupți, spre creasta Ceniza, senzaţia de disconfort 
dispăru. Culmea era îngustă. In câteva clipe avea să găsească 
urme de cauciucuri, iar urmele aveau să se potrivească cu 
modelul pe care-l desenase pentru el Billy Nez. Leaphorn era 
sigur, de asta. Când o să examineze aceste urme, o să afle că 
Land-Roverul urcase gol, şi apoi coborâse cu o greutate mare pe 
cauciucurile din spate. lar atunci, povestea frustrant de 
complicată a lui Luis Horseman ar deveni în esenţă ordonată, cu 
doar câteva nelămuriri, lipsite de importanţă, de rezolvat. 

Creasta îngustă oferea puţine rute posibile, chiar şi pentru o 
maşină cu tracţiune integrală, iar Leaphorn găsi repede urmele 
de cauciucuri. Erau patru rânduri în loc de cele două pe care se 
aşteptase să le găsească, indicând două drumuri în sus şi două 
în jos. Nu făcu nicio încercare să descopere semnificaţia acestui 
lucru. Se concentră asupra urmelor mai proaspete, stabilind 
după direcţia tracţiunii care dintre ele fuseseră lăsate la urcarea 
pantei. Într-o porţiune unde solul era moale, verifică adâncimea 
urmelor de cauciucuri. Era exact aşa cum se aşteptase. La 
coborâre, cauciucurile din spate pătrunseseră aproape cu un 
centimetru şi jumătate mai adânc. 

În spatele lui, calul sforăi şi lovi cu copitele, încercând să 
alunge muştele. 

— Calule, se pare că am avut dreptate, zise Leaphorn. 

Leaphorn se ridică din poziţia ghemuită şi alungă o muscă de 
pe spatele calului. Nu mai rămăsese nicio urmă din senzaţia 
sâcâitoare de nepotrivire şi de presiune care-l urmărea de zile- 
ntregi, niciuna dintre acele premoniţii vagi, nedefinite, cum că 
ceva nefiresc şi malefic se urzea în teritoriul lui. Acum înţelegea. 
Era o senzaţie plăcută. 

După care locotenentul Joe Leaphorn făcu doi paşi mici peste 
peticul de pământ moale, argilos, şi se uită în jos, la urmele mai 
vechi. Fuseseră estompate de cel puţin o aversă de ploaie. 
Observă că şi acestea variau în adâncimea la care intraseră 
cauciucurile din spate. Fusese nevoie, se gândi mai întâi 
Leaphorn, de două drumuri ca să transporte până jos rămăşiţele 
rachetei sfărâmate. O fracțiune de secundă mai târziu, mintea 
lui prelucră ceea ce vedeau ochii. Când făcuse al doilea drum, 
Land-Roverul îşi cărase încărcătura grea în sus, nu în jos. 

Limba navajo e prea literală şi prea precisă ca să fie bună 


pentru înjurături eficace. Leaphorn înjură în spaniolă, apoi, pe 
îndelete, în engleză. 

Leaphorn avu nevoie de aproape trei ore ca să adune 
informaţii despre ce se întâmplase pe creastă şi pe podişul spre 
care ducea. Analiză totul metodic şi atent, rezistând imboldului 
de a se grăbi. Şi când puse toate indiciile laolaltă, avea în faţă 
încă o enigmă, care nu oferea nicio posibilitate de rezolvare. 

Spre surpriza lui Leaphorn, Land-Roverul venise dinspre sud- 
est, ieşind din deşertul Chinle prin munţii Lukachukai. La primul 
drum în sus, poate cu vreo lună în urmă, cărase o încărcătură 
grea pe osia din spate. În câteva locuri, şoferul se oprise să taie 
tufele din cale, uneori folosind un topor, alteori un fierăstrău. Ca 
să traverseze panta cea mai abruptă, acolo unde creasta se 
înălța brusc până la streaşină de piatră a podişului, se folosise în 
câteva locuri de troliu ca să tragă maşina în sus. Odată ajuns în 
vârf, vehiculul mersese destul de drept cam un kilometru 
jumătate de-a curmezişul podişului. Acolo, ceva greu şi metalic 
fusese descărcat pe o stâncă plată de gresie, zgâriind roca 
moale. Din acest punct, Land-Roverul mersese cu spatele şi 
întorsese exact peste urma iniţială. 

Chiar dacă restul urmelor erau mai noi cu câteva săptămâni, 
Leaphorn petrecu cea mai mare parte a timpului examinând cel 
de-al doilea drum. Ajunse în sfârşit la concluzia că, de data asta, 
Land-Roverul se îndreptase direct spre stânca de gresie. Apoi se 
întorsese la marginea unde creasta se întâlnea cu podişul. Acolo 
fuseseră tăiaţi câţiva arbori mici şi fuseseră mutaţi o mulţime de 
bolovani, după cât se părea, ca să facă loc pentru un drum mai 
bun. Aici, unde se muncise din greu, Leaphorn găsi urmele 
tenişilor cu talpă de cauciuc ai lui Billy Nez, urmele ghetelor cu 
tocuri joase ale Uriaşului Navajo, un ambalaj de pâine şi o 
conservă goală de cârnaţi vienezi. După ce Billy Nez trecuse pe- 
aici, probabil după ce plecase cu pălăria furată a Uriaşului 
Navajo, Land-Roverul se întorsese la stânca de gresie. Acolo, 
obiectul greu fusese reîncărcat, iar Land-Roverul coborâse de pe 
podiş. Asta era limpede. Leaphorn descoperise trei pari de 
ponderosa folosiţi ca trepied, care trebuie să fi susţinut 
scripetele utilizat ca să ridice orice va fi fost obiectul pe care 
Uriaşul Navajo îl descărcase, şi-apoi îl reîncărcase. 

Leaphorn se frecă pe frunte cu vârfurile degetelor, încercând 
să reconstituie exact ce făcuse Uriaşul Navajo în cea de-a doua 


vizită pe podişul Ceniza. 

Se apropiase mai întâi de obiectul greu. Şi-apoi... ce? Se 
uitase la el? Se asigurase că e încă acolo? Il reglase? Il 
alimentase? Pusese combustibil în el? Il deconectase? Sau îl 
conectase? Nu putea spera să ghicească. In cele din urmă, 
Uriaşul Navajo se întorsese la streaşină ca să îmbunătăţească 
drumul abrupt de acces. De ce? Dacă putea să tragă Land- 
Roverul în sus pe pantă cu troliul, îl putea lăsa şi în jos, dacă nu 
se grăbea. Asta era? Graba? Se aştepta să coboare în grabă? 
Poate, se gândi Leaphorn. Poate că asta era. Timpul. Dar indienii 
navajo nu se grăbeau niciodată. De fapt, nu există în limba 
navajo vreun cuvânt pentru timp. 

In final, Uriaşul Navajo descoperise că-i fusese furată pălăria, 
văzuse urmele lui Billy Nez şi aflase că fusese urmărit. Ştiind 
asta, se întorsese în vârf, încărcase obiectul greu şi-l luase de pe 
podiş. De ce? Poate pentru că Billy Nez ar fi putut să-l găsească. 
Dar unde-l dusese uriaşul? Şi ce era acel obiect? 

Leaphorn stătea pe marginea podişului şi se uita în depărtare, 
dincolo de Chinle, la pantele munţilor Lukachukai. Soarele 
apusese deja. Partea de sus a norilor cumulus de seară era încă 
de un alb orbitor, luminat de soare, dar sub nivelul de patru mii 
cinci sute de metri, norii deveneau brusc albastru-închis, de la 
întunericul nopţii care se apropia. Deşertul era brăzdat acum cu 
roz, roşu şi violet, strălucirea reflectată de formațiunile noroase 
dinspre vest. În mod normal, Leaphorn ar fi fost impresionat de 
profunzimea acestei frumuseți. Acum abia o observă. Îşi aţinti 
privirea asupra conturului tot mai întunecat al munţilor 
Lukachukai, cercetând atent petele negre, gurile căscate ale 
canioanelor care se intersectau acolo. Din moment ce Land- 
Roverul venise dinspre sud-est, de dincolo de Chinle, trebuie să 
fi venit dintr-unul dintre canioane. Putea să-i caute urmele până 
acolo. Treizeci şi doi de kilometri, bănuia el. Poate patruzeci, din 
care o mare parte ar fi pe piatră stearpă, alunecoasă. Nici la 
lumina zilei n-ar depăşi o medie de un kilometru şi jumătate pe 
oră. Noaptea ar fi imposibil. 

O bufniţă de vizuină plană, cu aripile întinse, înălțându-se din 
deşertul de dedesubt, pe curentul ascendent de pe lângă 
peretele podişului. Pluti pe curent la câţiva metri mai jos de el, 
cu ochii galbeni cercetând streaşina de piatră în căutarea 
rozătoarelor imprudente, ieşite devreme după hrană. Leaphorn 


îi invidia mobilitatea. Din momentul în care explicaţia logică a 
morţii lui Luis Horseman fusese demolată de dovezile concrete 
ale urmelor de cauciucuri, familiara senzaţie de presiune 
revenise. Îi rezistase numai prin puterea voinţei, silindu-se să se 
concentreze asupra descifrării a ceea ce se întâmplase pe acest 
podiş. Acum nu-i mai opunea rezistenţă. In schimb, se gândea la 
altceva, întorcând în minte pe toate părţile acest iritant impuls 
de a se grăbi. Ce anume-l deranja? 

Leaphorn izbucni în râs, iar bufnița, descriind un al doilea 
cerc, ceva mai sus, pe deasupra peretelui podişului, se sperie la 
auzul sunetului. Fâlfâi pe lângă el, lăsând în urmă strigătul ei 
strident, şi apoi dispăru în întuneric. 

Totul îl deranja, îşi zise Leaphorn. Nimic nu se potrivea. Totul 
era irațional. Dar de ce avea impresia că rămâne în pană de 
timp? De unde venea sentimentul iminenţei pericolului? 

Leaphorn aprinse o ţigară şi-o fumă încet, cugetând intens. 
Luis Horseman fusese ucis. Billy Nez găsise urmele Land- 
Roverului Uriaşului Navajo în apropiere de locul unde se 
ascunsese Horseman. Un navajo fusese ucis de un alt un navajo, 
asta era ipoteza. Leaphorn o analiză, căutând din nou un 
răspuns la întrebarea de bază: de ce? De ce ucid indienii 
navajo? Nu o fac la fel de uşor ca albii, deoarece calea navajo 
priveşte viaţa ca pe valoarea supremă, iar moartea drept o 
oroare nemărginită. De obicei, motivul pentru omucidere în 
rezervaţie era simplu: furia, teama sau un amestec din 
amândouă. Sau combinaţia uneia dintre ele cu alcoolul. Indienii 
navajo nu omoară cu premeditare şi sânge rece. Nici nu ucid 
pentru profit. A face asta ar însemna încălcarea scării de valori a 
Oamenilor. Dincolo de satisfacerea nevoilor simple şi imediate, 
calea navajo acorda prea puţină valoare proprietăţii. De fapt, a 
fi mai bogat decât ceilalţi membri ai clanului aducea după sine 
un stigmat social. Era nefiresc, şi prin urmare, suspect. De 
departe din spatele lui, de pe podiş, venea glasul bufniței. Bu- 
hu-huuu, se auzea. Huuu. 

Atunci, care fusese mobilul crimei? Ceva din înfăţişarea 
Uriaşului Navajo părea anormal pentru un navajo. Dar cel care 
conducea Land-Roverul era unul dintre Oameni, Leaphorn era 
sigur de asta, aducându-şi aminte perfect chipul bărbatului 
văzut la Shoemaker. Fuseseră vremuri, la început, la 
Universitatea de Stat din Arizona, când lui Leaphorn îi fusese 


greu să distingă feţele albilor. Observa numai ochii rotunzi şi 
paloarea. Toţi belacanii arătau la fel pentru el. Dar n-avea nicio 
problemă cu chipurile dinee. Uriaşul avea chipul şi statura unui 
navajo din Tuba City: cu oase mari, statură lipsită de graţia şi 
delicateţea oferite de amestecul cu sânge pueblo. Şi purta cozi 
împletite, trăsătura specifică omului care păstra calea navajo. 
Dar de ce erau cozile atât de scurte? 

Leaphorn se gândi la asta pentru o clipă. Şi, brusc, descoperi 
un răspuns. Nu unul complet. Dar destul cât să-l facă să 
îndemne calul să coboare creasta mult mai repede decât voia să 
se mişte animalul obosit. Destul cât să-i spună că Billy Nez, 
hăituind-şi vrăjitorul în canioanele din Lukachukai, ar putea 
descoperi adevărul, punându-se într-un pericol de moarte. 
Destul cât să-i spună că trebuia să ajungă la hoganul lui Charley 
Tsosie până în zori. Aici avea să ia urma băiatului. Calul lui 
nepotcovit ar fi trebuit să fie uşor de urmărit. 

Marte se înălța deasupra conturului negru al măgurii Toh- 
Chih-Lini, în timp ce Leaphorn străbătea luminişurile din Chinle, 
cu starea de spirit potrivindu-se întunericului care se lăsa. Îşi 
amintea vorbele pe care i le spusese Uriaşului Navajo la 
Shoemaker, vorbele întâmplătoare care provocaseră moartea lui 
Luis Horseman. 


Capitolul 16 

Bergen McKee visa. Era detaşat de propria persoană, 
urmărindu-şi silueta mişcându-se încet pe un lac îngheţat, ştiind, 
cu omniscienţa omului care visează, că nu există apă 
dedesubtul gheții, ci doar un vid nesfârşit, şi temându-se de 
prăbuşirea de coşmar care avea să vină inevitabil. Croncănitul 
răguşit al corbilor se amestecă în vis, îl întrerupse şi McKee se 
trezi brusc. 

Rămase nemişcat pentru o clipă, dezorientat de lumina slabă 
şi de peretele gol din faţa lui. Apoi, luciditatea deplină îl inundă 
şi, odată cu ea, realiză că stătea îngheţat şi înţepenit pe 
podeaua prăfuită a unei încăperi din locuinţa anasazi scobită în 
stâncă. 

McKee îşi rezemă spatele de perete şi se uită la Ellen Leon, 
întinsă în partea opusă a încăperii, cu faţa la perete, respirând 
liniştit, în somn. Se uită la ceas. Era aproape cinci, ceea ce 
însemna că dormise vreo şase ore şi că în curând, soarele avea 
să lumineze podişul de deasupra canionului. Odată cu acest 
gând, îl străbătu brusc un sentiment de nelinişte. 

Îşi privi mâna, acum înfăşurată strâns în bandaje, apoi se uită 
rapid prin încăpere. Spaţiul era mult prea mare pentru o cameră 
de locuit. Fusese construit fie ca loc de adunare al comunităţii 
pentru una dintre grupările secrete de războinici din pueblo, fie 
ca magazie pentru grâne. Trei pereţi de piatră fuseseră 
construiți din suprafaţa stâncii şi, la fel ca stânca, înclinați uşor 
spre interior în partea de sus. Singura ieşire era pe unde 
intraseră, printr-o deschizătură în acoperiş, unde peretele se 
întâlnea cu stânca. Şi nu se putea ajunge la ea cu niciun chip 
fără scară, scara pe care Uriaşul Navajo o scosese cu grijă, după 
ce-i lăsase aici. 

De afară se auzi iar un corb croncănind, după care se lăsă 
tăcerea. McKee se sprijini de perete şi încercă să-şi pună 
gândurile în ordine. 

Orice se întâmpla aici, era categoric produsul unei planificări 
meticuloase. Asta era clar. În spatele tufişului de la poalele 
stâncii, fuseseră ascunse patru bucăţi de scară din aliaj de 
aluminiu. Bărbatul pe nume Eddie le montase repede, le fixase 
între ele cu şuruburi şi piuliţe fluture, şi astfel urcaseră pe blocul 
masiv de gresie aflat deasupra pantei de aluviuni, până în vârf. 
Dacă scara nu fusese construită anume pentru acest scop, cel 


puţin găurile pentru şuruburi fuseseră date cu gândul la această 
construcţie din stâncă. 

lar când ajunseseră în vârf, Eddie trăsese scara sus şi o 
ascunsese cu grijă. Era evident că acţiunea devenise de multă 
vreme un obicei. Nu era niciun indiciu pentru cineva care trecea 
pe dedesubt că această fantă în stâncă era locuită. Pentru 
McKee era evident că neobişnuita ascunzătoare fusese locuită 
de săptămâni întregi. În spatele unui paravan de arbuşti care 
creşteau din streaşină de sub stânca aplecată în afară, se afla 
tot echipamentul pentru o tabără permanentă: un aragaz cu 
petrol lampant cu două ochiuri, vreo şase bidoane de douăzeci 
de litri şi o prelată întinsă la mică înălţime deasupra pământului, 
protejând cutii de carton şi lădiţe. Mai erau şi două rânduri de 
aşternuturi. Oricine altcineva mai era amestecat în toată 
afacerea, probabil dormea în altă parte, conducând operaţiunea 
de undeva din afară. Din ceea ce spusese Eddie, alţii urmau să 
le spună când puteau pleca. 

Oricine-ar fi fost, aveau un emiţător radio. După ce Eddie 
luase de sub prelată conserve cu carne şi fasole, le dăduse de 
mâncare şi-i adusese lui McKee o oală cu apă fierbinte, ca să-şi 
ţină mâna în ea. Li s-a alăturat şi Uriaşul Navajo. Petrecuse 
multă vreme în Land-Rover şi, la întoarcere, avea veşti 
proaspete. 

McKee îşi frecă fruntea cu dosul palmei, încercând să-şi 
amintească exact ce se întâmplase. Uriaşul rânjea când se 
îndreptase către locul unde stătea Eddie, rânjea cu gura până la 
urechi. 

— Girlie zice că poate-ar fi bine mâine după-amiază, spusese 
indianul. 

Eddie păruse mulţumit, dar dăduse un răspuns neutru. Ceva 
de genul că Girlie se mai înşelase şi altă dată. Nu. Spusese că 
Girlie se înşelase de trei ori, pentru că indianul începuse să râdă 
şi răspunsese: 

— A patra oară-i cu noroc pentru noi! 

Atunci îi trecuse prin cap lui McKee că, dacă oamenii ăştia 
plecau mâine, n-ar mai fi avut nevoie de o scrisoare scrisă de el. 
Odată ce-ar fi terminat ceea ce veniseră să facă şi plecau din 
canion, de ce-ar mai fi avut importanţă dacă venea cineva să-i 
caute pe Canfield, pe domnişoara Leon şi pe el? Ar fi contat doar 
ca nimeni să nu fie lăsat în viaţă ca să-i descrie. Gândindu-se la 


asta, se hotărâse să arunce cu oala de apă fierbinte în Uriaşul 
Navajo şi să sară la Eddie, încercând să pună mâna pe pistol. Nu 
credea c-ar fi ajuns la pistol, dar n-ar fi avut nimic de pierdut 
încercând. Apoi însă, bărbatul navajo îi stricase planurile din 
nou. 

— Profesore McKee, spusese acesta, cred c-ar fi mai bine să 
încercăm să punem degetul ăla la loc în articulaţie şi să-l legăm 
cu o atelă. Mâine o să fiu ocupat, aşa că până pe seară o să 
vreau să terminăm treaba asta cu scrisoarea. 

Amintindu-şi acum vorbele lui, McKee era încă nedumerit. 

Pe urmă Eddie cărase o bucată de scară până la ruina de pe 
stâncă şi urcaseră peste marginea peretelui, apoi coborâseră în 
bezna totală a acestei încăperi. Indianul îi ceruse să se aşeze pe 
podea şi să întindă mâna. McKee se contrazise cu el, susţinând 
că articulaţia era ruptă, nu doar dislocată. 

Indianul izbucnise în râs. 

— Aşa te simţi când ţi-e smuls degetul din articulaţie, dar 
putem să-l punem la loc. g 

Uriaşul Navajo se aşeză în spatele său. In timp ce Eddie ţinea 
lanterna de sus, indianul luase mâna dreaptă umflată a lui 
McKee într-ale lui şi brusc, a urmat o durere mai presus de 
puterea lui de a suporta. Când îşi recăpătase cunoştinţa, 
domnişoara Leon îi susţinea capul, iar mâna îi era bandajată 
strâns. | se făcuse greață, o greață violentă. După un timp, a 
fost în stare să vorbească. 

— Unde s-au dus? întrebase McKee. 

Era complet întuneric în încăperea fără ferestre, în afară de o 
pată mică de lumină a lunii reflectată pe perete, ce nu reuşea să 
împrăştie bezna. 

— l-am auzit puţin mai înainte, răspunsese domnişoara Leon. 
Cred că erau amândoi afară, unde sunt aşternuturile. Am auzit 
ceva care suna ca şi cum ar fi mutat scara. 

— Bănuiesc că au coborât, comentă McKee. 

Urmă o tăcere lungă. McKee îi simţi pantoful lipit de piciorul 
lui. Atingerea părea oarecum personală, intimă şi alinătoare. 

— Profesore McKee... 

Vocea ei abia se auzea. 

— N-am auzit nimic din ce-ai vorbit cu acel navajo când eram 
lângă camioneta profesorului Canfield. Cadavrul profesorului 
Canfield era înăuntru, nu-i aşa? L-a omorât? 


— Da, răspunse McKee. Cred că da. 

Nu folosea la nimic să încerce s-o mintă. 

— Atunci o să ne omoare şi pe noi, zise ea. 

— Nu, replică McKee. O să găsim o cale de scăpare. 

Nu-i venea în minte nicio asemenea cale. 

— Nu există nicio cale de scăpare, insistă domnişoara Leon. 
Doar un magician ar mai putea să ne scoată de aici. 

McKee fu recunoscător că era întuneric. Judecând după 
sunetul glasului ei, tânăra era în pragul lacrimilor. 

— N-am avut nicio ocazie să-ţi spun, zise el. S-ar putea ca 
acel inginer electronist pe care-l căutai să lucreze undeva mai 
sus, în canion. 

— Jim? L-aţi găsit? 

— Nişte indieni au văzut o dubă urcând într-acolo. Ştii cumva 
dacă trăgea după el un generator? 

— Avea o remorcă mică în spatele dubei, spuse ea. Crezi că 
avea acolo un generator? 

— Probabil, răspunse McKee. 

Îşi stoarse mintea în căutarea unui mijloc de a întreţine 
conversaţia, ca s-o împiedice să se gândească la moartea 
subită. 

— Am observat inelul, domnişoară Leon. Acest Hall... âăă... 
Jim... e logodnicul tău? 

— De ce nu-mi spui Ellen? întrebă ea. 

Urmă o pauză. 

— Da, era vorba să mă mărit cu el. 

McKee observă imediat că vorbise la timpul trecut. Şi apoi îi 
trecu prin cap de ce-l folosise. Credea că în curând avea să fie 
moartă. 

— Cum e? întrebă McKee. Povesteşte-mi despre el. 

— E înalt, răspunse Ellen. Destul de zvelt. Blond, ochi albaştri. 
E chiar foarte arătos. Şi e... ei bine... uneori are toane. Alteori e 
foarte fericit. Şi întotdeauna foarte deştept. 

Ellen tăcu. 

Nu mă regăsesc în nimic din toate astea, se gândi McKee, în 
afară de partea cu toanele. 

— A absolvit magna cum laude... 

Tânăra făcu o pauză, apoi continuă: 

— lar societatea noastră n-are respectul cuvenit pentru 
magna cum laude. 


— Bănuiesc că nu, încuviinţă McKee. 

Ellen râse. 

— L-am citat pe Jim, zise ea. Jim e... ei bine, Jim e foarte 
ambițios. Vrea tot felul de lucruri. Vrea o mulţime de lucruri, şi e 
foarte, foarte deştept şi... o să aibă tot ce-şi doreşte. 

— Nu ştiu de ce, replică McKee. Dar bănuiesc că eu n-am fost 
niciodată foarte ambițios. 

Imediat îşi dori să nu fi zis asta. Suna de parcă îşi plângea de 
milă. 

— Mai povesteşte-mi despre el, zise McKee. 

Nu-i plăcea s-o audă vorbind despre Jim. Dar era mai bine 
pentru ea să povestească, mai bine decât să stea în tăcere, în 
întuneric, îngrozită de ziua de mâine. Vorbea repede acum, 
uneori glasul îi suna ca şi cum aşteptase multă vreme pe cineva 
care să asculte, iar alteori ca şi cum ar fi conversat numai cu ea 
însăşi, încercând să înţeleagă povestea pe care-o spunea. 

ÎI cunoscuse pe Jim la Universitatea de Stat din Pennsylvania, 
în prima zi a unui curs despre tragediile lui Shakespeare. Se 
aşezase pe scaunul din stânga ei, iar ea abia dacă-l observase 
până când profesorul strigase catalogul. Vocea profesorului se 
ridicase puţin, pe un ton interogativ, când citi „Jimmy Willie 
Hall”. Profesorul nu avusese intenţia să fie nepoliticos, şi arătă 
limpede asta dând din cap în semn de confirmare la „Mda”-ul lui 
Jim, dar cineva din spatele sălii chicotise şi această grosolănie la 
adresa unui străin o făcuse pe Ellen să se simtă jenată, mai ales, 
pentru că şi ea zâmbise la auzul numelui caraghios. Aruncase o 
privire tânărului de lângă ea şi observase că purta cizme de 
cowboy şi că împinsese sub scaun o pălărie gri de fetru, cu 
boruri late. Într-un campus unde moda vestimentară era impusă 
de  conformismul nonşalant şi neglijent al tinerilor din 
Philadelphia, o asemenea înfăţişare era ieşită din comun. ŞI, 
când se uitase la el din nou, văzuse că, în timp ce obrajii, gâtul 
şi mâinile lui erau incredibil de arse de soare, antebraţele mai 
sus de încheieturi erau la fel de albe precum cămaşa cu mâneca 
scurtă pe care-o purta. 

— Arăta foarte ciudat şi nelalocul lui, spuse Ellen. 

Dintr-odată, începu să râdă. 

— Credeam că se simte singur, continuă ea, pe un ton 
neîncrezător. 

Stătuse de vorbă cu acest Jimmy Willie Hall pe coridor. Jimmy 


spusese, ca răspuns la remarca ei că nu părea să fie din est, că 
venea din Hall, New Mexico, şi când întrebase unde era asta, el 
spusese că nu era chiar din Hall, pentru că aşezarea lor era la 
treizeci şi patru de kilometri spre nord-vest de acolo, la poalele 
munţilor Oscura. Numai poşta şi-o ridicau din Hall. La fel de bine 
ar fi putut spune că era din Corona, care era mai mare şi ceva 
mai aproape. 

Conversaţia fusese stupidă şi fără rost, îşi amintea Ellen, aşa 
cum aveau tendinţa să fie conversațiile de complezenţă cu 
străinii. Întrebase de ce, dacă oraşul Corona era mai mare şi mai 
aproape, îşi luau poşta din Hall, iar el explicase că nu exista 
niciun drum de la ferma Hall la Corona. Ca să ajungi acolo, 
trebuia să treci prin munţii Oscura şi prin rezervaţia apaşilor 
jicarilla, sau prin ţinutul vulcanic arid, adică peste unsprezece 
kilometri de lavă sfărâmată. Nici măcar nu poţi trece cu calul 
pe-acolo, explicase el. Singura dată când încercase, calul îşi 
rupsese un picior, iar el fusese muşcat de un şarpe cu clopoței. 

— Suna de parcă încerca să mă impresioneze, povesti ea mai 
departe. Dar nu încerca. Fetele îşi dau seama de lucrurile astea. 
Îmi vorbea doar de o greşeală prostească pe care-o făcuse. 

Ellen se opri pentru o clipă. 

— Cred că mi-am dat seama chiar atunci că nu era singur, 
continuă ea gânditoare, şi că nu mai văzusem niciodată pe 
cineva care să-i semene. 

Îşi amintea că tatăl ei avea un glob pământesc în biroul de la 
farmacie. Jimmy părea venit de pe cealaltă parte a globului, 
complet străin de tot ceea ce cunoştea ea! Era complet diferit 
de bărbaţii cu care se întâlnise, la fel cum şi dealurile lui pustii 
de la poalele munţilor Oscura erau complet diferite de strada 
rezidenţială umbrită de ulmi, unde locuia familia ei, într-o 
suburbie din Philadelphia. 

— Îţi aduci aminte de Othello? întrebă Ellen dintr-odată. 

— Othello? exclamă surprins McKee. 

— Da. Maurul din Veneţia. Îl studiam în semestrul acela, după 
Hamlet. Îţi aduci aminte cât de fascinată era Desdemona de 
Othello? 

— Îmi aduc aminte, răspunse McKee, încercând să-şi 
reamintească. _ 

— Aşa eram noi. Era gluma noastră personală. Iți aduci 
aminte cum sunau versurile? 


Făcu o scurtă pauză. 


O fată mult sfioasă: blajină, liniştită, se-nroşea 
Dintr-un nimic. lar ea,-n pofida firii, 

A numelui, a vârstei, a cetății, 

Să indrăgească-un om care-o-ngrozeşte 
Privindu-l doar! E-o judecată strâmbă... 


— Da, zise McKee, îmi aduc aminte. 

Simţea o tristeţe profundă. 

— Eu spuneam asta, zise Ellen, iar Jim spunea versurile lui 
Othello: 


S-au perindat în povestirea mea 

Și canibalii zişi antropoftagi 

Ce se mănâncă între ei, şi oameni 
Cu capul aşezat mai jos de umeri. 
Se minună de-acestea Desdemona... 


Ellen se opri din nou. Şi când continuă, vocea-i tremura: 


Ea m-a iubit pentru tot ce-am îndurat, 
Si-n mila ei de mine, am iubit-o.1 


McKee întinse mâna prin întuneric şi-o găsi pe-a ei. 

— O să fie bine, zise el. O să scăpăm de aici şi-o să-l găsim. 

— Nu înţelegi? întrebă ea, şi vocea îi suna acum furioasă. De 
ce-ar trebui să-mi fie milă de cineva ca Jim Hall? De ce-ar trebui 
să-i fie cuiva milă de cineva care are totul? 

Lui McKee nu-i venea în minte niciun răspuns. 

— Pentru că nu ştie că are totul? sugeră Ellen. Pentru că nu e 
fericit? Câteodată este, dar de cele mai multe ori nu e. Zice că e 
prins într-un sistem care te ţine captiv în rutină. Patruzeci de ani 
în captivitate, spune el. Vorbeşte mult despre asta, despre cum 
ai nevoie de un milion de dolari ca să învingi sistemul, să-ţi 
plăteşti propria răscumpărare, să-ţi răscumperi propria viaţă... 

Râse din nou, pe un ton amar. 

— Cred că... ei bine, cred că Jim o să câştige un milion de 


1 Fragment din Othello de William Shakespeare, traducere de Dan 


Grigorescu. 


dolari. 

— Cu siguranţă, nu-i va face predând la o facultate de 
inginerie, zise McKee. 

— O, nu, nu asta o să facă, replică ea. O să intre într-una 
dintre companiile de produse pentru comunicaţii electronice şi o 
să aducă cu el unul dintre brevetele lui, aşa că e o slujbă foarte 
bună. 

— La asta lucrează aici? întrebă McKee. Face probe? 

— O, nu. Asta-i altceva, cred. Eu... ei, aş vrea să înţeleg mai 
bine. Ceva legat de transmiterea sunetului pe rază foarte mică. 
Mi-a explicat, destul de des, dar nu prea înţeleg. 

McKee voia s-o întrebe de ce-l căuta pe Hall, dar îşi înghiţi 
întrebarea. Răspunsul era evident şi nu-l privea pe el. O femeie 
care iubeşte un bărbat vrea pur şi simplu să-l vadă. 

— Profesorul Canfield era simpatic, era drăguţ, un om 
admirabil, spuse Ellen. Dar era prea politicos ca să mă întrebe 
de ce alerg după Jim. ŞI tu ai fost la fel de discret. Dar ai vrea să 
ştii? 

— E problema ta personală, răspunse McKee. Nu, nu vreau să 
ştiu. 

— Eu vreau să-ţi spun! Trebuie să spun cuiva, insistă ea. Am 
venit pentru că voiam să-i zic lui Jim... să-i zic că eu cred că n- 
are dreptate şi că o să trebuiască să facă o alegere. Trebuie să 
renunţe la planurile de a face un milion de dolari. Trebuie! Am 
venit atâta drum până aici. Trebuie să înţeleagă! 

Lui McKee i se păru un motiv tipic feminin, inversul logicii 
Sarei, deci o treabă mai uşor de rezolvat. Un bărbat sclipitor, 
ambițios, putea să dea greş cu uşurinţă în a face avere. Dar cum 
ar fi putut Bergen McKee, care se simţea în largul lui în rutină, 
să ajungă vreodată bogat? 

Gândindu-se la asta, după patruzeci de ore fără odihnă, 
McKee adormi. 


Acum era din nou complet treaz. Se ridică în picioare cu greu 
şi examină încăperea. Podeaua era acoperită de un strat gros de 
praf. II simţea sub tălpile pantofilor de parcă ar fi călcat pe făină. 
Dar starea încăperii era surprinzătoare. Era practic intactă. 
Acoperişul se lăsase doar într-un colţ, unde grinzile putrezite ale 
tavanului plesniseră, iar tencuiala încă mai rezista în partea de 
jos a pereţilor. 


McKee desprinse cu unghia de la degetul mare o bucată de 
tencuială, o rupse şi-o examină. Înăuntru era aproape neagră, 
de la amestecul de sânge de animal şi de argilă cu calcar, folosit 
de constructorii de pueb/o-uri. 

Era tare ca piatra şi rezistase vreme de sute de ani, la fel ca 
parii de cedru din tavan, fiind protejată de intemperii sub o 
stâncă. Dar nu chiar atât de multe secole. Lăsat în pace, 
acoperişul s-ar fi năruit cu mult timp în urmă, iar partea de sus a 
pereţilor s-ar fi prăbuşit spre interior. Ruina asta trebuie să fi 
fost parţial reconstruită, restaurată de unul dintre popoarele 
pueblo de mai târziu, care folosiseră canionul înainte ca indienii 
navajo să sosească şi să-i alunge. 

În acel moment, observă chipul pictat. Rămase pentru o clipă 
cu ochii aţintiţi la el, încercând să priceapă ce însemna, simțind 
emoția crescând înăuntrul lui. Faţa era desenată pe tencuială cu 
ceva galben, probabil ocru. Era estompată şi lipseau porţiuni din 
ea, acolo unde căzuseră bucăţi de tencuială. Un contur rotund 
cu moţ în creştet, urechi lungi şi un guler. Desenul era 
neîndoielnic o Kachina!? hopi, fie Cărătorul-De-Bălegar, fie 
Măscăriciul-Cu-Cap-De-Noroi. Şi dedesubt, în dreapta, erau încă 
două contururi stilizate. 

Din mitologia hopi, McKee îl recunoscu pe Chowilawu, spiritul 
Puterii Uriaşe, cu patru pene cu vârful negru înălțându-se 
vertical din capul pătrăţos şi cu o bandă roşie orizontală 
acoperindu-i ochii. Al treilea cap fusese aproape şters prin 
cojire. Rămăseseră numai conturul abia vizibil al unei urechi 
proeminente şi dungile verticale duble de pe obraz, simbolizând 
spiritul războinic. De-a lungul peretelui erau alte desene: 
zigzagul unui fulger, urme de păsări, triunghiurile zimţate ale 
norilor şi un şir de simboluri falice. Fără îndoială, unul dintre 
clanurile hopi folosise clădirea pe post de kiva? ceremonială. 

Păstră pentru o clipă tăcerea absolută, cugetând, apoi se 
ghemui lângă domnişoara Leon şi-i puse mâna pe umăr. 

— E timpul să te trezeşti... 

Ellen se frecă la ochi. 

— Ce scenă domestică... comentă McKee. 

Ea se uită la el, apoi se ridică, rezemându-se de perete şi 
încercând să-şi netezească cu degetele părul ciufulit. 


18 Spirit, în mitologia şi practicile religioase ale indienilor pueblo. 
19 încăpere folosită de indienii pueblo pentru ritualuri religioase. 


— Oh... Cât e ceasul? 

— Cam cinci fără un sfert, răspunse McKee. N-ar fi trebuit să 
irosim atâta timp. Trebuie să scăpăm de-aici! 

— Să scăpăm de-aici? Dar nu văd cum am putea... 

Domnişoara Leon se uită în sus, la deschizătura de ieşire din 
tavan, şi-apoi la McKee. 

— Ce vrei să spui? Cum putem...? 

— Indienii hopi au locuit aici. Au reconstruit-o. Ai citit vreodată 
ceva despre cum îşi construiesc triburile hopi pueblo-urile? 

În timp ce vorbea, lui McKee îi trecu prin minte că făcea pe 
grozavul şi gândul îl făcu să se simtă stânjenit. Ellen părea 
nedumerită. 

— Construiau întotdeauna o trapă de salvare la baza unui 
perete, explică el, ca o gaură care ducea în camera următoare. 
Apoi o umpleau cu pietre care puteau fi scoase uşor. li ajuta să 
nu rămână blocaţi într-o parte a construcţiei, dacă erau atacați. 

— Aha... Atunci, crezi că există o ieşire? 

— Aşa cred. Putem afla. Ar trebui să fie într-unul dintre 
colţurile interioare. 

Şi cel mai probabil, gândi McKee, în colţul învecinat cu stânca. 
Ar fi fost mai uşor acolo, să te sprijini deasupra găurii de salvare 
atunci când coborai. 

Colţul era acoperit cu bețe de cedru rupte. Deasupra, 
umezeala care se prelingea din când în când de pe suprafaţa 
stâncii accelerase acţiunea lentă a descompunerii. Constructorii 
tăiaseră găuri în piatra moale ca să susţină capetele grinzilor 
acoperişului, şi de aici începuse putrefacţia. 

McKee luă un băț şi începu să împingă la o parte resturile din 
colţ. Lucră cu atenţie, încercând să evite zgomotul. Praful fin se 
ridica într-un nor, în jurul lui. Ellen îngenunche lângă el, 
împingând cu grijă praful la o parte. 

— Nu face zgomot! 

— Ai cumva idee despre ce-i vorba? şopti ea. De ce vrea să 
scrii scrisoarea aia? 

— Nu ştiu ce se întâmplă, răspunse McKee. Poate sunt nebuni. 

— Cred că ştii cum e cu scrisoarea, insistă domnişoara Leon. 

Se opri din săpat şi se uită la el. Faţa îi arăta ca de cretă, din 
cauza prafului. Albă şi încordată. McKee îi evită privirea. 

— A explicat de ce vrea scrisoarea, răspunse McKee. 

— Şi dacă l-ai fi crezut, ai fi scris-o, replică Ellen. 


Se lăsă pe călcâie, uitându-se în continuare la el. 

— Nu mă mai trata ca pe un copil! Ştii la fel de bine ca mine 
că, dacă aveau de gând să ne dea drumul, n-ar fi avut nevoie de 
scrisoare. 

— Bine, spuse McKee. Cred că ai dreptate. Vor scrisoarea 
pentru că ştiu că la un moment dat o să înceapă cineva să ne 
caute şi nu vor ca această căutare să aibă loc aici. Nu vor să 
aibă loc vreo căutare în canionul ăsta niciodată, sau cel puţin nu 
pentru foarte, foarte multă vreme. 

— Dar de ce nu? Ştii de ce? 

— Nu, răspunse McKee. Nici măcar nu pot să bănuiesc de ce. 
Dar aşa stau lucrurile. 

Se rezemă de stâncă şi-şi şterse praful de pe faţă. 

— La început, nu credeam asta. Credeam că treaba pe care o 
fac ei aici, oricare ar fi aia, îi determina să aştepte ceva anume 
şi că nu ştiau cât de mult avea să dureze aşteptarea, aşa că nu 
voiau să fie deranjaţi. Dar nu-i aşa, pentru că totul pare să se 
întâmple azi. Ar putea să ne lase pur şi simplu aici, şi ar trece 
multă vreme până să ne găsească cineva, mult mai multă 
vreme decât ar avea ei nevoie ca să se facă nevăzuţi. 

— La asta mă gândeam şi eu, încuviinţă Ellen. 

— Ai observat cum au făcut tabăra? întrebă McKee. Fără 
groapă de gunoi. Pun toate conservele şi celelalte resturi în saci 
de pânză. Şi Eddie, după ce a aprins aragazul, a pus chibritul ars 
în buzunarul de la vestă. 

— N-am observat. Cred că nu m-am gândit la asta. 

— Când o s-o-ntindă de-aici, n-o să rămână nicio urmă. Cu 
atât mai puţin după sezonul ploios din august. In afară de cazul 
în care ar exista un motiv anume pentru o căutare, nimeni n-o 
să ştie vreodată că a trecut cineva pe-aici! 

Dedesubtul grămezii de rămăşiţe din colţ, tencuiala părea 
aproape nouă. McKee o înţepă cu băţul şi înjură în sinea lui când 
lemnul putred plesni. Avea nevoie de briceag, dar Uriaşul 
Navajo i-l luase când îl percheziţionase. Sau... chiar îl luase? 

McKee fu brusc conştient de greutatea cuţitului în buzunarul 
de la cămaşă. Îi dăduse drumul acolo împreună cu pachetul de 
ţigări când ieşise în grabă, cu mâinile pline de nimicuri, în goana 
lui inutilă ca să scape. Era un loc ciudat în care să ţină un 
briceag, iar indianul îl trecuse cu vederea. 

McKee pescui din buzunar briceagul şi deschise lama, 


observând că-l putea ţine între degetul mare şi arătătorul mâinii 
drepte fără să-l doară prea tare. Cu degetul pus la loc în 
încheietură, umflătura trebuie să fi dat înapoi. N-ar mai fi avut 
nicio şansă acum să-l convingă pe indian că nu putea să scrie. 

Tencuiala se curăța pe bucăţi, dezvelind o suprafaţă aspră de 
piatră, cu crăpături umplute cu mortar din nămol. O clipă mai 
târziu, un strat de vreun metru pătrat se sfărâmă, iar McKee 
văzu că avusese dreptate. Zidăria de umplutură se sfârşea într-o 
jumătate de arc rudimentar, în colţ, la şaizeci de centimetri 
deasupra podelei. Prima piatră fu greu de scos, dar a doua 
alunecă afară cu uşurinţă. 

McKee se lăsă pe spate pe călcâie, uitându-se la piatră. Era 
cam de mărimea unui grapefruit şi mâna lui stângă o ţinea cu 
neîndemânare. Încercă s-o mute în mâna dreaptă, dar piatra 
căzu în praf. 

Domnişoara Leon se uită la piatră, apoi la el. 

— Cred că putem ieşi, zise McKee. Să sperăm doar că 
încăperea de pe partea cealaltă nu s-a dărâmat şi n-a îngropat 
ieşirea sub o grămadă de pietroaie. 

— Ce facem dacă ieşim? 

Glasul ei abia se auzea. 

— l-ai auzit întorcându-se în timpul nopţii? întrebă McKee. 

— Nu. N-am auzit nimic. Dar nici măcar nu ştim dacă au 
plecat. Poate că numai unul a coborât. 

— Uriaşul Navajo a zis că trebuie să plece, spuse McKee. Şi-a 
mai zis că s-ar putea să nu se întoarcă până seara. Dacă Eddie 
n-a rămas aici sus pe terasă, o să încercăm să evadăm. 

Domnişoara Leon părea sceptică. 

— Haide, o încurajă McKee. Indienii hopi au locuit aici destulă 
vreme ca să reconstruiască încăperea şi n-ar fi stat undeva 
unde puteau fi prinşi la strâmtoare. Avem şanse destul de bune 
să existe vreun soi de rută de salvare de pe stâncă. Întotdeauna 
aveau o ieşire ascunsă. 

Mai exista o alternativă. Dacă nu găseau nicio cale să coboare 
de pe stâncă, puteau încerca să-i împiedice pe Eddie şi pe 
indian să urce. Ar fi putut să-i ia prin surprindere, să-i prindă pe 
scară, lipsiţi de apărare în faţa unei pietre lăsate să cadă de 
deasupra. Cu ajutorul factorului-surpriză, ar putea să meargă. 
Dar exista o puşcă în Land-Rover. S-ar putea să se priceapă la 
mânuitul ei, probabil foarte bine. 


— Dar dacă Eddie a rămas aici, sus? întrebă Ellen. Pariez c-a 
rămas! 

— Nu ştiu, răspunse McKee. Să sperăm doar că n-a rămas. 

Încercă să arboreze zâmbetul lui liniştitor, dar fără prea mult 
succes. Se gândea la felul în care mânuia Eddie pistolul. Pentru 
prima oară, îi trecu prin cap cu exactitate cu ce problemă s-ar 
putea confrunta. S-ar putea să fie nevoit să găsească o 
modalitate de a ucide un om. Alungă însă acest gând. 

leşi prin trapa din podea şi rămase în picioare încordat, 
ascultând. Corbii zburaseră şi singurele sunete erau acum 
vântul dimineţii şi şuieratul slab al unei ciocârlii urecheate, 
aflate pe marginea canionului, mult deasupra lui. Indienii hopi 
reparaseră şi încăperea asta. Işi dădea seama după urmele de 
tencuială. Dar o lespede de piatră căzuse de pe stâncă, trecând 
prin acoperiş şi răsturnând spre exterior o mare parte din 
peretele estic. Lipsit de sprijin şi de apărare, acoperişul se 
prăbuşise, iar secolele de intemperii împinseseră o movilă de 
nisip şi de praf spre ce mai rămăsese din perete. Căţărat pe 
această movilă, McKee cercetă ce se mai putea vedea din 
capătul estic al ruinelor. 

Construcţia se îngusta treptat către est. Din ceea ce-şi aducea 
aminte că văzuse ieri de pe fundul canionului, tot capătul 
răsăritean al canionului era plin de pereţi în ruină. Pereţii 
duceau către locul unde un defect structural despica peretele 
canionului de la fund până la marginea de sus. Acolo trebuiau să 
caute o cale de evadare. Acel horn îngust ar fi singurul drum 
posibil până sus. Gândul îi provocă un nod în stomac. Pe vremea 
când era masterand, coborâse pe o asemenea pantă abruptă ca 
să ajungă la o locuinţă din stâncă, în Mesa Verde, iar amintirea 
evenimentului îi evoca un amestec neplăcut de teamă şi 
ameţeală. 

Se caţără cu prudenţă peste sfărâmăturile peretelui exterior 
de la marginea construcţiei şi se uită în jos, în canion. Land- 
Roverul nu se zărea nicăieri. Asta putea să însemne că indianul 
navajo nu se întorsese încă de pe unde-l duseseră treburile. De 
asemenea, nu se zărea nici urmă de Eddie. Asta nu însemna 
nimic. Eddie putea dormi pe undeva, în oricare dintre miile de 
ascunzători oferite de canion. Sau, la fel de bine, putea fi la 
numai câţiva metri depărtare, pe aceeaşi stâncă pe care se afla 
McKee. 


Aici, anasazii îşi îngrămădiseră construcţiile aproape până la 
capătul stâncii, lăsând pe marginea prăpastiei o potecă îngustă, 
acum îngropată sub sfărâmături. McKee păşi precaut de-a lungul 
ei, ţinându-se atât de aproape de peretele de stâncă pe cât îi 
îngăduiau pietrele căzute. La colţ, în spatele unui desiş uscat de 
ienuperi, se opri. 

Când o să se uite pe după stâncă, Eddie o să fie acolo. Eddie o 
să aibă pistolul în mână şi, fără nici cea mai mică ezitare, o să-l 
împuşte în cap. McKee se gândi la asta pentru o clipă. Eddie s-ar 
putea să aibă expresia vagă de regret pe chip, ca atunci când se 
prezentase lângă Land-Rover. Dar ar apăsa pe trăgaci. 

McKee se opri cu spatele lipit de pietre şi se uită în partea 
cealaltă a canionului. Se luminase de ziuă aproape complet. 
Lumina soarelui aflat imediat sub orizont arunca o nuanţă 
roşiatică pe o formaţiune de nori de la răsărit, deasupra 
vârfurilor stâncilor din partea opusă. O gaiţă de piñon ţâşni 
dintr-un ienupăr, într-o rafală de alb şi negru. Auzi iarăşi corbii, 
acum mult mai sus în canion. Era o dimineaţă minunată. 

McKee se aplecă în faţă şi se uită pe după zid. 

Eddie nu se zărea nicăieri. Prelata întinsă era acolo, şi 
aragazul, şi alte lucruri. Ambii saci de dormit dispăruseră. La fel 
şi scara. McKee începu să se destindă. Eddie probabil coborâse 
şi-i lăsase singuri. 

Brusc, McKee îşi dădu seama că ar putea fi văzut cu uşurinţă 
de jos. Se mută înapoi în spatele ienuperilor şi rămase pe loc, 
reexaminând în minte situaţia. Se uită la ceas. Cinci fix. Apoi îl 
auzi pe Eddie fluierând. 

Eddie mergea printre grămezile de pietre căzute la capătul 
vestic al stâncii, la nici cincisprezece metri depărtare de McKee. 
Îşi ducea aşternutul sub braţul drept şi haina atârnată pe umărul 
stâng, fluierând ceva care suna familiar. Lăsă aşternutul să 
cadă, împături ordonat haina pe un bolovan de gresie şi se 
ghemui lângă aragaz. 

McKee se uită printre ramurile ienupărului, îngheţat de frică. 
Sigur că Uriaşul Navajo nu lăsase nimic la voia întâmplării... 
Luase scara, dar lăsase paznicul pe loc! 

Eddie se pieptăna. Tocul de umăr, cu pistolul înăuntru, era 
legat peste vestă. Cam douăzeci de metri până la el, ghici 
McKee. Ar putea acoperi poate vreo zece, până-l vedea Eddie, şi 
încă cinci până când Eddie reuşea să scoată pistolul, dar apoi 


Eddie l-ar fi împuşcat. 

Primul plan la care se gândi McKee, în timp ce-şi croia încet 
drum înapoi pe marginea stâncii, presupunea să aştepte să-l 
prindă în ambuscadă la colţul încăperii, atunci când Eddie urca 
scara ca să le aducă micul dejun. Se închipui pe el însuşi 
repezindu-se la el înainte ca Eddie, având mâinile ocupate cu 
mâncarea, să apuce să scoată pistolul. Ar fi împins scara de sub 
el, dezarmându-l triumfător. 

Ar putea să meargă, dacă Eddie le-ar aduce micul dejun. N- 
avea însă niciun motiv să creadă că l-ar aduce. Mult mai 
probabil, i-ar controla întâi pe prizonieri, cu pistolul în mână. 

Al doilea plan, la care renunţă încă şi mai repede, o implica pe 
domnişoara Leon, care ar fi putut să ridice glasul, poate chiar să 
strige că-i e rău. Asta l-ar aduce probabil pe Eddie sus pe scară, 
ca să se uite prin gaura din acoperiş. Insă ar veni cu prudenţă şi 
suspiciune. Al treilea plan supravieţui ceva mai mult, pentru că, 
dacă funcţiona, nu presupunea să înfrunte pistolul lui Eddie. El şi 
cu domnişoara Leon şi-ar putea croi drum, fără să le ducă 
nimeni lipsa şi fără să-i audă nimeni, către capătul estic al 
stâncii. Acolo ar găsi drumul de salvare hopi prin horn şi ar urca 
spre libertate. Era o idee plăcută şi absolut lipsită de realism. 
Părea extrem de puţin probabil ca Ellen să se poată căţăra pe 
acolo şi imposibil pentru oricine s-o facă fără zgomot. McKee se 
gândi pentru o clipă cum s-ar simţi dacă ar atârna în mâini la 
treizeci de metri în susul hornului, cu Eddie stând dedesubt şi 
ţintind spre el. Se grăbi să ia în vedere alte posibilităţi. 

Una presupunea să găsească o ascunzătoare, undeva între 
ruine, şi să stea la pândă cu o piatră în mână, până când Eddie 
venea în căutarea lui. Hiba din plan era uşor de văzut. Eddie n- 
ar avea niciun motiv să-l caute. Ar aştepta pur şi simplu să se 
întoarcă indianul, crezând că nu exista nicio ieşire de pe stâncă. 

Ar trebui să-l facă în vreun fel pe Eddie să vină după el. 

McKee se lăsă pe burtă ca să treacă înapoi în încăpere. 

— Sunt aici, şopti Ellen. L-am auzit fluierând. Te-a văzut? 

— Nu, răspunse McKee. Pregăteşte micul dejun. 

— Ştii ceva? zise Ellen. Am spus că numai un magician ne-ar 
mai putea scoate. Eşti magician! 

— Hmm. Uite... ai grijă ca ceasul să fie întors, spuse McKee. 
Vreau să aştepţi treizeci de minute, apoi să ieşi până aici şi să 
faci zgomot, indiferent cum. Să loveşti peretele cu o piatră sau 


cu altceva, ca să-l atragi. Dar nu fugi. Nu-i da niciun motiv să 
tragă! 

— Ce-ai de gând să faci? 

Şoapta ei era atât de slabă, încât abia dacă reuşea s-o audă. 

— Ţine minte! Când vine, opreşte-te imediat. Ridică mâinile. 
Şi spune-i că urc pe calea de salvare, acolo unde stânca e 
despicată, la capătul estic al ruinelor. Spune-i că mă duc să 
chem poliţia. 

— Chiar există un loc pe unde poţi urca? 

— Încă nu ştiu. Ideea e să i-o iau înainte. 

— Nu-i niciun loc! O să te omoare! 

Rosti asta ca pe o afirmaţie categorică. 

Dacă Ellen mai spuse şi altceva, McKee nu auzi. 

— Ellen, şopti el. Înţelegi ce trebuie să faci? 

— Da. Cred că da. Dar îţi ajung treizeci de minute? 

McKee se gândi la asta. Cu fiecare minut care trecea, exista 
riscul ca Eddie să se întoarcă să-i controleze. Sau s-ar putea 
întoarce şi Uriaşul Navajo. Dintr-odată, fu extrem de conştient 
că stabilea probabil limita de timp pentru viaţa lui. 

— Cred că treizeci de minute vor fi de-ajuns, răspunse el. 

Erau cu opt minute mai mult decât îi lăsă Eddie. 

Îi luase foarte puţin timp să renunţe la speranţa că ruinele i-ar 
putea oferi un loc pentru ambuscadă. De-a lungul potecii 
înguste care urmărea marginea construcţiei, pereţii erau prea 
sfărâmaţi ca să ofere o ascunzătoare din care să poată ataca. 
Sub stânca propriu-zisă, ruinele erau mai bine păstrate, unele 
încă se înălţau pe două etaje, dar ofereau doar un loc în care să 
te piteşti, nu un loc din care să lansezi un atac. La capătul 
terasei, unde o dislocare geologică masivă deplasase scoarţa 
pământului cu epoci în urmă şi despicase stânca, nu exista 
niciun fel de ascunziş eficace. McKee se furişă cu atenţie pe 
lângă ultimul colţ sfărâmat al locuinţei. 

Aici, poteca era îngropată sub pietre rostogolite. Un pas greşit 
însemna o cădere în prăpastia creată de dislocare. 

McKee se uită la ceas. lrosise treisprezece minute şi nu 
realizase nimic. Aici, la capăt, crevasa avea vreo cinci metri 
lăţime. Dincolo de ea, platforma de piatră continua. Era ceva 
mai joasă şi, după câţiva metri, se îngusta până la dispariţie. 

De unde stătea, îi era imposibil să vadă ce oferea crevasa din 
stâncă. Anasazii îşi construiseră structura chiar la baza peretelui 


stâncii. Peretele exterior căzuse în afară, în prăpastie, dar 
crengile întinse ale unui piñon ascundeau deschizătura îngustă. 

Trecu prudent peste ceea ce mai rămăsese din pereţii 
despărțitori, oprindu-se să se uite în jos, prin fantă. Despicătura 
era verticală şi, cu toate că era parţial umplută cu lespezi de 
piatră sparte, desprinse de pe pereţii de deasupra, era mult 
prea departe ca să sară. 

McKee se lovi iarăşi la mână, urcând pe ceea ce mai 
rămăsese din peretele din spate. Uitase de deget pentru o clipă, 
copleşit de nevoia de a şti dacă despicătura ascundea vreo 
posibilitate pentru el, şi-şi lăsase greutatea pe mână. Incă îi era 
greață de la durere, când se lăsă în jos în bezna din spatele 
zidului. Trecu un minut în timp ce stătea în praf, ţinând mâna 
rigidă ridicată, lăsând pulsaţia să se domolească şi ochii să i se 
obişnuiască cu întunericul. Ceea ce văzu îl dezamăgi şi-l încurajă 
în acelaşi timp. 

Nu exista nicio potecă naturală care să ducă în crevasă, aşa 
cum sperase. Platforma de piatră nu se întindea până în ea. Dar 
anasazii săpaseră prize pentru mâini şi picioare, creând 
posibilitatea de a ajunge la fanta din stâncă. Undeva, în bezna 
de unde se îngusta crăpătura, unde se putea agăța de pereţii 
opuşi, ar trebui să fie o cale către vârf. Dacă scăpa de Eddie, ar 
fi reuşit. Dar cum rămânea cu Eddie? 

McKee îşi analiză poziţia. Erau două căi de intrare în această 
fundătură întunecoasă unde stătea acum, între zid şi crevasă: 
peste peretele sfărâmat, pe unde venise, sau forțând trecerea 
pe lângă ramurile ieşite în afară ale pinului pitic. Eddie avea să 
vină probabil peste zid, din exact acelaşi motiv pentru care 
făcuse şi el astfel. PiĂonul se aplecase în afară, către soare. ţi 
puteai forţa trecerea pe lângă el, dar să te apleci pe lângă 
crengile groase ar fi însemnat să mergi ca pe sârmă chiar pe 
marginea prăpastiei. Neştiind unde-ar putea fi McKee, probabil 
ca Eddie n-ar fi riscat să facă asta. Ar alege peretele. 

McKee se gândi la asta. Dacă Eddie venea repede peste 
perete, trecând de la lumina puternică a dimineţii de pe 
platformă la întunericul ăsta, atunci ar avea o şansă de scăpare. 
Dar nu era foarte probabil să se întâmple asta, pentru că Eddie 
nu şi-ar asuma niciun risc. Ar urca încet pe pietrele prăbuşite, cu 
pistolul pregătit. S-ar opri în vârf, cercetând umbra. Şi dacă 
făcea aşa, McKee era prins ca un şoarece în cursă. 


Încercă ramura principală, întinsă, a piionului. Dacă ar putea 
s-o tragă destul în spate şi ar lega-o de ceva, calea pe lângă 
arbore ar fi tentantă. Putea să se servească de cămaşă ca 
frânghie şi să lege bine un capăt de ramură. Trăgând de ea cu 
toată greutatea, ar putea îndoi copăcelul departe de marginea 
stâncii, deschizând o potecă uşor de străbătut. Dar unde s-o 
lege? 

O secundă după ce-i veni ideea, o auzi pe Ellen. 

Glasul îi suna ascuţit, aproape isteric. Il auzi pe Eddie, pe un 
ton furios, şi iarăşi pe Ellen, strigând acum. Apoi se auzi 
împuşcătura. O singură bubuitură care stârni un vacarm de 
ecouri răsfrânte dintr-o parte într-alta a canionului. 

„Şi acum e moartă”, gândi McKee. „Canfield a murit, şi ea la 
fel.” 

Muşcă de colţul gulerului cămăşii kaki cu dinţii din faţă, o 
întinse cu mâna stângă şi-o despică atent cu briceagul. Simţi 
durere când apucă briceagul, dar se dovedi suportabilă. Sfâşie 
cămaşa de-a lungul spatelui, răsuci cele două bucăţi şi le legă 
între ele, formând funia improvizată. Apoi îşi trase centura şi o 
făcu laţ în jurul unei pietre ascuţite, de lângă perete. 

Era de ajuns. Trase de copac, gândindu-se năucit că Eddie nu- 
| lăsase treizeci de minute şi că Ellen strigase ca să-l prevină. 
Trase de funia făcută din cămaşă, o trecu prin cureaua făcută 
lat şi-o înfăşură de două ori. Mâna dreaptă nu-i folosea la nimic 
pentru munca asta grea şi-şi folosi dinţii ca să strângă nodul. 
Într-o clipă, avea să-l înfrunte pe Eddie. 

Era aproape gata. Lăsă cuțitul pe o piatră care ieşea în afară, 
căută printre pietrele din praful de la picioarele lui şi alese una 
care i se potrivea bine în mâna stângă. În câteva minute avea să 
se termine. Eddie o să apară. Dacă Eddie trecea pe lângă 
arbore, va tăia cămaşa şi ramura îl va plesni. Şi, în timp ce tăia 
funia, McKee avea să vină peste perete cu piatra. Dacă Eddie 
era orbit de creanga biciuitoare, sau rănit, sau măcar încetinit, 
atunci McKee putea să-l omoare. Indiferent cum, avea să se 
termine atunci şi-acolo. McKee se gândi la asta. Era mai bine 
decât să se gândească la glasul lui Ellen şi la sunetul pistolului. 

Eddie sosi cam prea repede. McKee se aşeză cât mai sus pe 
sfărâmături, se uită peste marginea peretelui şi-l zări. Stătea pe 
potecă, la colţ, unde platforma era retezată de crevasă, 
cercetând ruinele. McKee se ascunse în spatele paravanului de 


ramuri de piñon când Eddie se întoarse spre el. Avea vesta 
descheiată acum şi ţinea pistolul în mâna dreaptă, pe lângă 
corp. Ţeava, observă McKee, ţintea întotdeauna odată cu ochii, 
ca lanterna cuiva care căuta prin întuneric. 

McKee simţi o presiune în piept şi-şi dădu seama că-şi ţinea 
răsuflarea. Expiră pe gură şi strânse piatra din mână. 

Eddie venea spre el. Porni direct spre marginea crevasei, la 
fel cum făcuse McKee, păşind atent peste pereţii despărțitori 
răsturnaţi. 

După şase metri, se opri şi îndoi genunchii, cercetând copacul 
şi peretele. 

— McKee, zise el, a trebuit să-ţi împuşc femeia. 

Eddie vorbea pe un ton de conversaţie. Se opri pentru o clipă, 
ascultând, ca şi cum făcea o pauză politicoasă în aşteptarea 
unui răspuns. 

— Dacă te ucid, o să pierd treizeci de mii de dolari, continuă 
Eddie. George o să piardă de două ori mai mult. 

Făcu încă o pauză. 

— O să mă obligi s-o fac? 

McKee descoperi că-şi ţinea iar răsuflarea. Eddie cerceta 
peretele, hotărându-se ce să facă. ` 

McKee se uită la piatra din mână. Işi răsuci corpul, îşi adună 
puterile şi o aruncă într-un arc înalt, în susul crevasei. Se auzi un 
zornăit, cu ecouri, când piatra ricoşa de la un perete la altul. 
Eddie făcu cinci paşi grăbiţi, aproape alergând, şi apoi se opri 
brusc, aproape de piñon. 

McKee ţinu lama briceagului lângă pânza întinsă. Eddie se 
uită în sus, de-a lungul peretelui, apoi se ghemui, privind 
încordat pe deasupra crengilor joase de piñon, atât de aproape, 
încât McKee nu-i vedea decât umărul stâng şi o parte a spatelui. 

Totul se petrecu foarte repede. 

Eddie păşi grăbit în spaţiul dintre copac şi crevasă, şi McKee 
trase în jos cuțitul. Îşi dădu seama, chiar atunci când reteză 
funia, că Eddie se oprise din nou. Subestimase prudenţa 
pistolarului. 

Trecând peste zid, McKee văzu numai o parte din ceea ce se 
întâmplase. Se auzi detunătura pistolului lui Eddie, care trăsese 
în creanga care se legăna. Apoi blondul, cu reflexe fulgerătoare, 
făcu un salt în spate, ghemuindu-se şi răsucindu-se şi 
îndreptând ţeava pistolului către McKee. 


Brusc însă, Eddie dispăru. Se auzi un strigăt, un amestec de 
surpriză, furie şi teamă, şi o bufnitură de cădere. Saltul reflex al 
lui Eddie îl dusese dincolo de marginea stâncii, în prăpastie. 

Când McKee aruncă prima privire în crevasă, presupuse că 
Eddie era mort. Bărbatul lovise, după cât se părea, o lespede 
înclinată, de gresie, cam la şase metri mai jos de platformă, 
fusese aruncat de pe aceasta către un bloc mare de rocă 
neagră, blocat în mijlocul crăpăturii, apoi căzuse încă trei metri. 
Era prins între pietre, într-o poziţie incomodă, încovoiată, cam la 
cinci metri deasupra fundului nisipos al crevasei. Pistolul zăcea 
pe nisip, cam la cincisprezece metri mai jos. McKee se uită cu 
lăcomie la el. Era la fel de imposibil de ajuns la el, ca şi la Luna 
de pe cer. 

În clipa următoare, zări capul lui Eddie mişcându-se. Eddie se 
uita în sus, la el. Îi curgea sânge din nas şi respira pe gură. 
McKee se uită fix la bărbat, simțind un amestec de jenă şi milă. 

— Am căzut, zise Eddie. 

— Mda, replică McKee. Când ai sărit înapoi, ca să te fereşti de 
copacul ăla. 

Vru să spună că-i părea rău, dar se stăpâni. 

— Poţi să cobori până aici, la mine? Am nevoie de ajutor. 

— Nu ştiu, răspunse McKee. George a dat jos scara. Ştii vreo 
altă cale? 

— Trebuia să mă aleg cu patruzeci şi cinci de mii de dolari, 
continuă Eddie. Au scris în contract că o să capăt cincisprezece 
mii când terminau treaba, plus alte treizeci de mii dacă nu afla 
nimeni despre asta, un an de zile de-acum înainte. De aceea 
trebuia să te punem să scrii scrisoarea aia. 

Sângele din nas i se scurgea acum pe bărbie. Tuşi. 

— Nu-mi mai simt mâinile. 

— Cine sunt ei? întrebă McKee. Ce faceţi aici? 

— George primea mai mult, pentru că el a făcut contractul şi 
totul depindea de el, răspunse Eddie. După asta, dacă primeam 
suma întreagă, aş fi avut aproape două sute de mii de dolari 
puşi deoparte... 

Tuşi din nou. 

— Şi fără să plătesc impozite. 

Capul lui Eddie se aplecă în faţă. Părea să se holbeze la piatra 
din faţa lui. McKee ştia că privea moartea în faţă. Dacă Eddie ar 
fi fost navajo, în curând spiritul lui ar fi evadat ca să bântuie pe 


vecie, luând cu el tot ceea ce era slab, rău şi nefiresc la omul 
ăsta şi lăsând în urmă tot ceea ce era frumos şi bun. Numai 
aceia dintre dinee care mureau înainte de primul lor țipăt, la 
naştere, sau de moarte naturală, de bătrâneţe, scăpau de soarta 
asta şi se bucurau de simpla uitare. Fantoma lui Eddie ar fi fost 
una lacomă, cugetă McKee, râvnind mereu la posesiuni 
materiale - răutatea supremă pentru indienii navajo. 

Eddie tuşi. 

— Eddie, unde-i George? Când se întoarce? 

Eddie avu nevoie de o clipă ca să ridice capul. 

— Azi e ziua când încercau să termine. George trebuia să 
iasă, să ridice bateriile şi după asta... 

Eddie se opri iar, ca să tuşească. 

— Apoi trebuia s-o-ntindem de-aici. Încă o zi, ca George să 
şteargă urmele şi apoi am fi terminat. 

— Dar când o să se întoarcă George? 

— N-nu ştiu, răspunse Eddie. 

— Te rog, insistă McKee. Trebuie să ştiu. 

— Nu. N-ar ajuta la nimic. Lucrează la marginea oraşului Los 
Angeles, dar eu am auzit de el tocmai pe Coasta de Est. Se zice 
că n-a încălcat niciodată un contract. 

Eddie tuşi încă o dată. 

— N-a dat niciodată chix. O să vă omoare şi pe tine, şi pe 
femeia ta, şi-apoi o să meargă mai departe. 

McKee simţi un val subit de speranţă. Dură doar o secundă. 

— N-ai omorât-o? 

— Oh... zise el cu o voce slabă. Uitasem... 

Se uită în sus la McKee, încruntat. 

— l-am zis să nu ţipe. Poate că glonţul n-a omorât-o... 

McKee nu-l aşteptă să termine. O luă la fugă, sărind peste 
zidurile sfărâmate, către Ellen. 

Zăcea ieşită aproape cu totul prin trapa din încăpere. Se 
părea că Eddie o împuşcase tocmai când ieşea. McKee rămase 
câteva clipe uitându-se la ea, simțindu-se îngrozitor de singur şi 
obosit. Abia când o ridică, îşi dădu seama că trăia încă. 

Glonţul îi trecuse prin obraz, ricoşase pe lângă maxilar, lovise 
partea de sus a umărului şi ieşise prin spate. McKee aduse apă, 
conserve, trusa de prim-ajutor şi unul dintre sacii de dormit de 
la locul taberei. O întinse pe aşternut şi-i examină rănile. Glonţul 
lovise după cât se părea omoplatul drept, fracturându-l. 


Ricoşase prin muşchiul spatelui, lăsând o gaură în jurul căreia 
începuse să se închege sângele. Îi spălă rănile, le presără cu 
dezinfectant din trusă, îi bandajă faţa şi aplică un tampon de 
tifon pe rana deschisă pe unde ieşise glonţul. 

Nu era nimic altceva de făcut. Cu paşi mici, se duse până la 
crevasă. Poate că Eddie îi putea spune ceva folositor. Eddie se 
holba încă la piatra din faţa lui, dar de-acum n-avea să mai 
răspundă la nicio întrebare. 

McKee se uită în jos la cadavru, gândindu-se la ce-i spusese 
blondul. Uriaşul Navajo era din Los Angeles. Probabil, îşi spuse 
McKee, un „navajo relocat”, fiul uneia dintre acele familii 
nefericite care fuseseră mutate din rezervaţia lovită de secetă, 
în centrele urbane, în timpul anilor '30. Fusese unul dintre 
experimentele cele mai dezastruoase ale Biroului pentru Afaceri 
Indiene, transformând păstorii flămânzi în orăşeni alcoolici şi 
flămânzi. Dacă George fusese crescut în Los Angeles, ăsta 
trebuie să fi fost motivul pentru care nu stăpânea bine 
consoanele guturale navajo şi pentru care ceea ce ştia despre 
vrăjitori venea din cărţi. Şi poate că ar explica şi existenţa unui 
indian cu legături interlope, aşa cum păruse să sugereze Eddie. 
Dar nu explica de ce George şi Eddie fuseseră însărcinaţi să 
sperie păstorii ca să plece din acest ţinut al canioanelor. Sau de 
ce era atât de important ca nimeni să nu afle că fuseseră aici. 

Metalul pistolului lui Eddie reflecta soarele abia răsărit. Dacă 
punea mâna pe el, cugetă McKee, putea să-l aştepte pe Uriaşul 
Navajo să se întoarcă, să-l împuşte, apoi s-o care pe Ellen în jos 
pe scară şi s-o ducă la spital cu Land-Roverul. Dar pistolul nu 
putea fi recuperat. Nici vorbă să poată cobori în crevasă, şi cu 
atât mai puţin să urce la loc. 

Se gândi la asta. Fără pistol, probabil că-i putea împiedica pe 
Uriaşul Navajo să urce pe stâncă. Avea mâncare şi apă în 
tabără. Putea aştepta până venea uriaşul. Dar atunci Ellen avea 
să moară. 

McKee îşi muşcă buza, încercând cu disperare să se 
gândească la cea mai bună soluţie. În momentul următor, îşi 
aduse aminte de dubă. Bătrâna Pietre Cenuşii spusese că era 
parcată în canionul Pietrei Tainice, la cincisprezece kilometri mai 
sus de gura canionului Multe Ruine. Trebuia să fie aproape, la 
cel mult trei kilometri distanţă. Se hotări pe loc. 

Avu nevoie de numai câteva minute ca s-o ascundă pe Ellen 


Leon undeva unde Uriaşul Navajo s-ar fi putut să n-o găsească. 
O duse în sacul de dormit înapoi la ruinele de sub stâncă. O 
aşeză într-o încăpere, cu mâncare şi apă alături, şi-i aranjă încă 
o dată bandajul de pe faţă. Atunci văzu că avea ochii deschişi. 

— Bergen... 

Intinse mâna, iar el i-o prinse, conştient de cât de mică şi de 
fragilă părea. 

— Stai liniştită, o sfătui el. O să mă caţăr afară şi-o să aduc 
ajutoare. 

— Bergen, zise ea din nou. Ai grijă! 

Alergă înapoi la despicătura din stâncă. Avea să urce pe 
stânci şi să găsească duba. Cumva o s-o găsească. Dacă nu, i-ar 
lua o zi şi-o noapte să meargă pe jos până la Shoemaker. 
Optsprezece sau douăzeci de ore, presupuse, ceea ce însemna 
cu douăsprezece mai multe decât avea la dispoziţie. 

Impinse copăcelul piñon şi trecu pe lângă el, în fanta 
întunecoasă, înăbuşindu-şi groaza de înălţime. Ea spusese că 
Hall era deştept, sclipitor. Dacă reuşea să-l găsească pe Jim Hall, 
poate că el avea să fie destul de deştept ca s-o salveze pe fata 
cu care era logodit. 


Capitolul 17 

Era aproape ora amiezii, când McKee găsi cablurile. Se 
ghemui în umbra îngustă a unui ienupăr şi le examină. Unul era 
cam de diametrul degetului său, iar celălalt îl însoțea paralel şi 
era mai subţire. Amândouă erau bine izolate cu cauciuc gri, 
aproape invizibil pe terenul pietros. Cel mai gros, bănui McKee, 
transporta curent electric. Cel mai subţire putea fi orice, poate 
chiar un cablu telefonic. Cu siguranţă făceau parte din sistemul 
de culegere a datelor pentru experimentele de sunet ale 
inginerului Hall. Asta îi oferi lui McKee al doilea val de speranţă 
de când ieşise din horn, în urmă cu trei ore. 

Primul apăruse acum o oră, când îl văzuse pe băiatul călare. 
Se oprise să-şi tragă răsuflarea şi să se orienteze pe platforma 
de stâncă. Aruncase o privire în urmă şi băiatul era acolo, la nici 
două sute de metri depărtare, privindu-l în tăcere. Băiatul purta 
ceva ce părea a fi o şapcă roşie. Dar, când McKee făcuse semn 
cu mâna şi strigase, calul şi călăreţul dispăruseră pur şi simplu. 
Se evaporaseră atât de brusc, încât lui McKee i se păru că nu 
mai vede bine. 

— Ştie că-i în ţinutul vrăjitorilor, îşi zise McKee, şi e speriat. 

incercarea de a-l urmări ar fi fost o pierdere de vreme, 
condamnată din start eşecului. 

Să urmeze cablurile, pe de altă parte, ar fi simplu. La un capăt 
putea fi vreun soi de invenţie din domeniul electrotehnicii. La 
celălalt capăt, cu un dram de noroc, l-ar fi putut găsi pe inginer. 
lar Hall cu siguranţă avea o dubă şi poate chiar un emiţător 
radio. Cablul ducea către sud-est, peste platoul dinspre valea 
Kam Bimghi şi către nord-vest, înspre marginea canionului pe 
care-o ocolise McKee. Era o alegere evidentă. McKee porni 
grăbit în direcţia canionului, urmând cablul. 

La marginea canionului, cablul şerpuia în jos, dispărând sub 
tufişuri şi reapărând în locul unde era întins peste proeminenţele 
de piatră. McKee se opri, privind în depărtare ca să vadă în ce 
direcţie ducea cablul. 

Această parte de canion era mai puţin adâncă decât Multe 
Ruine, iar pereţii ei dărâmaţi ofereau câteva căi de coborâre 
destul de uşoare. De pe fundul canionului, McKee auzi un bang, 
bang, bang însoţit de ecouri, sunetul metalului care se lovea de 
metal. Un val de entuziasm îi alungă oboseala. Hall şi duba lui 
trebuiau să fie acolo. La nici şase sute de metri depărtare! 


Durerea sosi fără absolut niciun avertisment, exact când 
McKee făcu un pas în jos pe pantă. Dincolo de durere, poate 
vreme de o secundă, fu conştient de pocnetul sec al unei puşti 
declanşate de la mare depărtare. Apoi fu conştient numai de 
cădere şi de sufocare, de nevoia teribilă de a trage aer în 
plămânii care nu voiau să funcţioneze. Era pe spate acum, pe o 
movilă de aluviuni, chiar sub marginea canionului. Cerul din faţa 
ochilor săi era albastru-închis. Reuşea să respire din nou, deşi 
inhalarea aerului îi producea durere. Şi putea să gândească 
iarăşi. Duse mâna acolo unde-l durea, în partea dreaptă a 
pieptului. O ridică fierbinte şi roşie. Cineva îl împuşcase. Cine? 
Băiatul cu calul? N-avea niciun sens. Uriaşul Navajo. Da, desigur. 

McKee se chinui să se ridice în capul oaselor, sprijinindu-se de 
piatră, şi examină cu prudenţă pagubele. Simţea gaura glonţului 
în spate, ca pe o mică pată arzătoare. Glonţul ieşise apoi prin 
piept, pe lângă sfârcul stâng, făcând o gaură din care ţâşnea 
acum sânge. Coaste rupte, îşi spuse, dar plămânul sigur a 
rămas neatins. Incă se umplea cu aer. 

McKee tuşi şi tresări la durerea dintre coaste, ascuţită ca un 
pumnal. Încercă să gândească. Uriaşul Navajo trebuie să se fi 
întors pe stâncă şi o găsise pe Ellen. N-avea niciun rost să se 
mai gândească la asta. 

În depărtare auzea sunetul slab, ritmic al unui motor în doi 
timpi. Probabil un generator. Şi probabil că jos, în canion, Hall 
nu auzise împuşcătura. Sau, dacă o auzise, n-ar avea niciun 
motiv să fie alarmat de ea. Trebuia să ajungă la Hall la timp, ca 
să-i spună ce se întâmpla. 

McKee reuşi să se ridice în picioare, făcu trei paşi de-a lungul 
aluviunilor şi se opri, cu răsuflarea tăiată. Ca să nu cadă, se 
agăţă de cablul învelit în cauciuc, întins deasupra pietrelor. In 
ritmul ăsta, ar fi avut nevoie de jumătate de oră ca să ajungă la 
dubă. Şi nu credea că avea atât de mult timp la dispoziţie. 

Nu reuşi să vadă nimic la început. Doar un podiş întins, cu 
smocuri rare de iarba-bizonului. Ici şi colo se vedeau pioni 
rămaşi pitici din cauza secetei, ienuperi şi tufişuri de creozot. O 
suprafaţă de piatră pe care nu mişca nimic. Apoi zări, în stânga 
lui, silueta unui bărbat. Omul mergea încet, ţinând de-a 
curmezişul pieptului o puşcă cu vizor telescopic. Se mişca fără 
grabă, implacabil, necruţător, către locul de pe marginea 
canionului de unde căzuse McKee. La mai puţin de cinci sute de 


metri depărtare, înaintând aproape nonşalant către el, sub o 
pălărie neagră cu boruri mari, era moartea sigură. 

McKee respinse un impuls disperat de a fugi. Când îşi învinse 
panica, descoperi că aceasta fusese înlocuită de o furie 
neclintită, rece, copleşitoare. Se uită în jur în căutarea unei 
arme şi deveni brusc conştient de izolaţia moale de cauciuc de 
pe cablul pe care-l strângea în palmă. 

„Ticălosule! Javră! N-o să mă termini pur şi simplu, ca pe-un 
animal schilod! O să trebuiască să vii după mine! 

Dacă Uriaşul Navajo ar fi fost neatent, dacă ar fi venit direct 
către margine, McKee ar fi intrat în criză de timp. Dar Uriaşul 
Navajo nu-şi asumă nici cel mai mic risc. Când McKee îi auzi 
ghetele, sunetul venea de dedesubt. Vânătorul păşea tiptil, 
precaut, ocolind punctul de pe margine unde îl văzuse pe McKee 
doborât de glonţul lui. 

McKee lucră febril. Trase cablul destins peste un bolovan şi-l 
izbi de două ori cu o piatră. Cablul fu retezat şi capătul sări într- 
o jerbă de scântei. Scoase cu briceagul un metru jumătate de 
tub gros de cauciuc de pe capătul fără curent. În timp ce lucra, 
planul se contură în mintea lui. Imediat mai sus, în canion, 
văzuse un pin ponderosa uriaş rezemat de stâncă, un buştean 
mort, ascuns de un desiş de puieţi de pin. Urma să se târască 
până acolo, să lege cauciucul de două trunchiuri de puieţi ca să 
facă o praştie, să-şi facă o lance dintr-un alt puiet şi să spere că 
Uriaşul Navajo avea să comită o greşeală. 

Uriaşul Navajo nu făcea greşeli. McKee îl vedea acum venind 
aplecat, la zece metri mai jos de marginea canionului. Uriaşul se 
uită în sus, către locul unde sângele lui McKee mânjise 
bolovanul. McKee îi vedea profilul, umbrit de borul lat al noii 
pălării negre. Avea un chip nobil, încordat, ca de şoim. Uriaşul 
Navajo urcă până la bolovan şi îngenunche lângă el. Examină 
urmele de sânge, se ridică în picioare, scrută panta de dedesubt 
şi porni cu prudenţă pe drumul pe care-o apucase McKee. 

McKee îşi împinse călcâiele mai adânc în acele de pin şi 
încercă lancea pe tensiunea cauciucului. Tăiase o bucată de un 
metru dintr-o tulpină de pin groasă de vreo doi centimetri, îi 
făcuse un vârf rudimentar şi-apoi apăsase unealta de găurit a 
briceagului în lemnul moale, la cincisprezece centimetri de 
capătul greu. Rupt de la locul lui, acest colţ de oţel deveni 
cârligul de care legă cauciucul. 


Stătea întins, aproape una cu pământul, trăgând cu greutatea 
lui cauciucul rezistent. Văzu pălăria indianului navajo, apoi 
umerii, apoi centura. Bărbatul urca încet panta. La un moment 
dat, se opri. Se uită la copacul căzut şi la desişul de ponderosa. 
Privi încordat spre umbra adâncă unde se ascundea McKee. 

McKee îşi tinu răsuflarea, luptând împotriva ameţelii. Patru 
sau cinci paşi mai aproape, se rugă. Vino mai aproape. Vino mai 
aproape... 

Indianul stătea chiar în faţa lui privindu-l în ochi. Avea chipul 
gânditor. Dintr-odată zâmbi. 

— la te uită, zise el. Aici erai! 

Următorul moment i se păru lui McKee că durează o veşnicie. 
Mâna dreaptă a Uriaşului Navajo aşeză patul puştii pe umărul 
drept, mâna stângă îndreptă ţeava spre ţintă, după care chipul 
indianului se deplasă uşor spre dreapta, în spatele vizorului 
lunetei. Toate acestea, în timp ce McKee îşi elibera lancea din 
praştia improvizată. 

Cel mai probabil, luneta făcuse diferenţa. În mod normal, 
indianul ar fi văzut lancea în clipa lansării, destul de devreme ca 
să facă pur şi simplu un pas într-o parte. În spatele vizorului 
însă, o văzu prea târziu. Se auzi un sunet, pe care McKee avea 
să şi-l amintească pentru totdeauna, ceva ca un ciocan lovind 
un pepene. Şi zăngănitul puştii căzând pe pietre. Apoi sunetul 
Uriaşului Navajo rostogolindu-se pe spate, în josul pantei. 

McKee se târî afară din desiş şi apucă puşca. Era incredibil de 
grea. Uriaşul Navajo alunecase cu capul în jos, între doi 
bolovani. McKee se uită la bărbat şi întoarse imediat privirea. 
Tulpina de pin îl lovise în partea de jos a pieptului. Nu exista nici 
cea mai mică şansă să fie în viaţă. Pălăria neagră zăcea lângă 
bolovan, cu soarele reflectându-se în argintul elegant al bandei 
cu ţinte. lar mai sus, pe pantă, era o legătură îmblănită, prinsă 
cu o fâşie de piele. McKee dezlegă fâşia. O piele de lup se 
desfăşură cât era de lungă. 

McKee simţi un vârtej de ameţeală. „Întotdeauna mi-am dorit 
pielea unui vrăjitor. S-o agăţ pe peretele biroului. Ori, poate, să 
i-o dau lui Canfield..!” 

Işi aminti însă că Jeremy Canfield era mort, şi-şi dădu seama 
că el era umed de sânge într-o parte, iar cracul pantalonilor i se 
lipea de coapsă. Puse pielea de lup pe braţ şi porni pe pantă, 
către fundul canionului. Căzu o dată. Dar îşi aminti de Ellen Leon 


şi se puse din nou pe picioare. În sfârşit, ajunse pe fundul 
nisipos al canionului, unde îi era mult mai uşor să se deplaseze. 

— Lasă puşca jos! 

— Ce? întrebă McKee. 

Un băiat stătea în spatele unui pâlc de sălcii. Lângă el era un 
cal, în frâu. 

— Lasă puşca jos! 

Băiatul avea o şapcă roşie pe cap şi ţinea în mână o armă cu 
ţeava scurtă. O puşcă veche Winchester. Era aţintită asupra lui 
McKee. 

McKee lăsă din mână puşca Uriaşului Navajo. Pielea de lup 
căzu odată cu ea, într-o grămăjoară mototolită pe nisip. 

— Unde-i celălalt vrăjitor? 

— Ce? exclamă McKee. 

Era important să spună ce trebuie. 

— E mort, răspunse, după o clipă. M-a împuşcat şi l-am 
omorât. Acolo sus, sub marginea canionului. 

McKee împinse pielea de lup cu vârful piciorului. 

— Asta-i pielea lui de vrăjitor, explică el, vorbind acum în 
navajo. Eu nu sunt vrăjitor. Sunt un om care predă la şcoală. 

Băiatul se uita la el, cu chipul lipsit de expresie. 

— E o dubă puţin mai încolo, spuse McKee. Trebuie să mă laşi 
să ajung la ea şi omul de-acolo o să mă ajute. 

— In ordine, zise băiatul cu ezitare. la-o tu înainte. Eu o să 
merg în spatele tău... 

Ajunse la vreo treizeci de metri de dubă, înainte s-o observe. 
Era parcată într-un desiş de cătină şi sălcii, chiar pe fundul 
canionului. Lângă ea, huruia un generator pe benzină. Uşa din 
spate a dubei era deschisă, cu un lacăt atârnând de balama. 
Prin uşă, McKee auzi sunetul slab al cuiva fluierând, apoi un 
ciocănit de metal pe metal. 

McKee se opri. 

— Bună ziua! strigă el. 

Parcă nu era vocea lui. 

McKee mai făcu doi paşi către dubiţă, conştient că fluieratul 
încetase. 

Un bărbat apăru în uşa dubei. Era blond, cu jachetă de blugi, 
mai înalt decât McKee şi mai tânăr, cu o proteză auditivă după 
urechea stângă. Ochii lui albaştri se opriră pentru o secundă 
asupra lui McKee, plini de uimire şi tulburare. 


— Ce naiba s-a-ntâmplat? întrebă. 

leşi din dubă, venind înspre McKee. 

— Am fost împuşcat, explică McKee. Cineva m-a împuşcat. 

Vocea îi suna răguşită. 

— Am oprit sângerarea... 

Se prăbuşi dintr-odată pe nisip. 

Blondul spunea ceva. 

— Nu vorbi, îl întrerupse McKee. Ascultă. Eşti Jim Hall? 

— De unde ştii asta? 

— Ascultă, insistă McKee. Spune-i băiatului de-aici că nu sunt 
vrăjitor şi o să te-ajute... 

Făcu o pauză şi începu din nou, încercând să pronunţe 
cuvintele. 

— Ellen Leon a fost şi ea împuşcată. Ellen Leon. E sus, la 
construcţia aceea mare de pe stânci, dintr-un canion... 

McKee făcu încă un efort să gândească limpede. 

— În canionul care dă în Multe Ruine, la sud-vest de-aici. 

Bărbatul îngenunche lângă McKee, cu faţa apropiată de a lui. 
Lui McKee îi venea greu să se concentreze asupra expresiei lui 
Jim. Era surprinsă, uluită, tulburată, poate chiar speriată. 

— Ai zis Ellen? întrebă bărbatul. Ce dracu caută ea aici? Ce i s- 
a-ntâmplat? 

— Un bărbat a împuşcat-o. Are nevoie de ajutor, răspunse 
McKee. Du-te s-o ajuţi! 

— Cine-a împuşcat-o? întrebă bărbatul. 

— Unul pe nume Eddie, zise McKee. 

Era foarte obosit. De ce nu pleca odată prostul ăsta? 

— Nu-ţi face griji, continuă el. Eddie e mort acum. 

ÎI auzi pe Jim întrebându-l ceva, dar nu se putea gândi la un 
răspuns. Dar bărbatul îi luă capul între mâini şi-i vorbi drept în 
faţă. 

— Ascultă. Spune-mi... Ce s-a întâmplat cu Eddie? Ce s-a 
întâmplat cu Eddie? Şi mai era cineva cu el? Unde-i cel care era 
cu el? 

McKee nu reuşea să se gândească la cum să răspundă. Ceva 
nu era în ordine. 

Încercă să răspundă: „E mort”, dar Jim Hall vorbea iarăşi. 

— Răspunde-mi, naiba să te ia! exclamă Hall, cu glasul 
îndârjit. Poliţia ştie ceva despre asta? A spus cineva ceva 
poliţiei? 


McKee se gândi c-o să-i răspundă într-o clipă. Acum se 
concentra să nu cadă pe-o parte. 

Hall se ridică în picioare. Vorbi cu băiatul cu şapca de 
baseball, iar băiatul răspunse. McKee auzi o parte din discuţie. 

— L-ai văzut pe vrăjitorul pe care l-a omorât? 

Nu auzi răspunsul băiatului. 

— Aveai dreptate când ai bănuit asta, spunea Hall. Omul ăsta 
de-aici e un Lup Navajo. Dă-mi puşca ta! 

McKee încetă să mai asculte. Se întreba cum de ştia Jim Hall 
despre bărbatul care era cu Eddie, şi de ce se purta aşa. 
Aproape imediat, cu o limpezime care-i provoca greață şi 
disperare, înţelese adevărul. Hall era asociatul Uriaşului Navajo! 

Băiatul nu-i dăduse puşca lui Hall. Stătea nemişcat, părând 
plin de îndoieli. 

— Atunci pune puşca în dubă, zise Hall. O să-l lăsăm pe 
vrăjitor aici. Leagă-l mai întâi! Apoi mergem cu maşina până la 
Chinle şi anunţăm poliţia. 

Hall făcu o pauză. 

— Dă-mi puşca şi eu o s-o pun în dubă... 

— Nu, spuse McKee. Nu-i da puşca! 

Hall se întoarse să se uite la el. McKee se concentră asupra 
feţei. Părea furios. Dar apoi îşi schimbă expresia. O altă voce 
spusese ceva, ceva în navajo. 

Spusese: 

— Aşa-i, Billy Nez, nu-i da puşca! 

Mânia părăsi chipul lui Jim Hall, în timp ce McKee îl privea, iar 
acum arăta şocat şi palid. Apoi dispăru. 

McKee se dădu bătut. Căzu pe-o parte. Era mult mai bine 
aşa... 

Sunetul metalic al uşii de la dubă trântindu-se, apoi o voce, 
vocea lui Joe Leaphorn, şi, puţin mai târziu, un singur bubuit 
puternic. 

Nu pot să leşin acum, îşi spuse McKee, pentru că trebuie să-i 
zic despre Ellen. Dar leşină. 


Capitolul 18 

Mai întâi simţi mirosul oarecum greţos de eter, apoi 
cearşafurile de spital, ghipsul de pe piept şi atela bandajată 
strâns la mâna dreaptă. Camera era întunecată. Văzu silueta 
unui bărbat care stătea în picioare şi se uita pe fereastră, în 
lumina soarelui. Bărbatul era Joe Leaphorn. 

— Ai găsit-o? întrebă McKee. 

— Bineînţeles, răspunse Leaphorn. 

Se aşeză lângă pat. 

— De fapt, am găsit-o înainte să te găsim pe tine. 

Întrerupse următoarea întrebare a lui McKee. 

— E în salonul de vizavi. Are osul maxilarului spart, un umăr 
fracturat şi a cam pierdut sânge. 

Se uită de sus la McKee, zâmbind. 

— În tine însă au trebuit să bage o grămadă de sânge. Erai 
secătuit. 

— O să se facă bine? 

— Ea e deja mai bine. Tu în schimb eşti aici de două zile! 

McKee rămase puţin pe gânduri. 

— Prietenul ei, zise. Cum s-a terminat totul în canion? 

— Ticălosul s-a sinucis, răspunse Leaphorn. A plecat chiar din 
faţa mea, s-a dus în dubă, a trântit uşa, a încuiat-o, a scos un 
pistol mic de calibrul 22 pe care-l avea acolo şi s-a împuşcat 
direct în frunte! 

Pe chipul lui Leaphorn se citea amărăciunea. 

— A intrat acolo şi n-am putut să mai fac nimic, continuă el. 

Părea că nu-i venea încă să creadă ce se întâmplase. 

Lui McKee i se făcu rău. Poate că de vină era eterul. 

— Acum ai mai mult sânge navajo în tine decât am eu, 
comentă Leaphorn. Doctorul a zis c-ai avut baia de ulei spartă. A 
fost nevoie de o grămadă de sânge! 

— Bănuiesc c-a trebuit să-i spui despre Hall... 

— Ştie. 

— Trebuie să fi fost nebun, comentă McKee. 

— Nebun după avere, replică Leaphorn. Voi îi ziceţi ambiţie. 
Uneori, noi îi zicem vrăjitorie. Îţi aduci aminte de Mitul Originilor, 
când Prima Femeie a trimis Bâtlanul să se scufunde în cea de-a 
patra lume ca să aducă bocceaua cu vrăjitorie? l-a cerut să 
înoate şi să-i aducă înapoi „calea de a face bani”. 

— Mai lasă filosofia, protestă McKee. Ce s-a întâmplat? Cum 


aţi găsit-o? 

— Am mai observat şi înainte, spuse Leaphorn. Femeile 
belacani sunt mai deştepte decât voi, bărbaţii belacani. 
Domnişoara Leon s-a dus până la aragazul ăla de voiaj de pe 
stâncă. A vărsat gazul lampant şi a făcut un mic foc din resturi, 
care fumega teribil. Se vedea de la câţiva kilometri depărtare. 

Îi zâmbi lui McKee. 

— Şi-a închipuit că mai e şi altceva ce-ai dori să ştii. Avea 
îndoieli în legătură cu Hall, când am ajuns eu acolo. Era foarte 
agitată. Zicea c-ai plecat să-l cauţi şi se temea că ţi s-ar putea 
întâmpla ceva. Domnişoara Leon voia să mă urc prin fanta 
aceea din stâncă şi s-o iau la fugă peste podiş, ca să te salvez. 

McKee se simţea mai bine. De fapt, se simţea minunat. 

— De ce nu te-ai gândit la ceva simplu, cum ar fi să faci un 
fum mare? întrebă Leaphorn. Ai vrut să faci pe grozavul 
căţărându-te prin stânca aia despicată... 

— De unde era să ştiu eu c-o să te plimbi întâmplător pe 
acolo? întrebă McKee. Cavaleria e cea care-ar trebui să vină la 
tanc, nu indianul salvator! 

Lui McKee îi trecu prin cap un gând care-i şterse zâmbetul de 
pe faţă. 

— Bănuiesc că ştii că i-am omorât pe cei doi? 

— În mod oficial, n-ai omorât pe nimeni, răspunse Leaphorn. 
Oficial, avem doar doi morţi. Oficial, doctorul Canfield şi Jim Hall 
au murit într-un accident de maşină. Domnişoara Leon şi cu tine 
aţi fost răniţi în acelaşi accident. Şi, tot în mod oficial, Eddie 
Poher şi George Jackson n-au existat niciodată. 

— Aşa-i chema? Şi oricum, ce se petrecea acolo? Ce făcea 
Hall? 

— E confidenţial, zise Leaphorn. 

— Confidenţial pe dracu’, răspunse McKee. Dacă te aştepţi să 
spun o poveste inventată despre Canfield care-a murit într-un 
accident de maşină, atunci spune-mi adevărul. 

— Nici eu n-ar prea trebui să ştiu toate astea... 

— Dar ştii. 

Leaphorn se uită lung la el. 

— Bine, cedă el. l-ai tăiat unul dintre cabluri, aşa că bănuiesc 
că ştii că Hall avea baterii portabile de radar, care 
supravegheau totul pe podişul ăla. Şi ştii că podişul e pe traseul 
de la Tonepah Range din Utah câtre Poligonul Experimental 


White Sands. 

— Mda, răspunse McKee. Asta ştiu. 

Se întrebă de ce nu se gândise la radar. 

— Hall stătea cu radarul ăsta chiar sub ceea ce militarii 
numesc „traiectoria păsărilor” şi, când „păsările” decolau de la 
Tonepah, radarul furniza informaţii într-un computer din dubă. 
Hall le înregistra. 

— Ce testau? 

— Serviciile militare de informaţii nu spun unui poliţist navajo 
asemenea lucruri. 

— Pun pariu că bănuieşti ceva... 

Leaphorn se uită iarăşi la el. 

— Poate VIRM. Vehiculul Intercontinental de  Re-lntrare 
Multiplă? Am citit despre el în Newsweek. O singură rachetă, 
care aruncă cinci sau şase focoase şi câteva ţinte false. Asta aş 
zice că e, dac-ar fi să-mi dau cu părerea. 

— Tot n-are sens. Ce făcea cu informaţiile pe care le 
înregistra şi cum de un tip ca Hall s-a încurcat cu gaşca asta? 

— Dacă o să taci şi-o să asculţi, o să-ţi spun. 

Din ceea ce ştiau până acum, îi explică Leaphorn, Hall, Poher 
şi Jackson sosiseră în rezervaţie separat, cu aproape două luni în 
urmă. Verificarea amprentelor fusese edificatoare. Poher era 
relativ necunoscut. Fusese arestat o singură dată, pe baza 
suspiciunii de complicitate în jefuirea unei bănci şi fusese bănuit 
că făcea afaceri cu mafia de pe Coasta de Est, dar niciodată 
condamnat. Cu Jackson era altă poveste. Mai era cunoscut şi 
sub numele de Amos Raven, Big Raven şi George Thomas, cu un 
cazier juvenil lung şi violent, datând de la sfârşitul anilor '30 din 
Los Angeles, o condamnare ca adult pentru jaf armat şi vreo 
şase arestări preventive, într-o varietate de infracţiuni de 
vătămare corporală, toate legate de mafie. 

— Un indian relocat. Jackson pare să se fi născut la Los 
Angeles. 

Leaphorn izbucni în râs. 

— Un navajo de California... Asta-i ceea ce m-a încurcat. Mă 
aşteptam să se comporte ca Oamenii şi, când colo, tot ce ştia 
despre Oameni trebuie să fi fost luat dintr-o carte! 

— Studii de caz privind anomaliile etnografice navajo, printre 
altele, preciză McKee, scrisă de John Greersen. 

— Oricum, continuă Leaphorn, se pare că Jackson a fost ales 


pentru sarcina asta pur şi simplu pentru că era navajo şi arăta 
ca unul dintre ei. Treaba lui trebuie să fi fost să-l ajute pe Hall 
să-şi instaleze echipamentul şi să aibă grijă ca nimeni să nu ştie 
ce se petrece. N-ar fi părut prea greu, pentru acelaşi motiv 
pentru care armata a ales traseul ăsta pentru rachetele ei 
continentale. Ţinutul este aproape pustiu. Hall s-a instalat în 
complexul canionului Multe Ruine, pe care Oamenii îl evită din 
cauza fantomelor anasazi, iar Jackson a speriat puţinii rătăciţi, 
prefăcându-se că e vrăjitor. 

— In afară de Horseman, sublinie McKee. 

— Mda. În afară de Horseman. 

Glasul lui Leaphorn suna şters. 

— N-a fost vina ta, îl consolă McKee. 

— Îţi aduci aminte ce i-am spus lui Jackson la punctul 
comercial? Am spus că, dacă Horseman nu vine singur, o să ne 
ducem noi acolo să-l căutăm. Aşa că Jackson l-a adus pentru noi 
şi l-a pus la vedere, undeva unde să nu ne scape. 

— Gândeşte-te puţin, Joe. Nu exista nicio cale să împiedici 
lucrurile astea să se întâmple. 

— Mi-am dat seama prea târziu, replică Leaphorn. Am mirosit 
ceva în legătură cu Jackson. Dar mi-am închipuit că acţionează 
ca un navajo, când de fapt el acţiona ca un alb! 

— Mulţumesc mult, protestă McKee. 

— Dacă ar fi fost navajo, indiferent ce-ar fi făcut acolo, 
uciderea lui Horseman ar fi distrus totul pentru el. Ar fi plecat 
undeva şi-ar fi făcut o baie de aburi, apoi şi-ar fi căutat un 
Cântăreț, s-ar fi vindecat şi-ar fi uitat totul. 

Leaphorn îi povesti lui McKee despre Calea Duşmanului şi 
despre găsirea locului unde Jackson construise drumul către 
podişul Ceniza. 

— A pus una dintre bateriile de radar acolo sus, apoi a 
amenajat drumul ca s-o poată duce jos uşor, fără să folosească 
scripetele. Când i-a dispărut pălăria, a ştiut că cineva l-a văzut, 
aşa că a mutat radarul înapoi pe podiş. Nu ştiam despre radar, 
însă începuse să fie limpede că erau implicaţi o mulţime de 
bani. Dacă pui totul cap la cap, o mulţime de bani şi o crimă... 
Nu putea fi un navajo! 

— În ordine, spuse McKee. Înţeleg. Dar cum a intrat Hall în 
afacere? 

— Nu ştiu, răspunse Leaphorn. Am auzit că federalii fac 


cercetări la o companie de electronice de pe Coasta de Vest, 
deţinută de mafie. Cred că Hall a mai făcut până acum nişte 
treburi pentru ei, ceva legal însă. 

Se uită gânditor la McKee. 

— Faptul că Jackson voia să scrii scrisoarea nu ţi-a dat de 
bănuit? 

— Credeam că nu vor să vină cineva acolo să ne caute, 
răspunse McKee. Ce altceva? 

— Mai gândeşte-te, insistă Leaphorn. Dacă ai un teanc de 
înregistrări care-ţi spun exact cum funcţionează sistemul de 
rachete balistice al inamicului, ar valora o grămadă de bani. Dar 
valorează cu mult mai mult dacă cealaltă parte nu bănuiește că 
le ai. Aşa-i? 

— Pentru că dacă bănuieşte, schimbă sistemul, completă 
McKee. Eddie a zis ceva despre asta. Despre scrisoare... cum că 
ar valora o mulţime de bani. 

Atunci intră o infirmieră, o fată navajo, în uniforma Spitalului 
Serviciului Indian. Îl mustră pe Leaphorn pentru că stătuse prea 
mult, îi măsură temperatura lui McKee şi-i dădu o pastilă, cu o 
înghiţitură de apă. 

Când McKee se trezi din nou, văzu lângă pat o tavă cu 
mâncare acoperită şi, alături de tavă, un plic. 

Cu mâna cea sănătoasă, întoarse plicul pe toate feţele, 
conştientizând, înainte de a-l deschide, senzaţia familiară pe 
care i-o dădea simţul realităţii aflat în luptă cu permanentul şi 
incurabilul lui optimism. Mesajul dinăuntru era de la Ellen Leon. 
Mâine, începea ea, doctorul avea s-o lase să vină să-l viziteze. 
Nu erau doar paisprezece cuvinte seci, scrise cu cerneală 
albastră pe hârtie albastră. Era o scrisoare lungă. 


Mulţumiri 

Deşi materialul etnologic, aşa cum este folosit în această 
carte, nu e menit să se ridice la înălţimea standardelor erudite şi 
ştiinţifice, autorul doreşte să le mulţumească pentru informaţiile 
obţinute din lucrările lor lui Willard W. Hill, Leland C. Wyman, 
Mary C. Wheelwright, părintelui Berard Haile, lui Clyde 
Kluckhohn şi lui Washington Matthews, şi le mulţumeşte, 
totodată, prietenilor lui din rândul poporului navajo pentru 
sfaturile şi informaţiile furnizate. 


Investigând moartea suspectă a unui tânăr indian navajo 
în pustietatea deşertului, locotenentul Joe Leaphorm se vede 
nevoit să ia în considerare varianta existenței unui criminal 
cu puteri supranaturale. Urmele lăsate de acesta il poartă pe 
Leaphom pe un drum înfricoșător, care șerpuiește periculos 
între misticism şi crimă, 

Atunci când prezenţa forțelor malefice devine palpabilă, 
pănă şi cei mai curajoşi oameni incep să se teamă. 


„Un roman care îţi dă fiori... Recomandat cu încredere." 
The New Yorker 


„Tony Hillerman este un adevărat povestitor, serios și cu pi- 
cioarele pe pământ.” 
Los Angeles Times 


„Nu există niciun strop de banalitate în romanele lui Hiller- 
man, pentru că au întotdeauna o intrigă bine construită şi o 
aură magică, evocatoare, 

